
Στην Αθήνα σήμερα, στις 7 Ιουλίου 2026, ημέρα Τρίτη και ώρα 10.10΄, συνεδρίασε στην Αίθουσα «Προέδρου Αθανασίου Κων/νου Τσαλδάρη» (223) του Μεγάρου της Βουλής η Επιτροπή Αναθεώρησης του Συντάγματος, υπό την προεδρία του Προέδρου αυτής κ. Μαυρουδή Βορίδη, με θέμα ημερήσιας διάταξης: Συζήτηση επί των άρθρων 29, 60, 73 και 77 του Συντάγματος.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Χαράλαμπος Αθανασίου, Γεώργιος Βλάχος, Μαυρουδής Βορίδης, Μακάριος Λαζαρίδης, Αθανάσιος Ζεμπίλης, Ιωάννα Λυτρίβη, Ιωάννης Κεφαλογιάννης, Μαρία-Αλεξάνδρα Κεφάλα, Ευστάθιος Κωνσταντινίδης, Γεώργιος Κωτσός, Ασημίνα Σκόνδρα, Άννα Μάνη-Παπαδημητρίου, Νότης Μηταράκης, Ανδρέας Νικολακόπουλος, Ιωάννης Οικονόμου, Νικόλαος Παναγιωτόπουλος, Ζωή Ράπτη, Θεόδωρος Ρουσόπουλος, Θεόδωρος Σκυλακάκης, Βασίλειος-Νικόλαος Υψηλάντης, Παναγιώτης Δουδωνής, Ευαγγελία Λιακούλη, Δημήτριος Μάντζος, Γεώργιος Γαβρήλος, Θεόφιλος Ξανθόπουλος, Γεώργιος Παπαηλιού, Γεώργιος Ψυχογιός, Ιωάννης Γκιόκας, Ιωάννης Δελής, Κωνσταντίνος Χήτας, Γεώργιος Ρούντας, Αθανάσιος (Νάσος) Ηλιόπουλος, Ελένη Καραγεωργοπούλου και Θεοδώρα Τζάκρη.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση με θέμα ημερήσιας διάταξης: Συζήτηση επί των άρθρων 29, 60, 73 και 77 του Συντάγματος.
Πριν από την έναρξη της συζητήσεως να σας ανακοινώσω τις αναπληρώσεις των μελών της επιτροπής μας για τη σημερινή συνεδρίαση, όπως μας γνωστοποιήθηκαν με σχετικές επιστολές των Κοινοβουλευτικών Ομάδων. 
Από την Κοινοβουλευτική Ομάδα της Νέας Δημοκρατίας τους κυρίους Δημήτριο Καιρίδη, Παναγή Καππάτο, Θεόδωρο Καράογλου, Ελευθέριο Κτιστάκη, την κ. Ζωή (Ζέττα) Μακρή και τον κ. Ευριπίδη Στυλιανίδη θα αναπληρώσουν αντιστοίχως οι  Μακάριος Λαζαρίδης, Αθανάσιος Ζεμπίλης, Ιωάννα Λυτρίβη, Μαρία-Αλεξάνδρα Κεφάλα, Ασημίνα Σκόνδρα και Βασίλειος-Νικόλαος Υψηλάντης.
Ενημερώνω, επίσης, ότι σας έχουν αποσταλεί τα διορθωμένα πρακτικά της Επιτροπής Αναθεώρησης του Συντάγματος των συνεδριάσεων της 30ής Ιουνίου 2026, της 1ης Ιουλίου 2026 και της 2ας Ιουλίου 2026 και ερωτάται η Επιτροπή αν τα επικυρώνει.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Η Επιτροπή επικύρωσε τα πρακτικά των συνεδριάσεων της 30ής Ιουνίου 2026, της 1ης Ιουλίου 2026 και της 2ας Ιουλίου 2026.
Να σας ενημερώσω, επίσης, ότι μας έχουν αποσταλεί διάφορες προτάσεις για την Αναθεώρηση του Συντάγματος, τις οποίες σάς έχουμε ήδη κοινοποιήσει. Είναι προτάσεις του Ελεγκτικού Συνεδρίου, του Εμπορικού και Βιομηχανικού Επιμελητηρίου Αθηνών και της Ένωσης Διοικητικών Δικαστών. Πρόκειται για τα εισερχόμενα έγγραφα με αριθμό πρωτοκόλλου 11, 12 και 13 αντίστοιχα.
Μετά ταύτα, τον λόγο θα λάβει ο αναπληρώνων τον Γενικό Εισηγητή της Πλειοψηφίας κ. Ιωάννης Κεφαλογιάννης. 
ΙΩΑΝΝΗΣ ΚΕΦΑΛΟΓΙΑΝΝΗΣ (Αναπληρωτής Γενικός Εισηγητής της Πλειοψηφίας): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, οι προτεινόμενες αναθεωρήσεις των άρθρων 29, 60, 73 και 77 συγκροτούν μια ενιαία θεσμική ενότητα, η οποία αφορά ένα από τα κρισιμότερα ζητήματα του σύγχρονου συνταγματισμού, τις προϋποθέσεις υπό τις οποίες η νομοθετική λειτουργία εξακολουθεί να ασκείται ουσιαστικά από το αντιπροσωπευτικό Σώμα. Θα επεσήμανα προκαταβολικά ότι δεν πρόκειται απλώς για ένα ζήτημα τυπικής κατανομής της νομοθετικής εξουσίας. Το Σύνταγμά μας εξακολουθεί να αναθέτει τη νομοθέτηση στη Βουλή και στον Πρόεδρο της Δημοκρατίας, ενώ η νομοθετική πρωτοβουλία εξακολουθεί να ανήκει τόσο στη Βουλή όσο και στην κυβέρνηση.
Το κρίσιμο ερώτημα είναι εάν το Κοινοβούλιο εξακολουθεί να ασκεί ουσιαστικά τη νομοθετική λειτουργία ή εάν, υπό την πίεση των σύγχρονων μορφών διακυβέρνησης, η λειτουργία αυτή μετασχηματίζεται σταδιακά σε διαδικασία επικύρωσης προειλημμένων κανονιστικών επιλογών. Η εξέλιξη αυτή δεν συνιστά μόνο ελληνική ιδιομορφία. Αποτελεί κοινό χαρακτηριστικό όλων των σύγχρονων ευρωπαϊκών κοινοβουλευτικών δημοκρατιών. Και αυτό γιατί η αυξανόμενη πολυπλοκότητα της νομοθέτησης, η ενίσχυση της κυβερνητικής πρωτοβουλίας και η ένταξη των εθνικών εννόμων τάξεων σε ένα πολυεπίπεδο κανονιστικό περιβάλλον έχουν μετατοπίσει το ενδιαφέρον από το ερώτημα «ποιος νομοθετεί» στο ουσιαστικότερο ερώτημα «υπό ποιες θεσμικές προϋποθέσεις παράγεται ο νόμος». 
Η μετατόπιση αυτή συνιστά έναν ουσιώδη μετασχηματισμό της κοινοβουλευτικής νομοθετικής λειτουργίας, όπου το ζητούμενο δεν είναι μόνο η τυπική διατήρηση των αρμοδιοτήτων του Κοινοβουλίου, αλλά η διασφάλιση ότι η δημοκρατική νομιμοποίηση δεν θα εξαντλείται στην τελική ψήφιση του νόμου, αλλά θα διαπερνά ολόκληρη τη διαδικασία παραγωγής του. Υπό αυτό ακριβώς το πρίσμα αποκτούν συνοχή οι προτεινόμενες αναθεωρήσεις των άρθρων 29, 60, 73 και 77 του Συντάγματος, καθώς κοινός τους παρονομαστής είναι η όσο το δυνατόν μεγαλύτερη θωράκιση της συνταγματικής διαδρομής μέσω της οποίας ο δημοκρατικά νομιμοποιημένος νόμος παράγεται.
Ξεκινώ με το άρθρο 29. Το ερώτημα που νομίζω ότι πρέπει να μας απασχολήσει είναι κατά πόσο μπορεί να υπάρξει δημοκρατική παραγωγή του νόμου, όταν υπάρχουν πολιτικοί φορείς, πολιτικά κόμματα, δηλαδή, που αξιοποιούν τις ελευθερίες που τους παρέχει το Σύνταγμα προκειμένου να υπονομεύσουν την ίδια τη δημοκρατική τάξη. Ο συνταγματικός νομοθέτης του 1975 απάντησε στο ερώτημα αυτό με έναν ιδιαίτερα φιλελεύθερο τρόπο. Δεν επέλεξε να θεσπίσει ένα σύστημα συνταγματικής απαγόρευσης πολιτικών κομμάτων, όπως συμβαίνει σε άλλες ευρωπαϊκές έννομες τάξεις. Επέλεξε, αντίθετα, να προστατεύσει τη δημοκρατία μέσα από την ίδια τη λειτουργία του πολιτικού ανταγωνισμού, διατυπώνοντας μια λιτή αλλά εξαιρετικά ουσιαστική συνταγματική επιταγή: Η οργάνωση και η δράση των πολιτικών κομμάτων οφείλει να εξυπηρετεί την ελεύθερη λειτουργία του δημοκρατικού πολιτεύματος. 
Η διατύπωση αυτή αποδείχτηκε επί δεκαετίες επαρκής. Η εμπειρία, όμως, των τελευταίων ετών ανέδειξε δύο διαφορετικές αλλά αλληλένδετες προκλήσεις. Η πρώτη αφορά την προστασία της ίδιας της δημοκρατικής διαδικασίας. Και εδώ θέλω να είμαι απόλυτα σαφής. Η δημοκρατία δεν είναι καθεστώς ορθών ιδεών, είναι καθεστώς κανόνων. Δεν αξιολογεί ιδεολογίες μόνο, δεν αποκλείει πολιτικές απόψεις, προστατεύει, όμως, την ακεραιότητα των θεσμών και των κανόνων μέσα από τους οποίους διεξάγεται ο δημοκρατικός ανταγωνισμός. 
Το πρόβλημα εμφανίζεται όταν η συνταγματική ελευθερία ίδρυσης και συμμετοχής σε πολιτικά κόμματα επιχειρείται να χρησιμοποιηθεί ως μέσο καταστρατήγησης της ίδιας της συνταγματικής τάξης. Αυτό ακριβώς επιβεβαίωσε και η πρόσφατη νομολογία του Ανωτάτου Ειδικού Δικαστηρίου, η οποία ανέδειξε ότι η συνταγματική επιταγή του άρθρου 29 δεν αποτελεί μια απλή διακήρυξη αρχών, αλλά κανόνα με ουσιαστικό κανονιστικό περιεχόμενο. Επίσης, επιβεβαίωσε ότι η δημοκρατική νομιμοποίηση δεν εξαντλείται στη συλλογή ψήφων, αλλά προϋποθέτει τον σεβασμό των όρων υπό τους οποίους διεξάγεται ο πολιτικός ανταγωνισμός.
Υπάρχει, όμως, και μία δεύτερη διάσταση, εξίσου σημαντική. Η δημοκρατία δεν αποδυναμώνεται μόνο όταν αμφισβητούνται οι θεμελιώδεις κανόνες του πολιτεύματος, αποδυναμώνεται και όταν οι ίδιοι οι θεσμοί μέσω των οποίων συγκροτείται η πολιτική βούληση λειτουργούν με ολοένα και λιγότερο εσωτερική δημοκρατία, όταν η συμμετοχή των μελών περιορίζεται, όταν οι εσωτερικές διαδικασίες αποδυναμώνονται, όταν τα πολιτικά κόμματα μετατρέπονται σταδιακά από χώρους πολιτικής συμμετοχής σε μηχανισμούς λήψης αποφάσεων. 
Για τον λόγο αυτόν προτείνουμε, κατ’ αρχάς, τη ρητή συνταγματική αναφορά στις αρχές δημοκρατικής λειτουργίας των πολιτικών κομμάτων. Η προσθήκη αυτή είναι αναγκαία, γιατί αναγνωρίζει ότι η δημοκρατική νομιμοποίηση αρχίζει από τον τρόπο με τον οποίο τα ίδια τα κόμματα οργανώνονται και λειτουργούν. Περισσότερη δημοκρατία μέσα στα κόμματα σημαίνει τελικά ισχυρότερη δημοκρατία και στο ίδιο το αντιπροσωπευτικό μας σύστημα. 
Δεύτερον, προτείνουμε ο κοινός νομοθέτης να μπορεί να καθορίζει τις προϋποθέσεις ίδρυσης και λειτουργίας των πολιτικών κομμάτων. Η πρόβλεψη αυτή δεν αποσκοπεί στη διεύθυνση της κρατικής παρέμβασης στην πολιτική ζωή. Αποσκοπεί στη διαμόρφωση ενός σαφούς και διαφανούς θεσμικού πλαισίου, το οποίο θα παρέχει ασφάλεια δικαίου και θα εξειδικεύει τη συνταγματική επιταγή του άρθρου 29. 
Και, τρίτον, προτείνεται να ανατεθεί στο Ανώτατο Ειδικό Δικαστήριο ο έλεγχος της συνδρομής των προϋποθέσεων συμμετοχής των πολιτικών κομμάτων στις εκλογές. Η επιλογή αυτή νομίζω έχει ιδιαίτερη θεσμική σημασία, γιατί η κρίση δεν ανατίθεται στην εκάστοτε κυβέρνηση ή στην εκάστοτε κοινοβουλευτική πλειοψηφία. Ανατίθεται στο ανώτατο δικαιοδοτικό όργανο της χώρας, ώστε η προστασία της δημοκρατικής διαδικασίας να ασκείται με θεσμικές και διαρθρωτικές εγγυήσεις και όχι με πολιτικά κριτήρια. 
Με αυτές τις ανατρεπτικές παρεμβάσεις, θεωρώ πως διασφαλίζουμε ότι η δημοκρατική νομιμοποίηση δεν αρχίζει μόνο τη στιγμή που ο νόμος εισάγεται προς ψήφιση στη Βουλή. Αρχίζει ήδη από τον τρόπο με τον οποίο συγκροτείται η πολιτική βούληση, οργανώνονται τα πολιτικά κόμματα και αναδεικνύονται οι φορείς της λαϊκής αντιπροσώπευσης, θωρακίζοντας έτσι τον πρώτο και καθοριστικό κρίκο της συνταγματικής διαδρομής που οδηγεί στη δημοκρατική παραγωγή του νόμου.
Αν το άρθρο 29 αφορούσε τον τρόπο με τον οποίο συγκροτείται η πολιτική βούληση, το άρθρο 60 αφορά τον θεσμό που καλείται να την εκφράσει μέσα στο Κοινοβούλιο. Εδώ ανακύπτει ένα διαφορετικό αλλά εξίσου κρίσιμο συνταγματικό ερώτημα. Μπορεί να υπάρξει ουσιαστική αντιπροσωπευτική δημοκρατία όταν ο Βουλευτής διαθέτει μεν ελεύθερη γνώμη και ψήφο, αλλά δεν διαθέτει τις αναγκαίες θεσμικές προϋποθέσεις για να ασκήσει αποτελεσματικά το νομοθετικό και ελεγκτικό του έργο; 
Το ισχύον Σύνταγμα κατοχυρώνει ορθά τον Βουλευτή ως ελεύθερο αντιπρόσωπο του έθνους. Η συνταγματική αυτή εγγύηση παραμένει ακέραιη και δεν τίθεται υπό αμφισβήτηση. Η εμπειρία, όμως, των τελευταίων δεκαετιών ανέδειξε ότι η τυπική κατοχύρωση της ανεξαρτησίας του Βουλευτή δεν αρκεί από μόνη της. Η νομοθεσία γίνεται όλο και πιο σύνθετη. Η άσκηση κοινοβουλευτικού ελέγχου απαιτεί εξειδικευμένη γνώση, επαρκή υποστήριξη και έγκαιρη πρόσβαση στην πληροφορία. Ταυτόχρονα, η εκτελεστική εξουσία διαθέτει εκ των πραγμάτων πολλαπλάσια οργανωτικά και διοικητικά μέσα. Υπό τις συνθήκες αυτές, η ουσιαστική άσκηση της αντιπροσωπευτικής λειτουργίας προϋποθέτει όχι μόνο συνταγματική ελευθερία, αλλά και πραγματικές θεσμικές δυνατότητες άσκησης των καθηκόντων του Βουλευτή και αυτό ακριβώς εξυπηρετεί η προτεινόμενη ρύθμιση.
Πρώτον, κατοχυρώνει ρητά ότι ο Βουλευτής πρέπει να διαθέτει τις αναγκαίες θεσμικές εγγυήσεις για την άσκηση της νομοθετικής και ελεγκτικής του αρμοδιότητας, καθώς και για την εκπλήρωση της αντιπροσωπευτικής του αποστολής και της διαρκούς επικοινωνίας του με τους πολίτες της εκλογικής του περιφέρειας, πάντα σύμφωνα με το Σύνταγμα και τους κανόνες του Κανονισμού της Βουλής. 
Δεύτερον, και κατά τη γνώμη μου εξίσου σημαντικό, καθιερώνει ρητή συνταγματική υποχρέωση των μελών της κυβέρνησης να ανταποκρίνονται στον κοινοβουλευτικό έλεγχο. Η πρόβλεψη αυτή έχει ιδιαίτερη θεσμική σημασία, διότι ο κοινοβουλευτικός έλεγχος δεν αποτελεί προνόμιο των Βουλευτών ούτε ευχέρεια της κυβέρνησης να απαντά κατά περίπτωση. Αποτελεί θεσμική έκφανση της κοινοβουλευτικής αρχής και αναγκαία προϋπόθεση της δημοκρατικής λογοδοσίας της εκτελεστικής εξουσίας απέναντι στο αντιπροσωπευτικό Σώμα. 
Θεωρώ πως με τις προτεινόμενες αυτές διατάξεις και παρεμβάσεις διασφαλίζουμε ότι η πολιτική βούληση που συγκροτείται δημοκρατικά θα εκφράζεται μέσα από ένα Κοινοβούλιο το οποίο θα διαθέτει όχι μόνο την τυπική αρμοδιότητα να νομοθετεί και να ελέγχει, αλλά και τις αναγκαίες θεσμικές εγγυήσεις για να ασκεί ουσιαστικά τις συνταγματικές του λειτουργίες. 
Έτσι ενισχύουμε τον δεύτερο κρίκο της συνταγματικής διαδρομής που οδηγεί στην δημοκρατική παραγωγή του νόμου. Αν το άρθρο 29 αφορά τη συγκρότηση της πολιτικής βούλησης και το άρθρο 60 τον φορέα που την εκφράζει μέσα στο Κοινοβούλιο, το άρθρο 73 αφορά το κρίσιμο στάδιο κατά το οποίο η πολιτική βούληση μετατρέπεται σε νόμο. 
Η πρόταση της Νέας Δημοκρατίας κινείται εδώ σε μια πολύ συγκεκριμένη κατεύθυνση, τη συνταγματική κατοχύρωση βασικών αρχών καλής νομοθέτησης και συγκεκριμένα επαρκούς προνομοθετικής διαβούλευσης, αξιολόγησης της εφαρμογής του νόμου και μέτρων κωδικοποίησης της νομοθεσίας. 
Ένας νόμος που καταρτίζεται χωρίς ουσιαστική διαβούλευση, χωρίς αξιολόγηση των συνεπειών του, χωρίς παρακολούθηση της εφαρμογής του και χωρίς ένταξη σε ένα συνεκτικό νομοθετικό πλαίσιο δεν παράγει μόνο κακή νομοθέτηση, παράγει και έλλειμμα δημοκρατικής νομιμοποίησης. Γι’ αυτό η προτεινόμενη αναθεώρηση επιδιώκει να καταστήσει συνταγματικά απαιτητική τη διαδικασία παραγωγής του νόμου μέσα από ένα σχήμα που θα προβλέπει πριν από τον νόμο διαβούλευση, μετά τον νόμο αξιολόγηση και σε όλη τη διάρκεια ισχύος του κωδικοποίηση και ασφάλεια δικαίου.
Πιστεύω, ωστόσο, ότι ο συνταγματικός μας προβληματισμός μπορεί να προχωρήσει και ακόμα ένα βήμα. Το Σύνταγμα δεν αναγνωρίζει τη νομοθετική πρωτοβουλία μόνο στην κυβέρνηση, το δικαίωμα πρότασης νόμων ανήκει τόσο στη Βουλή όσο και στην κυβέρνηση και η επιλογή αυτή δεν είναι τυχαία. Ο συνταγματικός νομοθέτης δεν αντιμετώπισε τη Βουλή ως όργανο που περιορίζεται στην επεξεργασία και ψήφιση κυβερνητικών νομοσχεδίων. Την αναγνώρισε ως αυτοτελή φορέα της νομοθετικής λειτουργίας, απονέμοντάς της τη δυνατότητα να παράγει η ίδια νομοθετική πρωτοβουλία. Η πρόταση νόμου, επομένως, αποτελεί αυτοτελή μορφή άσκησης της νομοθετικής πρωτοβουλίας της Βουλής και όχι απλώς μέσο πολιτικής έκφρασης ή κοινοβουλευτικού ελέγχου.
Το πραγματικό πρόβλημα είναι ότι, παρά τη συνταγματική αναγνώριση της Βουλής ως φορέα νομοθετικής πρωτοβουλίας, οι προτάσεις νόμων συχνά περιθωριοποιούνται στην πράξη, μένουν εκκρεμείς και δεν μετατρέπονται σε πραγματικά αντικείμενα κοινοβουλευτικής κρίσης. Έτσι δημιουργείται χάσμα ανάμεσα στη συνταγματική δυνατότητα άσκησης νομοθετικής πρωτοβουλίας και στην πραγματική δυνατότητα συζήτησης και απόφασης επί αυτής. Και εδώ ακριβώς εντοπίζεται, κατά τη γνώμη μου, το πραγματικό συνταγματικό ζήτημα. Η νομοθετική πρωτοβουλία δεν εξαντλείται στην κατάθεση ενός κειμένου. Η ουσία της συνίσταται στη δυνατότητα να προκαλεί την κοινοβουλευτική κρίση. 
Μια πρόταση νόμου που μπορεί να παραμένει επ’ αόριστον εκκρεμής εξακολουθεί τυπικά να υπάρχει, αλλά ουσιαστικά αδρανοποιείται. Έτσι, σταδιακά η συνταγματική ισοτιμία ανάμεσα στη νομοθετική πρωτοβουλία της Βουλής και της κυβέρνησης υποχωρεί μπροστά σε μια διαφορετική πραγματικότητα, όπου η κυβέρνηση καθίσταται ο αποκλειστικός πραγματικός φορέας της νομοθέτησης. Όχι επειδή αυτό το επιβάλλει το Σύνταγμα, αλλά επειδή αυτό επιτρέπει η λειτουργία του κοινοβουλευτικού συστήματος.
Το ζήτημα αυτό έχει αντιμετωπιστεί με διαφορετικό τρόπο και σε άλλες ευρωπαϊκές κοινοβουλευτικές δημοκρατίες. Είναι χαρακτηριστικό το παράδειγμα της γερμανικής Βουλής, όπου η νομοθετική πρωτοβουλία της κοινοβουλευτικής μειοψηφίας δεν εξαντλείται στην κατάθεση της πρότασης νόμου. Ο Κανονισμός της Βουλής διασφαλίζει ότι, μετά την πάροδο συγκεκριμένης προθεσμίας, η πρόταση εισάγεται υποχρεωτικά προς συζήτηση στην ολομέλεια. Η λύση αυτή έχει μια ιδιαίτερη θεσμική σημασία. Η μειοψηφία δεν επιβάλλει τη νομοθετική της βούληση, δεν παρακάμπτει την κυβερνητική ευθύνη, δεν αλλοιώνει την αρχή της πλειοψηφίας, όμως, διασφαλίζει ότι το Κοινοβούλιο θα ασκήσει τη συνταγματική του αρμοδιότητα και θα αποφανθεί επί της νομοθετικής πρωτοβουλίας που κατατέθηκε. 
Θεωρώ ότι μία αντίστοιχη θεσμική εγγύηση θα μπορούσε να εμπλουτίσει και το ελληνικό συνταγματικό πλαίσιο. Για τον λόγο αυτόν καταθέτω ως προβληματισμό την ακόλουθη διατύπωση. Μία φορά τον μήνα, σε ημέρα που ορίζεται από τον Κανονισμό της Βουλής, εγγράφονται στην ημερήσια διάταξη κατά σειρά προτεραιότητας και συζητούνται εκκρεμείς προτάσεις νόμων. Με την επιφύλαξη των άρθρων 73 έως 75 και με αίτημα πενήντα, τουλάχιστον, Βουλευτών ή Κοινοβουλευτικής Ομάδας που αριθμεί το 1/10 των μελών του Σώματος έως δύο εκκρεμείς προτάσεις νόμων κατά τη διάρκεια κάθε τακτικής Συνόδου εγγράφονται υποχρεωτικά στην ημερήσια διάταξη και εισάγονται εντός προθεσμίας που ορίζει ο Κανονισμός της Βουλής προς συζήτηση και ψήφιση κατά το άρθρο 76. Ο Κανονισμός της Βουλής ορίζει τη διαδικασία υποβολής του αιτήματος και κάθε άλλη αναγκαία λεπτομέρεια. 
Η πρόταση αυτή δεν μεταβάλλει τη φυσιογνωμία του κοινοβουλευτικού μας συστήματος, δεν αφαιρεί από την κυβέρνηση τον πρωτεύοντα ρόλο στη χάραξη της νομοθετικής πολιτικής, δεν στερεί από την κοινοβουλευτική πλειοψηφία το δικαίωμα να αποφασίζει. Διασφαλίζει, όμως, κάτι εξίσου σημαντικό, ότι καμία νομοθετική πρωτοβουλία που πληροί τις συνταγματικές προϋποθέσεις δεν θα μπορεί να παραμένει επ’ αόριστον εκτός κοινοβουλευτικής κρίσης. Η Βουλή δεν θα υποχρεούται να την υπερψηφίσει. Θα υποχρεούται, όμως, να αποφανθεί.
Αντίστοιχα, θεωρώ ότι αξίζει να ανοίξει και ένας ευρύτερος διάλογος για τον θεσμό των βουλευτικών τροπολογιών. Κι εδώ το ζητούμενο δεν είναι η χαλάρωση των εγγυήσεων της νομοθετικής διαδικασίας, είναι ακριβώς το αντίθετο. Η βουλευτική τροπολογία αποτελεί ιδιαίτερη μορφή συμμετοχής των μελών της Βουλής στη διαμόρφωση του νομοθετικού κειμένου. Δεν μπορεί να αντιμετωπίζεται ως μία απλή πολιτική υπόδειξη προς την κυβέρνηση. Το ίδιο το ισχύον συνταγματικό και κανονιστικό πλαίσιο αναγνωρίζει στους Βουλευτές το δικαίωμα υποβολής τροπολογιών, οργανώνει ειδικά τη διαδικασία κατάθεσής τους και τις υπάγει σε συγκεκριμένες χρονικές, ουσιαστικές, νομοτεχνικές και δημοσιονομικές προϋποθέσεις. 
Πρόκειται, συνεπώς, για μία τυπικά οργανωμένη μορφή συμμετοχής στη νομοθετική διαδικασία. Το πραγματικό, όμως, πρόβλημα έγκειται αλλού. Η συνύπαρξη της ειδικής ρύθμισης του άρθρου 74 παράγραφος 3 με το γενικό πλαίσιο του άρθρου 74 παράγραφος 5 έχει δημιουργήσει διαχρονικά ερμηνευτικές και πρακτικές δυσχέρειες. Ιδίως, η δυνατότητα εισαγωγής εκπρόθεσμων βουλευτικών τροπολογιών με κυβερνητική συγκατάθεση έχει οδηγήσει σε μία πρακτική που αποδυναμώνει την κανονιστική αξία των ίδιων των χρονικών περιορισμών και δημιουργεί αβεβαιότητα ως προς τους κανόνες της νομοθετικής διαδικασίας. Γι’ αυτό θεωρώ ότι θα άξιζε να εξεταστεί μια συνταγματική παρέμβαση που θα εκλογικεύει τη διαδικασία εισαγωγής και εξέτασης των βουλευτικών τροπολογιών. Όχι για να πολλαπλασιαστούν οι τροπολογίες, αλλά για να καταστεί απολύτως σαφές ότι όσες πληρούν τις συνταγματικές και κανονιστικές προϋποθέσεις θα αντιμετωπίζονται με ενιαίο, διαφανή και θεσμικά συνεπή τρόπο. Με τον τρόπο αυτόν ενισχύεται η ποιότητα της νομοθέτησης, η ασφάλεια δικαίου και τελικά η ίδια η αξιοπιστία της κοινοβουλευτικής διαδικασίας.
Κλείνω με το άρθρο 77, το οποίο ολοκληρώνει τη θεσμική διαδρομή που περιέγραψα στην αρχή της ομιλίας και συγκεκριμένα τη διασφάλιση ότι ο νόμος που ψηφίστηκε είναι και συνταγματικά άρτιος, πριν ακόμα ενταχθεί στην έννομη τάξη. 
Η πρόταση της Νέας Δημοκρατίας εισάγει έναν περιορισμένο και αυστηρά οριοθετημένο μηχανισμό προληπτικού ελέγχου της συνταγματικότητας των νόμων. Η επιλογή αυτή δεν αμφισβητεί το ισχύον σύστημα διάχυτου και παρεμπίπτοντος δικαστικού ελέγχου, το οποίο αποτελεί διαχρονικό χαρακτηριστικό του ελληνικού συνταγματισμού, ούτε επιχειρεί να μεταβάλει τη σχέση ανάμεσα στη νομοθετική και δικαστική λειτουργία. Επιχειρεί, όμως, να αντιμετωπίσει ένα πραγματικό θεσμικό πρόβλημα. 
Σήμερα, ένας νόμος μπορεί να τεθεί σε ισχύ, να παράγει έννομα αποτελέσματα επί σειρά ετών, να δημιουργήσει δικαιώματα, υποχρεώσεις και διοικητικές καταστάσεις και πολύ αργότερα να κριθεί αντισυνταγματικός από τα δικαστήρια. Η εξέλιξη αυτή μπορεί να δημιουργήσει σοβαρή ανασφάλεια δικαίου, τόσο για τους πολίτες όσο και για τη διοίκηση, ιδίως όταν πρόκειται για νομοθετήματα μεγάλης θεσμικής ή πολιτικής σημασίας. Για τον λόγο αυτόν προτείνεται σε αυστηρά καθορισμένες περιπτώσεις να παρέχεται η δυνατότητα παραπομπής ψηφισμένου νομοσχεδίου στο Ανώτατο Ειδικό Δικαστήριο πριν από τη δημοσίευσή του. Η δυνατότητα αυτή απονέμεται μόνο σε κορυφαία συνταγματικά όργανα, όπως τον Πρόεδρο της Δημοκρατίας, τον Πρωθυπουργό και τη Βουλή, υπό αυξημένες προϋποθέσεις, ώστε να αποτραπεί κάθε κίνδυνος καταχρηστικής ενεργοποίησης του μηχανισμού.
Παράλληλα, για τα νομοθετήματα που αφορούν τους θεμελιώδεις κανόνες του εκλογικού συστήματος προβλέπεται υποχρεωτικός προληπτικός έλεγχος, αναγνωρίζοντας την ιδιαίτερη συνταγματική σημασία των κανόνων που διέπουν την ίδια τη δημοκρατική διαδικασία. 
Η επιλογή αυτή δεν αποδυναμώνει το Κοινοβούλιο, αντιθέτως, ενισχύει το κύρος του νόμου, διότι ένας νόμος που έχει ήδη υποβληθεί στον ανώτατο συνταγματικό έλεγχο πριν ακόμα δημοσιευθεί εισέρχεται στην έννομη τάξη με αυξημένες εγγυήσεις ασφάλειας δικαίου, θεσμικής σταθερότητας και εμπιστοσύνης των πολιτών.
Ευχαριστώ πολύ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ωραία, ευχαριστούμε πολύ.
Τον λόγο έχει ο Γενικός Εισηγητής της Μειοψηφίας, ο κ. Παναγιώτης Δουδωνής.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Ευχαριστώ πολύ.
Κύριε Πρόεδρε, κατ’ αρχάς, ένα ζήτημα χωροταξικό, διαδικαστικό, το οποίο, όμως, έχει πολύ μεγάλη ουσία. Εμείς συνεδριάζουμε σε συγκεκριμένες ώρες στην Αίθουσα της Γερουσίας. Έτσι έχω καταλάβει, σωστά; Σήμερα συνεδριάζουμε κατά μία ώρα κατά την οποία υπάρχει ακρόαση υποψηφίων Αντιπροέδρων του Αρείου Πάγου κάτω για ένα ζήτημα απολύτως συνταγματικής ύλης και σε άσχετη αίθουσα. Δεν μπορώ να διανοηθώ αυτήν την υποβάθμιση της Επιτροπής Αναθεώρησης. Θεωρώ ότι δεν πρέπει σε καμία περίπτωση να ξαναγίνει κάτι τέτοιο, διότι, αν μη τι άλλο, νομίζω ότι εδώ πέρα ακούγονται και κάποιες απόψεις οι οποίες έχουν ένα γενικότερο ενδιαφέρον και για την κατάσταση των πραγμάτων σε σχέση με τη λειτουργία του πολιτεύματος, αλλά και για το πού θέλουμε να πάμε.
Βέβαια, θεωρώ την αίθουσα σήμερα απολύτως ταιριαστή προς την πρόταση της Πλειοψηφίας -αυτό οφείλω να το αναγνωρίσω-, διότι η πρόταση αυτή, αρχής γενομένης από το άρθρο 29, περί εσωκομματικής δημοκρατίας, μου θυμίζει εκστρατεία κατά της παχυσαρκίας φαστφουντάδικου, αντικαρκινική εκστρατεία καπνοβιομηχανίας, εκστρατεία κατά του σακχαρώδους διαβήτη από σοκολατοβιομηχανία και όλα τα συναφή. Μπορώ να σας βρω και άλλα παραδείγματα. Διότι δεν είναι δυνατόν ο Πρωθυπουργός και η Κυβέρνηση η οποία έχει αγνοήσει το περισσότερο την Κοινοβουλευτική της Ομάδα να έρχεται να μας μιλά για εσωκομματική δημοκρατία. Τι άλλο θα ακούσουμε εδώ πέρα; Θα χάσουμε το κεφάλι μας. Εκτός, βέβαια και αν -επειδή άκουσα ότι υπήρξε και αυτή η κατάσταση διαβούλευσης- είναι κάποιου είδους εξπρεσιονιστική αντίδραση της Κοινοβουλευτικής Ομάδας, η οποία λέει ότι, αφού όλα αυτά δεν κατοχυρώνονται de facto, τουλάχιστον να κατοχυρωθούν de jure, μέσω μιας ρύθμισης την οποία εν τοις πράγμασι, αν ίσχυε σήμερα, θα είχε καταστήσει ήδη ανενεργή ο Πρωθυπουργός.
Εδώ έχουμε το εξής παράδοξο φαινόμενο, να επικαλούνται λόγους εθνικής ασφαλείας η Κυβέρνηση και ο Πρωθυπουργός για να μη μιλήσουν -ποιοι;- οι Υπουργοί της και οι Βουλευτές της για την παρακολούθησή τους και να βγαίνει ο Σύμβουλος Εθνικής Ασφαλείας του Πρωθυπουργού και να συνομιλεί με Ρώσους φαρσέρ, λέγοντας ένα σωρό εθνικά μυστικά.
Άρα, αυτά τα οποία ισχύουν και θέλει να ισχύουν και επικαλείται η Κυβέρνηση -καταχρηστικά εντελώς και εντελώς, βέβαια, αν θέλετε, χωρίς βάση και χωρίς έρεισμα-, αυτά τα οποία λέει η Κυβέρνηση στους Βουλευτές της να μην ισχύουν για έναν κύριο ο οποίος είναι μια επιλογή του Πρωθυπουργού και ο οποίος μπορεί να βγαίνει και να μιλάει με όποιον θέλει και να είναι και αποτέλεσμα υβριδικής απειλής μέσω του ηλεκτρονικού ταχυδρομείου «Gmail». Μιλάμε για κάτι απίθανα πράγματα. Ή να βγαίνει πρώην Πρωθυπουργός, να λέει «με παρακολουθούσαν», να το καταγγέλλει και να απαντάει η Κυβέρνηση «γιατί δεν το έκανε από το 2023;». Μου θυμίζει κάτι συζητήσεις τοξικής αρρενωπότητας περί καταγγελίας βιασμού, «γιατί το θυμήθηκε τώρα;». Μα, είμαστε σοβαροί; Λέμε στο θύμα γιατί το θυμήθηκε τώρα;
Όμως, όλα αυτά τίθενται υπό την ομπρέλα της εσωκομματικής δημοκρατίας, διότι ο Κυριάκος Μητσοτάκης είναι ο Πρωθυπουργός που την ακύρωσε στην πράξη και θέλει να την κατοχυρώσει και στο Σύνταγμα. Ε, λοιπόν, εντάξει, όλες οι ευτυχισμένες οικογένειες είναι ίδιες, κάθε δυστυχισμένη είναι διαφορετική, αλλά η δική σας, τουλάχιστον, να έχει μια συνέπεια σε αυτά τα οποία κάνει και σε αυτά τα οποία λέει ότι πρέπει να γίνουν. Να μου πείτε, «συγχέετε τις προτάσεις του όντος και του δέοντος». Η απάντηση είναι ότι δεν είναι δυνατόν το δέον να τίθεται κάπου εκεί όπου δεν μπορεί σε καμία περίπτωση στην παρούσα φάση να ισχύσει το ον, γιατί, αν κάπου φαντάζομαι ότι έχει πολύ μεγάλη σημασία η εσωκομματική δημοκρατία, είναι σε εκείνη την Κοινοβουλευτική Ομάδα της οποίας η ενότητα αλληλοεπιδρά με τη στήριξη της κυβέρνησης, δηλαδή σε εκείνη την Κοινοβουλευτική Ομάδα της οποίας η διάσπαση της ενότητας θα μπορούσε να οδηγήσει σε κατάρρευση της κυβέρνησης, άρα στην κοινοβουλευτική πλειοψηφία, η οποία καθιστά την κυβέρνηση κυβέρνηση, μέσω της αρχής της ανάδειξης, της διατήρησης και ιδίως της διατήρησης. Άρα, λοιπόν, το άρθρο 29 είναι άνευ αντικειμένου.
Όσον αφορά το άλλο κομμάτι, που λέει για τις προϋποθέσεις ίδρυσης και λειτουργίας πολιτικού κόμματος, κοιτάξτε, όσοι έχουμε μια εικόνα -και πιστεύω ότι έχουμε αρκετοί εδώ- ξέρουμε πολύ καλά τη συζήτηση που έγινε κατά την αναθεώρηση τη λεγόμενη, στην πραγματικότητα τη θέσπιση του Συντάγματος του 1975. Και εκεί υπήρξε μια επιλογή, να μην υπάρξει απαγόρευση πολιτικού κόμματος για λόγους ιστορικούς, για λόγους -αν θέλετε- και συνταγματικής φιλοσοφίας.
Αντιθέτως -και μάλλον συμφώνως με αυτό, αλλά αντιθέτως με ό,τι λέτε εδώ- είχαμε τη διάταξη του άρθρου 32 του π.δ.26/2012. Στην πραγματικότητα, έγινε μια σημαντική προσπάθεια να μιλήσουμε για συγκεκριμένες κατηγορίες σοβαρών εγκλημάτων, για την πραγματική ηγεσία επί εγκληματικής οργάνωσης και να οδηγήσουμε έτσι, με αυτόν τον τρόπο, στην άρση ενός πέπλου, κάτω από το οποίο κρύβεται μια εγκληματική οργάνωση και το πέπλο αυτό παριστάνει ότι είναι ένα πολιτικό κόμμα.
Αυτό έγινε στην τελευταία του φάση, που περιλάμβανε και την πραγματική ηγεσία, στις αρχές του 2023 και οφείλω να πω ότι ήμουν εξ αυτών οι οποίοι συμμετείχαν ενεργά και στη σύνταξη της ισχύουσας διάταξης, η οποία εφαρμόστηκε στις εκλογές του Μαΐου του 2023. Στις εκλογές του Ιουνίου του 2023, λόγω πραγματολογικών δεδομένων, όχι προβλήματος της διάταξης, λόγω του ότι δεν κατέστη εγκαίρως πασίδηλο -θα σας έλεγα- ή ότι δεν έγινε μια ενδελεχής έρευνα σε σχέση με το ποιος είναι τι, πέρασε ένα τέτοιο μόρφωμα και μπήκε στη Βουλή. Αντιμετωπίστηκε από το Ανώτατο Ειδικό Δικαστήριο κατόπιν προσφυγής δύο εκλογέων, δύο υποψηφίων Βουλευτών του ΠΑΣΟΚ, του Θανάση Γλαβίνα και του Δημήτρη Διαμαντίδη, χωρίς καμία συμμετοχή από τα άλλα κόμματα -στην πρώτη φάση, τουλάχιστον, μετά παρενέβη και ο κ. Σπίρτζης-, πάντως χωρίς καμία συμμετοχή ενδιαφερομένων προσώπων από τη Νέα Δημοκρατία, ανθρώπων οι οποίοι είχαν έννομο συμφέρον να προσφύγουν. Άρα, πάλι μεν μια μοναχική προσπάθεια την οποία κάναμε εμείς -εδώ ξεκινά- και, βέβαια, με σειρά τροπολογιών που είχαμε καταθέσει και για τη συμμετοχή στις δημοτικές εκλογές καταδικασμένου για εγκληματική οργάνωση, την οποία αγνοήσατε και, βέβαια, για την αναστολή και παύση της χρηματοδότησης τέτοιου είδους μορφωμάτων, που επίσης αγνοήσατε, την οποία κατέθεσα και καταθέσαμε δύο φορές και αγνοήσατε.
Και μετά, όταν κατέστη αντιληπτό διά δικής μου ερώτησης προς τον Υπουργό Εσωτερικών ότι δόθηκε 1 εκατομμύριο στο λεγόμενο κόμμα «Σπαρτιάτες», ήρθατε, χωρίς να ψηφίσετε τη δική μας τροπολογία, να κάνετε τελευταία στιγμή, τον Δεκέμβριο και εν όψει του γεγονότος ότι θα έπαιρναν άλλες μερικές εκατοντάδες χιλιάδες ευρώ οι κύριοι αυτοί που υποκρύπτουν εγκληματική οργάνωση, κατά την απόφαση που ήρθε μετά του δικαστηρίου, να νομοθετήσετε τελευταία στιγμή, γιατί πια ο κόμπος είχε φτάσει στο χτένι και ο κόσμος άκουγε ότι δόθηκαν 997.000, αν θυμάμαι ακριβώς το ποσό, δηλαδή παρά κάτι 1 εκατομμύριο και η ευθύνη ήταν απολύτως δική σας, διότι είχαμε καταθέσει δύο τροπολογίες. Φώναζα εγώ στη Βουλή και δεν απαντούσε κανείς.
Και μιας και λέμε -για να κάνω και μια γέφυρα με το επόμενο άρθρο- για προτάσεις νόμου και τροπολογίες, ας βλέπατε τις τροπολογίες που είχαμε καταθέσει εμείς, είκοσι τέσσερις φορές για τα βαρέα και ανθυγιεινά, δύο φορές για το ζήτημα της άρσης της χρηματοδότησης. Θα είχε γλιτώσει πολλά χρήματα ο ελληνικός λαός, σίγουρα με τη δεύτερη, και θα είχε ανακουφιστεί νωρίτερα μια πολύ σημαντική εργασιακή ομάδα, κατά την πρώτη.
Όμως, για να ξαναέρθω στο ζήτημα του άρθρου 29, το να έχουμε μια τέτοια συζήτηση, ενώ αυτή ήταν η στάση σας για θέματα τα οποία μπορούσαν να εφαρμοστούν και με το ισχύον συνταγματικό πλαίσιο, ε, μου φαίνεται, αν όχι υποκριτικό, τουλάχιστον παράλογο.
Διότι, ενώ υπάρχει ένα πλαίσιο σύμφωνο με τη ratio και την ιστορικότητα του κειμένου -όπως διαμορφώθηκε το 1974-1975-, στο οποίο πλαίσιο δεν θέλατε εσείς να προσχωρήσετε και σας υποδείξαμε αυτόν τον δρόμο και, όταν χρειάστηκε, συμμετείχαμε στη σύνταξη των σχετικών διατάξεων και έρχεστε τώρα, ενώ έχετε αγνοήσει όλες αυτές τις δικές μας προτάσεις, να πείτε να αλλάξουμε το συνταγματικό πλαίσιο, για να κάνουμε αυτό που μπορούσαμε να κάνουμε και με το προηγούμενο συνταγματικό πλαίσιο, αλλά να το κάνουμε με έναν τρόπο διαφορετικό και αναθεωρώντας το Σύνταγμα, εγώ δεν το καταλαβαίνω. Νομίζω ότι είναι nonsense, για να χρησιμοποιήσω έναν αγγλικό όρο, όλα αυτά τα οποία συζητούμε σήμερα.
Λοιπόν, άρθρο 60. Η δική σας πρόταση μιλά για τα ζητήματα της θωράκισης του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας. Γιατί; Υπάρχει κανένα πρόβλημα; Άμα υπάρχει κάποιο πρόβλημα, να το ξέρω. Επίσης, και κατά την επικοινωνία με την εκλογική του περιφέρεια. Δηλαδή, τι θέλετε να κάνετε εδώ; Να συνταγματοποιήσετε a posteriori την έννοια του ρουσφετιού;
Διότι είχαμε μια συζήτηση έντονη -όχι όσο έντονη διέρρευσε στους δημοσιογράφους ότι ήταν και όχι όσο παλικαρίσια παρέστησε ότι είναι από τη μεριά του- με τον κ. Μηταράκη κατά την άρση της ασυλίας του, όταν του εξήγησα το πάρα πολύ απλό: Κύριε Μηταράκη, μπορεί να λέτε ότι είστε αθώος και να είστε. Είναι άλλο θέμα. Δεν μπορείτε να λέτε ότι είναι συνταγματικώς προστατευτέο έννομο αγαθό αυτό. Δηλαδή, αν μεν είναι νόμιμη συμπεριφορά, βεβαίως είναι μια νόμιμη συμπεριφορά, αλλά δεν μπορεί να άρει κάποιου είδους παρανομία κάποια προστασία του Συντάγματος περί επικοινωνίας με την οικεία εκλογική περιφέρεια. Λοιπόν, αυτό συνιστά συνταγματοποίηση του ρουσφετιού.
Δηλαδή, εσείς τώρα στο άρθρο 60 γιατί δεν λέτε ότι το πελατειακό κράτος προστατεύεται από το Σύνταγμα; Κάντε μια πελατειακή Προεδρευομένη Κοινοβουλευτική Δημοκρατία. Λοιπόν, δεν γίνεται! Ό,τι είναι να προστατευθεί προστατεύεται από τις ήδη ισχύουσες διατάξεις. Όλα τα άλλα είναι σαν απολογητικό υπόμνημα επί ήδη εκκρεμουσών υποθέσεων.
Και ξαναλέω ότι αυτό, για μένα, δεν αφορά στην ουσία της ποινικής υπόθεσης. Αφορά σε μια προσπάθεια συνταγματοποίησης που έχει ήδη συντελεστεί. Γι’ αυτό υποπτεύομαι και από πού προέρχεται η πρόταση αυτή. Αυτή η προσπάθεια είναι σαν να ανάγουμε σε κάτι υψηλό, ιδανικό, σπουδαίο κάτι το οποίο κινείται στα όρια της νομιμότητας και είτε βρίσκεται στη βαθιά ενδοχώρα της παρανομίας είτε είναι «δοκάρι και έξω», για να χρησιμοποιήσω και έναν όρο του τρέχοντος Μουντιάλ στην ίδια έννοια.
Συνεχίζουμε. Άρθρο 73. Υπάρχει ο νόμος για το επιτελικό κράτος. Σε αυτόν τον νόμο λέτε πολλά και διάφορα. Αρκεί να δει κανείς πώς εφαρμόζονται οι διατάξεις του περί εξετάσεως παραδειγμάτων του εξωτερικού ή ανάλυσης συνεπειών ρύθμισης ή αιτιολογικής έκθεσης με κάτι απίθανα πράγματα, όπου πάει και βλέπει κανείς μια αιτιολογική και την ανάλυση των συνεπειών ή τη σύγκριση με το εξωτερικό και βλέπει την εξής στερεότυπη φράση: Εξετάστηκαν τα ισχύοντα σε άλλες έννομες τάξεις του εξωτερικού, όπως τέσσερις τυχαίες χώρες, και τελεία.
Λοιπόν, αν ένας νόμος είναι ανεφάρμοστος ή αν έναν νόμο δεν θέλετε να τον εφαρμόσετε σε αυτά του τα στοιχεία -γιατί στα άλλα, τα συγκεντρωτικά, και στη δημιουργία της παρακυβέρνησης εντός της Κυβέρνησης μια χαρά τον εφαρμόζετε- δεν είναι η λύση να συνταγματοποιείτε κάτι το οποίο δεν εφαρμόζετε εσείς νομοθετικά. Είναι γενική παρατήρηση αυτή για όλα τα σημερινά.
Και, βέβαια, στα ζητήματα του άρθρου 77 -για να κλείσω- υπάρχει η άποψη και των ανωτάτων δικαστηρίων, αλλά θα σας πω και τη δική μας άποψη. Συνηθέστατα, τα ζητήματα συνταγματικότητας ενός νόμου ανακύπτουν κατά την εφαρμογή του. Και αυτή είναι και η λογική όλου του συστήματος το οποίο ισχύει εν Ελλάδι και, αν θέλετε, έχει διαγράψει και μια πορεία.
Η συζήτηση περί ενός συγκεντρωτικού συστήματος ελέγχου με συνταγματικό δικαστήριο είναι μια άλλη συζήτηση. Η εισαγωγή στοιχείων συνταγματικού δικαστηρίου, πέρα από τα στοιχεία που ήδη υπάρχουν στο Σύνταγμα, περαιτέρω στοιχείων κατά το στάδιο του προληπτικού ελέγχου της συνταγματικότητας, μπορεί να δημιουργήσει περισσότερα προβλήματα από ό,τι θα επιλύσει. Διότι υπάρχουν ζητήματα αντισυνταγματικότητας τα οποία ανακύπτουν κατά την εφαρμογή. Εδώ μιλάμε για ένα σύστημα πριν από αυτό το στάδιο, πριν ανακύψουν, και συγκεντρωτικό.
Δεν μπορεί να αποδώσει ένα μισό βήμα. Μπορούμε να συζητήσουμε, αν θέλετε, τη χρησιμότητα συνταγματικά, τη σημαντικότητα, τα υπέρ και τα κατά εισαγωγής ενός άλλου συστήματος, αλλά αυτή θα είναι μια συζήτηση που καταλαβαίνω ότι δεν υπάρχει σε καμία από τις προτάσεις των κομμάτων, ούτε στη δική σας ούτε και στη δική μας. Όμως, ο μισοσυγκεντρωτικός, προληπτικός και διατηρώντας όλα τα άλλα ισχύοντα στοιχεία έλεγχος κινδυνεύει να οδηγήσει σε πάρα πολλά άτοπα.
Κλείνοντας, για να συνοψίσω τις σημερινές προτάσεις, νομίζω ότι είτε προσπαθούν να παρηγορήσουν την Κοινοβουλευτική σας Ομάδα για ήδη συμβαίνοντα, είτε προσπαθούν να συνταγματοποιήσουν σταθμίσεις που έλαβαν χώρα στο μυαλό των δικών σας Βουλευτών, σε σχέση με πολύ προβληματικά σημεία, είτε παριστάνουν ότι κάνουν μια μεταρρύθμιση, ενώ είναι σε μια λογική εμβαλωματική, που δεν μπορεί να λειτουργήσει σωστά, δίπλα-δίπλα με τις ήδη ισχύουσες διατάξεις.
Ευχαριστώ πολύ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ τον κ. Δουδωνή.
Τον λόγο έχει ο Ειδικός Αγορητής του ΣΥΡΙΖΑ και Γραμματέας της Επιτροπής μας, ο κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ευχαριστώ, κύριε Πρόεδρε.
Ξεκινάω κατά αριθμητική σειρά με το άρθρο 29. Δεν βλέπω τον λόγο αναθεώρησης του άρθρου, τουλάχιστον στην κατεύθυνση της πρότασης της Πλειοψηφίας. Βεβαίως, το Σύνταγμα του 1975 θεσπίστηκε κάτω από ιδιαίτερες συνθήκες, σε μια περίοδο-τομή για τη σύγχρονη ιστορία, μετά από τη νομιμοποίηση του επί δεκαετίες παράνομου Κομμουνιστικού Κόμματος, με την πίεση του λαϊκού παράγοντα, ο οποίος αντιλήφθηκε ότι η καχεκτική δημοκρατία της προδικτατορικής περιόδου, τελικώς, υπήρξε το θερμοκήπιο της συνταγματικής εκτροπής και της επιβολής της δικτατορίας και αντιληφθήκαμε όλοι, ως κοινωνία, εκείνη την εποχή ότι δεν υπάρχει κολοβή ελευθερία, δεν υπάρχει ολίγον από ελευθερία.
Αυτό αποτυπώθηκε στη διατύπωση του άρθρου 29. Βέβαια, μετά τα πενήντα χρόνια, θέτει η Πλειοψηφία τα ζητήματα της ανανέωσής του, θα πω, της προσαρμογής του, μάλλον, στις τρέχουσες απόψεις.
Έχουμε πει από την πρώτη αρχή ότι, για εμάς, το Σύνταγμα πρέπει να είναι λιτό, ευσύνοπτο και απόλυτα προσηλωμένο στις συνταγματικές αρχές. Καθετί που προστίθεται, υποτίθεται, για να λύσει ένα πρόβλημα εκτρέπει τη λειτουργία του Συντάγματος και, από κορυφαίο νομοθέτημα, το καθιστά μάλλον τυφλοσούρτη της πολιτικής πραγματικότητας.
Σε ό,τι αφορά τώρα το άρθρο 29, για το οποίο ξεκίνησα να μιλάω, θα ήθελα να γίνει μία συζήτηση για την παράγραφο 3, η οποία λέει τα εξής: «Απαγορεύονται απολύτως οι οποιασδήποτε μορφής εκδηλώσεις υπέρ ή κατά πολιτικού κόμματος στους δικαστικούς λειτουργούς και σε όσους υπηρετούν στις Ένοπλες Δυνάμεις και στα Σώματα Ασφαλείας. Απαγορεύονται απολύτως οι οποιασδήποτε μορφής εκδηλώσεις υπέρ ή κατά πολιτικού κόμματος, κατά την άσκηση των καθηκόντων τους, στους υπαλλήλους του Δημοσίου, οργανισμών τοπικής αυτοδιοίκησης, άλλων νομικών προσώπων δημοσίου δικαίου ή δημόσιων επιχειρήσεων ή επιχειρήσεων οργανισμών τοπικής αυτοδιοίκησης ή επιχειρήσεων η διοίκηση των οποίων ορίζεται άμεσα ή έμμεσα από το Δημόσιο με διοικητική πράξη ή ως μέτοχο». Εξαιρεί το Σύνταγμα και η παράγραφος 3 έναν τεράστιο αριθμό πολιτών, των οποίων υποβαθμίζει το δικαίωμα να εκφράζονται πολιτικά, εξαιτίας της επαγγελματικής τους και μόνον ιδιότητας. Αυτό είναι θεμιτό; Έχουν περάσει πια πενήντα χρόνια από τη θέσπιση του Συντάγματος. Είναι λογικό να μην μπορούν να τοποθετούνται πολιτικά οι υπάλληλοι των οργανισμών τροπικής αυτοδιοίκησης ή των ΔΕΥΑ; 
Και έρχομαι και σε ένα δεύτερο ζήτημα. Δεν είναι υποκριτικό σήμερα, που ακόμη και οι δικαστές έχουν τις ενώσεις τους και εκφράζονται μέσα από σχήματα και παρατάξεις, να λέμε ότι απαγορεύονται απολύτως αυτού του είδους οι εκδηλώσεις; Βέβαια, σκέφτομαι ότι και με το άρθρο 16 απαγορευόταν απολύτως η ίδρυση ιδιωτικών πανεπιστημίων, αλλά βρέθηκε τόσο ο τρόπος από πλευράς Κυβέρνησης όσο και -σε εισαγωγικά- η «ευελιξία» από πλευράς Συμβουλίου της Επικρατείας για να παρακαμφθεί αυτή η απόλυτη συνταγματική απαγόρευση. Όμως, εδώ δεν πρέπει να ανοίξει μία συζήτηση σχετικά με το κατά πόσον τουλάχιστον η παράγραφος 3 συνάδει με τη σύγχρονη μορφή δημοκρατίας και δεν φαλκιδεύει, δεν στερεί τα πολιτικά δικαιώματα μεγάλου αριθμού πολιτών, δεκάδων χιλιάδων πολιτών, των οποίων η επαγγελματική ιδιότητα υπερτερεί αυτής του πολίτη;
Ως τελευταίο επιχείρημα θα σας παραπέμψω στο βιβλίο του συναδέλφου Αντώνη Ρουπακιώτη -και μιλώ ως δικηγόρος-, αλλά και διατελέσαντος Προέδρου του Δικηγορικού Συλλόγου της Αθήνας και Υπουργού Δικαιοσύνης, ο οποίος κάνει μια ρητή αναφορά στο ζήτημα αυτό, κάτι που καταθέτω ως προβληματισμό, για να δείτε -και μιλώ στους Βουλευτές της Πλειοψηφίας- ότι, στην αγωνία σας να δημιουργήσετε πολιτικό γεγονός για το ότι, δήθεν, επιλαμβάνεστε θεμάτων τα οποία έχουν σχέση με τη δημοκρατική λειτουργία του πολιτεύματος και για να καλύψετε τις ευθύνες σας για την εγκληματική οργάνωση που παρεισέφρησε στο Κοινοβούλιο με τον μανδύα πολιτικού κόμματος, αφήνετε τα μείζονα και τα ουσιώδη από πλευράς συνταγματικής τάξης. 
Έρχομαι τώρα στο άρθρο 60. Η πρόταση της Πλειοψηφίας, grosso modo, είναι η θωράκιση του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας και κατά την επικοινωνία με την εκλογική του περιφέρεια, σύμφωνα με το Σύνταγμα και τον Κανονισμό της Βουλής, και η αντίστοιχη υποχρέωση των μελών της κυβέρνησης να ανταποκρίνονται στον κοινοβουλευτικό ρόλο. Θα ήθελα, κατ’ αρχάς, να ακούσω μια κριτική σχετικά με το γιατί το ισχύον Σύνταγμα εμποδίζει, κατά την άποψη της Πλειοψηφίας, τον Βουλευτή στην άσκηση της νομοθετικής και ελεγκτικής του αρμοδιότητας. Διότι ο Κανονισμός της Βουλής και η συνείδησή μας αποτελούν ένα επαρκές πλαίσιο για την άσκηση του ελεγκτικού μας ρόλου. Και μιλάω ως Βουλευτής της Αντιπολίτευσης.
Αυτό που δεν διαλαμβάνεται, και είναι θέμα πολιτικής αντίληψης, είναι η υποχρέωση των Υπουργών να απαντούν στον κοινοβουλευτικό έλεγχο και να απαντούν επί της ουσίας. Διότι υπάρχουν Υπουργοί που όντως απαντούν, αλλά υπάρχουν και Υπουργοί που δεν απαντούν καθόλου, αλλά και πολλές φορές, κυρίες και κύριοι της Πλειοψηφίας, η απάντηση είναι μία παράθεση νομοθετημάτων και καταλήγει κάθε φορά στο τυπικό συμπέρασμα ότι στο πλαίσιο αυτό γίνεται κάθε προσπάθεια να αντιμετωπιστεί το θέμα. Άρα, ο περιορισμός του ελεγκτικού ρόλου του Βουλευτή δεν έχει ως βάση τη συνταγματική πρόβλεψη, αλλά μία αυταρχική αντίληψη της Κυβέρνησης, η οποία, επαναπαυμένη στην Πλειοψηφία, απαντάει ή ανταποκρίνεται στον κοινοβουλευτικό έλεγχο με τρόπο που δεν προσιδιάζει σε ελεγκτή και ελεγχόμενο. 
Ενδεικτικό αυτού που λέω είναι η οδυνηρή εμπειρία που έχουμε από τη σύσταση εξεταστικών επιτροπών με πρωτοβουλία της Αντιπολίτευσης, διότι, θυμίζω ότι αυτές οι εξεταστικές επιτροπές αποτελούν μέσο κοινοβουλευτικού ελέγχου και έχοντας, βεβαίως, την πλειοψηφία στις επιτροπές αυτές, αρνηθήκατε κατηγορηματικά να υπάρχει αφενός διακομματικό προεδρείο και αφετέρου παρενέβητε, ως μη οφείλατε, στον κατάλογο των μαρτύρων που πρότειναν τα κόμματα της Αντιπολίτευσης ασκώντας το δικαίωμα κοινοβουλευτικού ελέγχου, προσπαθώντας να διαμορφώσετε τις συνθήκες λειτουργίας της επιτροπής. 
Άρα, για να ξαναγυρίσω στο άρθρο 60, θα έλεγα ότι είναι επαρκώς κατοχυρωμένος και οχυρωμένος ο ρόλος του Βουλευτή. Αυτό που υποβαθμίζει και υπονομεύει την ελεγκτική του αρμοδιότητα είναι η συμπεριφορά των μελών της Κυβέρνησης και ειλικρινά δεν ξέρω αν μπορεί να αλλάξει αυτή η στάση με συνταγματικού χαρακτήρα διατάξεις. 
Εδώ τώρα έχουμε και ένα δεύτερο ζήτημα, την παραίτηση από το βουλευτικό αξίωμα, η οποία είναι άπαξ, προφανώς δεν ανακαλείται και συντελείται μόλις ο Βουλευτής υποβάλει γραπτή δήλωση. Εδώ, βεβαίως, δεν έχω να παρατηρήσω κάτι, απλώς επισημαίνω το γεγονός ότι η παραίτηση από το βουλευτικό αξίωμα είναι αναφαίρετο προσωπικό αλλά και πολιτικό δικαίωμα του Βουλευτή και το κάτω από ποιες συνθήκες θα το ασκήσει ο Βουλευτής εναπόκειται στην απόλυτη προσωπική του επιλογή.
Όσον αφορά τώρα το άρθρο 73, αφορά τη συνταγματική κατοχύρωση των αρχών της καλής νομοθέτησης, της επαρκούς προνομοθετικής διαβούλευσης, της αξιολόγησης της εφαρμογής του μέτρου και των μέτρων κωδικοποίησης της νομοθεσίας. Έχω πάρα πολλά να πω στο κομμάτι αυτό. Ξεκινάω, λοιπόν, από το τελευταίο. 
Μόλις την περασμένη εβδομάδα, ψηφίσαμε τον Κώδικα Οργανισμών Τοπικής Αυτοδιοίκησης, ένα νομοθέτημα επτακοσίων εβδομήντα τεσσάρων άρθρων. Προς τιμήν του ο κύριος Υπουργός δεν το έφερε με τη διαδικασία των κωδίκων, αλλά με την κανονική νομοθετική διαδικασία, για να γίνει συζήτηση κατ’ άρθρον. 
Εδώ, όμως, προσκρούσαμε στον Κανονισμό της Βουλής, όπου και το νομοθέτημα αυτών των 774 άρθρων έπρεπε να το τελειώσουμε σε τέσσερις συνεδριάσεις, όπου έχοντας επτά ή οκτώ κόμματα έπρεπε οι εισηγητές μας να τελειώσουν τις παρατηρήσεις τους στην κατ’ άρθρον σε πέντε ώρες -αν θυμάμαι καλά-, που είναι το μάξιμουμ της διάρκειας της συνεδρίασης της επιτροπής, όπου είχαμε πάνω από είκοσι φορείς να ακούσουμε και αυτή η διαδικασία μπήκε στον στενό κορσέ του Κανονισμού της Βουλής. Θα περίμενα, λοιπόν, η πρωτοβουλία, η μέριμνα, των μελών της Πλειοψηφίας να αγγίζει, να θέτει αυτά τα θέματα, τα οποία είναι εξαιρετικά κρίσιμα για την ποιότητα του νομοθετικού έργου. Κάτι τέτοιο δεν φάνηκε.
Σε ό,τι αφορά την προνομοθετική διαβούλευση, η εμπειρία λέει ότι τηρείτε εσείς την προθεσμία ίσα-ίσα για να πείτε ότι την τηρήσατε. Δηλαδή, εγώ είμαι Βουλευτής -σαν σήμερα 7 Ιουλίου του 2019 πρωτοεκλέχθηκα, είχαμε εκλογές το 2019 σαν σήμερα- από το 2019 και δεν έχω ψηφίσει ένα νομοσχέδιο με τις προβλέψεις του Κανονισμού της Βουλής σε ό,τι αφορά τις προθεσμίες. Και πάντα στις επιτροπές μαλώνουμε με το Προεδρείο, το οποίο επικαλείται την ώρα που προσκαλεί σε συνεδρίαση της Βουλής, μέχρι την ώρα που θα γίνει η ακρόαση των φορέων, αν είναι είκοσι τρεις ώρες ή είκοσι πέντε ώρες και όλα είναι με τη διαδικασία του κατεπείγοντος, χωρίς να υπάρχει ουσιαστικά κανένας λόγος. Και θέλω να το πω αυτό. Βεβαίως, όταν είναι κάτι το κατεπείγον να το δεχτώ, να το συμφωνήσω, αλλά θέλω να μου πείτε, συνάδελφοι της Πλειοψηφίας, στα επτά περίπου χρόνια που έχω προσωπική εμπειρία από τη διαδικασία της νομοθέτησης, τα εκατοντάδες νομοθετήματα που ψηφίσαμε ως Νομοθετικό Σώμα, αν είχαν όλα τον χαρακτήρα του κατεπείγοντος. 
Έχουμε ένα πολύ σοβαρό θέμα με τον θεσμό της λαϊκής νομοθετικής πρωτοβουλίας. Και εδώ πρέπει να επισημάνω ότι, μολονότι υπήρξε πρόβλεψη στο Σύνταγμα με την προηγούμενη διατύπωσή του, ο εφαρμοστικός νόμος, με ευθύνη δική σας, ουδέποτε ήρθε στη Βουλή. Θα μπορούσε, λοιπόν, για να είναι πειστική αυτή η πρωτοβουλία σας, να περιγράφετε τη διαδικασία την οποία δεσμεύεστε ότι θα ακολουθήσετε. Ας πούμε, να υπάρχει υπογραφή ογδόντα χιλιάδων πολιτών που έχουν δικαίωμα ψήφου και να μπορούν να κατατίθενται έως τρεις, τέσσερις -θα το συμφωνήσουμε αυτό- νομοθετικές πρωτοβουλίες των πολιτών, που θα εισαχθούν στη συνέχεια προς ψήφιση. Βεβαίως, δεν μπορούν να αφορούν δημοσιονομικά θέματα, εξωτερικής πολιτικής και εθνικής άμυνας, το καταλαβαίνουμε πάρα πολύ καλά. 
Τώρα, δείτε πώς είναι η ιστορία είρων: Μιλάμε τώρα για τη λαϊκή νομοθετική πρωτοβουλία και πώς η Κυβέρνηση θα φέρει αυτές τις πρωτοβουλίες στην Ολομέλεια της Βουλής για να ψηφιστούν, ενώ ταυτοχρόνως σήμερα και αύριο -αύριο, μάλλον- έρχεται στην Επιτροπή Θεσμών και Διαφάνειας της Βουλής το αίτημα των δύο πέμπτων (2/5) της Αντιπολίτευσης για την κλήση του κ. Δημητριάδη και του κ. Ντίλιαν και, μολονότι ο Κανονισμός της Βουλής κάνει λόγο για αυτοδίκαια κλήση τους, ο Πρόεδρος της Επιτροπής συγκαλεί την επιτροπή για να αποφασίσουμε. Δηλαδή, όταν και στα πλέον προφανή βρίσκετε τρόπους παράκαμψης της ρητής διάταξης, για να εξυπηρετήσετε την πολιτική συγκυρία που σας ευνοεί, αντιλαμβανόμαστε τη ματαιότητα αυτής της διαδικασίας. 
Θέλω να επισημάνω και δύο πράγματα, στα οποία κατέληξα μετά από αρκετό προβληματισμό. Βεβαίως, εάν τελικώς επιλέξει η Αναθεωρητική Βουλή, η επόμενη, να τα τροποποιήσει προς την κατεύθυνση του θεσμού της λαϊκής νομοθετικής πρωτοβουλίας, ο νόμος ο οποίος θα εκδοθεί πρέπει να περιγράφει ποιος εισηγείται το νομοσχέδιο. Είναι εξαιρετικής σημασίας αυτό, διότι με τη διαδικασία που ακολουθείται, το εκάστοτε Υπουργείο εισηγείται το νομοθέτημα που φέρνει. Εδώ, αυτό που θα είναι αποτέλεσμα λαϊκής νομοθετικής πρωτοβουλίας ποιος θα το εισηγείται; Κατά την άποψή μου, όχι αποκλειστικά η κυβέρνηση. Θα πρέπει να γίνει, δηλαδή, μία ειδική μνεία στον νόμο, έτσι ώστε να υπάρχει μια εκπροσώπηση της Βουλής, κυβέρνηση, αξιωματική αντιπολίτευση, ενδεχομένως, εν πάση περιπτώσει, να ρυθμιστεί στον νόμο ποιος εισηγείται το νομοθέτημα της λαϊκής νομοθετικής πρωτοβουλίας. 
Θέλω να αναφέρω ότι -ακούγοντας τον Εισηγητή της Πλειοψηφίας, τον κ. Κεφαλογιάννη, για τις τροπολογίες και τις εκπρόθεσμες- πρέπει να είμαστε αποφασισμένοι να σπάσουμε αυγά. Δεν γίνεται να νομοθετούμε με εκπρόθεσμες τροπολογίες, τις οποίες κάνει δεκτές ο εκάστοτε Υπουργός. Επειδή, όμως, όντως υπάρχει κατάσταση ανάγκης, αυτό που λέμε στη Νομική, δηλαδή υπάρχουν συνθήκες και περιπτώσεις όπου πρέπει να γίνει κατεπειγόντως μια έστω εκπρόθεσμη τροπολογία για να αντιμετωπιστεί ένα ζήτημα της τελευταίας στιγμής, θα έλεγα -εάν θέλετε να συμφωνήσουμε- να μπει ένας μάξιμουμ αριθμός εκπροθέσμων, έτσι ώστε να ξέρουμε όλοι ότι κανείς δεν μπορεί να τον υπερβεί. 
Όσον αφορά το 77 -και θα τελειώσω, κύριε Πρόεδρε-, προβλέπει η πρόταση της Πλειοψηφίας τη δυνατότητα παραπομπής αντισυνταγματικότητας του νόμου μετά την ψήφιση και πριν από τη δημοσίευσή του από τον Πρόεδρο της Δημοκρατίας, τον Πρωθυπουργό ή τη Βουλή στο Ανώτατο Ειδικό Δικαστήριο. Έχουμε μιλήσει και σε προηγούμενη συνεδρίαση για το αν αυτό αποτελεί εκ πλαγίου παραβίαση της αρχής του διάχυτου ελέγχου συνταγματικότητας.
Η άποψή μας είναι ότι το σύστημα του διάχυτου ελέγχου αντισυνταγματικότητας καλώς υπάρχει και, βεβαίως, δεν συμφωνούμε με τη λειτουργία συνταγματικού δικαστηρίου. Η επιφύλαξή μας για τη ρύθμιση αυτή είναι μήπως με τον τρόπο αυτόν ξηλώνεται, περιορίζεται, περιστέλλεται ο διάχυτος έλεγχος αντισυνταγματικότητας και μπαίνει με τον μανδύα του Ανωτάτου Ειδικού Δικαστηρίου, ένα δικαστήριο το οποίο δεν προβλέπεται ούτε στη συνταγματική μας παράδοση, αλλά ούτε και στην έννομη τάξη.
Σας ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο Ειδικός Αγορητής του Κομμουνιστικού Κόμματος Ελλάδας, ο κ. Ιωάννης Γκιόκας.
ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ): Υπάρχει, κατά τη γνώμη μας, ένα κρίσιμο ερώτημα στη σημερινή συζήτηση και στην ενότητα άρθρων που συζητάει η Επιτροπή Συνταγματικής Αναθεώρησης. Ποιο είναι αυτό; Για ποιον λόγο η κυβερνητική Πλειοψηφία της Νέας Δημοκρατίας αισθάνεται την ανάγκη τώρα να προτείνει αλλαγές στο άρθρο 29 του Συντάγματος, που αφορά τα πολιτικά κόμματα. Τι θέλετε να λύσετε με αυτήν την πρόταση; 
Σε μια πρόσφατη συνέντευξή του ο Εισηγητής της Νέας Δημοκρατίας στη Συνταγματική Αναθεώρηση, ο κ. Στυλιανίδης -είναι απών σήμερα, αλλά έχει αναφερθεί στη συγκεκριμένη περίπτωση-, είπε ότι το άρθρο 29 προσπαθεί να εδραιώσει την εσωκομματική δημοκρατία και να βάλει ένα σύστημα παρακολούθησης, αν παραβιάζονται οι δημοκρατικές αρχές μέσα στα κόμματα, με απειλή ακόμη και να ανασταλεί η υποψηφιότητα ενός κόμματος, αναφερόμενος στην τότε συνέντευξή του στην περίπτωση της Χρυσής Αυγής. 
Κατ’ αρχάς, η περίπτωση της Χρυσής Αυγής δεν ήταν ένα πρόβλημα απλά εσωκομματικής δημοκρατίας. Ήταν ότι επρόκειτο για ναζιστική εγκληματική οργάνωση που δρούσε με τον μανδύα πολιτικού κόμματος και που ο εγκληματικός της χαρακτήρας πήγαζε από τη ναζιστική της ιδεολογία. Αυτό δεν είναι κάτι που το λέει το ΚΚΕ. Αυτό ήταν κάτι το οποίο αναγνώρισε η ίδια η δικαστική απόφαση. Άρα, το να θεωρείτε ότι η περίπτωση της Χρυσής Αυγής ήταν μια περίπτωση παραβίασης εσωκομματικής δημοκρατίας, κατά τη γνώμη μας υποτιμά τον πραγματικό χαρακτήρα του προβλήματος. 
Στο πλαίσιο αυτό διατυπώνει μια πρόταση η Νέα Δημοκρατία, ότι τα κόμματα λαμβάνουν υπ’ όψιν τις αρχές δημοκρατικής λειτουργίας. Και σημειωτέον, όπως αναφέρθηκε, ήδη στο άρθρο 29 του Συντάγματος υπάρχει διάταξη που αναφέρει ότι η οργάνωση και η δράση των πολιτικών κομμάτων οφείλει να εξυπηρετεί την ελεύθερη λειτουργία του δημοκρατικού πολιτεύματος. 
Άρα, λοιπόν, σε τι αναφέρεστε και τι εννοείτε όταν τροποποιείτε το συγκεκριμένο άρθρο, προσθέτοντας τον δημοκρατικό τρόπο οργάνωσης και λειτουργίας που, δήθεν, θα πρέπει να έχουν τα πολιτικά κόμματα; Είναι ένα ερώτημα. Μήπως αναφέρεστε στα αρχηγικά κόμματα ή στα προσωποπαγή κόμματα, που αναδεικνύουν ηγεσίες χωρίς καμία δημοκρατική διαδικασία -τώρα, μάλιστα, τελευταία κάνουν πολλά τέτοια την εμφάνισή τους- ή που αναδεικνύουν ηγεσίες με τις γνωστές διαδικασίες-καρικατούρα των φίλων και περαστικών; Μήπως αναφέρεστε στα κόμματα που κάνει ό,τι θέλει ο εκάστοτε Αρχηγός ή μια ομάδα γύρω από αυτόν; Μήπως αναφέρεστε στα κόμματα που, αντί για όργανα και οργανώσεις, έχουν ψηφιακούς ακολούθους, έχουν μέλη της μιας μέρας, έχουν μέλη του δίευρου που συμμετέχουν στις εσωκομματικές διαδικασίες; Μήπως αναφέρεστε στα κόμματα που λειτουργούν με όρους εμπορικής εταιρείας, που συγχωνεύονται, που απορροφώνται, που διασπώνται, που τίθενται σε εκκαθάριση εν λειτουργία, σαν όλα αυτά τα ευτράπελα που ζούμε αυτές τις ημέρες, εν προκειμένω με το κόμμα του ΣΥΡΙΖΑ ή παλαιότερα με άλλα κόμματα; Μήπως αναφέρεστε σε κόμματα, των οποίων η σημερινή κοινοβουλευτική σύνθεση απέχει άρδην από αυτήν που προέκυψε από τις εκλογές; Το λέμε, δηλαδή, όπως συμβαίνει σήμερα με όλα τα κόμματα που βρίσκονται στο Κοινοβούλιο, πλην του ΚΚΕ, με τις κοινοβουλευτικές έδρες, μάλιστα, να έχουν μπει και σε μια αποκρουστική διαδικασία παζαριού και πλειστηριασμού. Μήπως αναφέρεστε σε κόμματα που χρωστάνε πάνω από 500 εκατομμύρια ευρώ και που τα στελέχη τους ισχυρίζονται ότι τα χρέη αυτά δεν πρόκειται να εξυπηρετηθούν ποτέ;
Αν αναφέρεστε σε όλα τα παραπάνω, τότε πραγματικά -δεν μπορούμε να το πούμε πιο απλά- να κοιτάξετε τον εαυτό σας στον καθρέφτη, γιατί αυτά είναι χαρακτηριστικά γνωρίσματα των κομμάτων σας. Αν πάλι θεωρείτε ότι όλα τα παραπάνω συνιστούν δημοκρατική λειτουργία, τότε οι λέξεις έχουν χάσει το νόημά τους.
Είναι προφανές, λοιπόν, για να καταλήξω, ότι με τις προτάσεις σας δεν θέλετε να αντιμετωπίσετε τέτοια φαινόμενα σήψης που υπάρχουν στο αστικό πολιτικό σύστημα, που είναι σύμφυτα με τον τρόπο λειτουργίας των δικών σας κομμάτων, των αστικών κομμάτων, και είναι, σε τελική ανάλυση, και φαινόμενα κατ’ εικόνα και καθ’ ομοίωση του συστήματος το οποίο υπηρετείτε.
Πού στοχεύετε, λοιπόν; Θέλετε να φτιάξετε ένα συνταγματικό πλαίσιο που στο όνομα, δήθεν της δημοκρατικής λειτουργίας των κομμάτων, όπως εσείς θα την εννοείτε και θα την ορίζετε, θα τίθενται περιορισμοί στη δράση τους, ακόμη και απαγορεύσεις στην ίδια τους την εκλογική συμμετοχή. Και, επειδή δεν είναι δυνατόν αυτοί οι περιορισμοί να αφορούν τον εαυτό σας, τα κόμματα, δηλαδή, που υπηρετούν και υπερασπίζονται το σημερινό βάρβαρο σύστημα, η στόχευση θα αφορά εκείνους που το αμφισβητούν και το αντιπαλεύουν, όπως είναι το ΚΚΕ.
Θέλετε, λοιπόν, ένα αντιδραστικό συνταγματικό πλαίσιο έτοιμο για κάθε χρήση, γιατί γνωρίζετε πολύ καλά ότι οι εξελίξεις -οι διεθνείς και οι εγχώριες-, η όξυνση των ανταγωνισμών, ο κίνδυνος μιας νέας κρίσης, η ένταση των πολεμικών συγκρούσεων, η επικίνδυνη εμπλοκή της χώρας μας σε αυτές τις συγκρούσεις -όπως, μάλιστα, τα ανέδειξε πρόσφατα και η συνομιλία του Σύμβουλου Ασφαλείας του Πρωθυπουργού, άθελά του-, όλα αυτά εκ των πραγμάτων θα επιδράσουν στο αστικό πολιτικό σύστημα, θα οδηγήσουν σε μεγαλύτερους κλονισμούς, θα τροφοδοτήσουν τη λαϊκή δυσαρέσκεια, θα τροφοδοτήσουν και την ταξική πάλη. 
Βεβαίως, εμείς λέμε ξεκάθαρα ότι αυτοί οι κλονισμοί δεν θα πρέπει να φοβίζουν τον λαό, τις εργατικές λαϊκές δυνάμεις, αλλά να τις αξιοποιούν για να βελτιώνουν τον συσχετισμό δύναμης και να διαμορφώνουν όρους συνολικότερης ανατροπής.
 Αυτή είναι η απάντηση και στο ερώτημα που θέσαμε εξαρχής, για ποιον λόγο η κυβερνητική Πλειοψηφία αισθάνεται την ανάγκη να προτείνει τώρα αλλαγές στο άρθρο 29 του Συντάγματος. Θέλετε να προλάβετε την ενίσχυση ενός ρεύματος αμφισβήτησης της κυρίαρχης πολιτικής και γι’ αυτό θέλετε να βάλετε και στην Ελλάδα τη συνταγματική βούλα στο κυνήγι μαγισσών. 
Γι’ αυτόν τον λόγο, εμείς θεωρούμε ότι η συζήτηση για το άρθρο 29 είναι πολύ σημαντική -ίσως είναι η πιο σημαντική συζήτηση στην ενότητα των συζητήσεων στην Επιτροπή Συνταγματικής Αναθεώρησης- και δεν συμμεριζόμαστε, για παράδειγμα, αυτό που είπε ο Εκπρόσωπος του ΠΑΣΟΚ, ότι είναι μια συζήτηση άνευ αντικειμένου. Είναι μια πολύ σοβαρή συζήτηση, γιατί ανοίγει πολύ επικίνδυνους δρόμους. Ποιο θα είναι το θεωρητικό περίβλημα και προκάλυμμα αυτών των περιορισμών; Θα είναι η ανιστόρητη θεωρία των δύο άκρων, την οποία, μάλιστα, επικαλέστηκε και ο κ. Στυλιανίδης σε μια προηγούμενη συζήτηση εδώ στην επιτροπή, μιλώντας για «ακροδεξιά» και «ακροαριστερά». Αυτήν τη θεωρία θυμίζουμε ότι την ανασύρατε και πρόσφατα ως Κυβέρνηση -ιδιαίτερα ορισμένα κυβερνητικά στελέχη-, με αφορμή την αποτρόπαια εγκληματική ενέργεια στη Θεσσαλονίκη, με τα κυβερνητικά στελέχη να προσπαθούν απροκάλυπτα να τσουβαλιάσουν το εργατικό λαϊκό κίνημα με προβοκατόρικες ενέργειες, τις οποίες σταθερά και αποφασιστικά το κίνημα καταγγέλλει και αντιπαλεύει.
Βεβαίως, οφείλουμε να παραδεχτούμε ότι αυτή η ανιστόρητη θεωρία των δύο άκρων και οι προβολείς της δεν είναι ίδιον μόνο της Νέας Δημοκρατίας. Υπάρχουν κι άλλοι κομματικοί σχηματισμοί που τροφοδοτούν αυτήν τη θεωρία. Για παράδειγμα, στο κόμμα Τσίπρα φιγουράρει στο ηγετικό του επιτελείο ο γνωστός Μαραντζίδης, ο οποίος είναι ο βασικός εκπρόσωπος αυτής της θεωρίας και του ιστορικού αναθεωρητισμού. Επομένως, δεν είναι μόνο ίδιον της Νέας Δημοκρατίας, αλλά και άλλων κομμάτων στο αστικό πολιτικό σύστημα. 
Μάλιστα, όλα αυτά περί άκρων τα αναπαράγετε, ενώ ξέρετε πάρα πολύ καλά ότι η μόνη φορά που τέθηκε θέμα με ένα κόμμα και με τη συμμετοχή καταδικασμένων στελεχών του στις εκλογές ήταν με τη ναζιστική εγκληματική Χρυσή Αυγή. Θυμίζουμε, μάλιστα, ότι είχατε φροντίσει να περάσετε και μία τροπολογία -ήταν ο κ. Βορίδης τότε Υπουργός Εσωτερικών- στο όνομα της μη συμμετοχής αυτών των καταδικασμένων, με την οποία, όμως, τροπολογία αποκρύπτατε ότι η εγκληματική δράση της Χρυσής Αυγής απέρρεε από τη ναζιστική της ιδεολογία και ανοίγατε πολύ επικίνδυνους δρόμους. Ήταν, μάλιστα, στη συζήτηση που είχε γίνει τότε στη Βουλή, που λέγατε «εμάς μας ενδιαφέρουν τα αδικήματα και όχι οι ιδεολογίες». 
Τι λέγαμε τότε εμείς; Εμείς λέγαμε ότι πρόκειται για μια τροπολογία που επιδιώκει να ανοίξει μια γενικότερη συζήτηση περί κομμάτων που υπηρετούν ή δεν υπηρετούν την εύρυθμη λειτουργία του δημοκρατικού πολιτεύματος -αυτήν ακριβώς τη συζήτηση κάνουμε τώρα σε επίπεδο Συνταγματικής Αναθεώρησης-, προκειμένου να μπουν πρόσθετα κριτήρια ελέγχου από τον Άρειο Πάγο ή από το Ανώτατο Ειδικό Δικαστήριο, όπως επιχειρείται τώρα, κάθε φορά και σε κάθε εκλογική αναμέτρηση, με απαράδεκτες γενικεύσεις, που μπορούν δυνητικά να στεγάσουν την ανιστόρητη θεωρία των δύο άκρων και την ποινικοποίηση του ριζοσπαστισμού. 
Βεβαίως, η συνέχεια ήταν γνωστή. Οι καταδικασμένοι λειτούργησαν με το γνωστό προσωπείο των «Σπαρτιατών», το οποίο μπήκε στη Βουλή και μάλιστα δύο εκ των εκλεγμένων Βουλευτών αυτού του κόμματος στηρίζουν σήμερα την κυβερνητική Πλειοψηφία της Νέας Δημοκρατίας. Το λέμε, για να δούμε και ποια είναι η συνέχεια και τι είναι φασισμός και πώς αξιοποιείται από το σύστημα ο φασισμός. 
Πώς το κάνατε αυτό τότε με αυτήν την επίμαχη τροπολογία; Το κάνατε μέσα από την επίκληση δεκάδων άρθρων του Ποινικού Κώδικα, που, αν συντρέχουν σε κάποιο μέλος της διοίκησης ενός κόμματος, τότε ενοχοποιείται ολόκληρο, συλλήβδην, το πολιτικό κόμμα. Μάλιστα, είχαμε πει ότι πολλά από αυτά τα άρθρα φωτογραφίζουν ευθέως τη δράση του εργατικού λαϊκού κινήματος, την ταξική πάλη, κ.λπ..
Και σας αναφέραμε τότε χαρακτηριστικά την περίπτωση μελών της Κεντρικής Επιτροπής του ΚΚΕ ή Βουλευτών του, που είχαν εναντίον τους και έχουν ορισμένοι εξ αυτών διώξεις για την πρωτοπόρα δράση τους στο πλευρό εργαζομένων, βιοπαλαιστών αγροτών, ανθρώπων που ξεσπιτώνονται σε πλειστηριασμούς και ούτω καθεξής.  
Αυτοί θα είναι οι παράγοντες που θα ελέγχει το Ανώτατο Ειδικό Δικαστήριο; Ή εν πάση περιπτώσει, τι θα ελέγχει το Ανώτατο Ειδικό Δικαστήριο; Γιατί όλα τα παραπέμπετε σε έναν τυπικό νόμο.  Εδώ φτιάχνετε ένα συνταγματικό κέλυφος και παραπέμπετε τον έλεγχο για τη νόμιμη λειτουργία των κομμάτων και τη συμμετοχή τους στις εκλογές σε έναν τυπικό νόμο, για τον οποίο δεν λέτε τίποτα για το τι θα περιέχει. Για να αντιληφθούμε και τι επικίνδυνους δρόμους ανοίγετε με τη συγκεκριμένη ρύθμιση.  
Τώρα, λοιπόν, επιχειρείτε να κάνετε ένα παραπάνω βήμα.  Πρόκειται για διατάξεις που στόχο έχουν να διευκολύνουν τον έλεγχο στην εσωτερική λειτουργία των κομμάτων, τον περιορισμό στη δράση τους, δυνητικά ακόμη και την απαγόρευσή τους στη συμμετοχή στις εκλογές.  Φυσικά -και αυτό οφείλουμε να το ομολογήσουμε- δεν πρωτοτυπείτε ως Κυβέρνηση, ως κυβερνητική Πλειοψηφία.  Αυτή είναι η κατεύθυνση του κράτους δικαίου της Ευρωπαϊκής Ένωσης -του περίφημου κράτους δικαίου της Ευρωπαϊκής Ένωσης-, που όλα τα κόμματα εδώ, πλην ΚΚΕ, το έχουν για σημαία τους, που έχει στο στόχαστρο, πρώτα και κύρια, την κομμουνιστική ιδεολογία και δράση.  
Κάποια πρόσφατα παραδείγματα. Το 2025 στην Τσεχία πέρασε νόμος για την ποινικοποίηση της υποστήριξης της κομμουνιστικής ιδεολογίας ως αντίστοιχης με αυτήν του ναζισμού, που τιμωρείται με ποινή φυλάκισης έως 5 έτη. Σε σχετική ερώτηση της Ευρωκοινοβουλευτικής Ομάδας του ΚΚΕ, η Κομισιόν τι απάντησε; Ότι είναι ζήτημα αρμοδιότητας των κρατών μελών, αρκεί να τηρούνται συγκεκριμένα άρθρα της συνθήκης της Ευρωπαϊκής Ένωσης, που, στη συγκεκριμένη περίπτωση, όπως και σε άλλες περιπτώσεις, προφανώς αυτά τα άρθρα τηρούνται. Γιατί η Κομισιόν δεν καταδίκασε τέτοιου είδους πρακτικές.  
Τον Δεκέμβριο του 2025 απαγορεύτηκε με απόφαση του Συνταγματικού Δικαστηρίου της Πολωνίας, το Κομμουνιστικό Κόμμα Πολωνίας, για τη διάδοση της ολοκληρωτικής κομμουνιστικής ιδεολογίας, με βάση το άρθρο 13 του Συντάγματος.  Η απόφαση αυτή, μάλιστα, ήρθε μετά από αίτημα του ίδιου του Προέδρου της Πολωνίας.  
Στη Σλοβακία πρόσφατα και στη βάση ενός ψηφίσματος του 2020 επιβλήθηκε στο Κομμουνιστικό Κόμμα χρηματικό πρόστιμο και ποινή φυλάκισης ενός έτους, επειδή στην αφίσα για τον εορτασμό των 100 χρόνων του κόμματος υπήρχε το σύνθημα «Χωρίς τον σοσιαλισμό δεν λειτουργεί», ενώ στη Γερμανία πρόσφατα, στην επέτειο και στους εορτασμούς της αντιφασιστικής νίκης την 9η Μάη απαγορεύτηκε η ανάρτηση σοσιαλιστικών και αντιφασιστικών συμβόλων. Αντίστοιχες απαγορεύσεις υπάρχουν σε Ουγγαρία, Κροατία, Σλοβενία και ούτω καθεξής.
Αυτό, λοιπόν, είναι το πλαίσιο της Ευρωπαϊκής Ένωσης, το οποίο κάποιοι νομίζουν ότι μπορούν να αντιγράψουν και για την περίπτωση της Ελλάδας. Και, φυσικά, αυτές οι διώξεις δεν αφορούν μόνο τη ριζοσπαστική δράση, πάνε πακέτο με την καταστολή συνολικά του εργατικού λαϊκού κινήματος.  Γι’ αυτό εντείνεται η καταστολή σε ολόκληρη την Ευρωπαϊκή Ένωση.  Γι’ αυτό ασκούνται διώξεις, ακόμη και ενάντια σε Βουλευτές, όπως, για παράδειγμα, στη Γαλλία, επειδή υπερασπίστηκαν τον παλαιστινιακό λαό ή γι’ αυτό ακόμη αντιμετωπίζονται με ανοιχτή βία και καταστολή πρόσφυγες και μετανάστες, οι κατατρεγμένοι των πολεμικών συγκρούσεων με τη βούλα της Ευρωπαϊκής Ένωσης. Και όλα αυτά σε μία Ευρωπαϊκή Ένωση που με ψήφισμά της έχει αναγορεύσει ότι τα λόμπι -οι ομάδες συμφερόντων, δηλαδή- αποτελούν συστατικό στοιχείο της ευρωπαϊκής δημοκρατίας.  Αυτή είναι η δημοκρατία της Ευρωπαϊκής Ένωσης. Από τη μια μεριά τα λόμπι αποτελούν συστατικό στοιχείο της δημοκρατίας -ελπίζω να μη θέλετε και αυτό να το συνταγματοποιήσουμε κάποια στιγμή στο εγχώριο Σύνταγμα- και από την άλλη μεριά διώξεις, καταστολή, αυταρχισμός και ούτω καθεξής.
Εμείς θεωρούμε, επομένως, ότι είναι μία συζήτηση που ανοίγει πάρα πολύ επικίνδυνους δρόμους. Μη νομίζετε -όσοι το νομίζουν αυτό- ότι θα καταφέρετε με τέτοιες πρακτικές, με την ανιστόρητη θεωρία των άκρων, να εντείνετε την καταστολή, τη λογοκρισία, το χτύπημα της πολιτικής δράσης, ούτε, βεβαίως, ότι θα αποσπάσετε -τουλάχιστον σε ό,τι έχει να κάνει με το ΚΚΕ- δηλώσεις νομιμοφροσύνης σε αυτήν τη σάπια δημοκρατία, που είναι το προσωπείο της στυγνής δικτατορίας του κεφαλαίου.
Στην Ελλάδα υπάρχει και ισχυρό εργατικό κίνημα, υπάρχουν και παραδόσεις, υπάρχουν και δεσμοί αίματος με τον λαό μας, που θα ακυρώσουν όλα αυτά τα σχέδια που ορισμένοι μπορεί να έχουν στο μυαλό τους. 
Τέλος, μια κουβέντα μόνο -γιατί σ’ αυτό θα αναφερθεί και ο Γιάννης ο Δελής- για το ζήτημα της καλής νομοθέτησης. Πραγματικά, είναι απίστευτη υποκρισία να γίνεται μία συζήτηση -είχε γίνει και στην τελευταία Συνταγματική Αναθεώρηση- για κανόνες καλής νομοθέτησης, όταν εδώ και χρόνια -ιδιαίτερα από την περίοδο των μνημονίων και μετά- όλες οι κυβερνήσεις -μα όλες οι κυβερνήσεις, ΠΑΣΟΚ, Νέα Δημοκρατία, οι μεταξύ τους συγκυβερνήσεις, η συγκυβέρνηση ΣΥΡΙΖΑ-ΑΝΕΛ- κατά κόρον εφάρμοσαν τέτοιου είδους πρακτικές: fast track διαδικασίες νομοθέτησης, ψήφιση με έναν νόμο και με ένα άρθρο -τα γνωστά και αλήστου μνήμης-, εκπρόθεσμες τροπολογίες, άσχετες τροπολογίες σε άσχετα νομοσχέδια και ούτω καθεξής.
Όπως, επίσης, είναι υποκρισία να λέτε ότι θα θεσπιστεί η δυνατότητα να συζητείται μία πρόταση νόμου της αντιπολίτευσης μία φορά τον μήνα, όταν αυτό υπάρχει στο Σύνταγμα ήδη. Υπάρχει το άρθρο 74, παράγραφος 6, που το προβλέπει. Και έρχεσθε εδώ να προτείνετε αυτό που προβλέπεται ήδη στο Σύνταγμα, ως παράδειγμα καλής νομοθέτησης. Δηλαδή, πόση υποκρισία πια! Η όλη συζήτηση για την καλή νομοθέτηση, κατά τη γνώμη μας, θα οδηγηθεί στο εξής: Αυτό που επιχειρείτε να κάνετε με το άρθρο 77, δηλαδή τη συνταγματοποίηση της πιλοτικής δίκης και ενός προσταδίου ελέγχου της συνταγματικότητας των νόμων με την ταυτόχρονη κατάργηση του διάχυτου συνταγματικού ελέγχου, για να διαμορφώσετε μία συμπαγή νομολογία αντιλαϊκή, από την οποία κανένα δικαστήριο δεν θα μπορεί να ξεφεύγει ρούπι. Και, μάλιστα, δεν είναι τυχαίο ότι όλες οι δικαστικές ενώσεις, μηδεμιάς εξαιρουμένης, στο ζήτημα αυτό έχουν εκφράσει αρνητική γνώμη. Όλες οι δικαστικές ενώσεις, που είναι εναντίον της κατάργησης του διάχυτου συνταγματικού ελέγχου. 
Ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Γκιόκα.
Τώρα τον λόγο έχει ο Ειδικός Αγορητής της Ελληνικής Λύσης, ο κ.  Κωνσταντίνος Χήτας.  
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, η Κυβέρνηση της Νέας Δημοκρατίας φέρνει προς αναθεώρηση το άρθρο 29, που αφορά στα πολιτικά κόμματα και προτείνει τα εξής: Τα κόμματα λαμβάνουν υπ’ όψιν αρχές δημοκρατικής λειτουργίας. Νόμος ορίζει τις προϋποθέσεις ίδρυσης και λειτουργίας πολιτικού κόμματος. Το Ανώτατο Ειδικό Δικαστήριο του άρθρου 100 ελέγχει τη συνδρομή των προϋποθέσεων συμμετοχής του πολιτικού κόμματος στις εκλογές. 
Αναρωτιόμαστε, λοιπόν, εμείς εύλογα: Τι ακριβώς προσθέτει η προτεινόμενη πρώτη παράγραφος στην ήδη υπάρχουσα διάταξη του ισχύοντος άρθρου 29; Το Σύνταγμά μας λέει ξεκάθαρα τα εξής: «Η οργάνωση και η δράση τους οφείλει να εξυπηρετεί την ελεύθερη λειτουργία του δημοκρατικού πολιτεύματος». Αντιθέτως, η κυβερνητική πρόταση οπισθοχωρεί, θα λέγαμε, επικίνδυνα. Φεύγει από αυτήν την αυστηρή θεσμική υποχρέωση και εισάγει μια χαλαρή -σχεδόν αδιάφορη- διατύπωση, που λέει ότι: «Τα κόμματα πρέπει απλά να λαμβάνουν υπ’ όψιν τις αρχές της δημοκρατικής λειτουργίας».  
Αυτό, ξέρετε, μας βάζει σε υποψίες. Όταν, όμως, διαβάσουμε και τη δεύτερη προτεινόμενη παράγραφο, οι ισχυρές υποψίες πλέον μετατρέπονται σε βεβαιότητα. Το ολοκληρωτικό επιτελικό κράτος θέλει στην ουσία να αποκτήσει και τον απόλυτο έλεγχο πάνω στην εσωτερική λειτουργία των ίδιων των κομμάτων. Συγκεκριμένα, μας λέτε τα εξής: «Νόμος ορίζει τις προϋποθέσεις ίδρυσης και λειτουργίας πολιτικού κόμματος». Ξέραμε για τις τυπικές προϋποθέσεις ίδρυσης ενός κόμματος, αλλά τώρα πληροφορούμαστε και τα εξής: Ότι η Κυβέρνηση της Νέας Δημοκρατίας θέλει να ασκεί και ουσιαστικό έλεγχο στην ίδια την εσωτερική λειτουργία των αντίπαλων πολιτικών κομμάτων.  
Το κατάχρεο, λοιπόν, κόμμα της Νέας Δημοκρατίας, το εξαρτώμενο από τραπεζίτες, από ολιγάρχες, μιντιάρχες και από δημοσκόπους, έχει το απύθμενο πολιτικό θράσος να θέλει να ελέγχει την εσωτερική λειτουργία αντίπαλων και, συνεπώς, να ελέγχει και τις οικονομικές υποχρεώσεις των κομμάτων.
Το υπό αναθεώρηση άρθρο 29 παραπέμπει ήδη πέντε φορές στον κοινό νομοθέτη. Και έρχεται τώρα η Κυβέρνηση να προσθέσει και μία έκτη παραπομπή στον νόμο, για να ορίζει ο νέος νόμος τις προϋποθέσεις ίδρυσης και λειτουργίας ενός κόμματος. Ζητάτε, δηλαδή, «λευκή επιταγή», για να αποφασίζει το ολοκληρωτικό επιτελικό κράτος, για να αποφασίζει, με άλλα λόγια, το Μαξίμου με τη στρατευμένη πλειοψηφία των 151 Βουλευτών, σε ποιον θα δίνει το δικαίωμα να υπάρχει στην πολιτική ζωή του τόπου και σε ποιον όχι. Αυτό είναι αντιδημοκρατικό και είναι και απαράδεκτο. 
Καταθέτουμε, λοιπόν, από αυτό το Βήμα μια σκληρή αλήθεια σήμερα. Επειδή στην Ελλάδα δεν υπάρχει πραγματικό και ανεξάρτητο συνταγματικό δικαστήριο, ο συντακτικός νομοθέτης αναγκάζεται να κατασκευάζει ένα φλύαρο Σύνταγμα, γεμάτο αχρείαστες λεπτομέρειες. Και, το χειρότερο, το καθιστά έρμαιο του κοινού νομοθέτη. Έχουμε, όπως συνηθίζω να λέω, ένα Σύνταγμα-«ακορντεόν», που παίζει στη μουσική του Μαξίμου. 
Έρχεται, λοιπόν, σήμερα το Μαξίμου για να προσθέσει άλλη μία, έκτη -έκτη, παρακαλώ πολύ- κατά σειρά παραπομπή στον απλό νομοθέτη, δηλαδή στον εκάστοτε Πρωθυπουργό για ένα τόσο κρίσιμο ζήτημα, που αφορά τον πυρήνα της δημοκρατίας, δηλαδή την ύπαρξη και την ανεξάρτητη λειτουργία των πολιτικών κομμάτων. 
Ποιες θα είναι, λοιπόν, αυτές οι διαφορετικές, οι νέες προϋποθέσεις ίδρυσης και λειτουργίας ενός κόμματος; Δεν μας το λέτε. Το αφήνετε σκόπιμα στο σκοτάδι, για να το καθορίζει ο εκάστοτε Πρωθυπουργός με τους 151 Βουλευτές του. Ζητάτε από το Κοινοβούλιο και από τον ελληνικό λαό μια «λευκή επιταγή» για την ίδια την επιβίωση της πολιτικής πολυφωνίας της χώρας.
 Ρωτάμε, λοιπόν, και τα υπόλοιπα κόμματα: Εμπιστεύεστε αυτήν τη «λευκή επιταγή» στον κ. Μητσοτάκη και στο εκάστοτε Μαξίμου; Εμείς σίγουρα όχι. Αυτό δεν μπορεί και δεν πρέπει να γίνει δεκτό. 
Και έρχεται η τρίτη παράγραφος να ολοκληρώσει όλο το σκηνικό: «Το Ανώτατο Ειδικό Δικαστήριο του άρθρου 100 ελέγχει τη συνδρομή των προϋποθέσεων συμμετοχής του πολιτικού κόμματος στις εκλογές». Αλήθεια; Ποιο Ανώτατο Ειδικό Δικαστήριο; Αυτό που επιτρέπει σήμερα στη Βουλή να λειτουργεί παρανόμως με 297 Βουλευτές, κατά κατάφωρη παραβίαση του Συντάγματος και του εκλογικού νόμου; Αυτό το δικαστήριο; Αυτό το όργανο θα κρίνει με αντικειμενικότητα ποιο κόμμα δικαιούται να ζητήσει την ψήφο του ελληνικού λαού; Θα κρίνει τα κόμματα της αντιπολίτευσης η εξαρτημένη από την κυβέρνηση δικαιοσύνη; Αυτό μάς λέτε; Όχι. Η δημοκρατία δεν θωρακίζεται με ελεγχόμενα φίλτρα και με «φωτογραφικούς» νόμους.
 Θέλετε ξεκάθαρα πράγματα, να είναι όλα ξεκάθαρα; Θέλετε να συμφωνήσουμε στην αναθεώρηση αυτού του άρθρου. Αυτή, λοιπόν, είναι η πρότασή μας:
 α. Απαγορεύεται η συμμετοχή στις εκλογές κόμματος που έχει παντός είδους χρέη προς το Δημόσιο, προς εργαζόμενους στο κόμμα, προς τράπεζες, προς ασφαλιστικά ταμεία και προς οργανισμούς κοινής ωφέλειας. Ωραία πρόταση!
 β. Μη συμμετοχή στις εκλογές ή αποβολή από τη Βουλή κόμματος που δεν αποτελείται από Έλληνες πολίτες ή ισχυρίζεται ότι δεν αποτελείται από Έλληνες πολίτες ή εκφράζει απόψεις που θίγουν την ιστορία και την εδαφική ακεραιότητα της χώρας ή τάσσεται υπέρ των συμφερόντων ξένου κράτους ή ανακινεί μειονοτικά ζητήματα. 
Θέλετε συναίνεση; Ιδού πεδίον δόξης λαμπρό. 
Πάμε στο άρθρο 60. 
Κυρίες και κύριοι συνάδελφοι, ποια είναι η πρόταση, λοιπόν, της Κυβέρνησης; Θωράκιση, λέει, του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας και κατά την επικοινωνία με την εκλογική του περιφέρεια, σύμφωνα με το Σύνταγμα και τον Κανονισμό της Βουλής, και αντίστοιχη υποχρέωση των μελών της κυβέρνησης να ανταποκρίνονται στον κοινοβουλευτικό έλεγχο. 
Πέρα, λοιπόν, από τα άλλα λεκτικά στολίσματα, προσέξτε εδώ την πονηρή διατύπωση που θέλει να βάλει η Κυβέρνηση στο άρθρο 60. Μιλάει για θωράκιση του Βουλευτή κατά την επικοινωνία με την περιφέρειά του. Αντιλαμβάνεστε, πιστεύω, τι σημαίνει στην κοινή νεοελληνική η λέξη «θωράκιση». Σημαίνει συνταγματική κατοχύρωση του ρουσφετιού. Μετά το παγκόσμιο ρεζίλεμα, για παράδειγμα, με τον ΟΠΕΚΕΠΕ, όπου οι κυβερνητικοί Βουλευτές έρχονταν σε επαφή για να κάνουν χάρες, έρχονται τώρα να γράψουν στο Σύνταγμα ότι η παρέμβασή τους στις δημόσιες υπηρεσίες θα είναι θεσμικός ρόλος.
 Είναι, λοιπόν, απορίας άξιο πώς επιβιώνει αυτή η χώρα ακόμη, όταν νομοθετούν για να προστατεύουν τους κομματάρχες τους. Το 1821 διώξαμε τους Τούρκους, αλλά δεν διώξαμε ποτέ τον ραγιαδισμό. Και έρχεται τώρα η Κυβέρνηση να συνταγματοποιήσει τον ραγιαδισμό. Πραγματικά, αναρωτιόμαστε από πότε η επικοινωνία ενός πολιτικού με τους ψηφοφόρους του χρειάζεται συνταγματική θωράκιση. Τους εμπόδισε κανείς ποτέ; Όχι. Πίσω όμως από αυτήν την «αθώα» διατύπωση κρύβεται μια πολύ συγκεκριμένη κρυφή σκέψη της κυβερνητικής παράταξης. Επιχειρείτε με έναν απροκάλυπτο τρόπο να βάλετε στο Σύνταγμα της χώρας το ραγιάδικο ρουσφέτι. 
Ζούμε στην Ελλάδα της Μεταπολίτευσης και γνωρίζουμε όλοι πάρα πολύ καλά τι σημαίνει επικοινωνία του Βουλευτή με την περιφέρεια για το εκάστοτε κυβερνών κόμμα. Σημαίνει παρεμβάσεις σε δημόσιες υπηρεσίες, σημαίνει πιέσεις σε Υπουργούς και σε διοικητές οργανισμών για εξυπηρέτηση ψηφοφόρων τους. Εδώ, μάλιστα, βάζει και υποχρέωση των Υπουργών να ανταποκρίνονται στα βουλευτικά αιτήματα πίσω από την ετικέτα του κοινοβουλευτικού ελέγχου. 
Το κόμμα μας και ο Πρόεδρός μας είμαστε μακράν, βάσει στατιστικών της Βουλής, οι πρώτοι σε κοινοβουλευτικές ερωτήσεις και, μάλιστα, θα έλεγα όλων των εποχών οι πρώτοι, τηρώντας, όμως, πάντοτε έναν αυστηρό κανόνα: Δεν κάνουμε ποτέ ερωτήσεις για ατομικά ζητήματα πολιτών, αλλά μόνο για συλλογικά αιτήματα. Και τούτο για να μη θεωρηθεί το ατομικό αίτημα ρουσφέτι. Και έρχεστε τώρα εσείς να συνταγματοποιήσετε το ρουσφέτι, ώστε να μην έχουν καμία ποινική ευθύνη οι Βουλευτές όταν πιέζουν Υπουργούς για ρουσφέτια. 
Αν θέλουμε, λοιπόν, ένα πρόσφατο χειροπιαστό παράδειγμα, αρκεί να κοιτάξουμε το τεράστιο σκάνδαλο και την απάτη του ΟΠΕΚΕΠΕ, ενός οργανισμού που οδήγησε τη χώρα στον ευρωπαϊκό διασυρμό, καθώς τέθηκε υπό αυστηρή κοινοτική επιτήρηση, λόγω των αδιαφανών διαδικασιών του. Μας είπαν ότι έθεσαν τον ΟΠΕΚΕΠΕ υπό τον έλεγχο της ΑΑΔΕ των δανειστών. Δεν μας είπαν, όμως, ποιος τούς υποχρέωσε να το κάνουν αυτό. Εκεί είδαμε πώς λειτουργεί αυτή η επικοινωνία, που επικαλείται η Κυβέρνηση: Βουλευτές της Πλειοψηφίας να παρεμβαίνουν για να κατευθύνουν αγροτικές ενισχύσεις και κονδύλια σε «δικά τους παιδιά», στερώντας τα από τους πραγματικούς μοχθούντες παραγωγούς. 
Αντί, λοιπόν, να απολογηθείτε για την κατάρρευση των ελεγκτικών μηχανισμών έρχεστε με την αναθεώρηση του άρθρου 60 να μετατρέψετε τα πολιτικά σας εγκλήματα σε συνταγματικό σας δικαίωμα. Θέλετε να γράψετε στο Σύνταγμα ότι ο Βουλευτής μπορεί να παρεμβαίνει, να πιέζει και να κάνει και ρουσφέτια και, αν κάποιος τολμήσει να τον ελέγξει, εκείνος θα επικαλείται τη συνταγματική θωράκιση της επικοινωνίας του με τους ψηφοφόρους. 
Είναι πραγματικά απορίας άξιο πώς επιβιώνει ακόμα η ελληνική οικονομία και η κοινωνία μας μέσα σε αυτήν την αποπνικτική, πραγματικά, ατμόσφαιρα, όπου το κράτος δικαίου υποχωρεί διαρκώς, για να προστατευτούν τα κομματικά δίκτυα πατρωνίας και εκλογικής πελατείας. 
Μας λέτε, επίσης, ότι θεσπίζετε την υποχρέωση των μελών της κυβέρνησης, των Υπουργών, δηλαδή, να ανταποκρίνονται στον κοινοβουλευτικό έλεγχο. Γιατί; Αυτό δεν υπάρχει ως υποχρέωση, ασχέτως του ότι Υπουργοί σας αδιαφορούν να απαντήσουν; Μα, αυτό είναι αυτονόητο, είναι υποχρέωση που απορρέει από τη φύση του πολιτεύματος. Το γεγονός ότι το αναφέρετε ως παραχώρηση, αποδεικνύει πόσο απαξιωμένο έχετε το Κοινοβούλιο στην πράξη, γράφοντας τις κοινοβουλευτικές ερωτήσεις στα παλαιότερα των υποδημάτων σας. 
Όχι, λοιπόν, κύριοι, ο Βουλευτής δεν χρειάζεται ασυλία για να κάνει τον κομματάρχη στην περιφέρειά του. Χρειάζεται ελευθερία από την κομματική πειθαρχία του άρθρου 29, για να ψηφίζει σύμφωνα με τη συνείδησή του και να ψηφίζει σύμφωνα με το εθνικό συμφέρον. Αυτήν την αλήθεια αρνείστε να αντικρίσετε, γιατί χωρίς το ρουσφέτι και την εξάρτηση το πολιτικό σας οικοδόμημα καταρρέει.
Πάμε στο άρθρο 73 παράγραφος 1.
Ενώ η κυβερνητική πρόταση ξεπερνά κάθε όριο τεχνοκρατικής υποκρισίας, μας καλείτε να ψηφίσουμε τη συνταγματική κατοχύρωση των αρχών της καλής νομοθέτησης. Μας μιλάτε για επαρκή προνομοθετική διαβούλευση, για αξιολόγηση της εφαρμογής του νόμου και για μέτρα κωδικοποίησης.
 Πρώτον, για τις αρχές καλής νομοθέτησης και αξιολόγησης εφαρμογής του νόμου είχατε νομοθετήσει ήδη από την αρχή, με τον γνωστό νόμο για το επιτελικό κράτος. Τι δεν πήγε καλά, λοιπόν, με αυτόν τον νόμο και τώρα θέλετε να βάλετε το επιτελικό κράτος στο Σύνταγμα;
Δεύτερον, σχετικά με την προνομοθετική διαβούλευση, αυτή ισχύει από την εποχή του ΠΑΣΟΚ. Εσείς, όμως, δεν λαμβάνετε ποτέ υπ’ όψιν τις προτάσεις των καημένων των πολιτών που γράφουν και νομίζουν πως κάποιος από την Κυβέρνηση τα διαβάζει. Τώρα, δηλαδή, τι θέλετε να μας πείτε; Ότι θα βάλετε τη διαβούλευση στο Σύνταγμα, γιατί δεν ήσασταν υποχρεωμένοι να λαμβάνετε υπ’ όψιν σας τα σχόλια των πολιτών; 
Τρίτον, μας λέτε ότι θα βάλετε στο Σύνταγμα την υποχρέωση για κωδικοποίηση. Εδώ και επτά και πλέον χρόνια τι κάνετε; Γιατί δεν κωδικοποιούσατε; Μήπως γιατί δεν το υποχρέωνε το Σύνταγμα; Μα, αλήθεια, ποιον κοροϊδεύετε; Ψάχνετε να βρείτε διάφορα άλλοθι για την απραξία σας.
Κυρίες και κύριοι Βουλευτές, όπως είπα, η κυβερνητική πρόταση ξεπερνά κάθε όριο τεχνοκρατικής υποκρισίας. Όμορφες λέξεις, κενές και τίποτα παραπάνω, ξύλινη γλώσσα, πίσω από την οποία κρύβεται η αγωνία σας να κρατήσετε το μονοπώλιο της εξουσίας μακριά από την κοινωνία. Τι θα πει, λοιπόν, επαρκής διαβούλευση; 
Εννοείτε, προφανώς, αυτήν που κάνετε σήμερα, που αναρτάτε νομοσχέδια-σκούπα για μόλις μία βδομάδα στο διαδίκτυο, αγνοείτε τις παρατηρήσεις των φορέων και των πολιτών και μετά ψηφίζετε μάνι μάνι, fast track. Αν θεωρείτε εσείς αυτή καλή νομοθέτηση, εμείς έχουμε άλλη άποψη. 
Η ποιότητα των νόμων δεν διασφαλίζεται, λοιπόν, με γραφειοκρατικά ευχολόγια. Η καλή νομοθέτηση εξασφαλίζεται μόνο όταν το σύστημα αποκτά διαφάνεια και όταν ο ίδιος ο λαός γίνεται συμμέτοχος. Απέναντι, λοιπόν, σε αυτήν την τεχνοκρατική οπισθοδρόμηση, εμείς καταθέτουμε, κυρίες και κύριοι Βουλευτές, μια ριζοσπαστική, βαθιά δημοκρατική πρόταση αναθεώρησης για το άρθρο 73 στις παραγράφους 1 και 6. 
Εισηγούμαστε, λοιπόν, ρητά το δικαίωμα πρότασης νόμων να ανήκει στη Βουλή, την κυβέρνηση και, ακούστε το καλά, εφόσον το ζητήσουν τριάντα χιλιάδες πολίτες για κάθε θέμα. Και, επιπλέον, προσθέτουμε μια κρίσιμη θεσμική δικλίδα ασφαλείας, για να μην καταλήγουν οι υπογραφές των πολιτών στα συρτάρια. 
Σε όλες τις περιπτώσεις ο Πρόεδρος της Βουλής θα είναι υποχρεωμένος από το Σύνταγμα να φέρει όλες τις ανωτέρω προτάσεις νόμου των πολιτών προς συζήτηση και μετά προς ψήφιση. Τότε θέλω να σας δω. Θα απορρίψετε πρόταση κάποιων χιλιάδων πολιτών και μετά θα περιμένετε να σας ψηφίσουν αυτοί που τους αγνοήσατε; 
Εδώ ακριβώς είναι το κρίσιμο ζήτημα. Γι’ αυτό δεν θέλετε τους πολίτες στα πόδια σας, δεν θέλετε τον λαό στα πόδια σας, για να μπορείτε να κάνετε ό,τι θέλετε με τους φίλους σας τους τραπεζίτες, τους ολιγάρχες, τους μιντιάρχες, τους παρόχους ενέργειας, τους σουπερμαρκετάδες και πάει λέγοντας. 
Αυτή είναι η διαφορά μας, κύριοι της Πλειοψηφίας. Εσείς φοβάστε τον λαό, εμείς τον εμπιστευόμαστε. Εσείς θέλετε τη λαϊκή πρωτοβουλία εγκλωβισμένη στο ανέφικτο όριο των πεντακοσίων χιλιάδων υπογραφών και με την καθολική απαγόρευση να αγγίζει οικονομικά ζητήματα. 
Θα κάνω μια παρένθεση εδώ, κύριε Πρόεδρε, μιας και ανέφερα τη συνταγματική διάταξη για τις πεντακόσιες χιλιάδες υπογραφές, για να μάθει ο κόσμος πώς γίνεται το Σύνταγμά του, πώς διαμορφώνεται το Σύνταγμά του.
Ήμουν νέος Βουλευτής το 2019 και μέλος της Επιτροπής Αναθεώρησης του Συντάγματος. Θυμάμαι, λοιπόν, ότι κάποια στιγμή κατά τη διάρκεια της συζήτησης μια ωραία πρωία μπήκε στην Αίθουσα -όχι σ’ αυτήν, ήταν στην Αίθουσα Γερουσίας- η κ. Μπακογιάννη. Σήκωσε το χέρι της εκείνη την ημέρα και πήρε τον λόγο. Πρότεινε να υπάρχει δυνατότητα σε πεντακόσιες χιλιάδες πολίτες να καταθέτουν πρόταση νόμου. Ασμένως, ο τότε αρμόδιος Υπουργός, ο κ. Γεραπετρίτης, έκανε δεκτή την πρόταση αυτή, η οποία και έγινε συνταγματική διάταξη. 
Έτσι, λοιπόν, γίνονται τα Συντάγματα στην Ελλάδα. Τι και αν συζητάμε εδώ και τόσον καιρό, η Κυβέρνηση δεν ακούει τίποτα. Τι και αν προτείνουμε εμείς πράγματα εδώ και τόσον καιρό. Άσχετα φυσικά που ποτέ δεν εκδόθηκε ο σχετικός εφαρμοστικός νόμος, καθώς έχουμε Σύνταγμα ως ο νόμος ορίζει, για να ισχύσει η διάταξη η συνταγματική που σας ανέφερα πριν από λίγο με τις πεντακόσιες χιλιάδες υπογραφές. 
Είδατε, για παράδειγμα, τι έγινε με την υπόθεση των Τεμπών. Συγκεντρώθηκαν 1,5 εκατομμύριο υπογραφές, αλλά προσέκρουσαν πάνω στην ανυπαρξία του εφαρμοστικού νόμου, του νόμου, λοιπόν, που δεν ήρθε ποτέ να εφαρμόσει τη διάταξη που μπήκε στο Σύνταγμα το 2019. 
Η Κυβέρνηση, μετά την επικοινωνιακή καταιγίδα για τις πεντακόσιες χιλιάδες υπογραφές, αντιλήφθηκε προφανώς πως, αν το εφάρμοζε αυτό και στην πράξη και μετά δεν ψήφιζε τον προτεινόμενο νόμο, θα έχανε τουλάχιστον πεντακόσιες χιλιάδες υπογράψαντες ψηφοφόρους. 
Αν σκεφτούμε τώρα ότι στην Ιταλία των εξήντα δύο εκατομμυρίων, σε μια χώρα που έχει εξήντα δύο εκατομμύρια πολίτες, αρκούν πενήντα χιλιάδες υπογραφές για πρόταση νόμου και πεντακόσιες χιλιάδες υπογραφές για δημοψήφισμα -αυτό ισχύει στην Ιταλία-, αντιλαμβάνεστε ότι οι πιο πάνω από πεντακόσιες χιλιάδες υπογραφές για πρόταση νόμου στην περίπτωσή μας είναι μια απλή κοροϊδία, όταν στην Ιταλία, ξαναλέω, με εξήντα χιλιάδες κατεβάζεις πρόταση νόμου. 
Εμείς ως Ελληνική Λύση, λοιπόν, θα προτείνουμε ένα λογικό, ένα εφικτό πιστεύουμε όριο τριάντα χιλιάδων υπογραφών. Αν, λοιπόν, τριάντα χιλιάδες Έλληνες πολίτες ενώσουν τη φωνή τους και προτείνουν έναν νόμο, είτε αυτός αφορά το φορολογικό σύστημα, είτε την παιδεία, είτε την υγεία, η Βουλή των Ελλήνων οφείλει να τους ακούσει, ο Πρόεδρος της Βουλής οφείλει να ανοίξει την πόρτα του Κοινοβουλίου στην πραγματική κοινωνία. Όλοι μας οφείλουμε να ανοίξουμε την πόρτα του Κοινοβουλίου στην κοινωνία και τους πολίτες. 
Με τη δική μας πρόταση ένας χαμηλόμισθος, ένας επιστήμονας, ένας επαγγελματίας δεν θα περιμένει πότε ο κυβερνητικός Βουλευτής να πάει να τον δει, να του κάνει το ρουσφέτι ή οτιδήποτε άλλο. Θα οργανώνεται με τους συμπολίτες του, θα φέρνει τη λύση απευθείας εδώ, μέσα σε αυτήν την Αίθουσα. Ιδού, λοιπόν, μια πραγματική θεσμική τομή. 
Αντέχετε να δώσετε φωνή στις Ελληνίδες και τους Έλληνες ή τους θέλετε μόνο για εκλογικούς πελάτες; Αντέχετε να συζητήσετε τις προτάσεις νόμου που θα έρχονται αδιαμεσολάβητα, από την κοινωνία απευθείας; Αν το αρνηθείτε, θα αποδείξετε ότι η καλή νομοθέτησή σας είναι απλώς το προσωπείο ενός αυταρχικού και κλειστού συστήματος εξουσίας. 
Από τη μια πλευρά, η πρόταση της Κυβέρνησης, μια τεχνοκρατική, μια κενή περιεχομένου ορολογία, για να ωραιοποιήσει την υφιστάμενη κατάσταση. Από την άλλη πλευρά, είναι η δική μας πρόταση. Αποτελεί μια βαθιά δημοκρατική τομή, που δίνει αληθινή δύναμη στον κυρίαρχο λαό, αφενός μειώνοντας το όριο στις τριάντα χιλιάδες υπογραφές και, το κυριότερο, επιβάλλοντας την υποχρεωτική συζήτησή τους στη Βουλή για κάθε θέμα, χωρίς εξαιρέσεις. Η δική μας πρόταση διαλύει την κυβερνητική υποκρισία. Η καλή νομοθέτηση δεν εξασφαλίζεται, λοιπόν, από γραφειοκρατικές διαβουλεύσεις, σφραγίδες, αλλά από την πραγματική συμμετοχή του πολίτη. 
Άρθρο 77. Τελειώνω, κύριε Πρόεδρε, και δεν θα αργήσω. Η Κυβέρνηση προτείνει δυνατότητα παραπομπής ζητημάτων αντισυνταγματικότητας του νόμου μετά την ψήφιση και πριν από τη δημοσίευση από τον Πρόεδρο της Δημοκρατίας, τον Πρωθυπουργό ή τη Βουλή στο Ανώτατο Ειδικό Δικαστήριο. Ο Πρόεδρος της Δημοκρατίας, λοιπόν, μπορεί να παραπέμπει ως ένα ψηφισμένο νομοσχέδιο ανά βουλευτική σύνοδο. Για την παραπομπή από τη Βουλή απαιτείται η κατάθεση αιτήματος της απόλυτης πλειοψηφίας του όλου αριθμού των Βουλευτών. Τα ψηφισμένα νομοσχέδια των άρθρων 51 και 54 παραπέμπονται υποχρεωτικά στο Ανώτατο Ειδικό Δικαστήριο πριν από τη δημοσίευσή τους. Έως την έκδοση της απόφασης του Ανώτατου Ειδικού Δικαστηρίου κωλύεται η δημοσίευση του νόμου. 
Η Κυβέρνηση, λοιπόν, επιχειρεί εδώ να εισαγάγει έναν νόθο, ελεγχόμενο, προληπτικό έλεγχο συνταγματικότητας. Αντί για ένα πραγματικό συνταγματικό δικαστήριο, δημιουργεί ένα Σύνταγμα γεμάτο κόφτες και ένα Σύνταγμα γεμάτο σοφίσματα. 
Ο Πρόεδρος της Δημοκρατίας μπορεί να παραπέμψει μόνο ένα νομοσχέδιο ανά σύνοδο, δηλαδή ένα τον χρόνο. Ο Πρωθυπουργός και η Βουλή με την απόλυτη πλειοψηφία, δηλαδή με 151 Βουλευτές, άρα η ίδια η κυβέρνηση που μόλις ψήφισε τον νόμο της πρέπει, ουσιαστικά, να αυτοκτονήσει πολιτικά και να αποκαλύψει στον ελληνικό λαό ότι μόλις ψήφισε έναν νόμο αντισυνταγματικό. 
Αναρωτιέμαι πόσο πια πολιτικά νήπια θεωρείτε τους Έλληνες πολίτες. Τι πολιτικό σόφισμα είναι πάλι αυτό; Δεν σταματάτε πραγματικά να μας εκπλήσσετε. Ας αφήσουμε δε το άλλο το σόφισμα, του δήθεν διάχυτου ελέγχου της συνταγματικότητας, που έχει, λέει, και ο κάθε ειρηνοδίκης το δικαίωμα να ελέγχει την αντισυνταγματικότητα των νόμων. 
Και εγώ ερωτώ τους διαπρύσιους υποστηρικτές αυτής της άποψης, που φυσικά έχει οδηγήσει αυτή η άποψη στο πουθενά. Είναι σωστό ένας δικαστής, αν φυσικά τολμήσει ποτέ να το κάνει, να κρίνει ότι συγκεκριμένος νόμος είναι αντισυνταγματικός, ενώ ένας άλλος να κρίνει ότι είναι συνταγματικός; Είναι σωστό ένας πολίτης να δικαιώνεται και ο άλλος για τον ίδιο νόμο να μη δικαιώνεται ή να αδικείται; Είναι ασφάλεια δικαίου αυτό το πράγμα και είναι ευνομούμενη πολιτεία αυτό το σύστημα που έχουμε τώρα; 
Θα το καταλάβαινα έστω αν μπορούσε ένας απλός δικαστής να έκρινε έναν νόμο ως αντισυνταγματικό και ο νόμος αυτός να ακυρωνόταν για όλο τον λαό. Επομένως, αυτό πρέπει να διορθώσουμε με την κρίση ενός ειδικού ανωτάτου και ανεξάρτητου συνταγματικού δικαστηρίου. 
Εμείς, λοιπόν, προτείνουμε το αυτονόητο, το οποίο και ισχύει σε όλα τα σοβαρά κράτη που έχουν συνταγματικά δικαστήρια, τον συγκεντρωτικό, τον ουσιαστικό έλεγχο αντισυνταγματικότητας για όλους. Δηλαδή, δυνατότητα παραπομπής για έλεγχο αντισυνταγματικότητας στο συνταγματικό δικαστήριο του άρθρου 101 οποιασδήποτε διάταξης νόμου, ακόμη και ψηφισμένων διεθνών συμβάσεων, να έχει κάθε ελληνικό δικαστήριο είτε αυτεπάγγελτα είτε κατόπιν αιτήσεως κάποιου των διαδίκων. Κάθε ελληνικό δικαστήριο, λοιπόν, να μπορεί να προσφύγει σε ένα πραγματικά ανεξάρτητο συνταγματικό δικαστήριο, προκειμένου να κρίνει προδικαστικά τη συνταγματικότητα ενός νόμου για τον οποίο το ίδιο δικαστήριο ή οι διάδικοι αμφιβάλλουν. 
Κυρίες και κύριοι Βουλευτές, εδώ πλέον η κυβερνητική πρόταση αγγίζει τα όρια του νομικού παραλόγου.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Και ολοκληρώνετε.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Έχω τρία λεπτά ή όχι;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Όχι.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Γιατί;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Γιατί δεν τα έχετε. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ελάτε, κύριε Πρόεδρε.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Είστε στην υπέρβαση των τριών λεπτών.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Έχω τελειώσει και το εικοσάλεπτο;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ναι. Είστε στα είκοσι τρία. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Απλά είναι τέσσερα άρθρα σημαντικά σήμερα, γι’ αυτό. Βλέπετε άλλες φορές είμαστε πολύ…
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ισχύει. Δεν θα υπάρξει εξαίρεση.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Είστε πολύ σκληρός.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ποτέ. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Το βλέπω.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Έχετε δευτερολογία, αργότερα. 
Ευχαριστούμε πολύ.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Κλείνω, κλείνω, ένα λεπτό. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Καταληκτική πρόταση.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Σήμερα, λοιπόν, μέσα από αυτήν την τετράδα των άρθρων, γιατί είναι τέσσερα άρθρα και είναι σημαντικά, αποκαλύφθηκε πλήρως το όραμά σας για τη χώρα. 
Άρθρο 29. Αρνείστε να κόψετε τον ομφάλιο λώρο των χρεών και της εξάρτησης των κομμάτων από τις τράπεζες.
Άρθρο 60. Αντί να απελευθερώσετε τη συνείδηση του Βουλευτή, προσπαθείτε να θωρακίσετε συνταγματικά το πελατειακό ρουσφέτι.
Άρθρο 73. Βαφτίζετε «καλή νομοθέτηση» τις γραφειοκρατικές σας διαδικασίες, την ώρα που αρνείστε να δώσετε το δικαίωμα σε τριάντα χιλιάδες πολίτες να φέρουν έναν νόμο.
Άρθρο 77. Κατασκευάζετε σοφίσματα για να διατηρήσετε εσείς και συνταγματικά πλέον τον ίδιο τον έλεγχο της συνταγματικότητας των νόμων. 
Σας ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο Ειδικός Αγορητής της ΝΙΚΗΣ, ο κ. Γεώργιος Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Ευχαριστώ πολύ.
Κυρίες και κύριοι συνάδελφοι, σήμερα εξετάζουμε στην επιτροπή μας ένα πολύ σημαντικό άρθρο, το άρθρο 29, το οποίο έκανε για πρώτη φορά την εμφάνισή του το 1975. Δεν είναι ένα τυχαίο άρθρο, έχει πολύ μεγάλη βαρύτητα, γιατί αφορά στα πολιτικά κόμματα, στη δημιουργία τους, στην παρουσία τους και στην ευρύτερη λειτουργία τους στο πολίτευμά μας. Δεν αναγνωρίζει απλώς την ύπαρξη και τη λειτουργία των κομμάτων, αλλά επιπλέον τους αναθέτει και μια θεσμική αποστολή, να οργανώνουν και να εκφράζουν τη λαϊκή βούληση στο πλαίσιο του αντιπροσωπευτικού συστήματος, να προάγουν τον διάλογο και να συμβάλλουν στη δημοκρατική διακυβέρνηση της χώρας, πάντοτε με σεβασμό στις συνταγματικές αρχές και στο κράτος δικαίου. 
Αυτή η δυναμική την οποία εμπεριέχει αυτό το άρθρο ανοίγει μια τεράστια συζήτηση, ειδικά σε ό,τι αφορά στο μεγάλο πρόβλημα το οποίο καταδυναστεύει τη χώρα μας, την Ελλάδα, και ονομάζεται «μεταπολιτευτική κομματοκρατία» ή αλλιώς «ελλειμματική δημοκρατία» ή ακόμη-ακόμη «πώς απαξιώνεται η θέση του πολίτη από κυρίαρχο πολιτικό στοιχείο και εκπίπτει σε ένα πολιτικό αντικείμενο πειραματισμών». 
Ανοίγει, επίσης, και μια συζήτηση για το τελικά τι είδους δημοκρατία θέλουμε να έχουμε. Προστατευτική; Μαχόμενη; Επίσης, μια συζήτηση για το κατά πόσο η εκάστοτε εκτελεστική εξουσία, καταχρώμενη την τριμερή διάκριση των εξουσιών, μπορεί να ερμηνεύει όπως εκείνη θέλει την εκάστοτε διάταξη και να δίνει τη δική της ερμηνεία, φτιάχνοντας ένα πλαίσιο κανόνων μέσω των οποίων να εδραιώνει μονίμως την πολιτική της κυριαρχία, πέρα και πάνω από κάθε έννοια δημοκρατίας ή αντιπροσώπευσης. 
Τι προβλέπει, λοιπόν, η ισχύουσα διάταξη; Προβλέπει την ελευθερία ίδρυσης και συμμετοχής σε πολιτικά κόμματα, δηλαδή Έλληνες πολίτες που έχουν εκλογικό δικαίωμα να μπορούν ελεύθερα να ιδρύουν και να συμμετέχουν σε πολιτικά κόμματα. Η οργάνωση και η δράση, όμως, των κομμάτων αυτών οφείλει να εξυπηρετεί την ελεύθερη λειτουργία του δημοκρατικού πολιτεύματος. Προβλέπει, επίσης, ζητήματα που αφορούν στην κρατική χρηματοδότηση και διαφάνεια και στην πολιτική ουδετερότητα συγκεκριμένων λειτουργών. Δηλαδή, απαγορεύονται οι κομματικές εκδηλώσεις από δικαστικούς λειτουργούς, στελέχη Ενόπλων Δυνάμεων και Σωμάτων Ασφαλείας, ενώ προβλέπονται και περιορισμοί για δημόσιους υπαλλήλους κατά την άσκηση των καθηκόντων τους. 
Το άρθρο θεσπίστηκε, όπως προαναφέρθηκε, για πρώτη φορά το 1975, με βασικό σκοπό την κατοχύρωση στο Σύνταγμα του πολυκομματισμού και τη διασφάλιση ότι τα κόμματα λειτουργούν μέσα στο λεγόμενο «δημοκρατικό πλαίσιο». Να δούμε, όμως, τελικά τι συμβαίνει κατά την εφαρμογή του άρθρου αυτού στην καθημερινή πολιτική μας ζωή. Όλα τα πολιτικά κόμματα ανεξαιρέτως δηλώνουν ότι λειτουργούν σύμφωνα με τα οριζόμενα στο άρθρο αυτό. Είναι, όμως, έτσι; 
Και εδώ θέλω να ανοίξω μια παρένθεση και να πω ειδικά για τα δύο μεγάλα κόμματα, τη Νέα Δημοκρατία και το ΠΑΣΟΚ, ότι χρωστάνε και τα δύο πάνω από 1 δισ.. Η συντριπτική πλειονότητα των οφειλών αυτών αφορά σε τραπεζικά δάνεια. Εντύπωση προκαλεί η πρόσφατη δήλωση στελέχους της Κυβέρνησης, του κ. Γεωργιάδη, ότι αυτά δεν πρόκειται να εξοφληθούν ποτέ, και για τη Νέα Δημοκρατία και για το ΠΑΣΟΚ. Αν και το θέμα αυτό δεν αναφέρεται ευθέως, εντούτοις όμως προκαλεί το κοινό περί δικαίου αίσθημα για το πόσο δημοκρατικό είναι και τι παράδειγμα διακυβέρνησης δίνει, σε σημείο που να τίθεται πολλές φορές το ερώτημα κατά πόσο τα δύο μεγάλα κόμματα που έχουν αυτό το μεγάλο χρέος πρέπει να λαμβάνουν κρατική οικονομική ενίσχυση, τελικά.
Να δούμε τι προτείνει, τελικά, η Κυβέρνηση και τι ισχύει στο παρόν άρθρο. Η ισχύουσα διάταξη, λοιπόν, λέει κάτι πολύ σωστό, ότι τα πολιτικά κόμματα σε ό,τι αφορά στην οργάνωση, τη δομή και τη λειτουργία τους οφείλουν να προάγουν την ελεύθερη λειτουργία του δημοκρατικού πολιτεύματος. Η παρούσα Κυβέρνηση αλλά και το ΠΑΣΟΚ διαχρονικά, με τα τόσα σκάνδαλα που έχουν παράξει, σε τι προάγουν, τελικά, την ελεύθερη λειτουργία του δημοκρατικού πολιτεύματος με τη λειτουργία και τη δομή τους και σε τι σέβονται τους δημοκρατικούς θεσμούς και, προφανώς, και τους Έλληνες πολίτες; Ειδικά για την περίπτωση της Κυβέρνησης και την περίπτωση των παράνομων παρακολουθήσεων είναι ξεκάθαρο ότι τέθηκαν υπό παρακολούθηση από τον Πρόεδρο του κόμματός τους και τα στελέχη της ίδιας Κυβέρνησης δεν έχουν τολμήσει να διαμαρτυρηθούν, ούτε καν να ψελλίσουν τίποτα. 
Άρα, λοιπόν, τίθεται το ερώτημα, με ποιο έρεισμα η Κυβέρνηση προτείνει την αναθεώρηση του άρθρου 29, τη στιγμή που το καταστρατηγεί ευθέως; Προτείνει τώρα έτσι, γενικά και αόριστα, τα κόμματα να λαμβάνουν υπ’ όψιν τις αρχές της δημοκρατικής λειτουργίας, να καθορίζονται με νόμο οι προϋποθέσεις ίδρυσης και λειτουργίας ενός πολιτικού κόμματος με βάση τις αρχές της δημοκρατικής λειτουργίας και το Ανώτατο Ειδικό Δικαστήριο του άρθρου 100 να ελέγχει τη συνδρομή των προϋποθέσεων αυτών. Δηλαδή, μας λέτε στην ουσία ότι με έναν νόμο, τον οποίο θα τον φτιάξετε εσείς, η Κυβέρνησή σας, και τον οποίο εσείς θα ψηφίσετε, θα καθορίσετε τις προϋποθέσεις ίδρυσης και λειτουργίας του εκάστοτε πολιτικού κόμματος και ότι η ηγεσία του Ανωτάτου Ειδικού Δικαστηρίου, την οποία εμμέσως ελέγχετε, θα ελέγχει δικαστικά τις προϋποθέσεις αυτές. Είναι εξωπραγματικό και προκλητικό, αφ’ ης στιγμής συνεχίζετε να προτείνετε η ανάδειξη της ηγεσίας των ανωτάτων δικαστηρίων να γίνεται από την κυβέρνηση. Και θα πω εκ νέου στην επιτροπή μας. Ποιος έχει την πλειοψηφία; Η κυβέρνηση. Άρα, λοιπόν, πάλι εσείς θα αποφασίζετε για τις προαγωγές των δικαστών. Η πρότασή σας είναι μια προσπάθεια να καθιερώσετε στο Σύνταγμα την πολιτική ολιγαρχία με την οποία κυβερνάτε.
Η Νίκη σε αυτήν την περίπτωση προτείνει το εξής, να απαγορεύεται ο τραπεζικός δανεισμός των πολιτικών κομμάτων, ώστε να προστατευθεί η ακεραιότητα των αποφάσεων του Νομοθετικού και Εκτελεστικού Σώματος. Η χρηματοδότησή τους να επιτρέπεται μόνο από κρατική επιχορήγηση, ιδίους πόρους και ιδιωτικές εισφορές που σαφώς και καθορισμένα προβλέπονται από τον νόμο. Οι υπάρχουσες οφειλές τραπεζικού δανεισμού κομμάτων δεν παραγράφονται, αλλά οφείλουν να εξυπηρετηθούν με εγγύηση της περιουσίας και των μελών των κομμάτων αυτών. Δεύτερον, συμψηφισμός κρατικής επιχορήγησης των κομμάτων με τα χρέη τα οποία έχουν εκείνα ή αλλιώς να υπάρξει αναστολή της κρατικής επιχορήγησης μέχρι την εξόφληση των οφειλών. Επιπλέον, η απουσία οφειλών σε ένα πολιτικό κόμμα ή η ύπαρξη οφειλών μέχρι ενός πολύ λογικού ύψους, με βάση την τρέχουσα χρηματοδότησή του, να αποτελεί προϋπόθεση για τη συμμετοχή του στις εκλογές. 
Σε ό,τι αφορά στο άρθρο 60, να δούμε, λοιπόν, την πρόταση της Κυβέρνησης. Το άρθρο 60 αναφέρεται στα καθήκοντα και στα δικαιώματα των Βουλευτών. Το ισχύον άρθρο είναι εκδήλωση της αντιπροσωπευτικής αρχής και ερμηνεύεται συνδυαστικά με το άρθρο 51 παράγραφος 2, το οποίο ορίζει ότι οι Βουλευτές αντιπροσωπεύουν το έθνος και αφορά στην ανεξαρτησία και στην ελευθερία της γνώμης και ψήφου των Βουλευτών. Ορίζει ότι οι Βουλευτές έχουν απεριόριστο το δικαίωμα της γνώμης και ψήφου κατά συνείδηση και ότι η παραίτηση από το βουλευτικό αξίωμα είναι δικαίωμα του Βουλευτή και συντελείται μόλις ο Βουλευτής υπογράψει γραπτή δήλωση στον Πρόεδρο της Βουλής και δεν ανακαλείται. Εξαίρεση υπάρχει μόνο για το αδίκημα της συκοφαντικής δυσφήμισης, υπό τις προϋποθέσεις που προβλέπει το Σύνταγμα. Με απλά λόγια, κατοχυρώνεται ότι ο  Βουλευτής μπορεί να ψηφίζει και να εκφράζεται ελεύθερα στη Βουλή, χωρίς φόβο ποινικών ή άλλων συνεπειών. 
Εδώ είναι καλό να δούμε τι λέει το άρθρο 29, το οποίο μόλις πριν από λίγο συζητήσαμε και ειδικά σε ό,τι αφορά στο θέμα της εσωκομματικής πειθαρχίας, τον φόβο διαγραφής από το κόμμα. Ειδικά για την περίπτωση της συγκεκριμένης Κυβέρνησης, αναφέρω ξανά την περίπτωση των παράνομων υποκλοπών εις βάρος των μελών της και το γεγονός ότι ουδείς τους αντέδρασε, καθώς και την περίπτωση για τον ψευτογάμο ΛΟΑΤΚΙ, όπου η ίδια η Κυβέρνηση έκατσε και έκανε μαθήματα στα στελέχη της για το πώς θα ψηφίσουν, κοινώς προσπάθησε να τους κάνει πλύση εγκεφάλου.
Τι λέει, λοιπόν, η πρόταση της Κυβέρνησης; Να προστεθεί, λέει, στο ισχύον άρθρο η εξής παράγραφος: «Θωράκιση του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας και κατά την επικοινωνία με την εκλογική του περιφέρεια σύμφωνα με το Σύνταγμα και τον Κανονισμό της Βουλής και αντίστοιχη υποχρέωση των μελών της κυβέρνησης να ανταποκρίνονται στον κοινοβουλευτικό έλεγχο». Η πρόταση αυτή δεν αλλάζει τίποτα ως προς την αρχή της ανεξαρτησίας και ελεύθερης γνώμης και ψήφου των Βουλευτών, τόσο ως προς το νομοθετικό, όσο και ως προς το κοινοβουλευτικό έργο. Θέλει, όμως, όπως φαίνεται, να διευρύνει την προστασία τους σε ό,τι αφορά στην επικοινωνία του Βουλευτή με τους πολίτες της εκλογικής του περιφέρειας. 
Τώρα για το πρώτο θέμα, της προστασίας του Βουλευτή κατά την επικοινωνία του με τους πολίτες, νομίζουμε ότι είναι άκρως περιττή και προσχηματική η πρόταση της Κυβέρνησης. Προέρχεται προφανώς από το ξεσκέπασμα του σκανδάλου του ΟΠΕΚΕΠΕ και προφανώς από τις ομιλίες, από τις συνομιλίες, τις οποίες κατέγραψαν οι επισυνδέσεις. Για να το πω πιο απλά: Δεν έφτανε στην Κυβέρνηση το γεγονός ότι είχε εγκαθιδρύσει έναν μηχανισμό ελέγχου μέσα στην εκάστοτε τοπική κοινωνία στο πλαίσιο μιας σχέσης δούναι και λαβείν, η οποία υποβίβασε και εξευτέλισε την ψήφο σε αντικείμενο συναλλαγής, και τώρα πλέον θέλει προφανώς να κατοχυρώσει και συνταγματικά το ρουσφέτι. 
Ο Βουλευτής, σύμφωνα με το ισχύον δίκαιο και το Σύνταγμα και τον Κανονισμό της Βουλής, μπορεί κάλλιστα να χρησιμοποιήσει τα μέσα κοινοβουλευτικού ελέγχου, για να πληροφορηθεί θεσμικά την εξέλιξη ενός θέματος, αν υπάρχει ένα πρόβλημα και για ποιον λόγο υπάρχει αυτό το πρόβλημα. Μπορεί, επίσης, μέσω αυτής της οδού ή μέσω της νομοθετικής πρωτοβουλίας να πιέσει για την επίλυσή του. 
Στο ερώτημα για το δεύτερο θέμα, για ποιον λόγο πρέπει να τεθεί στο Σύνταγμα η υποχρέωση των μελών να απαντούν στον κοινοβουλευτικό έλεγχο από τη στιγμή κατά την οποία προκύπτει η υποχρέωσή τους από τον Κανονισμό της Βουλής, νομίζω θα έπρεπε να μας απαντήσει η ίδια η Κυβέρνηση, η οποία το προτείνει, εκτός αν θεωρεί, σε μια κρίση αυτοελέγχου, και παραδέχεται ότι, προφανώς, η Κυβέρνηση πολλές φορές δεν απαντάει καθόλου στον κοινοβουλευτικό έλεγχο ή ότι απαντάει στο πλαίσιο δύο παράλληλων μονολόγων, οι οποίοι απαξιώνουν το ίδιο το εκάστοτε μέσο του κοινοβουλευτικού ελέγχου. 
Θεωρούμε, λοιπόν, ότι οι προτάσεις αυτές, η πρόταση και για το 29 και για το 60, είναι προσχηματικές και το μόνο που χρειάζεται είναι απλά να εφαρμόσετε σωστά και ουσιαστικά τόσο το ισχύον Σύνταγμα όσο και τον ισχύοντα Κανονισμό της Βουλής και να μην προσπαθείτε να συνταγματικοποιήσετε τις αντιδημοκρατικές πολιτικές σας συμπεριφορές με έναν μανδύα νομιμότητας, εισάγοντας παράλληλα διατάξεις, δήθεν, θετικές για την ενίσχυση των θεσμών, οι οποίοι ήδη λειτουργούν ή μάλλον, εξαιτίας σας, υπολειτουργούν. 
Αν όντως θέλετε να προστατέψετε τους Βουλευτές της Κυβέρνησής σας, κάντε κάτι απλό. Μην τους εξευτελίζετε και μην τους στέλνετε αναγκαστικά στο σπίτι τους για να ψηφίσουν με επιστολική ψήφο, έτσι ώστε να ελέγχετε απόλυτα το τι θα ψηφίσουν. Και το λέω αυτό συνδυαστικά με την πρότασή σας για το άρθρο 86 περί ευθύνης Υπουργών, όπου μέσα σε όλα προτείνατε και την ονομαστική ψηφοφορία, για να είστε σίγουροι ότι θα ελέγξετε την ψήφο των Βουλευτών σας. 
Τώρα σε ό,τι αφορά στην πρόταση της Κυβέρνησης για το άρθρο 73 παράγραφος 1, το οποίο αναφέρεται στη νομοθετική λειτουργία της Βουλής και συγκεκριμένα στο δικαίωμα της πρότασης νόμου, εδώ να ανοίξω μια παρένθεση: Απορώ πόσες φορές έχουν συζητηθεί προτάσεις νόμων από την αντιπολίτευση. Νομίζω καμία. Το άρθρο, λοιπόν, με την ισχύουσα μορφή ορίζει ότι το δικαίωμα πρότασης νόμων ανήκει στη Βουλή και στην κυβέρνηση, δηλαδή, στην πρώτη περίπτωση, μέσω των προτάσεων νόμων ασκείται από τους Βουλευτές και, στη δεύτερη περίπτωση, μέσω των νομοσχεδίων από την κυβέρνηση. Για καμία από τις πέντε παραγράφους του ισχύοντος αυτού του άρθρου δεν προβλέπεται η έκδοση εκτελεστικού νόμου, παρά μόνο για την έκτη, η οποία αφορά στη λαϊκή νομοθετική πρωτοβουλία, η οποία εισήχθη στο Σύνταγμά μας με τη Συνταγματική Αναθεώρηση του 2019 και για την οποία ακόμα η Κυβέρνησή σας δεν έχει εκδώσει τον σχετικό εκτελεστικό νόμο. Και, πραγματικά, απορώ τι περιμένετε. 
Μιλάμε για δημοκρατία και, επειδή μιλάμε για δημοκρατία, θα ήθελα να κάνω ένα σχόλιο για το θέμα αυτό, επειδή μιλάμε, είπαμε για δημοκρατία, για αντιπροσωπευτικό σύστημα, για εύρυθμη λειτουργία των θεσμών και για τον κυρίαρχο ελληνικό λαό, όπως λέγεται, η φωνή του οποίου και η βούληση του οποίου πρέπει, προφανώς, να ακούγεται. Είναι τελικά, όμως, έτσι; Βλέπουμε ότι η πολιτική εξουσία συγκεντρώνεται σε ένα κόμμα που κυβερνά, σε μια παράταξη η οποία αποκτά νομιμοποίηση μέσω των εκλογών, αλλά στη συνέχεια κυβερνά χωρίς ουσιαστικό δεσμευτικό έλεγχο από τους ίδιους τους πολίτες. Η νομοθετική εξουσία εμφανίζεται τυπικά να ανήκει και στο Κοινοβούλιο, αλλά στην πράξη ασκείται από την κυβέρνηση, οι Βουλευτές της οποίας δεν λειτουργούν ως ανεξάρτητοι νομοθέτες, αλλά καταλήγουν να λειτουργούν ως ένα όργανο επικύρωσης κυβερνητικών αποφάσεων και νομοθετικών πρωτοβουλιών. Ελάχιστες φορές έχουμε δει Βουλευτές της εκάστοτε κυβέρνησης να μην ψηφίζουν νόμους της κυβέρνησης με την οποία έχουν εκλεγεί και την οποία στηρίζουν. Είναι πραγματικά ελάχιστες οι φορές και είναι σταγόνες στον ωκεανό. Το χειρότερο, όμως, είναι ότι στην κοινωνία μας ο κυρίαρχος ελληνικός λαός συμμετέχει στο ισχύον πολιτικό μας σύστημα μόνο κατά την εκλογή των αντιπροσώπων, δηλαδή κατά τη διάρκεια των εκλογών, της εκλογικής διαδικασίας κάθε τέσσερα χρόνια ή όποτε αυτές γίνουν και δεν έχει στο ενδιάμεσο ούτε άμεση ούτε έμμεση συμμετοχή στη νομοθετική διαδικασία. 
Άρα, η νομοθετική λειτουργία στην πράξη δεν αποτελεί έκφραση, ουσιαστικά, της κοινωνίας ως πολιτικού σώματος ούτε και έχει προκύψει από γόνιμο διάλογο και διαβούλευση, αλλά αντίθετα είναι προϊόν της κυβερνητικής εξουσίας, η οποία διαθέτει την πλειοψηφία και την ελέγχει με πάρα πολλούς τρόπους, ένας εκ των οποίων είναι και οι παράνομες παρακολουθήσεις.
Ο τρόπος, λοιπόν, με τον οποίο πολιτεύεται συνολικά η μεταπολιτευτική κομματοκρατία εδραιώνει τη λεγόμενη «αιρετή» ή «εκλεγμένη μοναρχία» και έναν Πρωθυπουργό με υπερεξουσίες μονάρχη. 
Τι λέει τώρα, λοιπόν, η κυβερνητική πρόταση για το άρθρο αυτό; Λέει να υπάρξει συνταγματική κατοχύρωση αρχών καλής νομοθέτησης, δηλαδή επαρκούς προνομοθετικής διαβούλευσης, αξιολόγησης εφαρμογής του νόμου και μέτρων κωδικοποίησης της νομοθεσίας. Είναι, κατά τη γνώμη μας, μια εντελώς γενική ρύθμιση. Ποια είναι τα μέτρα καλής νομοθέτησης; Προφανώς τα λέει ο νόμος για το επιτελικό κράτος. Όμως, πώς ορίζεται χρονικά και ποιοτικά η επαρκής προνομοθετική διαβούλευση και πώς ορίζεται η αξιολόγηση εφαρμογής του νόμου; Αυτό δεν αναφέρεται πουθενά. Και ειδικά για τα ζητήματα της διαβούλευσης των νόμων είναι πραγματικά αξιοπερίεργο και προκλητικό να λέτε ότι σας ενδιαφέρει, τη στιγμή κατά την οποία ακόμα εφαρμόζεται η διαδικασία, η νομοθετική διαδικασία, με έκτακτα μέτρα, δηλαδή με τη μορφή του επείγοντος ή του κατεπείγοντος και όχι η διαδικασία που ορίζει ο Κανονισμός της Βουλής. Και είναι εντελώς απαράδεκτη η τακτική σας με τις τροπολογίες, τόσο σε ό,τι αφορά τον χρόνο που έρχονται, τη νύχτα, ακριβώς την προηγούμενη νύχτα ή πριν από την ψήφιση στην Ολομέλεια, είτε ως προς το άσχετο περιεχόμενό τους, αλλά και ακόμα ως προς τον τρόπο ψήφισής τους, δηλαδή ενιαία και όχι κατ’ άρθρο. 
Εμείς ως Νίκη θα θέλαμε να βλέπαμε μια γενναία ενίσχυση των εξουσιών του ελληνικού λαού και θα προτείναμε δημοψηφίσματα με πρωτοβουλία πολιτών, δυνατότητα λαϊκής νομοθετικής πρωτοβουλίας με πολύ μικρότερο αριθμό από τον αριθμό των 500.000 πολιτών που προβλέπεται τώρα και για κάθε θέμα, ανάκληση των αιρετών, τα αποτελέσματα των εθνικών δημοψηφισμάτων να γίνονται εφαρμόσιμα με την ενσωμάτωση της ανάλογης νομοθεσίας εντός μικρού, σύντομου και δεσμευτικού χρονικού διαστήματος από το αποτέλεσμα του δημοψηφίσματος, ενίσχυση του θεσμού της διαβούλευσης των νόμων, ώστε να διαρκεί περισσότερο από αυτό που ισχύει σήμερα, δηλαδή το ελάχιστο μία εβδομάδα, το ανώτατο τρεις εβδομάδες, και να μη διεξάγεται σε μέρες όπου ο ελληνικός λαός δεν μπορεί πρακτικά να την παρακολουθήσει, όπως, για παράδειγμα, σε μεγάλες εθνικές και θρησκευτικές εορτές ή την περίοδο των θερινών και χειμερινών διακοπών και φυσικά ενημέρωση με εθνικό χαρακτήρα των Ελλήνων πολιτών για τα νομοσχέδια τα οποία τίθενται σε διαβούλευση. Και πραγματικά έχετε αναρωτηθεί πόσοι πολίτες γνωρίζουν ποια νομοσχέδια τίθενται σε διαβούλευση; Εγώ πραγματικά προτείνω και προκαλώ, με την καλή έννοια του όρου, σε έναν περίπατο στον δρόμο να ρωτήσετε τυχαία τους πολίτες αν γνωρίζουν πώς λειτουργεί ο νόμος, οι διαδικασίες της διαβούλευσης των νόμων. 
Τέλος, μένει η πρόταση της Κυβέρνησης για το άρθρο 77, το οποίο ορίζει ότι η αυθεντική ερμηνεία των νόμων ανήκει στη νομοθετική λειτουργία και ότι νόμος που δεν είναι πράγματι ερμηνευτικός ισχύει μόνο από τη δημοσίευσή του. Αυτή είναι η ισχύουσα διάταξη. Σύμφωνα, λοιπόν, με το άρθρο αυτό, δίνεται αποκλειστική αρμοδιότητα στη νομοθετική λειτουργία να ερμηνεύει αυθεντικά, δηλαδή με δεσμευτικό τρόπο τους νόμους οι οποίοι έχουν θεσπιστεί με άλλον νόμο από το ίδιο όργανο, δηλαδή το Νομοθετικό Σώμα. Αυτή η ερμηνεία είναι δεσμευτική και για την εκτελεστική και για τη δικαστική εξουσία και δεν επιδέχεται άλλη ερμηνεία και έχει αναδρομικότητα, γιατί αποσαφηνίζει έναν παλαιότερο νόμο σε σχέση με τον ψευδοερμηνευτικό νόμο, ο οποίος δεν περιορίζεται μόνο στην ερμηνεία, αλλά τροποποιεί και τον παλαιότερο νόμο.
Η Κυβέρνηση, λοιπόν, για το παρόν άρθρο προτείνει την εισαγωγή μιας νέας παραγράφου, η οποία δίνει τη δυνατότητα, πρώτον, όταν ψηφίζεται ένας νόμος και πριν από τη δημοσίευσή του, όταν τίθεται ζήτημα αντισυνταγματικότητας, να μπορεί ο Πρόεδρος της Δημοκρατίας, ο Πρωθυπουργός ή η Βουλή να τον παραπέμπει στο Ανώτατο Ειδικό Δικαστήριο του άρθρου 100, δεύτερον, να μπορεί ο Πρόεδρος της Δημοκρατίας να παραπέμπει στο Ανώτατο Ειδικό Δικαστήριο ανά βουλευτική σύνοδο ένα ψηφισμένο νομοσχέδιο με κατάθεση αιτήματος από 151 Βουλευτές και, τρίτον, τα ψηφισμένα νομοσχέδια των άρθρων 51 και 54 του Συντάγματος, τα οποία αφορούν το μεν πρώτο στην εκλογή των Βουλευτών και στο εκλογικό δικαίωμα, ενώ το δεύτερο στο εκλογικό σύστημα, στις εκλογικές περιφέρειες και στους Βουλευτές Επικρατείας. Αυτός ο προληπτικός έλεγχος συνταγματικότητας, τον οποίο προτείνετε, δήθεν, με σκοπό να προστατεύεται η ασφάλεια δικαίου, στο πλαίσιο του οποίου θα εκδίδεται η απόφαση από το ΑΕΔ, θα δεσμεύει όλες τις δικαστικές αρχές της χώρας κατά τον μετέπειτα έλεγχο εφαρμογής του νόμου.  
Θα σας το πούμε, λοιπόν, εκ νέου: Όσο η ηγεσία των ανώτατων δικαστηρίων της χώρας ορίζεται από τον Πρωθυπουργό και όσο οι δικαστές του ΑΕΔ εμμέσως ορίζονται πάλι από εσάς, θεωρούμε ότι η πρότασή σας είναι η συνέχεια της προσπάθειάς σας να ελέγξετε πλήρως τη δικαιοσύνη και να ερμηνεύσετε τους νόμους έτσι ώστε να έχετε τον απόλυτο έλεγχο της πολιτικής ζωής της χώρας, ειδικά μάλιστα από τη στιγμή κατά την οποία θα αφορούν, όπως είπαμε πριν για τα άρθρα 51 και 54 του Συντάγματος, θέμα εκλογής Βουλευτών, εκλογικού δικαιώματος, εκλογικών περιφερειών, εκλογικού συστήματος και Βουλευτών Επικρατείας.
Ένα ερώτημα, επίσης, θέτω: Τι όφελος θα υπάρχει, ακόμα και αν κάποιος δεχόταν την πρότασή σας, από τη στιγμή κατά την οποία δίνετε δικαίωμα στον Πρόεδρο της Δημοκρατίας, ο οποίος έχει ήδη αποψιλωμένες τις αρμοδιότητές του, να παραπέμψει μόνο ένα ψηφισμένο νομοσχέδιο ανά βουλευτική σύνοδο; Κανένα απολύτως και θεωρούμε ότι είναι και αυτή η πρότασή σας εντελώς προσχηματική. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει η κ. Θεοδώρα Τζάκρη εκ των ανεξαρτήτων Βουλευτών. 
ΘΕΟΔΩΡΑ ΤΖΑΚΡΗ: Σας ευχαριστώ πολύ, κύριε Πρόεδρε.
Κυρίες και κύριοι Βουλευτές, ουδείς αμφιβάλλει ότι με το Σύνταγμα του 1975 και τις μέχρι τούδε αναθεωρήσεις του έχουμε κατακτήσει μία, σε γενικές γραμμές, λειτουργική δημοκρατία, με εξαιρέσεις, μεταξύ των οποίων η πιο εμβληματική, η τελευταία επταετία της διακυβέρνησης Μητσοτάκη. 
Ναι μεν τα κόμματα διά των Βουλευτών τους και διά της λειτουργίας τους εκφράζουν θεσμικά το εκλογικό σώμα, πλην, όμως, δημοκρατία σημαίνει και βελτίωση των δεικτών λειτουργίας των κομμάτων, ώστε να βελτιωθεί η εμπιστοσύνη του εκλογικού σώματος σε αυτά και, πάνω απ’ όλα, σημαίνει να κατακτήσουμε το να είναι και τα ίδια τα κόμματα δημοκρατικά όχι μόνο στα εντός τους ζητήματα, αλλά και στα εκτός τους ζητήματα που άπτονται του δημοσίου συμφέροντος. 
Για παράδειγμα, πρέπει στο Σύνταγμα να προβλεφθεί ότι τα χρήματα των φορολογουμένων που λαμβάνουν τα κόμματα με τη μορφή της κρατικής επιχορήγησης, προκειμένου να λειτουργούν και να κατέρχονται στις εκλογές, πρέπει να αξιοποιούνται για τον προβλεπόμενο σκοπό και όχι για τη δημιουργία κομματικοδίαιτων στρατών και μηχανισμών, οι οποίοι, ενίοτε, όπως έχουμε διαπιστώσει τις τελευταίες δεκαετίες, μετατρέπονται και σε μηχανισμούς χειραγώγησης και των κομμάτων και της κοινής γνώμης, ενώ λειτουργούν ταυτόχρονα και ως αγωγοί εισροών και εκροών μαύρου πολιτικού χρήματος, με πιο τρανταχτό παράδειγμα, κυρίες και κύριοι συνάδελφοι της Νέας Δημοκρατίας, την Ομάδα Αλήθειας. 
Φανταστείτε, λοιπόν, τι έχει να γίνει μέχρι την επόμενη αναθεώρηση, αν δεν λάβουμε μέτρα τώρα με την ενσωμάτωση του ψηφιακού άλματος και της τεχνητής νοημοσύνης, όπου από την απλή μονταζιέρα που αντιμετωπίζουμε σήμερα, μπορούμε να φτάσουμε σε εξατομικευμένη χειραγώγηση των ψηφοφόρων με αξιοποίηση προσωπικών και μεγάλων δεδομένων, το λεγόμενο «big data» και, μάλιστα, με δόλια μεθοδολογία, ώστε να συγχέονται το ψέμα και η αλήθεια. Είναι ήδη δυσδιάκριτα τα όρια της αντίληψης μεταξύ εικονικού και πραγματικού στη δημόσια σφαίρα. Άρα, εστιάζω σε τρία σημεία. 
Πρώτα απ’ όλα, πρέπει να προβλεφθεί από το Σύνταγμα ένα πλέγμα ασφαλιστικών δικλίδων, τόσο για την εσωτερική λειτουργία των κομμάτων -ώστε αυτά να επιτελούν τον πολιτειακό τους σκοπό και όχι να χειραγωγούνται από συγκυριακές εσωκομματικές πλειοψηφίες και μειοψηφίες- όσο και σε ό,τι αφορά τα οικονομικά τους, προκειμένου να υπάρχει όχι μόνο διαφάνεια στα χρήματα που δαπανούν για τους σκοπούς για τους οποίους τα δαπανούν, αλλά και δικαίωμα των θεσμικών οργάνων της πολιτείας να παρεμβαίνουν όταν καταγγέλλονται ή διαπιστώνονται αποκλίσεις από τη συνταγματική πρόβλεψη. 
Δεύτερον, θα πρέπει κάποια στιγμή να υπάρχει ταχεία και ακλόνητη -και στο σκέλος αυτό συμφωνώ με τη μετατόπιση της ευθύνης από τον Άρειο Πάγο στο ΑΕΔ- αναθεώρηση των προϋποθέσεων δημιουργίας πολιτικών κομμάτων, όχι μόνο με σκοπό την αποτροπή σχηματισμού τους, αλλά με σκοπό την πλήρη και ανεπιφύλακτη αποδοχή των προβλέψεων του αναθεωρημένου Συντάγματος κατά την ίδρυση και κατά τη λειτουργία τους, εφόσον αυτά καταστούν κοινοβουλευτικά και γίνονται κατ’ επέκταση αποδέκτες κρατικής χρηματοδότησης. Δηλαδή, πρέπει να γνωρίζουν με ποιους όρους μπαίνουν στην πολιτική και ποιες δεσμεύσεις αναλαμβάνουν εξαρχής. 
Ως εκ τούτου, θεωρώ ότι πρέπει να αναθεωρηθεί το άρθρο 29, πρέπει να θωρακιστεί η δημοκρατική λειτουργία των κομμάτων και, πάνω απ’ όλα, πρέπει να σπάσει το άγραφο άβατο των κομμάτων, που σήμερα δεν μπορεί να ασχοληθεί κανείς μαζί τους, ούτε η δικαιοσύνη ούτε οι ελεγκτικοί μηχανισμοί του κράτους. Και φτάσαμε στο σημείο τα πολιτικά κόμματα να θεωρούνται σκοτεινοί και ανυπόληπτοι μηχανισμοί. Επειδή, λοιπόν, δεν είμαστε όλοι ίδιοι και δεν θα γίνουμε όλοι ίδιοι, η Αναθεωρητική Βουλή με μια προοδευτική διακυβέρνηση είμαι βέβαιη ότι θα αναθεωρήσει προς την ορθή κατεύθυνση και το άρθρο 29. 
Κυρίες και κύριοι Βουλευτές, στο άρθρο 60 έχω να παρατηρήσω ότι ανακαλύψατε αίφνης ότι επτά χρόνια τώρα έχετε πετύχει δύο de facto αποκλίσεις από τον ήδη προβλεπόμενο συνταγματικό ρόλο των Βουλευτών. Η πρώτη απόκλιση αφορά στα του οίκου σας, όπου μετατρέψατε την Κοινοβουλευτική σας Ομάδα με εντολή Μητσοτάκη σε μια βιομηχανία αγελαίων εγκρίσεων, καθώς προφανώς έχετε τους ανάλογους μηχανισμούς πίεσης να ευτελίζετε τους Βουλευτές σας και αυτοί να το αποδέχονται, ακόμα και αν χρειάζεται να διώχνετε τους μισούς και να τους αντικαθιστάτε με επιστολικές ψήφους. Σε ό,τι αφορά τους Βουλευτές της Αντιπολίτευσης, έχετε υπονομεύσει επτά χρόνια κάθε πραγματική δυνατότητα άσκησης κοινοβουλευτικού ελέγχου, καθώς, λοιπόν, στην πράξη σπανιότατα απαντάτε επί της ουσίας στις ερωτήσεις που καταθέτουν οι Βουλευτές της Αντιπολίτευσης, καθώς ως απάντηση θεωρείτε την παράθεση στοιχείων, που τις περισσότερες φορές δεν είναι αληθή και, θα σας έλεγα, ούτε καν εφάπτονται στην ουσία του θέματος για το οποίο ερωτάται ένας Υπουργός. Το πρόβλημα το έχετε δει σε τέτοιον βαθμό, που μας προτείνετε με την αναθεωρητική σας πρόταση την υποχρέωση των Υπουργών να απαντούν ουσιαστικά και όχι προσχηματικά στον κοινοβουλευτικό έλεγχο. 
Τώρα, αναφορικά με τη φράση «κατά την επικοινωνία των Βουλευτών με την εκλογική τους περιφέρεια», επιτρέψτε μου να πω ότι έχετε φτάσει όχι μόνο τους Βουλευτές της Αντιπολίτευσης, αλλά και τους κυβερνητικούς Βουλευτές, οι οποίοι κατά παρέκκλιση του Συντάγματος, αντί να βουλεύονται ελεύθερα και να εκπροσωπούν τα αιτήματα της εκλογικής τους περιφέρειας, έχουν φτάσει στο σημείο να υπηρετούν αποκλειστικά το επιτελικό συμφέρον του Μητσοτάκη. Έχετε μετατρέψει τους Βουλευτές σας σε μεταφραστές ακατανόητων και εχθρικών προς τις περιφέρειές τους αποφάσεων και παραδέχεστε ότι δημιουργείτε ένα πραγματικό αδιέξοδο, το οποίο, κατά τη γνώμη μου, θα αποτελέσει και το βασικό αίτιο της επερχόμενης ήττας σας. 
Στο άρθρο 73 θα έλεγα ότι κάνετε κάποιο είδος μαύρο χιούμορ. Μετά από επτά χρόνια καταπάτησης του Συντάγματος, κατά τρόπο άμεσο ή έμμεσο, στους περισσότερους νόμους που έχετε ψηφίσει, αλλά και εν γένει στην κοινοβουλευτική σας λειτουργία, σε συνδυασμό με την πλήρη αγνόηση των απόψεων των θεσμικών εκπροσώπων της κοινωνίας και των εργαζομένων σε κρίσιμα νομοσχέδια, έρχεστε τώρα να μας μιλήσετε για συνταγματική κατοχύρωση των αρχών της καλής νομοθέτησης. Εσείς, που έχετε φτάσει και ξεπεράσει το παγκόσμιο ρεκόρ τροπολογιών, προκειμένου να εξυπηρετήσετε ad hoc τα συμφέροντα των ολιγαρχών φίλων σας, έρχεστε να παραδεχτείτε ότι τώρα η Κοινοβουλευτική σας Ομάδα πρέπει να επισκεφθεί επειγόντως ΩΡΛ, προκειμένου να ξεβουλώσει τα αυτιά της και να ακούει τι λένε οι φορείς στη διαβούλευση κάθε νομοσχεδίου. Όταν είσαι Βουλευτής δεν φτάνει να ψηφίζεις, πρέπει να καταλαβαίνεις και το τι ψηφίζεις και γιατί το ψηφίζεις, πέραν της κομματικής ιδιοτέλειας. Είναι προφανές ότι δεν απολαμβάνετε το τεκμήριο της εμπιστοσύνης για να αναθεωρήσετε το άρθρο 73 του Συντάγματος και φυσικά η Αναθεωρητική Βουλή θα μπορέσει να το κάνει καλύτερα και πιο φερέγγυα. 
Κυρίες και κύριοι Βουλευτές, στο άρθρο 77, όπως έχει φανεί και σε άλλα άρθρα, αποδεικνύεται η επιμονή σας να μην αποκτήσει η χώρα συνταγματικό δικαστήριο, διότι αυτή η εμμονή σας στο Ανώτατο Ειδικό Δικαστήριο, το οποίο εμείς προτείναμε να έχει άλλη συγκρότηση και άλλη λειτουργία, με προτάσεις εκδημοκρατισμού του τρόπου εκλογής της ηγεσίας δικαιοσύνης, αλλά εσείς αυτό δεν το έχετε κατά νου υπό τις κρατούσες συνθήκες και υπό τις προβλέψεις των προτάσεών σας, δεν μπορεί να υποκαταστήσει το συνταγματικό δικαστήριο, διότι εσείς επιμένετε να διορίζετε την ηγεσία της δικαιοσύνης, εκ της οποίας διορισμένης ηγεσίας της δικαιοσύνης προκύπτει και η σύνθεση του ΑΕΔ. Ποια αντικειμενικότητα, λοιπόν, μπορεί να υπάρχει εδώ; 
Είναι δε προκλητικό, λαμβανομένων υπ’ όψιν των προτάσεών σας σε όλα τα προηγούμενα άρθρα, να επιμένετε στη διάζευξη των αξιωμάτων του Προέδρου της Δημοκρατίας, του Πρωθυπουργού και της Βουλής. Και το χαρακτηρίζω προκλητικό, γιατί με προηγούμενες προτάσεις σας έχετε απαξιώσει ολοσχερώς τον ρόλο του Προέδρου της Δημοκρατίας, έχετε καταθέσει το όραμά σας για ένα πολίτευμα πρωθυπουργοκεντρικό και έχετε υποχρεώσει τους Βουλευτές σας να ψηφίζουν οτιδήποτε, προκειμένου να εξασφαλίσουν τους ατομικούς όρους της πολιτικής τους επιβίωσης. Είναι δυνατόν να προτείνετε να παραπέμπει ο ιθύνων νους της αντισυνταγματικής νομοθέτησης τα τελευταία επτά χρόνια, ο Κυριάκος Μητσοτάκης, να στέλνει για εξέταση αντισυνταγματικότητας πριν από την ψήφισή του ένα νομοσχέδιο; Και, αν το στέλνει ποτέ, στην απίθανη περίπτωση που παραμείνει Πρωθυπουργός, θα είναι γιατί προηγουμένως έχει εξασφαλίσει τον απόλυτο έλεγχο του Ανώτατου Ειδικού Δικαστηρίου. 
Και φτάνετε στο σημείο να ευτελίζετε και άλλο τον θεσμό του Προέδρου της Δημοκρατίας, δίνοντάς του το δικαίωμα να αναπέμπει ένα ψηφισμένο νομοσχέδιο ανά βουλευτική περίοδο. Μα, εσείς ψηφίσατε 10 με 12 αντισυνταγματικά νομοσχέδια ανά βουλευτική περίοδο και ακόμη και αυτό το ένα που προβλέπεται να του δίνεται ανά βουλευτική περίοδο τελεί υπό την προϋπόθεση της έγκρισης από την κοινοβουλευτική πλειοψηφία, προκειμένου να παραπεμφθεί για έλεγχο. Δηλαδή, τουλάχιστον μην προκαλείτε. Πείτε το καθαρά ότι στη θέση του ανώτατου πολιτειακού παράγοντα θέλετε να εγκαταστήσετε καρικατούρες. Και αναρωτιέμαι: Αν μείνετε εσείς ή κάποια μετάλλαξή σας στην κυβέρνηση, θα δεχθεί ποτέ αξιοπρεπής άνθρωπος να αναλάβει αυτό το αξίωμα, αν αυτές τις προτάσεις κατορθώσετε να τις περάσατε στην Αναθεωρητική Βουλή; 
Να δούμε, όμως, και κάτι ακόμα για την υποχρεωτική αναπομπή των άρθρων 51 και 54 στο Ανώτατο Ειδικό Δικαστήριο πριν από τη δημοσίευσή τους, δηλαδή στο άρθρο 51, για την άσκηση του εκλογικού δικαιώματος με επιστολική ψήφο, και το άρθρο 54, που περιλαμβάνει τις μεταφυσικές και δόλιες προτάσεις σας για την πλήρη χειραγώγηση του εκλογικού σώματος. Και αυτό, νομίζω, δεν αντέχει σε καμία κριτική, γιατί είναι από τη φύση του παράλογο αυτό που προτείνεται στο άρθρο 54 και επιμένετε στο άρθρο 73 να το συνταγματοποιήσετε και να το ξεπλύνετε μέσα από μια απόφαση προσυμφωνημένη και προβλέψιμη από το ΑΕΔ. Αφήστε, λοιπόν, την υποκρισία. Πάρτε το πίσω. 
Μην επιχειρείτε διαρκώς να αλλοιώνετε το πολίτευμα. Δεν χρειάζονται τόσα τεχνάσματα, καθώς θα ήταν πιο ειλικρινές να βγείτε και να πείτε στον λαό την αλήθεια, ότι θέλετε να αλλάξετε το πολίτευμα, διότι αυτό το πράγμα που φαντασιώνεστε δεν είναι ούτε Προεδρευόμενη Κοινοβουλευτική Δημοκρατία ούτε Προεδρική Δημοκρατία, παρά είναι η πρώτη στον κόσμο πρωθυπουργικοκεντρική δημοκρατία, χωρίς ασφαλιστικές δικλίδες, που περισσότερο προσομοιάζει με μια ελέω Θεού μοναρχία, όπου οι πολίτες απλά θα καλούνται να εκλέγουν τον μονάρχη τους κάθε τέσσερα χρόνια. 
Σας ευχαριστώ, κύριε Πρόεδρε.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο κ. Κωτσός από τη Νέα Δημοκρατία.
ΓΕΩΡΓΙΟΣ ΚΩΤΣΟΣ: Πραγματικά καινοτόμες και ενδιαφέρουσες οι απόψεις που εκφράστηκαν πιο πριν αναφορικά με το πολίτευμά μας. 
Κύριε Πρόεδρε, κυρίες και κύριοι συνάδελφοι, οι διατάξεις που συζητούμε σήμερα, τα άρθρα 29, 60, 73 και 77 του Συντάγματος, έχουν έναν κοινό παρονομαστή, την ενίσχυση της ποιότητας της δημοκρατίας μας. Αφορούν τη λειτουργία των πολιτικών κομμάτων, τον ρόλο του Βουλευτή, την ποιότητα της νομοθέτησης και τις εγγυήσεις της συνταγματικότητας των νόμων. 
Το άρθρο 29 αφορά τα πολιτικά κόμματα, τους βασικούς πυλώνες της αντιπροσωπευτικής δημοκρατίας. Τα κόμματα δεν είναι απλοί εκλογικοί μηχανισμοί. Είναι οι φορείς μέσα από τους οποίους εκφράζεται η λαϊκή κυριαρχία, διαμορφώνονται πολιτικές προτάσεις και αναδεικνύονται οι εκπρόσωποι των πολιτών. Ακριβώς γι’ αυτό η Νέα Δημοκρατία προτείνει να ενισχυθεί συνταγματικά η αρχή της δημοκρατικής οργάνωσης και λειτουργίας των πολιτικών κομμάτων. Προτείνεται, επίσης, να προβλεφθεί ότι νόμος θα καθορίζει τις προϋποθέσεις ίδρυσης και λειτουργίας τους, ενώ το Ανώτατο Ειδικό Δικαστήριο θα ελέγχει τη συνδρομή των προϋποθέσεων συμμετοχής τους στις εκλογές. 
Η εμπειρία των τελευταίων ετών μάς δίδαξε ότι η δημοκρατία οφείλει να προστατεύεται, οφείλει να διαθέτει θεσμικά εργαλεία απέναντι σε φαινόμενα που επιχειρούν να εκμεταλλευθούν τους δημοκρατικούς θεσμούς και να τους υπονομεύσουν. Ταυτόχρονα, η ενίσχυση της εσωκομματικής δημοκρατίας αποτελεί ακόμα μια σημαντική μεταρρύθμιση. Όσο πιο δημοκρατικά λειτουργούν τα κόμματα, τόσο ισχυρότερη γίνεται η ίδια η δημοκρατία.
Το άρθρο 60 αφορά τον θεσμικό ρόλο του Βουλευτή. Ο Βουλευτής δεν είναι απλώς ένας νομοθέτης, είναι ο συνδετικός κρίκος ανάμεσα στην κοινωνία και στο Κοινοβούλιο. Η πρόταση της Νέας Δημοκρατίας θωρακίζει συνταγματικά τον νομοθετικό, ελεγκτικό και διαμεσολαβητικό ρόλο του Βουλευτή, ενώ καθιερώνει και την υποχρέωση των μελών της κυβέρνησης να ανταποκρίνονται ουσιαστικά και τεκμηριωμένα στον κοινοβουλευτικό έλεγχο. 
Πρόκειται για μία σημαντική θεσμική ενίσχυση του Κοινοβουλίου και του ρόλου του Βουλευτή. Γιατί η ποιότητα της δημοκρατίας δεν εξαρτάται μόνο από την ψήφιση των νόμων, αλλά και από τον αποτελεσματικό έλεγχο της εκτελεστικής εξουσίας. Ο Βουλευτής πρέπει να μπορεί να ασκεί ανεμπόδιστα τα καθήκοντά του, να μεταφέρει τα προβλήματα της κοινωνίας και να απαιτεί απαντήσεις από την κυβέρνηση προς όφελος των πολιτών. 
Ιδιαίτερη σημασία έχει και η προτεινόμενη αναθεώρηση του άρθρου 73. Η Νέα Δημοκρατία προτείνει τη συνταγματική κατοχύρωση των αρχών της καλής νομοθέτησης. Τι σημαίνει αυτό στην πράξη; Σημαίνει επαρκή δημόσια διαβούλευση πριν από κάθε σημαντική νομοθετική πρωτοβουλία. Σημαίνει αξιολόγηση της εφαρμογής των νόμων μετά την ψήφισή τους. Σημαίνει συστηματική κωδικοποίηση της νομοθεσίας, ώστε το δίκαιο να είναι σαφές, κατανοητό και προσβάσιμο σε όλους. Οι πολίτες δικαιολογημένα ζητούν λιγότερη πολυνομία, λιγότερες αντιφάσεις και περισσότερη σταθερότητα στους κανόνες που διέπουν την καθημερινότητά τους. Η καλή νομοθέτηση δεν είναι απλώς ένα τεχνικό ζήτημα. Αποτελεί ζήτημα σεβασμού προς τον πολίτη, προς τις επιχειρήσεις, προς τη δημόσια διοίκηση, συνολικά προς το κράτος δικαίου.
Σημαντική, επίσης, είναι και η αναθεώρηση του άρθρου 77. Η πρόταση της Νέας Δημοκρατίας εισάγει τη δυνατότητα προληπτικού ελέγχου της συνταγματικότητας ψηφισμένων νόμων, πριν αυτοί δημοσιευθούν και τεθούν σε ισχύ. Συγκεκριμένα, προβλέπεται ότι ο Πρόεδρος της Δημοκρατίας, ο Πρωθυπουργός ή η Βουλή, υπό συγκεκριμένες προϋποθέσεις, θα μπορούν να παραπέμπουν ζητήματα συνταγματικότητας στο Ανώτατο Ειδικό Δικαστήριο πριν από τη δημοσίευση ενός νόμου.
Παράλληλα, για ορισμένες κρίσιμες κατηγορίες νομοσχεδίων προβλέπεται υποχρεωτικός προληπτικός έλεγχος. Πρόκειται για μία σημαντική θεσμική καινοτομία. Στόχος είναι να αποφεύγονται αμφισβητήσεις που δημιουργούν ανασφάλεια δικαίου, να περιορίζονται οι πολυετείς δικαστικές διαμάχες και να ενισχύεται η ποιότητα της νομοθέτησης ήδη από το πρώτο στάδιο εφαρμογής του νόμου. 
Κυρίες και κύριοι συνάδελφοι, οι προτάσεις αυτές έχουν έναν κοινό στόχο: Να κάνουμε τους θεσμούς πιο ισχυρούς. Να ενισχύσουμε τη διαφάνεια και τη λογοδοσία. Να αναβαθμίσουμε τον ρόλο του Κοινοβουλίου και των εκπροσώπων του. Να βελτιώσουμε την ποιότητα των νόμων και, τελικά, να ενισχύσουμε την εμπιστοσύνη των πολιτών προς το πολιτικό σύστημα. 
Η Συνταγματική Αναθεώρηση δεν γίνεται για να εξυπηρετήσει ανάγκες της σημερινής συγκυρίας, γίνεται για να διαμορφώσει ένα θεσμικό πλαίσιο που θα υπηρετεί τη δημοκρατία για πολλά χρόνια. Με τις προτεινόμενες αλλαγές στα άρθρα 29, 60, 73 και 77 κάνουμε ένα ακόμα αποφασιστικό βήμα προς μία πιο ώριμη, πιο αποτελεσματική, πιο αξιόπιστη δημοκρατική λειτουργία. 
Με αυτές τις σκέψεις στηρίζουμε τις προτεινόμενες αναθεωρήσεις, συμβάλλοντας σε μία ουσιαστική μεταρρύθμιση, που ενισχύει τους δημοκρατικούς θεσμούς του κράτους δικαίου και την εμπιστοσύνη των πολιτών. 
Σας ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ πολύ τον κ. Κωτσό. 
Θα πάρω τον λόγο. Θα μιλήσω από τη θέση του Προέδρου, δεν υπάρχει κώλυμα, γιατί δεν υπάρχει αναλογική εφαρμογή των κανόνων περί Ολομελείας και επομένως θα ομιλήσω από εδώ. 
Έχει προξενήσει πολύ μεγάλη συζήτηση -και είναι κρίμα που οι συνάδελφοι του Κομμουνιστικού Κόμματος Ελλάδας δεν είναι αυτήν τη στιγμή εδώ- η εκτενής αναφορά που κάνανε στο 29 και κάνανε και μια αναφορά σε ανησυχίες τους που πηγάζουν από την προτεινόμενη αναθεώρηση του 29. 
Τι λέει το 29; Το 29 παράγραφος 1 λέει το εξής: «Έλληνες πολίτες που έχουν το εκλογικό δικαίωμα μπορούν ελεύθερα να ιδρύουν και να συμμετέχουν σε πολιτικά κόμματα που η οργάνωση και η δράση τους οφείλει να εξυπηρετεί την ελεύθερη λειτουργία του δημοκρατικού πολιτεύματος». Αυτό είναι υφισταμένη συνταγματική διάταξη. Τι λέει η πρόταση αναθεωρήσεως του 29; «Τα κόμματα λαμβάνουν υπ’ όψιν αρχές δημοκρατικής λειτουργίας. Νόμος να ορίσει τις προϋποθέσεις ίδρυσης και λειτουργίας του πολιτικού κόμματος και το Ανώτατο Ειδικό Δικαστήριο του 100 να ελέγχει τη συνδρομή των προϋποθέσεων συμμετοχής του πολιτικού κόμματος στις εκλογές». 
Είδα, λοιπόν, μία αντίδραση και μία άρνηση σε αυτήν την προτεινόμενη αναθεώρηση. Εγώ θέλω να κάνω στους συναδέλφους το εξής ερώτημα: Εμφανίζεται ένα κόμμα, φτιάχνει ένα καταστατικό και λέει ότι εμάς πρόθεσή μας είναι η κατάλυση του δημοκρατικού πολιτεύματος και θέλουμε να συμμετάσχουμε στην εκλογική διαδικασία με αυτόν τον στόχο. Μπορούν; Αυτό είναι το πρώτο ερώτημα. Το αν μπορούν ή δεν μπορούν. Ας πούμε, λοιπόν, ότι κάποιοι το λένε. Επίσης, λένε ένα δεύτερο πράγμα: Όλη μας η δομή, ο τρόπος συγκρότησής μας, εσωτερικής μας συγκρότησης, θα γίνεται με αποφάσεις της μονοπρόσωπης ηγεσίας μας που είναι ο Χι. Έχουν αυτά τα δύο πράγματα στο καταστατικό τους. Το καταθέτουν το καταστατικό και λένε: «Εμείς θέλουμε να συμμετάσχουμε στις εκλογές». Η ερώτηση, λοιπόν, είναι εδώ: Να υπάρχει έλεγχος επ’ αυτού ή όχι; 
Ο κ. Δουδωνής νομίζω ότι ίσως μπερδεύει μια άλλη συζήτηση, τα ζητήματα της συγκεκαλυμμένης δράσης εγκληματικής οργανώσεως. Δεν είναι αυτό το θέμα. Είναι ότι έχουμε ένα κόμμα που παριστάνει ότι είναι κόμμα, ενώ δεν είναι. Είναι εγκληματική οργάνωση και αυτό το αντιμετωπίσαμε με διατάξεις του κοινού νομοθέτη και μπορούσε, βεβαίως, αξιοποιώντας αυτές τις διατάξεις και το Α1΄ Τμήμα του Αρείου Πάγου, που ελέγχει τη νομιμότητα των δηλώσεων, και το Ανώτατο Ειδικό Δικαστήριο κατ’ ένσταση, στο εκλογοδικείο πια, ουσιαστικά, λειτουργώντας ως εκλογικό δικαστήριο, να τα κρίνει αυτά τα θέματα. 
Εδώ λέμε κάτι άλλο. Δεν λέμε το ίδιο. Και λίγο θα επαναλάβω το ερώτημα, κύριε Γκιόκα, γιατί παρακολούθησα τη σκέψη σας με πολλή προσοχή. Ήθελα να σας ρωτήσω το εξής: Έρχεται ένα κόμμα το οποίο λέει ευθέως -ξανακάνω το ερώτημα- ότι εμείς θέλουμε να καταργήσουμε την κοινοβουλευτική δημοκρατία και θέλουμε να συμμετάσχουμε στις εκλογές με σκοπό να την καταργήσουμε. Η δε εσωτερική μας οργάνωση είναι ότι τα πάντα θα ορίζει ο Αρχηγός του κόμματος, «ο τάδε είναι ο Αρχηγός μας», όλα τα όργανα του κόμματος, οι υποψήφιοι Βουλευτές του, οι κεντρικές του επιτροπές, οι πολιτικές του επιτροπές, οι κομματικές του οργανώσεις, οι τοπικές του οργανώσεις, όλα θα τα ορίζει ο Αρχηγός του κόμματος. Αυτό το κόμμα θα συμμετέχει στις εκλογές με αυτήν τη δηλωθείσα πρόθεση; Είμαστε εντάξει με αυτό; Αυτή η διάταξη που έχουμε σήμερα αρκεί για να το αντιμετωπίσει αυτό; Εδώ, λοιπόν, υπάρχουν ερωτήματα.
Εγώ νομίζω ότι εδώ κάνουμε μία επιλογή -και το θέτουμε στη συζήτηση για την αναθεώρηση- για να πάω λίγο στην κριτική σας σε σχέση με τη συζήτηση που είχαμε για το περιεχόμενο και την εγκληματική οργάνωση και τα λοιπά. Τι είχαμε πει τότε; Διότι πράγματι σωστά αποδώσατε αυτό που είχα πει τότε. Τι είχα πει τότε; Ότι με τη διάταξη εμείς δεν ελέγχουμε την ιδεολογία -τι ελέγχουμε;- αλλά την εγκληματική δράση. Σωστά, αν δηλαδή υπάρχει συγκεκαλυμμένη δράση. Σωστά, κατά τη γνώμη μου, το δικαστήριο συνδύασε στην υπόθεση της Χρυσής Αυγής τη ναζιστική ιδεολογία με την εγκληματική δραστηριότητα, με τη χρήση βίας. Σωστά. Γιατί; Διότι σε ό,τι πολιτική ή θεωρητική ανάλυση θέλετε ο ναζισμός έχει τη χρήση βίας και τη διάπραξη εγκλημάτων ως στοιχείο της πολιτικής του δράσης για την επίτευξη των πολιτικών του στόχων. Σωστά το δικαστήριο το χρησιμοποίησε για να το αποδείξει αυτό. Όμως, εδώ το κρίσιμο ήταν η εγκληματική δραστηριότητα.
Αυτό που συζητάμε τώρα δεν είναι αυτό. Ίσα ίσα είναι κάτι που πηγαίνει πιο κοντά σε αυτό που λέγατε εσείς τότε, αλλά με έναν άλλον τρόπο. Εσείς λέγατε «να βάλω τη ναζιστική ιδεολογία ως στοιχείο τότε, για να προσδιοριστεί η ταυτότητα της συγκεκριμένης εγκληματικής δράσης». Εγώ τι έλεγα τότε; Έλεγα ότι εμένα μου αρκεί η εγκληματική δράση, γιατί με τη διάταξη αυτή, έτσι όπως είναι, δεν μπορώ να πάω να ελέγξω.
Εδώ ανοίγουμε μία συζήτηση που είναι λίγο αυτό που λέγατε εσείς, δηλαδή έρχεται κάποιος και λέει «βρε παιδί μου, θέλω να καταργήσω εγώ τη δημοκρατία, δεν θέλω να έχουμε δημοκρατία και θέλω να κάνουμε εκλογές, να συμμετάσχω στις εκλογές με στόχο να καταργήσω τη δημοκρατία». Συμμετέχει; Εδώ ξεκάθαρα το Σύνταγμα ήδη λέει ότι «όχι». Σωστά. Πού ελέγχεται, όμως, αυτό; Εδώ δεν προκύπτει με σαφήνεια ο έλεγχος, είναι μια υπόθεση της δηλώσεως που κάνει εκείνη την ώρα το Α1΄; Σχετίζεται με τις αρχές δημοκρατικής λειτουργίας; Αυτό λέμε να αντιμετωπίσουμε, αυτή είναι η συζήτηση.
Και εγώ πραγματικά με ενδιαφέρον θέλω να παρακολουθήσω τη συζήτησή σας και αν θέλετε, ίσως στη δευτερολογία σας, ή ο συνάδελφος, ο κ. Δελής, να εξηγήσει την ανησυχία του Κομμουνιστικού Κόμματος. Το Κομμουνιστικό Κόμμα ανησυχεί γιατί θεωρεί ότι μπορεί να υπάρξει κάποιος που θα πιστέψει ότι δεν εξυπηρετεί την ελεύθερη λειτουργία του δημοκρατικού πολιτεύματος, ή, όπως το λέμε εμείς στη διατύπωση, ότι δεν έχει δημοκρατική λειτουργία; Άρα, λοιπόν, αυτή είναι ανησυχία του Κομμουνιστικού Κόμματος, ότι μπορεί να εμπίπτει σε αυτό το πεδίο; Άρα, λοιπόν, αυτό είναι μια πρώτη συζήτηση και νομίζω ότι είναι σαφής η επιλογή που γίνεται εδώ.
Το δεύτερο που θέλω να πω για το 60 είναι ότι άκουσα ότι το 60 υποτιμήθηκε, ότι, δήθεν, είναι μία συνταγματοποίηση του ρουσφετιού. Το άκουσα από τον κ. Δουδωνή, το άκουσα και από άλλους συναδέλφους και λένε ότι οι διατάξεις οι οποίες υπάρχουν του 60 είναι αρκετές για να καλύψουν τα ζητήματα αυτά.
Δυο λεπτά, εδώ έχουμε δύο πράγματα για τους Βουλευτές. Το ένα είναι ότι οι Βουλευτές -αυτό δεν είναι από το 60, είναι από άλλο άρθρο- είναι εκπρόσωποι του έθνους. Εδώ θα μου επιτρέψετε να πω ότι το Σύνταγμα αναγνωρίζει -τι;- ότι, ενώ οι Βουλευτές αντιπροσωπεύουν και εκλέγονται στην εκλογική τους περιφέρεια -εμείς όλοι έχουμε εκλεγεί σε εκλογικές περιφέρειες-, κατά -ας το πω- πλάσμα δικαίου και κατά την υποχρέωσή μας και κατά τη συνείδησή μας πρέπει να εκπροσωπούμε το έθνος, άρα το σύνολο. Ωραία. Δεν υπάρχει κάπου μνεία μέσα στο Σύνταγμα της εκπροσωπήσεως της εκλογικής μας περιφέρειας και ειδικώς των εντολέων. Άρα, λοιπόν, κάποιος θα σου έλεγε πιθανόν «τι δουλειά έχεις εσύ με την εκλογική σου περιφέρεια;». Το λέω θεωρητικά, «εσύ αντιπροσωπεύεις το έθνος, η σκέψη σου πρέπει να είναι αμιγώς συλλογική, πρέπει να σκέφτεσαι με εθνικούς όρους και μόνο, να μη σκέφτεσαι τι αποτελεί κρίσιμο ζήτημα για την εκλογική περιφέρεια». Είναι αυτή η πρακτική κοινοβουλευτική; Όχι. Είναι προφανές ότι φέρνουμε ζητήματα των περιφερειών μας; Ναι. Καλά κάνουμε και τα φέρνουμε τα ζητήματα των περιφερειών μας και στη Βουλή και στην κυβέρνηση; Καλά κάνουμε. Νομίζω ότι δεν υπάρχει διαφωνία σε αυτό.
Ωστόσο, αυτή η διατύπωση, δηλαδή της σχέσεως Βουλευτή και εκλογικής περιφέρειας, μέσα στο Σύνταγμα δεν είναι σαφής. Και τι λέμε εμείς; Να αποτυπωθεί, πρώτον.
Το δεύτερο ζήτημα που όντως ανέκυψε -και μάλιστα με οξύ τρόπο- είναι της σχέσεως του Βουλευτή με τη δημόσια διοίκηση. Εγώ επίσης εδώ θα ήθελα μία καθαρή διατύπωση και νομίζω ότι και αυτή η πρόθεση εδώ της Συνταγματικής Αναθεώρησης λύνει εν μέρει το ζήτημα αυτό. Λέω «εν μέρει», γιατί προφανώς θα χρειαστεί και μια παρέμβαση στον Κανονισμό της Βουλής, ενδεχομένως, για να είναι τα πράγματα ξεκάθαρα.
Το ερώτημα που κάνω είναι απόλυτα καθαρό και σαφές: Ο κ. Ξανθόπουλος, εγώ, οποιοσδήποτε συνάδελφος της Συμπολίτευσης ή της Αντιπολίτευσης έχει δικαίωμα να συνομιλεί με τη δημόσια διοίκηση -απλό ερώτημα- ή όχι; Ή μόνο μέσω της διαδικασίας του κοινοβουλευτικού ελέγχου διά της Κυβερνήσεως; Ο κοινοβουλευτικός έλεγχος, όπως ξέρετε, απευθύνεται στην κυβέρνηση. Εδώ αναγνωρίζουμε ή όχι ένα δικαίωμα διαμεσολάβησης του Βουλευτή στη δημόσια διοίκηση; Καθημερινά έχουμε ζητήματα και προβλήματα με τη δημόσια διοίκηση. Μπορεί να τα φέρει αυτά και να τα θέσει ο Βουλευτής στη δημόσια διοίκηση;
Εγώ ακούω όλες τις απαντήσεις, και το «ναι» και το «όχι».
ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ): Δεν υπάρχει το «όχι».
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δεν σας ακούω. Εσείς λέτε ότι υπάρχει τέτοιο ζήτημα ή όχι;
ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ): Δεν υπάρχει το ότι ο Βουλευτής δεν θα συνομιλεί με τη δημόσια διοίκηση για να γνωστοποιεί προβλήματα. Δεν υπάρχει θέμα «όχι». Το θέμα είναι τι συζητάει, τι ζητάει από τη δημόσια διοίκηση.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δυο λεπτά, φαίνεται ότι εδώ υπάρχει ένα πολύ σοβαρό θέμα, ενδεχομένως «όχι», γιατί θυμίζω πώς ανέκυψε όλη αυτή η συζήτηση. Όταν έχω απλή διαβίβαση αιτήματος στη δημόσια διοίκηση -ο Μηταράκης ήταν εδώ προηγουμένως- και ξαφνικά βρίσκομαι ελεγχόμενος και γεννάται ζήτημα άρσεως ασυλίας του Βουλευτή γιατί διαβίβασε ένα αίτημα με ένα mail, η απάντηση καταλήγει να μην είναι τόσο προφανής όσο τη λέτε, κύριε Γκιόκα.
Και εμένα, να πω την αλήθεια, μέχρι πρότινος στο μυαλό μου ήταν πεντακάθαρη, σαν τη δική σας, η απάντηση. Όμως, εδώ φάνηκε ότι ανέκυψαν ζητήματα, διότι φαίνεται ότι αυτό δεν είναι και τόσο προφανές. Άρα, λοιπόν, εγώ τι θα ήθελα μέσα στην Αναθεώρηση ή μέσα στον Κανονισμό; Θα ήθελα μία καθαρή θέση. Το αν η επαφή είναι επιλήψιμη αυτό είναι μια άλλη συζήτηση, αλλά εδώ φαίνεται ότι υπήρχε ζήτημα ελέγχου μη επιληψίμων επαφών, απλών επαφών. Με τα στοιχεία αυτά τα πραγματικά εδώ ζητήθηκε αυτό, προσέξτε.
Άρα, λοιπόν, εδώ θεωρώ ότι και ερμηνευτικά, ακόμη και για τους ερμηνευτές του δικαίου και για αυτούς πρόκειται να λειτουργήσουν, τους δικαστές, χρειάζεται κάτι που πρέπει να ειπωθεί.
Μία τελευταία κουβέντα για το θέμα του διάχυτου ελέγχου της συνταγματικότητας. Ακούστε: Παρότι εδώ δεν είναι η συζήτηση, αλλά λίγο, εμμέσως, ανοίγει με αυτά που λέμε για τον έλεγχο του ψηφισμένου νομοσχεδίου -εμμέσως ανοίγει αυτή η συζήτηση-, θέλω να ξέρετε ότι, επειδή κάποιος θα μπορούσε να πει και να θέσει ένα ερώτημα «ρε παιδί μου, όλες αυτές οι αλλαγές στο Σύνταγμα σε τελευταία ανάλυση βλέπουμε ότι αντιμετωπίζουν κάποια πραγματικά προβλήματα που έχουμε στη συγκρότηση του κράτους και στη λειτουργία της δημόσιας διοίκησης ή μήπως απλώς θέλουμε να βελτιστοποιήσουμε κάποιες διατάξεις;», για εμένα ένα από τα μεγαλύτερα ζητήματα που έχουμε αυτήν τη στιγμή στη λειτουργία της δημόσιας διοίκησης και της ασφάλειας του δικαίου είναι το θέμα του διάχυτου ελέγχου της συνταγματικότητας.
Και εδώ ο κ. Δουδωνής, κατά τη γνώμη μου, αν δεν έχω καταλάβει λάθος την τοποθέτησή του, κάνει ένα λάθος. Τι λέει ο κ. Δουδωνής; Λέει ότι τα ζητήματα της συνταγματικότητας ανακύπτουν κατά την εφαρμογή του νόμου. Αυτό τι εννοεί τώρα; Εννοεί ότι εκδίδονται διοικητικές πράξεις κατ’ εφαρμογή του νόμου και οι διοικητικές πράξεις κρίνονται ως αντισυνταγματικές. Να τα βάλουμε στη σειρά.
Αν ο νόμος είναι συνταγματικός, οι διοικητικές πράξεις μπορούν να είναι παράνομες, αλλά όχι αντισυνταγματικές. Δηλαδή, μπορεί να μην εναρμονίζονται με αυτό που λέει ο νόμος, οπότε είναι παράνομες. Θα ελεγχθούν κανονικά από τα δικαστήρια. Όμως, το να εκδοθεί η διοικητική πράξη -ακούστε τώρα-, να είναι νόμιμη, δηλαδή κατ’ εφαρμογή του νόμου, αλλά να ερχόμαστε δέκα χρόνια μετά την έκδοσή της και να λέμε «με συγχωρείτε, εγώ θυμάμαι ότι υπάρχει ένα θέμα αντισυνταγματικότητας εδώ και πάμε να ελέγξουμε την αντισυνταγματικότητά της», αυτό και αν είναι ο ορισμός της ανασφάλειας δικαίου!
Και δεν είναι μία και δύο αυτές οι περιπτώσεις. Τα έχουμε ζήσει αυτά, ειδικά στην πολεοδομική νομοθεσία να εκδίδονται νομίμως οικοδομικές άδειες, ο νόμος μια χαρά να έχει εφαρμοστεί, να υλοποιούνται οι οικοδομικές άδειες, να δημιουργούνται οικισμοί και να έρχεται δέκα χρόνια μετά κάποιος και να λέει «με συγχωρείτε, αυτό είναι αντισυνταγματικό», όλο να πέφτει εν συνεχεία και να δημιουργείται ένα τεράστιο εσωτερικό ζήτημα.
Τι λέει, λοιπόν, εδώ; Ότι, πάντως, και εμένα η άποψή μου είναι σαφής, πρέπει να καταργηθεί ο διάχυτος έλεγχος συνταγματικότητας και θα έπρεπε να υπάρχει ένας προληπτικός έλεγχος συνταγματικότητας και, μάλιστα, κατά τη γνώμη μου, με προθεσμία κιόλας, η οποία να τελειώνει το ζήτημα.
Δεν έχουμε πάει σε αυτήν τη λύση, γιατί προφανώς υπάρχουν υπέρ και κατά σε αυτό. Όμως, το να μην αφήνουμε και τους πολίτες έρμαιο μιας κρίσεως και ειδικά μετά από πολυετία, για μένα, είναι πολύ-πολύ σημαντικό θέμα.
Σας ευχαριστώ πολύ.
Και τον λόγο έχει ο κ. Αθανασίου από τη Νέα Δημοκρατία.
Κύριε Αθανασίου, θέλετε περισσότερο χρόνο, να δώσω τον λόγο στον κ. Παπαηλιού;
ΧΑΡΑΛΑΜΠΟΣ ΑΘΑΝΑΣΙΟΥ: Ναι, κύριε Πρόεδρε, να δώσετε κάπου αλλού τον λόγο και θα μιλήσω μετά.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ωραία.
Τον λόγο έχει ο κ. Παπαηλιού από τον ΣΥΡΙΖΑ.
ΓΕΩΡΓΙΟΣ ΠΑΠΑΗΛΙΟΥ: Κυρίες και κύριοι συνάδελφοι, είναι -θα έλεγα- μια ενδιαφέρουσα συζήτηση, η οποία μπορεί υπό προϋποθέσεις να πηγαίνει και στην ουσία των πραγμάτων, παρά το γεγονός ότι η κυβερνώσα παράταξη, η Κυβέρνηση, η Νέα Δημοκρατία έχει επιλέξει έναν τρόπο -εντός εισαγωγικών η λέξη- «Αναθεώρησης» του Συντάγματος που τη βολεύει, που εξυπηρετεί τις μικροπολιτικές σκοπιμότητές της και,  βέβαια, ενισχύει το οπλοστάσιό της εν όψει των επερχόμενων εκλογών.
Τα σημερινά θέματα συνδέονται, κατ’ αρχήν, με τα πολιτικά κόμματα. Τα πολιτικά κόμματα είναι τα κύτταρα της δημοκρατίας. Μέσω αυτών διεξάγεται ο διάλογος και εκτυλίσσεται η αντιπαράθεση ιδεών, απόψεων και θέσεων.
Τα τελευταία χρόνια -αν θέλετε, το τελευταίο χρονικό διάστημα- η δυσφήμιση των πολιτικών κομμάτων, πολλές φορές και με δική τους ευθύνη, αλλά, εν προκειμένω, η προσπάθεια απομάκρυνσης, αποβολής και εξοβελισμού τους από πεδία όπου η πολιτική αντιπαράθεση αναπτύσσεται, είναι αντιδημοκρατική και υποκρύπτει τις μύχιες επιθυμίες και τους ανομολόγητους σκοπούς αυτών που τις διατυπώνουν. Διότι είναι γνωστό ότι χωρίς κόμματα δεν υπάρχει δημοκρατία.
Η κυβερνητική πρόταση, εν προκειμένω, εντάσσεται στο γενικότερο πλαίσιο της αναθεώρησης, έτσι όπως την επέλεξε -επαναλαμβάνω- να κινηθεί η Κυβέρνηση και,  βέβαια, στο προπαγανδιστικό της οπλοστάσιο και εν όψει των επερχόμενων εκλογών.
Τα κόμματα είναι κύτταρα της δημοκρατίας και, βέβαια, σε αυτά συμπυκνώνονται ιδέες αλλά και συμφέροντα. Δεν θα μπορούσε να γίνει και διαφορετικά. Στην κυβερνητική πρόταση φοβάμαι ότι ελλοχεύει ο κίνδυνος εκτροπής από την ελεύθερη δράση των κομμάτων. Με την πρόταση μετατοπιζόμαστε από την αρχή της ελεύθερης ίδρυσης και δράσης των πολιτικών κομμάτων προς ένα καθεστώς αυξημένης κρατικής εποπτείας.
Η νέα διατύπωση δημιουργεί ένα ευρύτερο και περισσότερο αόριστο πεδίο κρατικής παρέμβασης. Ποιος ορίζει τι σημαίνει δημοκρατική λειτουργία; Θα μπορεί μια κυβερνητική πλειοψηφία να επιβάλλει κανόνες εσωκομματικής οργάνωσης -αν δεν κάνω λάθος, το υπονόησε ή το ανέφερε και ρητά ο Πρόεδρος- αλλά και τρόπους δράσης των κομμάτων που θα ευνοούν συγκεκριμένα κόμματα και θα δυσχεραίνουν την πολιτική δράση άλλων σχηματισμών, που δεν αντιστοιχούν στις ανάγκες λειτουργίας τους;
Η πρόταση παραπέμπει σε γερμανικού τύπου μαχητική δημοκρατία, χωρίς, όμως, να συνοδεύεται από τις απαραίτητες θεσμικές ασφαλιστικές δικλίδες του γερμανικού συνταγματισμού. Υπάρχει ο κίνδυνος ο αποκλεισμός κομμάτων από τις εκλογές να μετατραπεί από εξαιρετικό μέτρο προστασίας της δημοκρατίας σε εργαλείο πολιτικής διαχείρισης ενοχλητικών πολιτικών δυνάμεων και, βέβαια, εν τέλει, στην αλλαγή συσχετισμού των κοινοβουλευτικών δυνάμεων κατά το δοκούν.
Η εμπειρία της τελευταίας δεκαετίας δείχνει ότι η ποινική καταστολή εγκληματικών οργανώσεων, όπως η Χρυσή Αυγή, μπορεί να λειτουργήσει αποτελεσματικά, χωρίς να απαιτείται η συνταγματική διεύρυνση εξουσιών αποκλεισμού κομμάτων.
Μια δεύτερη παρατήρηση αφορά στην ενίσχυση του δικαστικού ακτιβισμού. Η μεταφορά κρίσιμων πολιτικών αποφάσεων στο Ανώτατο Ειδικό Δικαστήριο ενέχει τον κίνδυνο δικαστικοποίησης της πολιτικής ζωής. Οι δικαστές θα καλούνται να αποφασίζουν ποιοι πολιτικοί σχηματισμοί μπορούν να συμμετέχουν στην εκλογική διαδικασία, αναλαμβάνοντας την ευθύνη που κανονικά ανήκει στο εκλογικό σώμα. Για την προστασία της δημοκρατίας χρειάζονται αυστηρές εγγυήσεις αναλογικότητας και δικαστικής ασφάλειας, καθώς, διαφορετικά, δημιουργείται ο κίνδυνος η δημοκρατία να περιορίσει τον ίδιο τον πλουραλιστικό της χαρακτήρα.
Υπό αυτήν την οπτική, η αναθεώρηση του άρθρου 29 θα πρέπει να αξιολογηθεί με ιδιαίτερη προσοχή ως προς το κατά πόσον διατηρεί την ισορροπία μεταξύ δημοκρατικής αυτοπροστασίας και πολιτικού πλουραλισμού.
Κακά τα ψέματα, τα λέω αυτά υπογραμμίζοντας ακριβώς ότι η χώρα μας δεν βρίσκεται σήμερα αντιμέτωπη με μια αφηρημένη θεσμική πρόκληση. Αντιμετωπίζει μια βαθιά κρίση εμπιστοσύνης προς τους θεσμούς. Οι πολίτες αμφισβητούν την ανεξαρτησία και τη λειτουργία της δικαιοσύνης, τη διαφάνεια στη δημόσια διοίκηση, την αποτελεσματικότητα του κοινοβουλευτικού ελέγχου και τη δυνατότητα του πολιτικού συστήματος να λογοδοτεί πραγματικά.
Εξάλλου, στον βίο και την πολιτεία σας όλα αυτά τα χρόνια -επτά χρόνια- αποτυπώνεται η κατάσταση, τόσο όσον αφορά στο συνταγματικό κείμενο όσο και όσον αφορά στον Κανονισμό της Βουλής.
Συνεπώς, θα έλεγα ότι στις προτάσεις σας και εν προκειμένω ισχύει το «δάσκαλε, που δίδασκες»!
Και ερχόμαστε τώρα στο άρθρο 60, όσον αφορά στην ενίσχυση του ρόλου του Βουλευτή. Το ελληνικό κοινοβουλευτικό σύστημα έχει εξελιχθεί τις τελευταίες δεκαετίες σε ένα σύστημα εξαιρετικά συγκεντρωτικό. Η εκτελεστική εξουσία κυριαρχεί επί της νομοθετικής. Η κυβέρνηση συχνά καθορίζει μονομερώς την πολιτική ατζέντα και η Βουλή περιορίζεται σε ρόλο επικύρωσης ειλημμένων αποφάσεων. Δεν έχουμε δει κρίσιμες αποφάσεις να ανακοινώνονται πρώτα στα μέσα μαζικής ενημέρωσης και μετά στη Βουλή; Δεν έχουμε δει Υπουργούς της παράταξής σας να αγνοούν ερωτήσεις Βουλευτών ή να απαντούν άλλα αντ’ άλλων; Δεν έχουμε δει την Κοινοβουλευτική Πλειοψηφία να λειτουργεί αποκλειστικά ως μηχανισμός κομματικής πειθαρχίας; Και, μάλιστα, με τρόπο που προκλητικά παραβιάζει και το Σύνταγμα και τον Κανονισμό της Βουλής. Αυτά είναι μία πραγματικότητα βιωμένη από όλους μας και εντός Κοινοβουλίου, αλλά, θα έλεγα, και στον βαθμό που υπήρξε η δυνατότητα να γίνει γνωστή αυτή η κατάσταση και στο εκλογικό σώμα, στον ελληνικό λαό. 
Επομένως, η πραγματικότητα αυτή δεν οφείλεται στην έλλειψη συνταγματικών διατάξεων, αλλά στην πολιτική πρακτική μιας Κυβέρνησης η οποία έχει πλέον χαρακτηριστικά καθεστώτος. Οφείλεται στη σταδιακή μετατόπιση εξουσιών από τη Βουλή προς το κυβερνητικό κέντρο. Αν θέλουμε να ενισχύσουμε τον ρόλο του Βουλευτή, τότε πρέπει να ζητήσουμε ουσιαστικές εγγυήσεις. Πρέπει να συζητήσουμε τη δυνατότητα συγκρότησης εξεταστικών επιτροπών χωρίς την έγκριση της κυβερνητικής πλειοψηφίας. Εξάλλου, οι εξεταστικές επιτροπές είναι μέσα κοινοβουλευτικού ελέγχου. Άρα, εάν ισχύει και εκεί η σχέση πλειοψηφίας-μειοψηφίας, τότε αίρεται, όπως καταλαβαίνετε, ο χαρακτήρας της λειτουργίας εξεταστικών επιτροπών ως μέσων κοινοβουλευτικού ελέγχου. 
Κυρίες και κύριοι συνάδελφοι, η δημοκρατία δεν εξαντλείται στη διατύπωση γενικών αρχών. Χρειάζονται αντίβαρα. Όσον αφορά τη νομοθέτηση, αυτή πάσχει, όπως πάσχει και ο τρόπος νομοθέτησης. Ομιλείτε για καλή νομοθέτηση. Όμως, το ερώτημα είναι γιατί συχνά ψηφίζονται εκατοντάδες σελίδες νομοθεσίας εντός ολίγων ωρών και εμφανίζονται τροπολογίες, κυρίως κυβερνητικές, άσχετες με το κύριο αντικείμενο του νομοσχεδίου που κατατίθενται την τελευταία στιγμή; Αυτό έχει ως αποτέλεσμα ακόμη και οι εφαρμοστές του δικαίου να δυσκολεύονται να γνωρίζουν ποιο είναι το ισχύον νομοθετικό καθεστώς. Είναι πρόβλημα δημοκρατίας και δεν είναι απλά διοικητικό πρόβλημα. Υπ’ αυτήν την έννοια, η συνταγματική κατοχύρωση της διαβούλευσης, της αξιολόγησης εφαρμογής των νόμων και της κωδικοποίησης της νομοθεσίας μπορεί να κινούνται θεωρητικά προς τη σωστή κατεύθυνση, αλλά δεν πρέπει να παραμένουν τύπος, ένα άδειο πουκάμισο, όπως γίνεται συνήθως. 
Τέλος, θα ήθελα να μιλήσω για το άρθρο 77, τον προληπτικό έλεγχο. Ένας νόμος θα μπορεί να παραπέμπεται στο Ανώτατο Ειδικό Δικαστήριο, ώστε να κρίνεται αν είναι σύμφωνος με το Σύνταγμα, κάτι που το εμφανίζετε ως εργαλείο ασφάλειας δικαίου. Υπάρχει πράγματι ένα επιχείρημα υπέρ αυτής της άποψης, αλλά η συζήτηση δεν πρέπει να σταματά εκεί. Θα πρέπει να εξεταστούν και οι συνέπειες μιας τέτοιας επιλογής για τη λειτουργία της δημοκρατίας. 
Η ελληνική συνταγματική παράδοση και το νομικό καθεστώς που ισχύει βασίζεται στον διάχυτο δικαστικό έλεγχο. Κάθε δικαστής μπορεί να εξετάσει αν ένας νόμος παραβιάζει το Σύνταγμα. Η εισαγωγή ενός ισχυρού προληπτικού ελέγχου μετατοπίζει το κέντρο βάρους προς τα ανώτατα δικαστήρια. Και εδώ ανακύπτει ένα θεμελιώδες πολιτικό ερώτημα: Ποιος πρέπει να έχει τον τελευταίο λόγο στις μεγάλες κοινωνικές αντιθέσεις και συγκρούσεις; Οι δημοκρατικά εκλεγμένοι αντιπρόσωποι ή οι δικαστές; Δεν υποτιμάται ο ρόλος της δικαιοσύνης. Το αντίθετο. Η ανεξαρτησία της, την οποία έχετε καταρρακώσει, αποτελεί πυλώνα του κράτους δικαίου. Όμως, η δημοκρατία προϋποθέτει και μια ισορροπία. Προϋποθέτει να μη μεταφέρονται όλες οι κρίσιμες πολιτικές αποφάσεις εκτός του πεδίου της λαϊκής αντιπροσώπευσης, διότι τότε κινδυνεύουμε να μετατρέψουμε πολιτικές διαφωνίες σε δικαστικές υποθέσεις, κινδυνεύουμε να αντικαταστήσουμε τον δημόσιο διάλογο με δικαστικές ερμηνείες, υπάρχει ο κίνδυνος να ενισχυθεί ο τεχνοκρατικός συνταγματισμός εις βάρος της δημοκρατικής συμμετοχής. 
Η πρότασή σας δεν απαντά στο κεντρικό ζήτημα της εποχής μας, που είναι η κρίση εμπιστοσύνης, το έλλειμμα λογοδοσίας και η ανάγκη ουσιαστικού ελέγχου της εκτελεστικής εξουσίας. Η δημοκρατία δεν ενισχύεται μόνον με καλύτερες διαδικασίες ή με άλλες από τις ισχύουσες διαδικασίες, τις οποίες, δυστυχώς, στη διάρκεια της διακυβέρνησής σας έχετε καταρρακώσει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Και με αυτό ολοκληρώστε, σας παρακαλώ. 
ΓΕΩΡΓΙΟΣ ΠΑΠΑΗΛΙΟΥ: Τελειώνω, κύριε Πρόεδρε.
Ενισχύεται όταν οι πολίτες αισθάνονται ότι οι θεσμοί λειτουργούν δίκαια, όταν γνωρίζουν ότι κανείς δεν βρίσκεται υπεράνω ελέγχου, όταν η Βουλή ελέγχει πραγματικά την Κυβέρνηση, όταν η δικαιοσύνη είναι αξιόπιστη και ανεξάρτητη, όταν η νομοθέτηση είναι διαφανής και όταν η πολιτική εξουσία λογοδοτεί. Αυτό είναι και το στοίχημα και της παρούσας, έστω όπως αυτή γίνεται, έστω όπως αποφασίσατε να γίνει, Συνταγματικής Αναθεώρησης. 
Σας ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ. 
Τον λόγο έχει τώρα από τη Νέα Δημοκρατία ο κ. Αθανασίου. 
ΧΑΡΑΛΑΜΠΟΣ ΑΘΑΝΑΣΙΟΥ: Κυρίες και κύριοι συνάδελφοι, θα αναφερθώ κατ’ αρχάς στο άρθρο 29 του Συντάγματος. 
Το Σύνταγμά μας καθιερώνει το λεγόμενο «πρωθυπουργοκεντρικό» σύστημα οργάνωσης της Κυβέρνησης ενόψει του ότι ο Πρωθυπουργός είναι φορέας της λαϊκής εντολής, είναι αυτός που επιλέγει ελεύθερα τους Υπουργούς και Υφυπουργούς και είναι αυτός που διαμορφώνει την πολιτική βούληση της Κυβέρνησης. Με άλλα λόγια, δεν είναι απλώς primus inter pares, αλλά primus solus.
Το άρθρο 29 εξισορροπεί τον πρωθυπουργοκεντρικό χαρακτήρα του συστήματός μας με το να κατοχυρώνει την εσωκομματική δημοκρατία, αφού η ελευθερία συνείδησης του Βουλευτή κατά το Σύνταγμα είναι ισχυρότερη από την κομματική πειθαρχία ενόψει και του ότι το άρθρο 29 δίνει το δικαίωμα στους Έλληνες πολίτες να ιδρύουν και να συμμετέχουν σε πολιτικά κόμματα που η οργάνωση και δράση τους οφείλει να εξυπηρετεί το δημοκρατικό πολίτευμα. 
Εδώ, όμως, τίθεται το εξής ερώτημα: Στην πράξη οι πολίτες νιώθουν ότι συμμετέχουν στις αποφάσεις στο πλαίσιο της άσκησης της λαϊκής κυριαρχίας μέσα από τη συνεχή και καθημερινή διαμόρφωση της κοινής πολιτικής γνώμης; Αντίθετα, νομίζω ότι ο πολίτης νιώθει ότι δεν συμμετέχει σε βασικά ζητήματα που αφορούν άμεσα την ιδιωτική και κοινωνική ζωή του. Νιώθει ότι δεν συμμετέχει στη διαμόρφωση νομοθετικών αποφάσεων που τον αφορούν. Συχνά ακούμε τους πολίτες να λένε «Ε, και τι γίνεται; Κάθε τέσσερα χρόνια ζητάτε την ψήφο μας και μετά νιώθουμε ως παρατηρητές των πολιτικών εξελίξεων, για τις οποίες κυρίως οι εκάστοτε πρωθυπουργοί αποφασίζουν σε κατ’ εξοχήν αρχηγικά κόμματα». Αυτά έχουν ως συνέπεια να απαξιώνεται ο Βουλευτής και νέοι άνθρωποι να αποστασιοποιούνται από την πολιτική.
Αυτή η απαξίωση, αυτές οι επιφυλάξεις μπορούν να περιοριστούν, αν όχι και να εξαλειφθούν, αν είχαμε θεσμοθετήσει ειδικό νόμο που θα όριζε τις προϋποθέσεις ίδρυσης και λειτουργίας των πολιτικών κομμάτων και θα καθιέρωνε περισσότερη εσωτερική δημοκρατία στα κόμματα. Θεωρώ ότι στο άρθρο 29 πρέπει να προβλέπεται νόμος που θα ορίζει τις προϋποθέσεις ίδρυσης και λειτουργίας των πολιτικών κομμάτων, γιατί έτσι τα κόμματα θα λειτουργούν πιο δημοκρατικά. Ένας τέτοιος νόμος θα είχε ως συνέπεια την αποκατάσταση της θέσης του Βουλευτή στη συνείδηση της κοινωνίας. Και βέβαια, το Ανώτατο Ειδικό Δικαστήριο του άρθρου 100 θα ελέγχει τη συνδρομή των προϋποθέσεων συμμετοχής του πολιτικού κόμματος στις εκλογές. 
Όσον αφορά τώρα τη χρηματοδότηση των κομμάτων από το κράτος, νομίζω ότι πρέπει να δούμε τη διάταξη της παραγράφου 2 του άρθρου 29 που ορίζει ότι τα κόμματα έχουν δικαίωμα στην οικονομική τους ενίσχυση από το κράτος. Κατά την άποψή μου, η διάταξη πρέπει να επαναδιατυπωθεί ως εξής: Το κράτος υποχρεούται στην οικονομική ενίσχυση των κομμάτων, όχι ότι είναι δικαίωμα των κομμάτων. Νομίζω ότι στη δημοκρατία μας η χρηματοδότηση των κομμάτων είναι υποχρέωση του κράτους, διότι το κράτος έχει υποχρέωση να προστατεύει τη διαφάνεια σε όλο τον δημόσιο βίο και ιδίως σε ό,τι αφορά την πολιτική ζωή. 
Τώρα όσον αφορά το δεύτερο άρθρο που έχουμε σήμερα προς συζήτηση στο πλαίσιο της αναθεωρητικής διαδικασίας, το άρθρο 60 δηλαδή, είναι αυτό που εξισορροπεί τον πρωθυπουργοκεντρικό χαρακτήρα του συστήματός μας με το να κατοχυρώνει την εσωκομματική δημοκρατία. 
Ας δούμε, λοιπόν, τι ορίζει η παράγραφος 1 του άρθρου 60: «Οι Βουλευτές έχουν απεριόριστο το δικαίωμα της γνώμης και ψήφου κατά συνείδηση». Βέβαια, αυτή η διάταξη υποχωρεί, λόγω του λεγόμενου «κομματικού φαινομένου», διότι η λειτουργία του πολιτεύματος και η συγκρότηση και λειτουργία της Βουλής βασίζεται στον θεσμό του πολιτικού κόμματος. 
Συνεπώς η αρχή της ελεύθερης εντολής και της κατά συνείδηση γνώμης και ψήφου του Βουλευτή δεν καθορίζει τα κριτήρια και τις διαδικασίες μέσα από τις οποίες ο κάθε Βουλευτής διαμορφώνει τη γνώμη και την ψήφο του. Με δεδομένο ότι στο πλαίσιο ενός συνταγματικού κράτους η ένταξη του πολίτη και του Βουλευτή στα πολιτικά κόμματα είναι εθελοντική, η συμμετοχή στις κομματικές διαδικασίες και ο σεβασμός των κομματικών αποφάσεων εναρμονίζεται κατ’ αρχήν με τη συνειδησιακή ελευθερία του Βουλευτή.
Σε περίπτωση, βέβαια, διαφωνίας του Βουλευτή προς τη θέση του κόμματός του, το Σύνταγμα τον περιβάλλει με τη θεσμική εγγύηση της παραγράφου 1 του άρθρου 60. Αυτό όμως δεν αποκλείει τη διάρρηξη των δεσμών του με το κόμμα του, αποχώρηση, διαγραφή κ.λπ.. Το γεγονός, όμως, αυτό δεν επηρεάζει τη βουλευτική του ιδιότητα, την οποία διατηρεί. 
Η επίκληση της κομματικής πειθαρχίας και συνοχής σε ένα σύγχρονο δημοκρατικό σύστημα διακυβέρνησης πρέπει να συμβαδίζει με την εσωκομματική δημοκρατία, με τη δημοκρατική αποκέντρωση και συλλογική λειτουργία των κομμάτων, σε όλα τα οργανωτικά τους επίπεδα. Με τη θεσμοθέτηση, λοιπόν, του ειδικού νόμου -όπως ανέφερα- που θα ορίζει τις προϋποθέσεις λειτουργίας των πολιτικών κομμάτων, θα ρυθμίζεται και η προσφυγή του διαφωνούντος Βουλευτή προς τις θέσεις του κόμματός του.
Έτσι στο άρθρο 60 εισηγούμαστε τη θεσμική θωράκιση του ρόλου του Βουλευτή και σε συνταγματικό επίπεδο, προκειμένου να ξανατονώσουμε τον νομοθετικό ρόλο με τις προτάσεις νόμου -θα αναφερθώ αργότερα-, τον ελεγκτικό ρόλο του Βουλευτή -ο κοινοβουλευτικός έλεγχος βασικά- και τον διαμεσολαβητικό ρόλο του Βουλευτή, που αφορά την επικοινωνία με την εκλογική του περιφέρεια.
Ειδικότερα, να προβάλλει και να απαιτεί από τη διοίκηση να διορθώνονται λάθη από αβλεψίες ή αμέλειες των αρμοδίων οργάνων της και όχι αυτό το καθήκον του Βουλευτή να θεωρείται ως ποινικό αδίκημα από επιπολαιότητες και προχειρότητες και αυτών ακόμη των δικαστικών λειτουργών, ζήτημα που πρόσφατα απασχόλησε το Κοινοβούλιό μας και αυτό ήταν μια άσχημη εμπειρία. 
Παράλληλα, καθίσταται υποχρέωση των Υπουργών να απαντούν τεκμηριωμένα στον κοινοβουλευτικό έλεγχο των Βουλευτών -αναφέρθηκε και ο κ. Κεφαλογιάννης- καθώς επίσης καθίσταται υποχρεωτική η συστηματική επικοινωνία του Βουλευτή με την εκλογική του περιφέρεια -όπως προανέφερα- και ειδικότερα όσον αφορά την εκτελεστική εξουσία διά του Κοινοβουλίου. 
Τώρα όσον αφορά το άρθρο 73 και ειδικά την παράγραφο 1, στην οποία εισάγεται η αναθεώρηση που ορίζει ότι το δικαίωμα πρότασης νόμου ανήκει στη Βουλή και στην Κυβέρνηση, προτείνεται όπως οι αρχές της καλής νομοθέτησης κατοχυρωθούν συνταγματικά. Τα νομοσχέδια και όσα φέρουν τροποποιήσεις πρέπει να υποβάλλονται σε επεξεργασία με διαφάνεια και κατάλληλο επίπεδο διαβούλευσης, συμπεριλαμβανομένων κατάλληλων χρονοδιαγραμμάτων, που να επιτρέπουν την αποτελεσματικότητά τους.
Εδώ πρέπει να σημειώσω ότι τόσο η Ευρωπαϊκή Επιτροπή όσο και η GRECO -η GRECO είναι τα κράτη-μέλη της Ευρωπαϊκής Ένωσης που ασχολούνται με τη διαφάνεια και τη διαφθορά στα κοινοβούλια και τη δικαιοσύνη- έχουν κάνει ειδικές συστάσεις στη χώρα μας στα ζητήματα της καλής νομοθέτησης και αναφέρομαι διαχρονικά και σε ένα βάθος πάνω από εικοσαετία. Τα προβλήματα που σχετίζονται με τη χρήση εσπευσμένων διαδικασιών είχαν αντιμετωπιστεί παλαιότερα. Είχε δηλαδή συσταθεί μια υποχρέωση, σύμφωνα με την οποία όλα τα κοινοβουλευτικά νομοσχέδια και τροπολογίες έπρεπε να συνοδεύονται από μία εκτίμηση επιπτώσεων των κανονιστικών ρυθμίσεων. Τα στοιχεία που έμεναν σε εκκρεμότητα αφορούσαν την αποτελεσματική εφαρμογή των υφισταμένων κανόνων σχετικά με τη σαφήνεια των προτεινομένων τροπολογιών, την εποπτεία της συμπερίληψης μη σχετικών -αυτών που λέμε της τελευταίας στιγμής- τροπολογιών, και όσον αφορά τον επαρκή χρόνο διαβούλευσης. 
Βέβαια όσον αφορά τις τροπολογίες, ο Κανονισμός της Βουλής με λεπτομέρεια ρυθμίζει τον χρόνο συζήτησης μετά την κατάθεσή τους -αναφέρομαι στο άρθρο 87 του Κανονισμού της Βουλής-, το περιεχόμενό τους -άρθρο 74 παράγραφος 1 του Κανονισμού της Βουλής-, αιτιολογική έκθεση, έκθεση συνεπειών, γενικών συνεπειών, έκθεση νομιμότητας -αν συμφωνούν με το Σύνταγμα ή το Ευρωπαϊκό ή Διεθνές Δίκαιο-, πίνακα καταργούμενων διατάξεων, να σχετίζονται με το κύριο αντικείμενο του νομοσχεδίου ή της πρότασης νόμου -αναφέρομαι στο άρθρο 88 του Κανονισμού της Βουλής- και να ψηφίζονται από κοινού με το άρθρο στο οποίο αναφέρονται μετά τα άρθρα του νομοσχεδίου, τα ρυθμίζει αυτά ο Κανονισμός της Βουλής στο άρθρο 101. 
Ειδικές ρυθμίσεις προβλέπει ο Κανονισμός της Βουλής για τα κατεπείγοντα νομοσχέδια, άρθρα 110 και 111 του Κανονισμού της Βολής- και για τα μη επείγοντα στο άρθρο 99 και 85 παράγραφος 3 του Κανονισμού, αλλά έχουμε και τις ρυθμίσεις του άρθρου -ήδη- 74 παράγραφος 1 του Συντάγματος, το οποίο βεβαίως δεν έρχεται τώρα προς αναθεώρηση και μπορεί να συμπληρωθεί. Αυτά τα λέω διότι ενδεχομένως να μη χρειάζεται τόσο συνταγματική διάταξη σε αυτό, όσο εμπλουτισμός και επικαιροποίηση των διατάξεων που ανέφερα του Κανονισμού, ζητήματα τα οποία μου δόθηκε η ευκαιρία να αναπτύξω και στο συνέδριο της GRECO, που έγινε πρόσφατα. 
Τώρα όσον αφορά τη διαβούλευση, πριν από την κατάθεση στη Βουλή των νομοσχεδίων στο σύνολό τους, πρέπει να αναρτώνται σε δημόσια διαβούλευση για ικανό χρόνο και ο χρόνος αυτός πρέπει να ορίζεται σαφώς. Δεν μπορούμε, βέβαια, από πριν να προσδιορίσουμε διαφορετικό χρόνο για τα επείγοντα νομοσχέδια, διότι αν ένα νομοσχέδιο είναι ή όχι κατεπείγον δεν το προσδιορίζει η κυβέρνηση, ο υποστηρίζων δηλαδή το νομοσχέδιο Υπουργός, αλλά η αρμόδια διαρκής επιτροπή. Θεωρώ ότι ο χρόνος των δεκαπέντε με είκοσι ημερών είναι επαρκής.
Όσον αφορά το 73 παράγραφος 3, είναι ένα θέμα το οποίο είναι πράγματι δύσκολο ως προς το ποιος θα παραπέμπει, σωστό είναι βέβαια να παραπέμπεται, να υπάρχει η δυνατότητα παραπομπής, μιας και δεν έχουμε Συνταγματικό Δικαστήριο, στο άρθρο 100 του Ανωτάτου Ειδικού Δικαστηρίου για την ασφάλεια του δικαίου και για την ταχύτητα, ούτως ώστε να εκδίδονται αμετάκλητες αποφάσεις. Και αυτό πολλές φορές το βλέπουμε τώρα από τη νομολογία του Αρείου Πάγου, ειδικά στην εργατική νομοθεσία και στην πολεοδομική νομοθεσία, να υπάρχουν διατάξεις και να έρχεται ένας ειρηνοδίκης παλιά, Μονομελές Πρωτοδικείο να λέει για τη συνταγματικότητα, ένα άλλο δικαστήριο να λέει «όχι», να δημιουργείται αυτή η καθυστέρηση. 
Έτσι, λοιπόν, παρόλο που δεν έχουμε Συνταγματικό Δικαστήριο και παραμένει στην ουσία ο διάχυτος έλεγχος -όπως υποστηρίζεται από όλα τα δικαστήρια- όμως όταν ρυθμίζεται το θέμα της συνταγματικότητας από το Ανώτατο Ειδικό Δικαστήριο πρέπει να είναι υποχρεωτικό. Σε αυτό, λοιπόν, συμφωνούμε. Τώρα ως προς το ποιος θα παραπέμπει στο Ανώτατο Ειδικό Δικαστήριο, είναι ένα θέμα που πρέπει να το δούμε στην αποφασίζουσα Βουλή, γιατί πράγματι θέλει λίγο μελέτη, αλλά ως κατεύθυνση λέμε ότι πρέπει να υπάρχει αυτή η αρμοδιότητα του Ανώτατου Ειδικού Δικαστηρίου.
Ευχαριστώ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο κ. Νικολακόπουλος.
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ευχαριστώ πολύ, κύριε Πρόεδρε. 
Θα ήθελα να ξεκινήσω με μία φράση του μεγάλου Συνταγματολόγου και πολιτικού στοχαστή, του Αριστόβουλου Μάνεση, που αποτυπώνει με ακρίβεια και τον λόγο που βρισκόμαστε εδώ και τη σημασία μιας Συνταγματικής Αναθεώρησης. «Τα Συντάγματα δεν φτιάχνονται για τους εύκολους καιρούς, αλλά για τις δύσκολες στιγμές μιας δημοκρατίας». 
Σήμερα έχουμε μια ακόμα ευκαιρία, όχι απλώς να αναθεωρήσουμε τέσσερα συγκεκριμένα άρθρα του Συντάγματος, αλλά να αναβαθμίσουμε τη σχέση του πολίτη με τους θεσμούς, να ενισχύσουμε τη λογοδοσία εκεί που υπήρχαν κενά, να κάνουμε τη νομοθέτηση πιο σοβαρή, πιο υπεύθυνη, πιο αποτελεσματική, να θωρακίσουμε τη δημοκρατία απέναντι σε όσους επιχειρούν να την εργαλειοποιήσουν. Με άλλα λόγια, να αποδείξουμε ότι το Σύνταγμα δεν είναι ένα μουσειακό κείμενο, αλλά ένας ζωντανός οργανισμός που εξελίσσεται μαζί με την κοινωνία και υπηρετεί τις ανάγκες κάθε εποχής.
Η πρώτη πρόταση της Νέας Δημοκρατίας αφορά το άρθρο 29. Η δημοκρατία μας δεν μένει ουδέτερη απέναντι σε όσους επιδιώκουν να την υπονομεύσουν. Τα πολιτικά κόμματα αποτελούν θεμέλιο του δημοκρατικού πολιτεύματος και ακριβώς γι’ αυτό οφείλουν να λειτουργούν σύμφωνα με τις δημοκρατικές αρχές. 
Με την αναθεώρηση του άρθρου 29 διασφαλίζεται ότι η ίδρυση και η λειτουργία των πολιτικών κομμάτων θα διέπεται από σαφείς κανόνες, ενώ το Ανώτατο Ειδικό Δικαστήριο θα αποτελεί έναν θεσμικό εγγυητή της νομιμότητας της συμμετοχής τους στις εκλογές. Δεν περιορίζεται με αυτόν τον τρόπο ο πολιτικός ανταγωνισμός. Θωρακίζεται η ίδια η δημοκρατία απέναντι στους εχθρούς. 
Εξίσου σημαντική είναι η πρόταση για το άρθρο 60. Σε μια εποχή εύκολων -θα έλεγα- και πολλών επιπόλαιων κρίσεων που όλα μπαίνουν σε ένα μπλέντερ τοξικότητας και αλέθονται, ο Βουλευτής δεν μπορεί να είναι ένας απλός παρατηρητής. Είναι ο συνδετικός κρίκος ανάμεσα στην κοινωνία και στο Κοινοβούλιο. Είναι η φωνή της περιφέρειάς του, είναι εκείνος που μεταφέρει τα προβλήματα στην Κυβέρνηση, στον κρατικό μηχανισμό και απαιτεί απαντήσεις και λύσεις. 
Στην πράξη, όμως, πολλές φορές ο κοινοβουλευτικός έλεγχος απαξιώνεται. Ερωτήσεις μένουν αναπάντητες ή καθυστερούν επί μήνες, ο κοινοβουλευτικός διάλογος κάποιες φορές υποβαθμίζεται. Αυτό δεν αφορά μόνο τους Βουλευτές. Αφορά κυρίως τους πολίτες που περιμένουν λύσεις. Η συνταγματική κατοχύρωση της υποχρέωσης των μελών της κυβέρνησης να ανταποκρίνονται στον κοινοβουλευτικό έλεγχο αποτελεί ουσιαστική ενίσχυση της λογοδοσίας. Ενισχύει το κύρος του Κοινοβουλίου, ενισχύει τη δημοκρατική ισορροπία των εξουσιών και, τελικά, ενισχύει τον ίδιο τον πολίτη. 
Η τρίτη πρόταση αφορά το άρθρο 73. Ίσως είναι μια από τις πιο ουσιαστικές αλλαγές της παρούσας Αναθεώρησης, γιατί όλοι έχουμε βιώσει τις συνέπειες της κακής νομοθέτησης, δηλαδή πολυνομία, αλληλοκαλυπτόμενες διατάξεις, νόμοι που τροποποιούνται πριν ακόμη εφαρμοστούν, ρυθμίσεις που δημιουργούν περισσότερη σύγχυση, παρά ασφάλεια δικαίου. Η καλή νομοθέτηση, λοιπόν, δεν είναι ένα τεχνικό ζήτημα. Είναι μια βαθιά δημοκρατική υποχρέωση. Κάθε νόμος που ψηφίζουμε επηρεάζει την καθημερινότητα των πολιτών. Οφείλει, λοιπόν, να προηγείται ουσιαστική διαβούλευση, να αξιολογείται η αποτελεσματικότητά του και να εντάσσεται σε ένα συνεκτικό και κωδικοποιημένο νομοθετικό πλαίσιο. Είναι αναγκαίοι λιγότεροι νόμοι και καλύτεροι νόμοι και κυρίως νόμοι που εφαρμόζονται, γιατί η ποιότητα της δημοκρατίας μετριέται και από την ποιότητα της νομοθέτησης. 
Ιδιαίτερη σημασία έχει τέλος και η πρόταση για το άρθρο 77. Πρόκειται για μια από τις σημαντικότερες θεσμικές καινοτομίες της Αναθεώρησης. Για πρώτη φορά εισάγεται η δυνατότητα προληπτικού ελέγχου της συνταγματικότητας ενός νόμου, πριν ακόμη αυτός δημοσιευθεί και τεθεί σε ισχύ, πριν δημιουργηθούν τετελεσμένα, πριν προκύψουν χρόνια δικαστικών αμφισβητήσεων, πριν κλονιστεί η ασφάλεια δικαίου. Ο Πρόεδρος της Δημοκρατίας, ο Πρωθυπουργός και η Βουλή αποκτούν τη δυνατότητα να ζητούν από το Ανώτατο Ειδικό Δικαστήριο να αποφανθεί για τη συνταγματικότητα ενός ψηφισμένου νόμου, ενώ για τους εκλογικούς νόμους ο έλεγχος καθίσταται υποχρεωτικός. Αυτό σημαίνει περισσότερη θεσμική ασφάλεια, περισσότερη προβλεψιμότητα, περισσότερη εμπιστοσύνη των πολιτών προς την πολιτεία, γιατί ένα σύγχρονο κράτος δεν περιμένει να διορθώσει τα λάθη μετά την εφαρμογή τους. Φροντίζει να τα προλαμβάνει.
Κυρίες και κύριοι συνάδελφοι, οι αναθεωρήσεις των Συνταγμάτων δεν κρίνονται από τον αριθμό των αλλαγών τελικά και των άρθρων που αλλάζουν, αλλά κρίνονται από το αν κάνουν τη δημοκρατία ισχυρότερη, από το αν ενισχύουν την εμπιστοσύνη των πολιτών, από το εάν αφήνουν τη χώρα πιο ανθεκτική απέναντι στις προκλήσεις του μέλλοντος. 
Η πρόταση της Νέας Δημοκρατίας υπηρετεί ακριβώς αυτή τη φιλοσοφία. Δεν αναζητά εντυπώσεις και δεν επιδιώκει πρόσκαιρα πολιτικά οφέλη. Επιχειρεί να θεραπεύσει πραγματικές θεσμικές αδυναμίες που ανέδειξε η εμπειρία των τελευταίων δεκαετιών, να ενισχύσει τη δημοκρατική λειτουργία των κομμάτων, να αναβαθμίσει τον ρόλο του Κοινοβουλίου, να βελτιώσει την ποιότητα της νομοθέτησης, να κατοχυρώσει μεγαλύτερη ασφάλεια δικαίου. Με άλλα λόγια, επιχειρεί να οικοδομήσει μια δημοκρατία πιο ώριμη, πιο αποτελεσματική και πιο αξιόπιστη. 
Ας αξιοποιήσουμε λοιπόν και αυτή τη μεγάλη ευκαιρία με σοβαρότητα, με θεσμική ευθύνη, με διάθεση συνεννόησης, γιατί το Σύνταγμα δεν ανήκει σε καμία κυβέρνηση και σε κανένα κόμμα. Ανήκει στους Έλληνες πολίτες και ευθύνη όλων μας είναι να τους παραδώσουμε ένα συνταγματικό πλαίσιο αντάξιο των προσδοκιών και των προκλήσεων του αύριο. 
Σας ευχαριστώ πολύ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο κ. Σκυλακάκης από τη Νέα Δημοκρατία.
ΘΕΟΔΩΡΟΣ ΣΚΥΛΑΚΑΚΗΣ: Κύριε Πρόεδρε, κυρίες και κύριοι συνάδελφοι, η κβαντική φυσική στον μικρόκοσμο των σωματιδίων δεν λειτουργεί όπως η φυσική που βιώνουμε εμείς. Μια από τις ιδιότητες των κβαντικών σωματιδίων είναι ότι η ακριβής θέση τους δεν είναι ποτέ προβλέψιμη. Διέπεται από μια συνάρτηση πιθανοτήτων που δεν μπορείς ποτέ να ξέρεις πού βρίσκεται το σωματίδιο, αν δεν υπάρξει ένα φωτόνιο που να το χτυπήσει.
Τώρα, αυτό στην καθημερινότητα δεν μας απασχολεί. Τα κβαντικά φαινόμενα δεν επηρεάζουν τη φυσική των μεγάλων σωμάτων, με μία εξαίρεση, τη συνταγματικότητα των νόμων και των κανονιστικών διατάξεων στην Ελλάδα που είναι τόσο άγνωστη, όσο και τα κβαντικά σωματίδια. Ζουν σε μια κατάσταση πιθανολόγησης συνταγματικότητας, η οποία δεν εξακριβώνεται αν δεν φτάσει σε τριτοβάθμιο δικαστήριο, όπου η συγκεκριμένη δικαστική απόφαση αποκαλύπτει, όπως το φωτόνιο στη φυσική, πού βρισκόταν ο νόμος, αν ο νόμος ήταν συνταγματικός ή αντισυνταγματικός. 
Υπάρχουν περιπτώσεις -εγώ θα διαχώριζα τα θέματα των ατομικών δικαιωμάτων- που η συγκεκριμένη πραγματικότητα έχει ίσως χρησιμότητα. Κρατώντας την εκκρεμότητα με τελικό κριτή τη δικαιοσύνη, υπάρχει μια πιθανή στάση υπέρ των δικαιωμάτων, προπαντός των μειοψηφιών. Όμως, στα οικονομικά, περιβαλλοντικά και χωροταξικά θέματα, η πρακτική εφαρμογή αυτού του συστήματος είναι απολύτως καταστροφική, γιατί πέραν της αβεβαιότητας, προστίθεται και ο χρόνος. Με βάση τα επίσημα στοιχεία του EU Justice Scoreboard του 2026, στην Ελλάδα τα διοικητικά δικαστήρια που προπαντός κρίνουν αυτές τις υποθέσεις χρειαζόντουσαν κατά μέσο όρο το 2024 τετρακόσιες σαράντα πέντε ημέρες για τον πρώτο βαθμό -περίπου 50% πάνω από τον μέσο όρο της Ευρώπης- και στον τρίτο βαθμό ήμασταν πάνω από τα δυόμισι χρόνια, ενώ είναι λιγότερο από έναν χρόνο ο μέσος όρος της Ευρώπης.
Ο χρόνος δεν είναι δωρεάν. Στην Ελλάδα έχουμε τη φαντασίωση ότι ο χρόνος είναι δωρεάν. Ο χρόνος είναι εξαιρετικά ακριβός και μία περιβαλλοντική απόφαση που καθυστερεί τέσσερα χρόνια σημαίνει αδράνεια σε ένα περιβάλλον που αλλάζει δραματικά λόγω κλιματικής αλλαγής. Μία επενδυτική απόφαση που καθυστερεί τέσσερα χρόνια, απλώς δεν λαμβάνεται. Δηλαδή, το κόστος ευκαιρίας είναι μεγάλο. Τέσσερα χρόνια να κρατάς τα λεφτά σου, συν όλη η προετοιμασία άλλα τρία χρόνια από πίσω, δηλαδή επτά χρόνια να κρατάς τα λεφτά σου για μια επένδυση, σημαίνει ότι απλώς δεν τα κρατάς, απλώς δεν κοιτάς την Ελλάδα. Δεν ενδιαφέρει η Ελλάδα, όταν έχουμε επτά χρόνια για να κάνεις μία επένδυση. Ξέρετε, μάλιστα, ποιες επενδύσεις γίνονται; Αυτό έχει αξία και για το Κομμουνιστικό Κόμμα και για την Αριστερά. Γίνονται μόνο οι επενδύσεις που έχουν τεράστια κερδοφορία. Οι πιο κερδοσκοπικές επενδύσεις είναι αυτές που γίνονται. 
Ταυτόχρονα, υπάρχει και μια άλλη πτυχή. Τα δικαστήριά μας με αυτήν την πρακτική της διάχυτης συνταγματικότητας και της συνταγματικής ασάφειας, νομοθετούν. Έχουν φτάσει με τη νομολογία τους, ιδίως τα περιβαλλοντικά και χωροταξικά, να υποκαθιστούν τη νομοθεσία. Ένας δικαστής, όταν του έρχεται μια υπόθεση -διότι εδώ λέμε ότι η συνταγματικότητα κρίνεται επί συγκεκριμένων υποθέσεων- θέλει να βγάλει μια απόφαση. Από τη μία πλευρά υπάρχει αυτός που έχει τον νόμο. Αν η νομολογία που θα βγάλει αφορά τη συνταγματικότητα, θα ανατρέψει λοιπόν τον νόμο. Υπάρχει και ο άλλος που μπορεί για οποιονδήποτε λόγο ο δικαστής να θεωρεί ότι έχει δίκιο. Τι γίνεται; Δεν κατασκευάζεται μια νομολογία με βάση τι έλεγε το Σύνταγμα. Κατασκευάζεται σε πάρα πολλές περιπτώσεις μία νομολογία με βάση το πώς μπορώ να βγάλω αυτήν την απόφαση. Όμως, αυτή η νομολογία μοιάζει λίγο με τη θεωρία της εξέλιξης. Μία νομολογία έρχεται πάνω στην άλλη και πάνω στην άλλη. Έτσι, είναι υποχρεωμένα τα δικαστήρια, όπως στη θεωρία της εξέλιξης τα όντα βασίζονται στα αμέσως προηγούμενα, να δικάζουν με βάση αυτή τη «λαοκοόντια» -θυμάστε την εικόνα του Λαοκόοντα στην Τροία- νομολογία.
Αυτή η νομολογία έχει την εξής αδυναμία: Είναι λάθος εργαλείο. Το εργαλείο που πρέπει να διέπει κανονικά το δικό μας νομικό σύστημα, είναι ο νόμος και η κανονιστική διάταξη, που δόξα τω Θεώ έχουμε και πολύ περισσότερους από αυτούς που χρειαζόμαστε. Εάν κάνεις την ίδια δουλειά με νομολογία, είναι σαν να παίρνεις ένα σφυρί για να βιδώνεις βίδες.  Μπορεί η βίδα να φτάσει κάτω, αλλά έχει σπάσει τη συσκευή και αυτό είναι το οποίο έχει συμβεί με τις επενδύσεις στη χώρα και με την περιβαλλοντική νομοθεσία -και την πρακτική προστασία του περιβάλλοντος- και με τη χωροταξική νομοθεσία. Διότι οι επενδύσεις στην Ελλάδα σήμερα είναι κάτω -τα τελευταία είκοσι χρόνια σίγουρα- από τον ευρωπαϊκό μέσο όρο. Δηλαδή, είναι σήμερα στο 17% -ενώ ήταν στο 11% όταν ήρθαμε το 2019- αλλά η Ευρώπη είναι στο 21%. 
Τι παθαίνει μια χώρα, όταν έχει διαρκώς λιγότερες επενδύσεις από τον ανταγωνισμό σε έναν ενιαίο οικονομικό χώρο;  Αυτό που παθαίνει είναι ότι βρίσκεται διαρκώς πίσω στην ανταγωνιστικότητα. Αυτό σημαίνει ότι η απόστασή της η πραγματική -αυτό που λέμε εμείς production possibility frontier, δηλαδή, η ικανότητα η παραγωγική της χώρας- μειώνεται σε σχέση με τον ανταγωνισμό. Οι αγορές χάνονται, οι άνθρωποι είναι φτωχότεροι, οι μισθοί δεν επαρκούν. Φωνάζουμε για την ακρίβεια. Πίσω από την ακρίβεια, στην πραγματικότητα, υπάρχει η χρόνια αδυναμία μας να έχουμε επενδύσει. 
Εμείς, λοιπόν, όταν ήρθαμε το 2019, μειώσαμε τη φορολογία, γιατί ήταν το ένα εργαλείο που μπορούσε να μας φέρει επενδύσεις, αλλά αυτό δεν φτάνει. Ό,τι φόρο και να βάλεις, εάν ο άλλος πρόκειται να περιμένει επτά χρόνια, δεν τον νοιάζει τι φόρο θα βάλεις. Είναι αδιάφορο. Δεν έρχεται καθόλου. Ο μεγάλος όγκος των επενδύσεων που θα μπορούσε να έχει η χώρα, δεν έρχεται εξ αυτού του λόγου. Και τι έρχεται στο μέλλον; Στο άμεσο μέλλον έχουμε μία δραματική επιτάχυνση της τεχνολογικής και επιστημονικής ανακάλυψης. Αυτό τι σημαίνει σε οικονομικούς όρους; Σημαίνει ότι οι επενδύσεις θα έχουν πολύ μικρότερο παράθυρο ευκαιρίας για να είναι αποδοτικές. Μπορεί να έχουν αθροιστικά πέντε ή επτά χρόνια, εκεί που είχαν δέκα ή δεκαπέντε χρόνια, αλλά μπορεί να είναι ακόμη μικρότερος ο χρόνος.  
Τώρα, εάν εμείς μόνο για να βγάλουμε μία απόφαση συνταγματικότητας κάνουμε πέντε χρόνια, ποιος τρελός τα επόμενα χρόνια θα έλθει να επενδύσει στην Ελλάδα; Γιατί να επενδύσει; Θα πρέπει να βγάζει έναν σκασμό λεφτά που είναι η λάθος επένδυση για τη χώρα. Η χώρα δεν χρειάζεται τις ελάχιστες επενδύσεις που κάποιοι θα βγάζουν πάρα πολλά λεφτά, χρειάζεται μαζικές επενδύσεις που να γυρνούν πίσω στον μέσο πολίτη της. Η γνώμη μου είναι ότι εάν δεν αναθεωρήσουμε το άρθρο 77 πολύ πιο αποφασιστικά και με πολύ περισσότερη σκέψη στην επόμενη Βουλή απ’ ό,τι σήμερα, τότε η Ελλάδα είναι καταδικασμένη για την επόμενη δεκαετία -ιδίως αν δεν αναθεωρήσουμε και το άρθρο 110, όπως δεν φαίνεται να γίνεται- να είναι ουραγός στις επενδύσεις, στην οικονομική ανάπτυξη και πρωταθλητής στην απόκλιση από την υπόλοιπη Ευρώπη και τον υπόλοιπο κόσμο.  
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Σκυλακάκη.
Τον λόγο έχει ο κ. Δελής από το Κομμουνιστικό Κόμμα Ελλάδος.  
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.
Νομίζω ότι μόλις ακούσαμε -και μάλιστα με πολύ εκλαϊκευτικό τρόπο- το κίνητρο και τον σκοπό της σημερινής Συνταγματικής Αναθεώρησης, ότι δεν είναι τίποτα περισσότερο και τίποτα λιγότερο από μια διευκόλυνση των καπιταλιστικών επενδύσεων. 
Θα ξεκινήσω τώρα με τα άρθρα 73 και 77, περί καλής νομοθέτησης.  Ξέρετε, ό,τι κι αν λέτε, δεν μπορείτε να κρύψετε την αντιδραστική ουσία της πρότασής σας για το άρθρο 77, με το οποίο επιχειρείτε να μετατρέψετε το Ανώτατο Ειδικό Δικαστήριο σε Συνταγματικό Δικαστήριο και να κατοχυρώσετε συνταγματικά τη λεγόμενη πιλοτική δίκη με σκοπό, φυσικά, να δεσμεύετε και συνταγματικά τα δικαστήρια και τις μελλοντικές τους αποφάσεις με το να δίνετε σε αυτό το Ανώτατο Ειδικό Δικαστήριο την αρμοδιότητα να ασκεί έλεγχο συνταγματικότητας -και μάλιστα προληπτικό έλεγχο- καταργώντας το σημερινό νομικό κεκτημένο του διάχυτου συνταγματικού ελέγχου. 
Τι κι αν όλες οι ενώσεις δικαστών και εισαγγελέων της χώρας είναι αντίθετες σε αυτό; Εσείς αδιαφορείτε και τους προσπερνάτε. Ο λαός, όμως, γνωρίζει πολύ καλά τι σημαίνει, αφού όλο αυτό οδηγεί σε εκείνες τις αντιδραστικές αποφάσεις του Αρείου Πάγου και του Συμβουλίου της Επικρατείας με γενική ισχύ, όπως για να διευκολύνονται τα funds και οι servicers στην πραγματοποίηση των πλειστηριασμών, να έχει πέσει ταφόπλακα στην επιστροφή των συντάξεων μετά τις περικοπές των μνημονίων ή να εγκρίνονται εγκαταστάσεις ΑΠΕ στο δίκτυο Natura και σε Ζώνες Ειδικής Προστασίας. Αυτά είναι ορισμένα μονάχα από τα αποτελέσματα. 
Η κυβερνητική πλειοψηφία για το άρθρο 73 προτείνει τη συνταγματική κατοχύρωση των αρχών καλής νομοθέτησης. Στη δε αιτιολογική έκθεση της αναθεωρητικής πρότασης της Νέας Δημοκρατίας, εκτός των άλλων γίνεται και αναφορά για την ορθολογική κυβερνητική λειτουργία και την καλή νομοθέτηση που έχουν πράγματι εμπεδωθεί στην πρακτική των τελευταίων ετών. Καλά, μιλάτε σοβαρά; Εσείς όλοι, Νέα Δημοκρατία, ΠΑΣΟΚ, ΣΥΡΙΖΑ και λοιποί δεν ήσασταν που όλα αυτά τα τελευταία χρόνια κάνατε λάστιχο το Σύνταγμα και τον Κανονισμό της Βουλής με έκτακτες, επείγουσες, κατεπείγουσες διαδικασίες νομοθέτησης, προκειμένου να περάσετε μια σειρά μέτρων, να ψηφίσετε μνημόνια, να κόψετε μισθούς, συντάξεις, να επιβάλλετε φόρους και όλα αυτά τα οποία ζήσαμε; Τα δικαιολογούσατε όλα αυτά με τις έκτακτες καταστάσεις τις μνημονιακές που ζούσαμε. Από τον Αύγουστο, όμως, του 2018 μας είπατε ότι βγήκαμε από τα μνημόνια και ότι μπήκαμε στην κανονικότητα. Και τι κάνετε από τότε όλες οι κυβερνήσεις, είτε του Τσίπρα είτε του Μητσοτάκη; Ποια είναι η πρακτική σας; Διαδικασίες fast track, κατάθεση των νομοσχεδίων στη Βουλή μαύρα μεσάνυχτα αμέσως μετά τη λήξη της διαβούλευσης, κατευθείαν εισαγωγή στις επιτροπές και μετά απευθείας στην Ολομέλεια και βέβαια τροπολογία σε άσχετα νομοσχέδια, επίσης, μέσα στη νύχτα. 
Είναι χαρακτηριστικό το παράδειγμα του νομοσχεδίου που συζητούμε τώρα, αυτό το διάστημα, για τη σύμβαση παραχώρησης του Χιονοδρομικού Κέντρου της Βασιλίτσας σε ιδιώτη. Κατατέθηκε την περασμένη Παρασκευή αργά το βράδυ, συζητήθηκε χθες Δευτέρα σε μία επιτροπή, αύριο Τετάρτη άλλες δύο επιτροπές και την Πέμπτη μπαίνει άρον-άρον στην Ολομέλεια για ψήφιση σε λιγότερο από μια εβδομάδα και έρχεστε εδώ και μας λέτε για κανόνες καλής νομοθέτησης που έχουν εμπεδωθεί; Ποιον κοροϊδεύετε; Εδώ δεν τηρείτε και τσαλαπατάτε αυτά που εσείς θεσπίσατε και θέλετε τώρα να θεσπίσετε και άλλα από πάνω; 
Για δείτε. Σύμφωνα με το άρθρο 74 του Συντάγματος λέει ότι νομοσχέδιο ή πρόταση νόμου που περιέχει διατάξεις άσχετες με το κύριο αντικείμενό τους, δεν εισάγεται για συζήτηση. Τηρείται αυτό από την Κυβέρνηση; Όχι. Τηρήθηκε από τους προηγούμενους; Όχι. 
Παρακάτω. Προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται για συζήτηση. Το τηρείτε; Όχι. Ούτε εσείς ούτε οι προηγούμενες κυβερνήσεις. 
Προσθήκες ή τροπολογίες Υπουργών συζητούνται, σύμφωνα με τον Κανονισμό, μόνο εάν έχουν υποβληθεί τρεις τουλάχιστον μέρες πριν από την έναρξη της συζήτησης στην Ολομέλεια, αλλιώς θεωρούνται εκπρόθεσμες. Τηρήθηκε από κανέναν σας; Όχι, βέβαια. 
Τέλος, για τα δικαιώματα της Μειοψηφίας το Σύνταγμα λέει ότι μια φορά τον μήνα, σε μέρα που θα προσδιοριστεί από τον Κανονισμό, εγγράφονται στην ημερήσια διάταξη -στο άρθρο 74 το λέει αυτό- κατά σειρά προτεραιότητας και συζητούνται εκκρεμείς προτάσεις νόμων. Τηρήθηκε αυτό ποτέ; Ποτέ και από καμία κυβέρνηση. Αρνείστε πεισματικά και εσείς και οι προηγούμενοι όχι την ψήφιση, αλλά ακόμα και τη συζήτηση των σχεδίων νόμων που έχει καταθέσει το ΚΚΕ, όπως για παράδειγμα την πρόταση νόμου πάνω από εξακοσίων σωματείων για την υπογραφή συλλογικών συμβάσεων εργασίας ή για τη διαγραφή χρεών και την ουσιαστική προστασία των υπερχρεωμένων νοικοκυριών ή για όλες τις αντίστοιχες τροπολογίες για την ανακούφιση των λαϊκών στρωμάτων από την ασφυκτική κατάσταση που δημιουργεί η πολιτική σας.
Κανόνες υποκρισίας, λοιπόν, θεσπίζετε στην πράξη και όχι κανόνες καλής νομοθέτησης. Και αυτό βέβαια που πρέπει κυρίως να τεθεί στη συζήτηση είναι το για τον ποιον νομοθετείτε, εκτός από το πώς νομοθετείτε. Γι’ αυτό λέμε εμείς ότι καμιά εμπιστοσύνη δεν πρέπει να δείξει ο λαός στην «καλή νομοθέτηση» από οποιαδήποτε αστική κυβέρνηση, αφού αστικό κράτος, κυβερνήσεις και νομοθετικό πλαίσιο έχουν κλειδωμένα στο στόχαστρο και τον λαό και τις ανάγκες του, για να αυγατίζουν τα κέρδη των λίγων. 
Πάμε τώρα στην αναβάθμιση του ρόλου του Βουλευτή για την ουσιαστική εκπλήρωση του θεσμικού του ρόλου ως αντιπροσώπου του έθνους. Σύμφωνα με το άρθρο 60 	μιλάμε για τη θωράκιση του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας και κατά την επικοινωνία με την εκλογική του περιφέρεια. 
Αλήθεια, για ποια θωράκιση μιλάτε, όταν και αυτή η Κυβέρνηση -και όχι μόνο αυτή βέβαια- δεν δίστασε να επιτρέψει την άσκηση διώξεων σε βουλευτές του ΚΚΕ, επειδή, για παράδειγμα, έδειξαν την αλληλεγγύη τους στους αγώνες των αγροτών; Να ποια δραστηριότητα και ποιον ρόλο θέλετε να εμποδίσετε και να περιορίσετε. Και σε αυτήν τη Συνταγματική Αναθεώρηση επιδιώκετε, όπως έγινε και σε προηγούμενες φυσικά, να συρρικνωθεί ακόμα περισσότερο το ποιες πράξεις εμπίπτουν σε αυτό που λέτε «στο πλαίσιο των καθηκόντων των Βουλευτών», σε μια προσπάθεια όλη η δραστηριότητα η βουλευτική να στριμωχτεί και να περιοριστεί στους τοίχους της Βουλής. 
Και το πώς αντιλαμβάνεστε βέβαια τα καθήκοντα του Βουλευτή φάνηκε περίτρανα στον ΟΠΕΚΕΠΕ με εκείνους τους απερίγραπτους τους διαλόγους που βγήκαν στο φως. Και τι είπατε τότε; «Ε, δεν είναι και τίποτα το αξιοσημείωτο. Είναι απλώς αυτό που κάνουν όλοι οι Βουλευτές όλων των κομμάτων διαχρονικά». «Μια απλή συνομιλία» είπε πριν από λίγο και ο κ. Βορίδης. Κάποιοι μάλιστα από τους Βουλευτές της Νέας Δημοκρατίας έφτασαν στο σημείο να λένε ότι αυτή είναι η δουλειά του Βουλευτή. Σοβαρά; Τότε να σας δώσουμε και βραβείο γιατί δουλεύετε πάρα πολύ σκληρά! 
Το θέμα όμως δεν είναι αν συνομιλείς, το θέμα είναι τι ζητάς όταν συνομιλείς και τι απαιτείς ως Βουλευτής, γιατί είναι άλλο πράγμα να υπηρετείς τον λαό, να ακούς και να προωθείς τα αιτήματα των εργαζομένων και μέσα στη Βουλή και στην Κυβέρνηση και στα Υπουργεία και εντελώς άλλο να ταΐζεις με νόμιμο και παράνομο τρόπο μεγάλα και μικρά τρωκτικά σε βάρος του ίδιου του λαού ή να συντηρείς τη διαφθορά και τη σαπίλα του συστήματος και της Ευρωπαϊκής Ένωσης. 
Και κλείνω με το άρθρο 29 για τη δημοκρατική λειτουργία των κομμάτων και τον έλεγχο της εσωτερικής τους λειτουργίας μέσω νόμου που θα ορίζει τις προϋποθέσεις ίδρυσης και λειτουργίας πολιτικού κόμματος. Είναι ένα ποιοτικό βήμα αυτό επί το αντιδραστικότερον. Τα κόμματα, λέτε, οφείλουν να λαμβάνουν υπόψιν αρχές δημοκρατικής λειτουργίας. Κατ’ αρχάς ποιοι τα λέτε όλα αυτά; Τα αρχηγικά, τα προσωποπαγή κόμματα του διαδικτύου και των ψηφιακών μελών και των followers του παντοδύναμου αρχηγού που μπορεί και να εμφανίζεται καμιά φορά και ως μεσσίας, για την εκλογή μάλιστα του οποίου μπορεί και να αρκεί μονάχα ένα δίευρο από μέλη της μιας μέρας σε ρόλο εκλογέων χειροκροτητών; Για τα κόμματα σας μιλώ δηλαδή, για όλα τα αστικά κόμματα που την εσωκομματική δημοκρατική λειτουργία την επιτρέπουν ως εκεί που δεν αμφισβητείται ο αρχηγός και η ηγετική του ομάδα.
 Εν τω μεταξύ όλη αυτή η συζήτηση περί «μαχόμενης δημοκρατίας» έχει στον πυρήνα της την απαγόρευση κομμάτων και ενώσεων, μαζί με την περιστολή βεβαίως λαϊκών ελευθεριών και δικαιωμάτων. Πρόκειται για διατάξεις που κατά τη γνώμη μας στόχο έχουν να διευκολύνουν τον έλεγχο στο εσωτερικό και κατ’ επέκταση στην απαγόρευση λειτουργίας ενός κόμματος παλαιότερου ή νεοϊδρυθέντος. 
Τι επιδιώκετε με τις προτεινόμενες αλλαγές; Επιδιώκετε να ενισχύσετε τον έλεγχο ακόμα περισσότερο και να ελέγξετε την πολιτική δράση όποιου αμφισβητεί την κυρίαρχη πολιτική ή το ίδιο το κοινωνικοοικονομικό πλαίσιο στο οποίο ζούμε, όπως, για παράδειγμα, το ΚΚΕ, βάζοντας ουσιαστικά βούλα συνταγματική σε αυτή την ανιστόρητη, την άθλια θεωρία των δύο άκρων, η οποία έχει βεβαίως διαμορφωθεί και εφαρμόζεται σε όλες τις χώρες με κανοναρχούσα εδώ την Ευρωπαϊκή Ένωση, όπου στο όνομα της αντιμετώπισης του ριζοσπαστισμού τίθενται περιορισμοί, ακόμη και απαγορεύσεις σε κόμματα, σε πολιτικές δυνάμεις που αμφισβητούν το σύστημα. Μιλάμε για εργατικά και κομμουνιστικά κόμματα. Τα παραδείγματα αναφέρθηκαν εδώ από τον εισηγητή μας τον Γιάννη Γκιόκα στην τοποθέτησή του. 
Αποθεώνετε την αστική δημοκρατία, αλλά το ερώτημα παραμένει: Η αστική δημοκρατία είναι το τέλος της ιστορίας; Όπως η μοναρχία δεν ήταν το τέλος της ιστορίας ούτε και η αστική δημοκρατία είναι το τέλος της ιστορίας, μια αστική δημοκρατία βεβαίως που στην πραγματικότητα είναι η δικτατορία του κεφαλαίου, για να μην κρυβόμαστε, που στηρίζει και θωρακίζει τα συμφέροντα της αστικής τάξης, των εφοπλιστών, των βιομηχάνων, των επιχειρηματικών ομίλων, όλων αυτών. Στο πλαίσιο αυτής της δημοκρατίας πίσω από μια τυπική ισότητα μετά βίας κρύβεται η πραγματική ανισότητα. Και όλα αυτά δεν είναι αυθαίρετα συμπεράσματα. Αρκεί κανείς να δει το πόσο γρήγορα βγαίνουν παράνομες οι απεργίες, πώς εξαπολύονται οι δυνάμεις καταστολής στις εργατικές, στις λαϊκές συγκεντρώσεις, πώς ασκούνται διώξεις απέναντι σε Βουλευτές, όχι μόνο στη χώρα μας, αλλά και στη Γαλλία, επειδή υπερασπίστηκαν, για παράδειγμα, τον παλαιστινιακό λαό. Και για να προλάβετε ακριβώς την ενίσχυση αυτού του ρεύματος της αμφισβήτησης, θέλετε να βάλετε και βούλα συνταγματική στο κυνήγι μαγισσών, σε αυτήν την άθλια θεωρία των δύο άκρων. Αυτός είναι ο σκοπός σας, αυτή είναι η στόχευσή σας και όλα τα άλλα είναι προφάσεις εν αμαρτίαις. 
Ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο τώρα έχει ο κ. Κωνσταντινίδης από τη Νέα Δημοκρατία. Οι επόμενοι ομιλητές είναι ο κ. Ηλιόπουλος, ο κ. Παναγιωτόπουλος, η κ. Λιακούλη, ο κ. Υψηλάντης, ο κ. Γαβρήλος, η κ. Καραγεωργοπούλου, ο κ. Ψυχογιός, η κ. Αναγνωστοπούλου. Την προεδρία θα αναλάβει η  Αντιπρόεδρος, η κ. Λιακούλη.
Κύριε Κωνσταντινίδη, έχετε τον λόγο.
(Στο σημείο αυτό την Έδρα της Επιτροπής καταλαμβάνει η Αντιπρόεδρος αυτής κ. ΕΥΑΓΓΕΛΙΑ ΛΙΑΚΟΥΛΗ)
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, τα συζητούμενα στη σημερινή συνεδρίαση άρθρα, το 29 για τη δημοκρατική λειτουργία των κομμάτων, το 60 για τη θωράκιση του θεσμικού ρόλου του Βουλευτή, το 73 για την καλή νομοθέτηση, το 77 για τον προληπτικό έλεγχο συνταγματικότητας, αφορούν στην καρδιά του δημοκρατικού και κοινοβουλευτικού μας συστήματος και επηρεάζουν τη συνολική λειτουργία της πολιτείας από την παραγωγή του νομοθετικού μέχρι την υλοποίηση του κυβερνητικού έργου. Θα αποτελέσουν ωστόσο αφορμή και ευκαιρία για μια γόνιμη συζήτηση σήμερα στην Προτείνουσα Βουλή και ουσιαστική αλλαγή αύριο στην Αναθεωρητική, μόνον εφόσον είμαστε έτοιμοι να αναγνωρίσουμε με παρρησία και αίσθημα ευθύνης τις υπαρκτές αδυναμίες και τον σφιχτό κάποιες φορές κομματικό μανδύα που κάθε Βουλευτής ως μέλος μιας Κοινοβουλευτικής Ομάδας νιώθει κατά την άσκηση των καθηκόντων του. Αν από την άλλη ανταγωνιστούμε, όπως έκαναν κυρίως εκπρόσωποι των κομμάτων της Αντιπολίτευσης, για το ποιο κόμμα είναι λιγότερο δημοκρατικό, ποιο σέβεται το δικαίωμα των Βουλευτών του στην ελεύθερη έκφραση της γνώμης ή της ψήφου τους, ποιος είναι ο συνεπέστερος στην εφαρμογή των κανόνων καλής νομοθέτησης, τότε πενιχρές θα είναι οι υπηρεσίες μας στην κορυφαία αυτή διαδικασία. 
Από μόνη της ωστόσο η συμπερίληψη των συγκεκριμένων προτάσεων στην αναθεωρητική συζήτηση συνιστά μία αναγνώριση την οποία όπως προείπα καλούμαστε να αξιοποιήσουμε. Βεβαίως οι οικείες συνταγματικές ρυθμίσεις, ακόμα και όταν υπεισέρχονται σε καταστατικά θεμελιώδη δημοκρατικά κριτήρια, υπηρετούν τελικά έναν εγγυητικό σκοπό σε σχέση με τη λειτουργία του δημοκρατικού μας πολιτεύματος και είναι ξεχωριστή, διάφορη, η ευθύνη των φορέων και των προσώπων που το υπηρετούν να αυτοβελτιώνονται εκσυγχρονίζοντας τους οργανισμούς τους, τη συμμετοχική τους διαδικασία και την επικοινωνία τους με την κοινωνία, ώστε να κατορθώσουμε να γίνουμε τελικά μια πιο ώριμη πολιτεία, με πιο αξιόπιστους θεσμούς, πιο ανθεκτικούς δημοκρατικούς αρμούς, πιο ενεργούς πολίτες, πιο υπεύθυνους πολιτικούς. 
Ξεκινώντας, λοιπόν, από το άρθρο 29 του Συντάγματος το οποίο αναφέρεται στα πολιτικά κόμματα, η πρότασή μας κινείται σε τρεις άξονες: Πρώτον, ότι τα κόμματα πρέπει να λαμβάνουν υπόψη τις αρχές της δημοκρατικής λειτουργίας. Δεύτερον, ότι ο νόμος θα ορίζει τις προϋποθέσεις ίδρυσης και λειτουργίας των πολιτικών κομμάτων. Τρίτον, ότι το Ανώτατο Ειδικό Δικαστήριο θα ελέγχει τη συνδρομή των προϋποθέσεων συμμετοχής στις εκλογές.
Οι τιθέμενες προϋποθέσεις δεν αφορούν στην τεχνική οργάνωση των κομμάτων, αλλά την ίδια την ποιότητα της δημοκρατίας, αφού τα κόμματα αποτελούν τους οργανισμούς που μετασχηματίζουν τα προτάγματα της κοινωνίας σε δημόσιες πολιτικές και όχι τα οχήματα για την ικανοποίηση προσωπικών φιλοδοξιών, οικονομικών συμφερόντων ή άλλων ιδιοτελών στοχεύσεων. 
Ο συνταγματικός νομοθέτης του 1975 επέλεξε συνειδητά να μην περιλάβει πρόβλεψη για νόμο περί οργάνωσης και λειτουργίας των κομμάτων, αποφεύγοντας κάθε νομοθετική ή δικαστική επέμβαση. Η φιλελεύθερη αυτή επιλογή, κατανοητή στο ιστορικό πλαίσιο της Μεταπολίτευσης, δεν απαντά πλέον στις σημερινές προκλήσεις. 
Ζήσαμε τη λειτουργία κόμματος εγκληματικής οργάνωσης, βιώσαμε τις συνέπειες της αδιαφάνειας στη χρηματοδότηση που τροφοδοτεί την κρίση εμπιστοσύνης των πολιτών, βλέπουμε τα ζητήματα που δημιουργεί η απουσία συμμετοχικής διαδικασίας στα κόμματα, η συγκέντρωση εξουσίας, η φθίνουσα συμμετοχή στα πολιτικά πράγματα. 
Ο Άρειος Πάγος με πρόσφατες αποφάσεις του προχώρησε σε δυναμική και εξελικτική ερμηνεία, αναγνωρίζοντας τη θετική υποχρέωση του κράτους να μην επιτρέπει τη χρήση των δικαιωμάτων πολιτικής συμμετοχής με σκοπό τη διάβρωση των δημοκρατικών θεσμών. Οι πολίτες αξιώνουν κόμματα που λειτουργούν δημοκρατικά στο εσωτερικό τους, που λογοδοτούν για τη χρηματοδότησή τους και που δεν μετατρέπουν τη μορφή του κόμματος σε κάλυμμα για δράση αντικείμενη στο δημοκρατικό πολίτευμα.
Σε μια εποχή όπου η συμμετοχή στα κοινά μειώνεται και η αποχή στις εκλογές αυξάνεται, η δημοκρατική λειτουργία των κομμάτων δεν είναι μόνο εσωτερικό του ζήτημα, είναι και ζήτημα δημοκρατικής νομιμοποίησης του πολιτικού συστήματος συνολικά. Συνεπώς, δεν εισάγουμε απαγόρευση κομμάτων, αλλά ρυθμίζουμε τις προϋποθέσεις εκλογικής συμμετοχής τους με δικαστικό έλεγχο από το ΑΕΔ. 
Το άρθρο 60 τώρα κατοχυρώνει το απεριόριστο δικαίωμα γνώμης και ψήφου των Βουλευτών κατά συνείδηση, την ελεύθερη εντολή, καρδιά του αντιπροσωπευτικού μας συστήματος. Η πρότασή μας εδώ αποσκοπεί στη θωράκιση του θεσμικού ρόλου του Βουλευτή κατά την άσκηση της νομοθετικής και ελεγκτικής του αρμοδιότητας, καθώς και κατά την επικοινωνία με την εκλογική του περιφέρεια. 
Η Αναθεώρηση αυτή ανταποκρίνεται σε πραγματική ανάγκη στην αναβάθμιση του ρόλου του Βουλευτή για την ουσιαστική εκπλήρωση του θεσμικού του ρόλου ως αντιπροσώπου του έθνους. Η ιστορία του άρθρου 60 ανατρέχει στο πολιτικό Σύνταγμα του 1827, το οποίο όριζε ότι καθείς των αντιπροσώπων ψηφίζει κατά τη συνείδησή του, χωρίς να ζητά γνώμη και ιδιαιτέρας οδηγίας από εκείνους των οποίων φέρει το πρόσωπο. 
Το Σύνταγμα του 1925 για πρώτη φορά συστηματοποίησε τη διάταξη, ορίζοντας ότι οι Βουλευτές αντιπροσωπεύουν το έθνος και όχι μόνο την εκλογική περιφέρεια από την οποία εκλέγονται, σχηματίζουν δε γνώμη και ψηφίζουν κατ’ ελευθέραν κρίσιν, χωρίς να δεσμεύονται από οδηγίας και εντολάς άλλων. 
Η προτεινόμενη τώρα αλλαγή θέλει να ισορροπήσει το παραπάνω δικαίωμα με την αντίστοιχη υποχρέωση της Κυβέρνησης να ανταποκρίνεται στον κοινοβουλευτικό έλεγχο, καθιερώνοντας συνταγματικό αντίβαρο. Στην πράξη αυτό σημαίνει ότι ο κοινοβουλευτικός έλεγχος και η εργασία των επιτροπών δεν μπορεί να αντιμετωπίζονται ως τυπική υποχρέωση ή ως διοικητική ενόχληση, είναι το μέσο με το οποίο η Βουλή ελέγχει την κυβέρνηση και ο Βουλευτής υπηρετεί τους πολίτες που τον εξέλεξαν. 
Το κοινωνικό αποτύπωμα αυτής της αλλαγής είναι μεγάλο. Η υποβάθμιση του ρόλου του Βουλευτή αποτελεί σίγαση της φωνής του πολίτη. Η κομματική πειθαρχία, ενώ δεν θέτει νομικό ζήτημα, δημιουργεί ένα de facto έλλειμμα αντιπροσώπευσης, ιδίως όταν ο Βουλευτής αδυνατεί να ασκήσει ουσιαστικό κοινοβουλευτικό έλεγχο ή να εκφράσει τα αιτήματα της εκλογικής του περιφέρειας. 
Πρέπει, συνεπώς, ο Βουλευτής να μπορεί να επικοινωνεί ελεύθερα με τους εκλογείς του, να μεταφέρει τα αιτήματά τους στη Βουλή και να ελέγχει αποτελεσματικά την εκτελεστική εξουσία, να διαθέτει τα θεσμικά μέσα για να αναδεικνύει προβλήματα, αδυναμίες της διοίκησης, ελλείψεις σε υποδομές και υπηρεσίες, να προτείνει και να αξιώνει την ανάληψη θετικών δράσεων για την κοινωνία. Θα έλεγα αυτό το δικαίωμα να ασκείται πρωτίστως από τους Βουλευτές της συμπολίτευσης. 
Κλείνοντας, για το άρθρο 60 επιτρέψτε μου να προσθέσω και μια άλλη διάσταση, την αντίστροφη έκφανση του προστατευόμενου δικαιώματος ως υποχρέωση του Βουλευτή στην έκφραση γνώμης, στη συστηματική παρακολούθηση των νομοθετικών και άλλων κοινοβουλευτικών εργασιών και γενικότερα στη συνεπή άσκηση των καθηκόντων του, ώστε να μην απαξιώνουμε εμείς οι ίδιοι την κοινοβουλευτική λειτουργία. Μια διάσταση η οποία θα πρέπει να προστατεύεται με την υποχρεωτική προβολή και ενημέρωση των πολιτών για την κοινοβουλευτική δραστηριότητα των μελών του Κοινοβουλίου. Υπάρχει η σχετική δυνατότητα, αλλά πρέπει να ενισχυθεί. Τι ψήφισε ο Βουλευτής, σε ποιες εργασίες συμμετείχε, ποιες κοινοβουλευτικές παρεμβάσεις έχει ασκήσει κατά τρόπο εύληπτο από τους πολίτες και προσβάσιμο. 
Στο άρθρο 73 η πρότασή μας κατοχυρώνει συνταγματικά τις αρχές της καλής νομοθέτησης, επαρκούς προ νομοθετικής διαβούλευσης, αξιολόγησης της εφαρμογής του νόμου και μέτρων κωδικοποίησης. Η πρόταση αυτή δεν είναι θεωρητική. Ο πολίτης, ο λειτουργός, ο υπάλληλος, ο επαγγελματίας αδυνατούν, δυσκολεύονται να παρακολουθήσουν τη νομοθεσία που τους αφορά. Η πολυνομία και η κακονομία δυσκολεύουν ακόμα περισσότερο την αφομοίωση των αλλαγών και την κατανόηση του ισχύοντος θεσμικού πλαισίου. Η αξιολόγηση από την εφαρμογή των νόμων παραμένει σήμερα ζητούμενο. 
Η συνταγματοποίηση της καλής νομοθέτησης θα λειτουργήσει ως θεσμική εγγύηση, υποχρεώνοντας κάθε κυβέρνηση να τηρεί τις αρχές της επαρκούς διαβούλευσης πριν νομοθετήσει και ακόμα σημαντικότερο, να αξιολογεί τους νόμους μετά την εφαρμογή τους. 
Επιτρέψτε μου εδώ δύο σχετικές προτάσεις. Η πρώτη στο πλαίσιο της ανάλυσης συνεπειών ρύθμισης, στη διαδικασία δηλαδή της νομοθέτησης. Όταν εντός της ίδιας κοινοβουλευτικής θητείας εισαχθεί για δεύτερη φορά τροποποίηση της ίδιας ρύθμισης, να αναφέρεται αυτό σε ειδικό πεδίο και να συνοδεύεται από ειδική αιτιολόγηση για την αλλαγή των πραγματικών ή άλλων συνθηκών που θα δικαιολογούν την εκ νέου αλλαγή. Και η δεύτερη, την οργάνωση στο Κοινοβούλιο υπηρεσίας που θα είναι επιφορτισμένη με τη συλλογή στοιχείων που θα απαντούν στους στόχους που έθετε η κάθε νομοθετική ρύθμιση και στην παρακολούθηση άλλων ειδικότερων υποχρεώσεων, όπως είναι η δευτερογενής νομοθέτηση και η περαιτέρω διοχέτευση-διάθεση αυτών των στοιχείων στις οικείες επιτροπές. 
Συναφές είναι και το ζήτημα του άρθρου 77 για τον προληπτικό έλεγχο αντισυνταγματικότητας ή συνταγματικότητας, εν πάση περιπτώσει, αφού νομοθέτηση που αντίκειται στο Σύνταγμα είναι και αυτή περίπτωση κακής νομοθέτησης. Πρόκειται για τολμηρή καινοτομία στην οποία ήδη αναφερθήκαμε κατά την επεξεργασία της πρότασης για την Αναθεώρηση του άρθρου 100 του Συντάγματος, για τη δυνατότητα παραπομπής ψηφισμένου νομοσχεδίου στο Ανώτατο Ειδικό Δικαστήριο πριν τη δημοσίευσή του. Ο προληπτικός έλεγχος θα συμβάλλει στην αποφυγή εφαρμογής αντισυνταγματικών νόμων, ενώ η απόφαση του ΑΕΔ θα συμβάλλει στην ενότητα της νομολογίας. 
Ιδιαίτερα σημαντική είναι η πρόβλεψη υποχρεωτικής παραπομπής των εκλογικών νομοσχεδίων, προκειμένου έτσι να αποφεύγονται εκλογικές κομματικές σκοπιμότητες από την εκάστοτε πλειοψηφία. Πρακτικά δηλαδή, κάθε εκλογικός νόμος, κάθε αλλαγή στο σύστημα ψηφοφορίας θα ελέγχεται ως προς τη συνταγματικότητά του. 
Το ιδιαίτερα σημαντικό και κρίσιμο αυτό ζήτημα, ιδίως για την κοινωνία, είναι ότι ο πολίτης δεν πρέπει να ζει επί χρόνια -ο έλεγχος της συνταγματικότητας δηλαδή- υπό καθεστώς αμφιβολίας για το αν ένας νόμος που εφαρμόζεται είναι τελικά συνταγματικός και θα επιφέρει έννομες συνέπειες.
Έχουν ακουστεί εύλογες επιφυλάξεις, όπως ότι η προτεινόμενη διαδικασία δεν θα αναδεικνύει εκ των πραγμάτων τα ζητήματα που ανακύπτουν κάτω από το εφαρμοστικό στάδιο του νόμου και ότι υπάρχουν ήδη μηχανισμοί ταχείας εκκαθάρισης, όπως η πιλοτική δίκη και το προδικαστικό ερώτημα. 
Η δική μας πρόταση ακολουθεί μιαν άλλη οδό, αναθέτει τον προληπτικό έλεγχο στο ΑΕΔ, διασφαλίζοντας δικαστική ανεξαρτησία και ασφάλεια δικαίου. Ο έλεγχος θα είναι μεν αφηρημένος, δεν θα αποκλείει τον κατασταλτικό και θα πρέπει, νομίζω, να συνοδεύεται από ενδεικτικές έστω προθεσμίες ώστε να μην κωλυσιεργεί την εφαρμογή και τη νομοθετική διαδικασία. 
Δεν ιδρύουμε συνταγματικό δικαστήριο. Δεν αφαιρούμε από τα δικαστήρια την αρμοδιότητα να ελέγχουν τον νόμο. Δεν παραδίδουμε τη συνταγματικότητα στην πολιτική σκοπιμότητα, όπως κατηγορηθήκαμε. Προσθέτουμε μία προσεκτική ασφαλιστική δικλείδα πριν από τη δημοσίευση.
Κυρίες και κύριοι συνάδελφοι, οι προτεινόμενες αλλαγές δεν είναι ακαδημαϊκές και θεωρητικές σκέψεις και ασκήσεις. Συνδέονται άμεσα με τη δημοκρατική νομιμοποίηση, τη διαφάνεια, τη λειτουργικότητα του Κοινοβουλίου, την ποιότητα της νομοθέτησης και την καθημερινή εμπιστοσύνη του πολίτη στη λειτουργία των θεσμών. Κατανοούμε τις επιφυλάξεις γύρω από σύνθετα και όχι μονοδιάστατα ζητήματα, τις σεβόμαστε και τις εντάσσουμε στον διάλογο, αλλά δεν πρέπει να αφήνουμε τις αμφιβολίες να βαλτώνουν την πρόοδο και την ευημερία της κοινωνίας, ιδίως σε πεδία όπου η πραγματικότητα μας έχει αποδείξει εμφατικά ότι η διατήρηση του υφιστάμενου θεσμικού πλαισίου δεν συνιστά στασιμότητα, αλλά οπισθοχώρηση, διότι η γη γυρίζει ταχύτερα από ποτέ. 
Ευχαριστώ πολύ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Τον λόγο έχει τώρα ο ανεξάρτητος Βουλευτής κ. Νάσος Ηλιόπουλος. 
Παρακαλώ, κύριε Ηλιόπουλε. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ πολύ, κυρία Πρόεδρε. 
Παρατήρηση πρώτη. Δεν μπορούμε να κάνουμε τη συζήτηση για το Σύνταγμα σαν να συζητάμε εν κενώ. Δεν είναι ένα συνέδριο συνταγματολόγων. Είναι μια ζωντανή πολιτική διαδικασία, οπότε σε κάθε περίπτωση έχουμε την ευθύνη της συνεκτίμησης της ζωντανής και βιωμένης σύγχρονης πολιτικής εμπειρίας. 
Έχοντας πει αυτό, έρχομαι κατευθείαν στο άρθρο 29. Θέλω να αναγνωρίσω κάτι στη Νέα Δημοκρατία. Στις προτάσεις της έχει μια πολύ ιδιαίτερη αίσθηση της ειρωνείας. Φέρνει η Νέα Δημοκρατία ότι πρέπει να μπουν συγκεκριμένοι κανόνες για τη λειτουργία των κομμάτων και αυτό να γίνει συνταγματικά κατοχυρωμένα. Ας σκεφτούμε ότι σε ένα παράλληλο σύμπαν η πρόταση που ερχόταν ήταν για δύο κανόνες, που θα έλεγε το εξής: Κόμμα το οποίο το χρέος του ξεπερνάει ένα συγκεκριμένο ποσοστό της κρατικής χρηματοδότησης δεν μπορεί να κατέβει στις εκλογές. Αν δεν κάνω λάθος, η ετήσια κρατική χρηματοδότηση της Νέας Δημοκρατίας αυτήν τη στιγμή είναι περίπου στα 14 εκατομμύρια και το χρέος της Νέας Δημοκρατίας ξεπερνάει τα 541 εκατομμύρια και συνεχώς αυξάνεται αυτό και είναι γραμμένο στην άμμο. 
Το λέω γιατί άκουσα και από τον προηγούμενο συνομιλητή ότι υπάρχει ζήτημα διαφάνειας στα οικονομικά των κομμάτων. Δεν υπάρχει ζήτημα διαφάνειας, όταν η Νέα Δημοκρατία χρωστάει 541 εκατομμύρια, τα 530 στις τράπεζες; Είναι όλα κανονικά, δεν τρέχει τίποτα γιατί είναι γραμμένα στην άμμο και κόσμος χάνει το σπίτι του για 10 και 20 χιλιάρικα με τον πτωχευτικό που φέρατε του Χατζηδάκη και με όλες τις άλλες αλλαγές που έχετε κάνει; Αυτό δεν είναι ζήτημα αδιαφάνειας στη χρηματοδότηση; Προφανώς δεν είναι. 
Φανταστείτε τώρα έναν δεύτερο υποθετικό κανόνα: Κόμμα το οποίο με δική του ευθύνη, με ευθύνη της ηγεσίας του έχει παραβιαστεί το απόρρητο των συνομιλιών εκλεγμένων βουλευτών και μελών της κυβέρνησης δεν μπορεί να κατέβει στις εκλογές. Δεν θα μπορούσα ποτέ να φανταστώ ότι ένας τέτοιος κανόνας θα έπρεπε να μπει στο Σύνταγμα. Αλλά, επίσης, ποτέ δεν θα μπορούσα να φανταστώ ότι θα φτάσουμε σε μια Κυβέρνηση που με ευθύνη του Πρωθυπουργού, του κ. Μητσοτάκη, το μισό Υπουργικό Συμβούλιο, που πολλοί από αυτούς είναι συνάδελφοί σας εκλεγμένοι Βουλευτές, ήταν υπό παρακολούθηση και από την ΕΥΠ και από το Predator.
Και λέτε για την ανεξαρτησία γνώμης του βουλευτή; Ποια ανεξαρτησία γνώμης έχει ο κ. Χατζηδάκης, που παρακολουθούσαν αυτόν, τη γυναίκα του και δεν υπερασπίστηκε καν την οικογένειά του; Ποια είναι ακριβώς η ανεξαρτησία γνώμης των ανθρώπων που έχετε υπό παρακολούθηση, εκβιαζόμενοι όντας κρατικοί λειτουργοί, άρα είχαν κρατικά μυστικά; Δηλαδή αν από τη συνομιλία του Ντόκου με δύο φαρσέρ φύγανε κρατικά μυστικά, με το Predator τι φύγανε; Συνταγές μαγειρικής φύγανε; Γι’ αυτό λέω ότι έχει μια πολύ ιδιαίτερη αίσθηση του χιούμορ η Νέα Δημοκρατία όταν έρχεται και μιλάει για όλα αυτά. 
Πάμε τώρα στα καθήκοντα των βουλευτών. Πότε ακούσαμε πάρα πολύ τη φράση για τα καθήκοντα των βουλευτών; Στην τελευταία δικογραφία του ΟΠΕΚΕΠΕ, που είχαμε διαλόγους Βουλευτών σας που έκαναν παρεμβάσεις στον έλεγχο, που έκαναν αστειάκια με τον Μελά για δώρα, που ακούσαμε τη φράση 30 χιλιάρικα «χεράτα» και θέλετε να μας πείσετε ότι αυτό είναι καθήκοντα βουλευτών. Σας έχω νέα, σε περίπτωση που το έχετε χάσει. Ο Μελάς και η Ρέππα έχουν ήδη καταδικαστεί στο δικαστήριο. Και όχι απλά καταδικάστηκαν, αλλά ζητήθηκε και αποφασίστηκε αναβάθμιση των κατηγοριών τους για κακούργημα. Γιατί όλοι αυτοί οι διάλογοι -και ήταν φανταστικό πώς εκείνη την ημέρα ένα όνομα δεν ακούστηκε- όλοι αυτοί οι διάλογοι ήταν με τον Μελά όταν ο Μελάς ήταν Πρόεδρος του ΟΠΕΚΕΠΕ. 
Αυτά είναι τα καθήκοντα των βουλευτών για τους ανθρώπους της Νέας Δημοκρατίας και προφανώς δεν θεωρείται καθήκον του βουλευτή να βρίσκεται σε μια λαϊκή κινητοποίηση. Γιατί για τον Αλέξη Χαρίτση και μια σειρά από άλλους Βουλευτές ήρθαν δικογραφίες γι’ αυτούς. Γιατί τι κάνανε, που αυτό είναι καθήκον του βουλευτή; Ήταν στις αγροτικές κινητοποιήσεις και γι’ αυτό το πράγμα ήρθαν οι δικογραφίες. Άρα, το πώς κατανοεί και τη λειτουργία των κομμάτων και τα καθήκοντα των βουλευτών η Νέα Δημοκρατία προφανώς δεν μας κάνει ιδιαίτερα αισιόδοξους για το ποια είναι η δημοκρατία που φαντάζεστε. 
Και έρχομαι τώρα στο ζήτημα του άρθρου 73, που εδώ υπάρχει ακόμα μια χειρότερη ειρωνεία, θα έλεγα, ένας σκληρός εμπαιγμός, μια βαθιά κοροϊδία από τη Νέα Δημοκρατία. Το άρθρο 73, συνάδελφοι, το έχετε διαβάσει όλο; Και είναι εντυπωσιακό ότι φέρνετε πρόταση για το άρθρο 73 λέγοντας να δούμε την καλή νομοθέτηση και έχοντας πει και διάφορα για την συμμετοχή του κόσμου στα κοινά και γι’ αυτό πρέπει να προσέξουμε πώς λειτουργούν τα κόμματα. 
Στο άρθρο 73 παράγραφος 6 -σας τη διαβάζω σε περίπτωση που δεν τη θυμάστε- με υπογραφή 500.000 πολιτών που έχουν δικαίωμα ψήφου μπορούν να κατατίθενται έως δύο ανά Κοινοβουλευτική Περίοδο προτάσεις νόμων στη Βουλή, οι οποίες με απόφαση του Προέδρου της παραπέμποντας στην οικεία κοινοβουλευτική επιτροπή. Είναι το άρθρο για τη λαϊκή νομοθετική πρωτοβουλία, ένα κατεξοχήν εργαλείο λαϊκής συμμετοχής, άρθρο το οποίο μπήκε στην Αναθεώρηση του Συντάγματος το 2019. Επτά χρόνια μετά δεν έχετε βγάλει τον εκτελεστικό νόμο. 
Έρχεστε να αναθεωρήσουμε το άρθρο 73 με το φανταστικό επιχείρημα της καλής νομοθέτησης και δεν έχετε καν εφαρμόσει το άρθρο 73, γιατί σας ενοχλεί η λαϊκή συμμετοχή. Ποτέ το κριτήριο σας δεν ήταν η λαϊκή συμμετοχή. Το κριτήριο σας ήταν να υπάρχουν πολιτευτές που θα έχουν εκλογική πελατεία για να φέρνουν την πελατεία στο κόμμα και πάει λέγοντας και πάει λέγοντας. Και το είδαμε πώς αντιλαμβάνεστε τη λαϊκή συμμετοχή και στον ΟΠΕΚΕΠΕ, αλλά και πώς αντιλαμβάνεστε τη λαϊκή συμμετοχή εκεί που συζητάμε για τις μείζονες και ελάσσονες περιφέρειες που θα έχετε βουλευτή με λίστα, που λέγατε ότι θα περιορίσει την εκλογική πελατεία. Γιατί έτσι βλέπετε την ψήφο. Την ψήφο τη βλέπετε ως πελατεία. Αυτή είναι η αντίληψή σας. 
Και εντάξει τώρα, να μην πούμε για το πώς φέρνετε τροπολογίες, γιατί θα μας πείτε για καλή νομοθέτηση. Αλλά επιμένω γιατί αφορά και αυτήν την Επιτροπή για περισσότερα από ένα μέλη. Όταν έχετε ανθρώπους υπό παρακολούθηση που δεν έχουν βγάλει κιχ -και καλά ξεμπερδέματα τώρα με τον Αντώνη Σαμαρά, γιατί βλέπω ότι δεν σας πάει καλά αυτή η ιστοριούλα, πραγματικά καλά ξεμπερδέματα- τώρα να μας λέτε εσείς για τη γνώμη του βουλευτή και την ανεξαρτησία του βουλευτή, εντάξει τώρα! Εντάξει, λίγο έλεος. 
Και κλείνω με το άρθρο 77. Νομίζω ότι ήταν η φανταστική τοποθέτηση του κ. Σκυλακάκη, γιατί ήταν τοποθέτηση που ήταν πολύ τίμια, είχε στρατηγική είχε ειλικρίνεια, με αρχή, μέση και τέλος. Διαφωνώ με όλα όσα είπε, αλλά ήταν μία καθαρή τοποθέτηση. Ποιο είναι το άγχος του κ. Σκυλακάκη; Ότι «παιδιά, μας κοστίζει ο χρόνος στη συνταγματικότητα και δεν γίνονται επενδύσεις». Πολύ ωραία. Δεν σας έχει περάσει ποτέ από το μυαλό ότι ένα πρόβλημα, ας πούμε, για το αν κάποιος μπορεί να επενδύσει ή όχι είναι το τι γίνεται, παραδείγματος χάρη, με τους δασικούς χάρτες, είναι το τι γίνεται με το αν η χώρα έχει Κτηματολόγιο, δηλαδή αν έχει βασικά εργαλεία; Είναι με το γεγονός ότι μια σειρά από βιομηχανικές ζώνες δεν έχουν καθαρό νομοθετικό πλαίσιο. Στα Οινόφυτα να πας, που είναι από τις μεγαλύτερες βιομηχανικές περιοχές της χώρας, το νομοθετικό πλαίσιο δεν είναι καθαρό.
Άρα, δεν είναι πρόβλημα το Σύνταγμα, ειδικά όταν υπάρχουν μια σειρά από εργαλεία, όπως οι στρατηγικές επενδύσεις στον τουρισμό, που σημαίνει ότι δεν μας νοιάζει η περιβαλλοντική νομοθεσία, δεν μας νοιάζει η χωροταξία, δεν μας νοιάζει η πολεοδομία, δεν μας νοιάζει τίποτα και πηγαίνουμε σε όλες τις Κυκλάδες και τα ισοπεδώνουμε όλα, ενώ κανονικά δεν θα έπρεπε πια να υπάρχουν στρατηγικές επενδύσεις στον τουρισμό, ειδικά σε τέτοια οικοσυστήματα όπως οι Κυκλάδες. 
Αλλά ποιο είναι το πιο εντυπωσιακό από αυτά που είπε ο κ. Σκυλακάκης; Ότι επειδή έχουμε αυτό το πρόβλημα στο Σύνταγμα, δεν κάνουμε συνταγματικό έλεγχο, εκκρεμούν επενδύσεις στο ερώτημα της αντισυνταγματικότητας, έχουμε λίγες επενδύσεις και επειδή έχουμε λίγες επενδύσεις, έχουμε ακρίβεια. Να σας ενημερώσω ότι ούτε καν ο Στουρνάρας δεν συμφωνεί με αυτό, το οποίο είναι δύσκολο. Δεν τον λες αριστερό τον Στουρνάρα, ούτε κεντρώο δεν τον λες τον Στουρνάρα και οριακά δεν τον λες ούτε δημοκράτη. Ακόμη και η Τράπεζα της Ελλάδος σε έκθεσή της λέει ότι η χώρα από το 2022 και μετά έχει πληθωρισμό κερδών. Εκεί οφείλεται η ακρίβεια. Τι σημαίνει πληθωρισμός κερδών; Ότι αυτό το οποίο για το 70% και πάνω της κοινωνίας είναι το κόστος στέγασης, είναι το κόστος στην ενέργεια, είναι το κόστος στα τρόφιμα, είναι το κόστος σε μια σειρά πράγματα, σημαίνει υπερκέρδη για το real estate, υπερκέρδη για τα σούπερ μάρκετ, υπερκέρδη για τα διυλιστήρια, υπερκέρδη για τις εταιρείες τροφίμων και όλον αυτόν τον κλάδο. Και γι’ αυτό αυτήν τη στιγμή η Ελλάδα έχει πληθωρισμό που τρέχει με 50% και 60% περισσότερο από τον ευρωπαϊκό μέσο όρο.
Δεν είναι ότι δεν έχουμε αρκετές επενδύσεις. Είναι ότι στην ενέργεια, παραδείγματος χάρη, έχουμε 2% αποθήκευση από ΑΠΕ και η Βουλγαρία έχει 52% αποθήκευση από ΑΠΕ, γιατί αν είχες περισσότερη αποθήκευση από ΑΠΕ ενέργειας, θα είχες και πιο φτηνό ρεύμα. Το ότι δεν έχεις αποθήκευση σημαίνει ότι οι εταιρείες με το φυσικό αέριο και το LNG βγάζουν περισσότερα χρήματα ή, όπως το είπε ο Κυριάκος Μητσοτάκης, ναι, αυξάνονται τα ενοίκια, αλλά κάποιοι παίρνουν και περισσότερα χρήματα. Σε αυτό είστε καθαροί. Έχετε επιλέξει στρατόπεδο, ξέρετε ποιους εκπροσωπείτε, αλλά μην ακούμε κιόλας ότι για την ακρίβεια φταίει το έλλειμμα επενδύσεων και, άρα, φταίει το Σύνταγμα γιατί έχει ακόμη μερικούς κανόνες ως προς τον συνταγματικό έλεγχο. 
Το άγχος σας δεν είναι ο συνταγματικός έλεγχος, το άγχος σας είναι η προστασία από κακοτοπιές, δηλαδή μην κάνετε κάτι και τελικά έρθει κάποιος τίμιος δικαστής σε ένα δικαστήριο το οποίο δεν το ελέγχετε και βγάλει κάτι αντισυνταγματικό, γιατί -και επιμένω σε αυτό- δεν κάνετε μια διαδικασία τυπικής αναθεώρησης ούτε επικοινωνιακή διαδικασία, κάνετε μια διαδικασία με στρατηγικό βάθος που έχει στόχο τη δημιουργία μιας αυταρχικής δημοκρατίας και είναι καθήκον όλων των δημοκρατικών συναδέλφων της Αντιπολίτευσης αυτή η συνταγματική αναθεώρηση να ναυαγήσει. 
Ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Τώρα τον λόγο έχει ο Βουλευτής της Νέας Δημοκρατίας, ο κ. Παναγιωτόπουλος. 
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ: Ευχαριστώ, κυρία Πρόεδρε.
Επειδή διαισθάνομαι ότι ο πήχης των προσδοκιών αυτής της αναθεωρητικής διαδικασίας έχει χαμηλώσει, καλό είναι να συμφωνήσουμε σε δυο-τρία σημεία και να τα προωθήσουμε από κοινού μπας και υπάρξει κάποια βελτίωση στην υφιστάμενη κατάσταση. 
Θα επικεντρωθώ στα ζητήματα καλής νομοθέτησης στα άρθρα 73 και 74, γιατί οι αρχές της καλής νομοθέτησης, οι οποίες θα πρέπει να αναφέρονται ή να αναγράφονται ή να κατοχυρώνονται, αν εξετάσουμε το άρθρο 74 παράγραφο-παράγραφο, θα δούμε ότι οι περισσότερες από αυτές, όπως, για παράδειγμα, η αποφυγή άσχετων τροπολογιών-καλό κι αυτό-, αναφέρονται εκεί μέσα. 
Η υπόθεση αυτή, κατ’ αρχάς, πρέπει να είναι υπερκομματική υπόθεση και δεν ωφελεί η συζήτηση να λέμε ότι επί των ημερών σας φέρατε περισσότερες άσχετες τροπολογίες υπουργικές σε νομοσχέδια απ’ ότι κάναμε εμείς επί ημερών μας. Μια αριθμητικού τύπου ποσοτικοποιημένη μελέτη θα αποκαλύψει ότι όλοι όσοι κυβερνήσαμε τουλάχιστον εφαρμόσαμε αυτή την πρακτική, την οποία κάποιες φορές, όπως ξέρετε, δεν μπορεί να αποφύγει κάποιος να την εφαρμόσει όταν, ας πούμε, η νομοθετική πρωτοβουλία διέπεται από κάποια δίκαιο ανάγκης, γιατί η νομοθετική πρωτοβουλία θα έλεγα ότι δεν εξαρτάται μόνο από τη συνταγματική πρόνοια, εξαρτάται και από τον Κανονισμό της Βουλής ασφαλώς που προβλέπει πολλές ειδικές διατάξεις, εξαρτάται από το εθιμικό κοινοβουλευτικό Δίκαιο, την κοινοβουλευτική πρακτική επίσης, εξαρτάται και από την κυβερνητική πρακτική να φέρνει ή να μη φέρνει εκτός συνάφειας του νομοσχεδίου υπουργικές τροπολογίες και εξαρτάται και από τη γενική συγκυρία, διότι όταν η χώρα διέπονταν από το απόλυτο δίκαιο της ανάγκης, επί μνημονίων δηλαδή, όταν με διαδικασίες κατεπείγοντος έρχονταν νομοσχέδια εκατοντάδων για να μην πω χιλιάδων σελίδων για να συζητηθούν μέσα σε λίγες ώρες και μετά να ψηφιστούν από την Ολομέλεια, προκειμένου να μην πάμε σε έκτακτες ή χειρότερες καταστάσεις, τότε, όπως καταλαβαίνετε, το δίκαιο της ανάγκης υπερίσχυε. Το ζητούμενο, όμως, και το ερώτημα ήταν γιατί μετά τη λήξη αυτής της περιόδου του δικαίου της απόλυτης ανάγκης συνέχισαν οι εισαγωγές νομοθετικών πρωτοβουλιών με κατεπείγουσες και επείγουσες διαδικασίες. Δεν σημαίνει αυτό ότι κάποια στιγμή δεν θα προκύψει αυτή η ανάγκη. Δεν έπρεπε, όμως, να γίνει αυτή η κυρίαρχη τάση πρακτική. 
Άρα, οι αρχές της καλής νομοθέτησης, οι οποίες, κατά την άποψή μου, στο άρθρο 74 εξειδικεύονται αρκετά, θα έλεγα ότι διαιρούνται σε αυτές που πρέπει να κάνουν με την προδικασία της νομοθέτησης, δηλαδή τη διαβούλευση, την επάρκεια χρόνου, τη δυνατότητα σε όλους να συνεισφέρουν με τη γνώμη τους σε αυτή την φάση της διαδικασίας, την κύρια διαδικασία που είναι η εισαγωγή προς ψήφιση στο Κοινοβούλιο, διαδικασία επιτροπών και Ολομέλειας. Εκεί νομίζω ότι είναι πολύ σημαντικό να τηρούνται οι χρόνοι που ορίζονται ήδη από το Σύνταγμα και τον Κανονισμό της Βουλής, να μη γίνεται, δηλαδή, καταστρατήγηση αυτών των διατάξεων κατά το δοκούν και, βέβαια, μετά τη νομοθέτηση πρόβλεψη για αξιολόγηση της νομοθετικής ρύθμισης και των επιπτώσεων αυτής, παρά το γεγονός ότι αυτό θα μπορούσε να γίνει -και γίνεται σε άλλες χώρες- μια διαδικασία έκθεσης συνεπειών ρύθμισης και πριν έρθει προς νομοθέτηση ο συγκεκριμένος νόμος.
Τα προβληματικά σημεία, όπως τα έχουμε δει, είναι φυσικά αυτά που έχουν να κάνουν με τις τροπολογίες, η υπερπληθώρα βουλευτικών και υπουργικών τροπολογιών εκτός διαδικασίας, κυρίως οι άσχετες τροπολογίες -εδώ θα μπορούσε να μπει ένας ποσοτικός περιορισμός, έτσι ώστε να μη γίνεται καταστρατήγηση αυτής της δυνατότητας-, οι υπερβολικές παραπομπές των διατάξεων του νομοσχεδίου σε κοινές υπουργικές αποφάσεις -καταλαβαίνετε ότι αν στο νομοσχέδιο προβλέπεται η έκδοση κάποιων δεκάδων -και αυτή είναι περίπου η τάξη μεγέθους- κοινών υπουργικών αποφάσεων για την εφαρμογή του νομοσχεδίου, το μόνο σίγουρο είναι ότι το νομοσχέδιο θα παραμείνει ανεφάρμοστο σε μεγάλο ποσοστό μέχρι να εκδοθούν μέσα σε κάποια χρόνια αυτές οι ΚΥΑ- και φυσικά κάποιες ειδικές διατάξεις σχετικά με τις διεθνείς συνθήκες και τη διαδικασία κύρωσής τους. Εδώ προκύπτει η δύσκολη, αμήχανη πολλές φορές για τη χώρα θέση όσον αφορά τις διεθνείς σχέσεις της, να έχει κυρώσει δια των αρμοδίων οργάνων διεθνείς συνθήκες και οι διεθνείς συνθήκες αυτές μετά από αρκετά χρόνια να μην έχουν κυρωθεί από τη Βουλή των Ελλήνων. Και εκεί νομίζω πρέπει να ληφθεί κάποια μέριμνα, κάποια πρόβλεψη ανώτατης, αν θέλετε, οροφής χρονικού διαστήματος που πρέπει να μεσολαβήσει από την υπογραφή μέχρι την κύρωση από τη Βουλή, ούτως ώστε να μην καθυστερεί για χρόνια ολόκληρα και φέρνει τη χώρα σε δύσκολη θέση, όποια και αν είναι αυτή η διεθνής συνθήκη την οποία έχει υπογράψει η χώρα μας. 
Συμβαίνει δε και το άλλο ενδιαφέρον και θα ήθελα να εστιάσω εδώ: Η προώθηση τροπολογιών άσχετων φυσικά με το αντικείμενο κατά τη διαδικασία κύρωσης διεθνών συνθηκών από τη χώρα για λόγους προφανείς, διότι η συζήτηση εκεί είναι περιορισμένη, διότι εκεί πέρα μπορεί να εισχωρήσει κάποια τροπολογία χωρίς να γίνει αντιληπτή ευρύτερα κ.λπ., με αποτέλεσμα να φτάσουμε σε τραγελαφικές κυριολεκτικά -για γέλια και για κλάματα- καταστάσεις για την καλή κοινοβουλευτική πρακτική. Για παράδειγμα, αναφέρω ότι κάποιες διατάξεις αρμοδιότητας Υπουργείου Διοικητικής Μεταρρύθμισης σχετικές με την κρίση των προϊσταμένων στη δημόσια διοίκηση να έχουν εισαχθεί προς νομοθέτηση και ψήφιση σε κάποιον κυρωτικό νόμο μνημονίου συνεργασίας με τη Δημοκρατία της Μογγολίας. 
Ψάξε την κύρωση του νόμου μνημονίου συνεργασίας με τη Δημοκρατία της Μογγολίας, αγαπητέ πολίτη ταλαιπωρούμενε, να βρεις τη διάταξη που αφορά την ιεραρχική σου εξέλιξη και έλα μετά να μας πεις εδώ αν κάνουμε ή δεν κάνουμε καλά τη δουλειά μας ως προς τις αρχές της καλής νομοθετικής λειτουργίας. 
Αυτά, λοιπόν, πρέπει να εξασφαλίσουμε ότι θα πάψουν να ισχύουν, γιατί η νομοθετική λειτουργία και οι αρχές καλής νομοθέτησης δεν έχουν να κάνουν μόνο με τη λειτουργία την εύρυθμη του κοινοβουλευτικού πολιτεύματος, αλλά έχουν να κάνουν με την εύρυθμη λειτουργία αυτής της ίδιας της κοινοβουλευτικής δημοκρατίας και η καταστρατήγηση αυτών των αρχών από όποιον κι αν τις κάνει είναι, θα έλεγα, καταστρατήγηση των καλών αρχών λειτουργίας της δημοκρατίας. 
Επομένως, προτείνουμε επαρκή στοιχειοθέτηση και καταγραφή αυτών των καλών αρχών της νομοθετικής λειτουργίας και αυστηρή εφαρμογή αυτών σε συνάφεια με αυτά που ορίζονται στον Κανονισμό της Βουλής και στο εθιμικό κοινοβουλευτικό Δίκαιο, έτσι ώστε να αποφεύγονται αυτές οι ακραίες και γελοίες -επιτρέψτε μου την έκφραση αυτή- καταστρατηγήσεις της διαδικασίας νομοθέτησης. 

ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Τον λόγο τώρα έχει ο κ. Γαβρήλος, Βουλευτής του ΣΥΡΙΖΑ. Παρακαλώ.
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κυρία Πρόεδρε. 
Συζητάμε σήμερα τα άρθρα 29, 60, 73 και 77 του Συντάγματος και φαίνεται ότι η πρόταση της κοινοβουλευτικής Πλειοψηφίας δεν διακρίνεται σε σχέση με τις προηγούμενες προτάσεις από το να προσπαθεί με έναν συνταγματικό εντυπωσιασμό να μας μιλήσει για την ανάγκη τάχα της κοινωνίας να αλλάξουμε κάποιες διατάξεις του Συντάγματος και να αποτυπώσουμε μία κοινωνική πραγματικότητα που θα έχει μία προοπτική και για τις επόμενες γενιές, αλλά και ότι δεν διακρίνεται από την ανάγκη της κοινοβουλευτικής Πλειοψηφίας να αλλάξει τους κανόνες του πολιτικού παιχνιδιού και της λειτουργίας του πολιτικού μας συστήματος προς ίδιο όφελος και, κυρίως, κομματικό όφελος της σημερινής κοινοβουλευτικής Πλειοψηφίας. Δεν διακρίνεται, επίσης, και από την πρόθεση -σε όλες τις προτάσεις- να αλλάξει ακόμα και τους κανόνες της αγοράς, καταστρατηγώντας και δικαιώματα εργασιακά κ.λπ., αλλά και δικαιώματα γύρω από την υπόθεση του περιβάλλοντος. Αυτό αποτυπώνεται και στις προτάσεις που κάνει σήμερα η κοινοβουλευτική Πλειοψηφία για τα εν λόγω άρθρα. 
Αναφέρομαι στο άρθρο 29. Τα κόμματα, βασικός πυλώνας της αντιπροσωπευτικής δημοκρατίας. Υπάρχει ο ανάλογος σεβασμός από την κυβερνητική Πλειοψηφία και τη διακυβέρνηση της χώρας από τη Νέα Δημοκρατία τα τελευταία χρόνια; Είναι ένα ερώτημα που θα πρέπει να επιστραφεί πρώτα απ’ όλα στον κ. Μητσοτάκη και στην εκτελεστική εξουσία της χώρας αυτά τα τελευταία χρόνια, πώς με συγκεντρωτικό τρόπο, ακόμα και νομοθετώντας περί επιτελικού κράτους, έχουμε φτάσει σε μια εκτελεστική εξουσία η οποία δεν λογοδοτεί, δεν λειτουργεί με διαφάνεια και οδηγούμαστε από το ένα σκάνδαλο στο άλλο ερήμην του κόμματος της Νέας Δημοκρατίας, του κόσμου του, των στελεχών του. Άλλωστε πόσοι είναι αυτοί από τα μέλη, τους φίλους της Νέας Δημοκρατίας που αναρωτιούνται αν σήμερα κυβερνάει η Νέα Δημοκρατία ή ένα κλειστό σύστημα εξουσίας από τον κ. Μητσοτάκη με μερικούς φίλους του. Αυτό είναι το ζήτημα της δημοκρατίας και της όποιας συζήτησης για τα κόμματα. 
Δεν μπορεί σήμερα Υπουργοί που δεν έχουν εκλεγεί να κουνάνε το δάχτυλο σε Βουλευτές της πλειοψηφίας, το κόμμα να μην παίρνει καμία θέση, αυτοί οι Υπουργοί να μη δίνουν πουθενά αναφορά -ούτε στο κόμμα της Νέας Δημοκρατίας ούτε πουθενά- και να του φταίει -τάχα- του κ. Μητσοτάκη το άρθρο 29 του Συντάγματος. Όπου ζορίζεται ο κ. Μητσοτάκης αμέσως ανακαλύπτει και την ανάγκη, τάχα, αλλαγής ενός άρθρου του Συντάγματος. 
Τι στερεί σήμερα στο κόμμα της Νέας Δημοκρατίας, αλλά και στην πολιτική οργάνωση του τόπου μας από την αυτονομία και τη δημοκρατική λειτουργία που πρέπει να έχουν τα κόμματα σε σχέση με αυτό που προβλέπεται στο Σύνταγμά μας; Το Σύνταγμά μας κάνει λόγο για οργάνωση και δράση που οφείλει να εξυπηρετεί την ελεύθερη λειτουργία του δημοκρατικού πολιτεύματος. Αυτό είναι το κόμμα. Τι στερεί το Σύνταγμα από τη δημοκρατική λειτουργία ενός κόμματος; Τι άραγε έχετε στο μυαλό σας όταν έχουμε αυτό το παράδειγμα εφαρμοσμένης πολιτικής από την πλευρά του κ. Μητσοτάκη, που ουσιαστικά μιλάμε για ένα συγκεντρωτικό κόμμα που ξεκινάει και τελειώνει στον ίδιο και σε έναν κλειστό κύκλο ανθρώπων, συνεργατών του; Έχετε κάτι στο μυαλό σας για τον έλεγχο των κομμάτων και θέλετε να φέρετε αυτή την αλλαγή; Έχετε κάτι στο μυαλό σας σε σχέση με κρατικό έλεγχο της εσωκομματικής οργάνωσης ενός κόμματος; Έχετε κάτι στο μυαλό σας που δεν μπόρεσε ο κοινός νομοθέτης να αντιμετωπίσει και υπάρχει ανάγκη να έρθει η αλλαγή του Συντάγματος για να αντιμετωπίσουμε φαινόμενα στα οποία «κλείνετε το μάτι» κατά καιρούς, όπως αυτό της Χρυσής Αυγής; 
Είναι ερωτήματα, ασφαλώς, που τα βάζουμε ως αντιπολίτευση, αλλά νομίζω ότι αυτά τα επτά χρόνια διακυβέρνησης της χώρας από τη Νέα Δημοκρατία δείχνουν ξεκάθαρα την υποκρισία της πρότασης της κοινοβουλευτικής Πλειοψηφίας σήμερα. Άραγε, θέλετε σήμερα που έχετε μία κοινοβουλευτική πλειοψηφία στη Βουλή να ορίσετε τους όρους του παιχνιδιού του δημοκρατικού, σε σχέση με τη λειτουργία των κομμάτων και τι σας κάνει να βλέπετε ότι υπάρχει ένα έλλειμμα στο Σύνταγμα σε σχέση με την οργάνωση των κομμάτων στην χώρα μας; 
Συνεπώς, μένω στο άρθρο 29 λέγοντας ότι υπηρετεί μόνο έναν συνταγματικό εντυπωσιασμό, εκτός αν υπάρχουν υστερόβουλες σκέψεις σε σχέση με τη λειτουργία και την αυτονομία των κομμάτων στη χώρα μας.
Να μιλήσω για το άρθρο 60. Άραγε, τι δεν περιγράφει το Σύνταγμα σήμερα για τη νομοθετική και ελεγκτική αρμοδιότητα του Βουλευτή που θα μπορούσε να πετύχει μία αλλαγή στις διατάξεις του Συντάγματος; Ο Βουλευτής κάνει σήμερα τη δουλειά του, σύμφωνα με τη συνείδησή του, νομοθετεί, ελέγχει, παρεμβαίνει με όλα τα μέσα του κοινοβουλευτικού ελέγχου. Ε, αυτό που θα έπρεπε ενδεχομένως να δούμε είναι αυτή η σύνδεση του Βουλευτή -με αυτό που πολύ καλά γνωρίζει το κόμμα της Νέας Δημοκρατίας- με τις πελατειακές σχέσεις και αν θα πρέπει να ανοίξει μια τέτοια συζήτηση. 
Ποια είναι η σχέση, όπως ακούστηκε εδώ, του Βουλευτή με τη δημόσια διοίκηση; Ο Βουλευτής, ασφαλώς, έχει έναν ελεγκτικό ρόλο, αλλά δεν χρειάζεται να σηκώνει το τηλέφωνο, να κάνει μία παρέμβαση προκειμένου ένας διοικητικός υπάλληλος «να συμμορφωθεί προς τας υποδείξεις». Υπάρχει ο νόμος, υπάρχει το πλαίσιο λειτουργίας και των υπηρεσιών και, ασφαλώς, μέσα από τη Βουλή και τα μέσα που διαθέτει ο Βουλευτής μπορεί να κάνει τη δουλειά του και να ακουστεί στη δημόσια διοίκηση, σύμφωνα με την ιεραρχία που έχει και το πλαίσιο επίλυσης ζητημάτων. 
Πάντα, όμως, η πολιτική ηγεσία έχει την ευθύνη της όποιας λειτουργίας ή δυσλειτουργίας ακόμα και της δημόσιας διοίκησης. Αυτά τα ελλείμματα πολιτικής που αναδείχθηκαν αυτά τα επτά χρόνια της διακυβέρνησης της χώρας από τη Νέα Δημοκρατία δεν μπορεί να τα φορτώνουμε σε προβλήματα, τάχα, του Συντάγματος και ελλείμματα του Συντάγματος ή τα σκάνδαλα που είδαμε με παρεμβάσεις και συναδέλφων Βουλευτών, αλλά πολύ περισσότερο και Υπουργών που διαμόρφωσαν καταστάσεις τέτοιες που πλέον μεγάλο μέρος του Υπουργικού Συμβουλίου βρίσκεται στους διαδρόμους της τακτικής δικαιοσύνης.
Για το ότι κάποιοι Υπουργοί δεν απαντούν στις ερωτήσεις των Βουλευτών δεν φταίει το Σύνταγμα ή ότι απαντούν χωρίς στην ουσία να μπαίνουν στα ερωτήματα που υποβάλλονται από τους Βουλευτές. Και το έχουμε ζήσει αυτό ως αντιπολίτευση να υποβάλλουμε ερωτήσεις στους Υπουργούς, να παίρνουμε καρμπόν απαντήσεις με την ιστορία του ζητήματος, χωρίς να μας λένε τι προτίθεται να κάνει για την επίλυση του προβλήματος η πολιτική ηγεσία του Υπουργείου. Το ζήτημα είναι σε σχέση με τη λειτουργία του Βουλευτή, να αφήνει οξυγόνο η εκτελεστική εξουσία στη νομοθετική εξουσία, κάτι που τα τελευταία χρόνια με κυβέρνηση Μητσοτάκη το στερήθηκε ακόμα και η κοινοβουλευτική Πλειοψηφία και το σύνολο της νομοθετικής εξουσίας. 
Έρχομαι στο άρθρο 73. Τι φταίει για τις νυχτερινές τροπολογίες το Σύνταγμα; Το Σύνταγμα έχει βάλει το πλαίσιο. Ο Κανονισμός της Βουλής είναι ξεκάθαρος για το πώς μπορούμε να λειτουργούμε. Φταίει το Σύνταγμα για το ότι οι Υπουργοί φέρνουν νυχτερινές τροπολογίες χωρίς καμία διαβούλευση, ακολουθώντας μία κακή πρακτική νομοθέτησης, το οποίο έχουμε επισημάνει τα τελευταία χρόνια στην κυβέρνηση; Επιτρέψτε μου να πω ότι αν θα έπρεπε κάτι να δούμε στο άρθρο 73, είναι η ανάγκη να υπάρξει πραγματική λαϊκή νομοθετική πρωτοβουλία, κάτι που φέρεται ότι δεν είναι επιλογή της κοινοβουλευτικής Πλειοψηφίας. Άλλωστε από το 2019 που προβλέφθηκε κάτι σχετικό, έως σήμερα, δεν έχετε φέρει τον σχετικό εκτελεστικό νόμο.
Και να ολοκληρώσω με το άρθρο 77, όπου η θέση μας είναι ξεκάθαρη. Μιλάμε για την ανάγκη να υπάρχει ένας διάχυτος έλεγχος της συνταγματικότητας των νόμων. Δεν βλέπουμε την ανάγκη να υπάρξει ένα συνταγματικό δικαστήριο που θα επιλύει ζητήματα συνταγματικότητας νόμου. Νομίζω ότι τα δικαστήριά μας σε όλα τα επίπεδα μπορούν να κάνουν την όποια διάγνωση και να έχουν αποφάσεις προς τη σωστή κατεύθυνση. Άλλωστε, δεν προβλέπεται στη χώρα μας κάποια ιδιαίτερη νομική παράδοση, προκειμένου να πούμε ότι μπορεί ο έλεγχος των νόμων να περάσει σε ένα τέτοιο δικαστήριο.
Σημασία έχει τόσο η εκτελεστική όσο και η νομοθετική εξουσία, αλλά κυρίως τα δικαστήρια να σταματήσουν, διότι εμπλέχτηκε και η δικαιοσύνη τα τελευταία χρόνια σε αυτήν την υπόθεση εκμετάλλευσης του Συντάγματος και καταστρατήγησης κάθε άρθρου που βρέθηκε να ελέγχεται είτε από το Συμβούλιο της Επικρατείας είτε από άλλα δικαστήρια, του γράμματος, του πνεύματος των διατάξεων του Συντάγματος, όπως για παράδειγμα το άρθρο 16 του Συντάγματος και αρχίσαμε να κάνουμε λόγο για επαυξημένο Σύνταγμα, για πολυεπίπεδη ερμηνεία, παρακάμπτοντας ακόμη και μια γραμματική ερμηνεία ή το πνεύμα της διάταξης.
Αυτό θα πρέπει να προσέξει και η νομοθετική εξουσία, αλλά και η εκτελεστική, διότι το πρόβλημα που υπάρχει στη χώρα μας είναι η ανάγκη πολιτικής λογοδοσίας από την εκάστοτε εκτελεστική εξουσία. Εκεί υπάρχει ένα έλλειμμα και δεν μας φταίει το Σύνταγμα. Και ασφαλώς ζητάμε μια ανεξάρτητη δικαιοσύνη που θα κάνει καλά τη δουλειά της και θα ερμηνεύει το Σύνταγμά μας.
Και δεν μπορεί να έρχεται εδώ ο κ. Σκυλακάκης και κάθε συνάδελφος και να μας λέει ότι φταίει το Σύνταγμα και ότι δεν υπάρχει συνταγματικό δικαστήριο για το έλλειμμα πολιτικής που έχει η Νέα Δημοκρατία τα τελευταία χρόνια να προσελκύσει επενδύσεις, για μία ακόμη φορά το έλλειμμα πολιτικής και τα προβλήματα πολιτικής της Κυβέρνησης Μητσοτάκη τάχα να εντοπίζονται σε ζητήματα που έχουν να κάνουν με διατάξεις του Συντάγματος.
Δεν έχουμε μικρές επενδύσεις, κύριε Σκυλακάκη, κύριοι της Νέας Δημοκρατίας, γιατί το Σύνταγμα δεν βάζει το πλαίσιο και προστασίας -αν θέλετε- του επιχειρείν και εργασιακών δικαιωμάτων, αλλά και προστασίας του περιβάλλοντος. Σταματήστε να θέλετε ένα πολιτικό σύστημα χωρίς κανόνες λειτουργίας και μια αγορά η οποία θα ισοπεδώσει τα πάντα στο πέρασμά της, είτε αυτά είναι εργασιακά δικαιώματα είτε είναι το ίδιο το περιβάλλον.
Σας ευχαριστώ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε.
Τον λόγο έχει ο Βουλευτής της Νέας Δημοκρατίας, ο συνάδελφος κ. Βασίλης Υψηλάντης.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κυρία Πρόεδρε.
Κυρίες και κύριοι συνάδελφοι, δεν θα αναφερθώ στην αρχή της παρέμβασής μου, στα κόμματα εκείνα που ανενδοίαστα βάλλουν κατά της μορφής του πολιτεύματός μας, αλλά θα ήθελα να σταθώ σε κάποιες παρατηρήσεις οι οποίες ακούστηκαν από την πλευρά της Αντιπολίτευσης στη σημερινή συζήτηση.
Και το πρώτο το οποίο θα ήθελα να επισημάνω, είναι ότι η Νέα Δημοκρατία δεν αλλάζει ΑΦΜ, κυρίες και κύριοι συνάδελφοι, αλλά αποτελεί τον ισχυρό εκείνο πολιτικό οργανισμό, που από τη Μεταπολίτευση μέχρι σήμερα προσφέρει στην πατρίδα.
Το δεύτερο στο οποίο θα ήθελα να σταθώ, είναι σχετικά με αυτά που ακούστηκαν για την ανεξαρτησία της γνώμης του Βουλευτή τα οποία, για παράδειγμα, γιατί θα έπρεπε να συνδέσει με τη λειτουργία της ΕΥΠ; Ή για τα καθήκοντα του Βουλευτή, όπου συνδέουν τις συνδιαλέξεις αυτές οι οποίες ακούστηκαν από Βουλευτές σε σχέση με τον ΟΠΕΚΕΠΕ. Και θα ήθελα να τους  πω ότι ο ρόλος και το έργο του Βουλευτή και η ανεξαρτησία της γνώμης τους, είναι πολύ πιο σοβαρά από αυτές τις παρατηρήσεις, τις οποίες κάνουν σε μια τέτοιου είδους πολύ σοβαρή συζήτηση.
Μιλώντας προσωπικά, θα ήθελα να τους πω ότι, ναι, είναι στα καθήκοντά μου να είμαι κοντά στους νησιώτες ακρίτες της Δωδεκανήσου , να ακούω και να συμβάλλω στην επίλυση των προβλημάτων τους. Υπάρχουν, δυστυχώς, εδώ συνάδελφοι αλλά και μία νοοτροπία που δεν μπορεί καν να αντιληφθεί αυτό το μέγεθος της συνεισφοράς του Έλληνα Βουλευτή. Και είναι αυτή η συγκυρία η σημερινή, που αντί να έρθουν να κάνουν αυτοκριτική, κριτικάρουν  τον ρόλο του Έλληνα Βουλευτή.  Δεν είμαστε όλοι ίδιοι. Καθόλου ίδιοι και καθόλου δεν ακολουθούμε τη λειτουργία αυτή, αλλά  την ουσιαστική στο έργο του Βουλευτή. Στην πράξη εμείς, εσείς από τις οθόνες της τηλεόρασης…
Θέλω επίσης να επισημάνω ότι η Νέα Δημοκρατία φέρνει τέτοια νομικά πλαίσια τα οποία, όλα αυτά τα χρόνια δεν μπορούσε να φανταστεί κανένας από αυτούς οι οποίοι τοποθετούνται σήμερα και δίνουν τη δική τους διάσταση.
Θα ήθελα να μιλήσω για θέματα των τοπικών πολεοδομικών, θα ήθελα να μιλήσω για τα κτηματολόγια, θα ήθελα να μιλήσω ακόμα και για τέτοιες αποφάσεις οι οποίες έχουν ενεργοποιηθεί από το 2019 μέχρι σήμερα. 
Έχουν δημιουργηθεί για παράδειγμα,  σαράντα κέντρα  για τις κακοποιημένες γυναίκες και τα παιδιά, είκοσι κέντρα φιλοξενίας τέτοιων γυναικών, ειδική γραμμή, το «Panic Button» και πολλά άλλα τέτοια μέσα τα οποία συνεισφέρουν στην ποιοτικότερη δημοκρατία και βεβαίως, έρχονται σε αντίθεση με όσα κατηγορείται η Νέα Δημοκρατία σήμερα από την Αντιπολίτευση, η οποία ούτε πρόταση έχει ουσιαστική, παρά μόνο μια στείρα κριτική και μάλιστα αβασάνιστη.
Θα ήθελα, κυρίες και κύριοι συνάδελφοι, να επισημάνω, επίσης, ότι η Νέα Δημοκρατία, η οποία θέσπισε το Σύνταγμα του 1975, δεν επιδιώκει τις Αναθεωρήσεις που προτείνει για να απαντήσει στις ανάγκες μιας συγκεκριμένης συγκυρίας ούτε, βέβαια, για να εξυπηρετήσει πρόσκαιρες κυβερνητικές ή κομματικές επιδιώξεις. Αναθεωρούμε με ευθύνη απέναντι στις επόμενες γενιές, ώστε να διασφαλίσουμε ισχυρότερους θεσμούς, αποτελεσματικότερη λειτουργία της πολιτείας και μεγαλύτερη εμπιστοσύνη των πολιτών στη δημοκρατία.
Άλλωστε, ο αείμνηστος Κωνσταντίνος Τσάτσος μάς υπενθυμίζει διαχρονικά ότι η πραγματική δύναμη ενός Συντάγματος κρίνεται από την εφαρμογή του στην καθημερινή λειτουργία των θεσμών. Κατά τον τρόπο αυτό, επιχειρούμε με διάλογο και συνεννόηση η παρούσα Αναθεώρηση του Συντάγματος να αντιμετωπίσει συνταγματικά προβλήματα που διαπιστώθηκαν στην πράξη καθώς και να διαχειριστεί τις σύγχρονες  προκλήσεις.
Θα πρέπει, όμως να μην αφίστανται οι επιλογές αυτές από τα άρθρα αυτοπροστασίας του Συντάγματός μας, τον ίδιο τον πυρήνα δηλαδή, που αφορά, τη μορφή του πολιτεύματος.
Οι προτεινόμενες  αναθεωρήσεις των άρθρων 29, 60, 73 και 77 υπηρετούν ακριβώς τη λογική αυτή.
 Το άρθρο 29 αφορά τα πολιτικά κόμματα, τους βασικούς θεσμούς της αντιπροσωπευτικής δημοκρατίας.
Η πρόταση προβλέπει ότι δεν αρκεί τα κόμματα να υπηρετούν με τη δράση τους την ελεύθερη λειτουργία του δημοκρατικού πολιτεύματος . Οφείλουν και η εσωτερική τους οργάνωση να είναι δημοκρατική.  Η πρόβλεψη αυτή δεν περιορίζει τον πολιτικό  πλουραλισμό. Τον θωρακίζει.
Παράλληλα, εισάγεται η δυνατότητα ελέγχου από το Ανώτατο Ειδικό Δικαστήριο ως προς τη συνδρομή των συνταγματικών εκείνων προϋποθέσεων συμμετοχής των πολιτικών κομμάτων στις εκλογές, σύμφωνα με τα όσα προβλέπει ο νόμος. Πρόκειται για μια θεσμική επιλογή που υπηρετεί την αρχή της αγωνιστικής δημοκρατίας. Η δημοκρατία έχει όχι μόνον το δικαίωμα, αλλά και την υποχρέωση να προστατεύει τον εαυτό της από εκείνους που επιδιώκουν να χρησιμοποιήσουν τις ελευθερίες της για να την καταλύσουν.
Το άρθρο 60 αναδεικνύει τον ρόλο του Βουλευτή. Η ελεύθερη και κατά συνείδηση άσκηση των καθηκόντων του αποτελεί μια θεμελιώδη συνταγματική αρχή.
Η προτεινόμενη αναθεώρηση ενισχύει τον θεσμικό του ρόλο τόσο κατά την άσκηση της νομοθετικής λειτουργίας όσο και κατά την άσκηση ακριβώς του εν γένει κοινοβουλευτικού ελέγχου. Ταυτόχρονα, εισάγει ρητή συνταγματική υποχρέωση της Κυβέρνησης να ανταποκρίνεται ουσιαστικά στον κοινοβουλευτικό έλεγχο.
Η Βουλή δεν μπορεί να περιορίζεται απλά στην ψήφιση νόμων. Οφείλει να ελέγχει αποτελεσματικά την εκτελεστική εξουσία. Η λογοδοσία δεν είναι παραχώρηση της Κυβέρνησης προς το Κοινοβούλιο. Είναι ένα αναπόσπαστο στοιχείο της δημοκρατικής αρχής. Και αυτό επιδιώκουμε με την παρούσα Αναθεώρηση.
Ιδιαίτερα σημαντική, επίσης, είναι και η πρόταση για την αναθεώρηση του άρθρου 73. Η Ελλάδα ταλαιπωρείται δεκαετίες από την πολυνομία, την κακονομία, τις αλληλοεπικαλύψεις και τις συχνές αποσπασματικές τροποποιήσεις της νομοθεσίας. Η συνταγματική κατοχύρωση των αρχών της καλής νομοθέτησης αποτελεί μια ουσιαστική θεσμική μεταρρύθμιση. Η δημόσια διαβούλευση, η αξιολόγηση των συνεπειών κάθε νομοσχεδίου, η αποτίμηση της εφαρμογής του μετά την ψήφισή του και η συστηματική κωδικοποίηση της νομοθεσίας αναβαθμίζονται πλέον σε συνταγματικές επιταγές. Δεν αρκεί να παράγουμε περισσότερους νόμους. Οφείλουμε να παράγουμε καλύτερους νόμους. Νόμους κατανοητούς, σταθερούς και εφαρμόσιμους, νόμους που ενισχύουν την ασφάλεια του δικαίου και δεν δημιουργούν νέα προβλήματα στην κοινωνία και στην οικονομία.
Κυρίες και κύριοι συνάδελφοι, ιδιαίτερο ενδιαφέρον παρουσιάζει και η αναθεώρηση του άρθρου 77. Για πρώτη φορά εισάγεται στη χώρα μας ένας περιορισμένος μηχανισμός προληπτικού ελέγχου της συνταγματικότητας των νόμων πριν από τη δημοσίευσή τους. 
Συγκεκριμένα, προβλέπεται ότι ο Πρόεδρος της Δημοκρατίας, ο Πρωθυπουργός ή η Βουλή μπορούν να παραπέμπουν στο Ανώτατο Ειδικό Δικαστήριο ζητήματα αντισυνταγματικότητας ψηφισμένων νομοσχεδίων πριν αυτά δημοσιευτούν.
Η αρμοδιότητα αυτή είναι αυστηρά οριοθετημένη. Ο Πρόεδρος της Δημοκρατίας μπορεί να ασκεί το δικαίωμα αυτό μόνο μια φορά ανά βουλευτική σύνοδο. Η Βουλή μπορεί να ζητήσει την παραπομπή μόνο με απόφαση της απόλυτης πλειοψηφίας του όλου αριθμού των Βουλευτών. Και επιπλέον, καθιερώνεται υποχρεωτικός προληπτικός έλεγχος για τους νόμους που αφορούν τα άρθρα 51 και 54 του Συντάγματος, δηλαδή για τον εκλογικό νόμο και τα ζητήματα που σχετίζονται με την εκλογή των Βουλευτών. Με τον τρόπο αυτόν εξασφαλίζεται ότι οι κανόνες που διέπουν την ίδια τη δημοκρατική διαδικασία θα έχουν προηγουμένως ελεγχθεί ως προς τη συνταγματικότητά τους.
Η πρόταση αυτή δεν καταργεί τον διάχυτο και παρεμπίπτοντα έλεγχο της συνταγματικότητας που ασκούν όλα τα δικαστήρια της χώρας. Αντιθέτως, τον συμπληρώνει. Ενισχύει την ασφάλεια του δικαίου, αποτρέπει μακροχρόνιες αμφισβητήσεις, προστατεύει το κύρος της νομοθετικής διαδικασίας. Κυρίως, όμως, ενισχύει το κύρος του ιδίου του Συντάγματός μας.
Κυρίες και κύριοι συνάδελφοι, οι προτεινόμενες αναθεωρήσεις έχουν έναν κοινό παρονομαστή: Θωρακίζουν τη δημοκρατική λειτουργία των πολιτικών κομμάτων, αναβαθμίζουν τον ρόλο του Βουλευτή, βελτιώνουν την ποιότητα της νομοθέτησης, εισάγουν πρόσθετες εγγυήσεις συνταγματικότητας των νόμων. Και δεν πρόκειται για αποσπασματικές αλλαγές. Πρόκειται για ένα συνεκτικό θεσμικό σχέδιο, που υπηρετεί το κράτος δικαίου, την ασφάλεια του δικαίου, τη λογοδοσία και την εμπιστοσύνη των πολιτών προς τους θεσμούς.
Αυτό είναι το πραγματικό χρέος του αναθεωρητικού νομοθέτη, να παραδώσει ένα Σύνταγμα ανθεκτικό στον χρόνο, ικανό να ανταποκρίνεται στις προκλήσεις της σύγχρονης εποχής, χωρίς να απομακρύνεται από τις διαχρονικές αρχές της λαϊκής κυριαρχίας, της διάκρισης των λειτουργιών και της προστασίας των δικαιωμάτων. Με αυτό το αίσθημα ευθύνης καλούμαστε να αποφασίσουμε.
Σας ευχαριστώ πολύ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε.
Στη συνέχεια, τον λόγο έχει ο Βουλευτής του ΣΥΡΙΖΑ-Προοδευτική Συμμαχία, ο κ. Ψυχογιός.
ΓΕΩΡΓΙΟΣ ΨΥΧΟΓΙΟΣ: Μήπως είναι η κ. Καραγεωργοπούλου;
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Πώς;
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ήταν άλλη η σειρά που εκφώνησε…
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Έγινε μια αλλαγή.
Είναι δύο ομιλητές οι οποίοι ζήτησαν την αλλαγή, κυρία συνάδελφε, προς το τέλος.
Παρ’ όλα αυτά, αν δεν έχετε αντίρρηση, κύριε Ψυχογιέ, να δώσω τον λόγο στην κυρία συνάδελφο. Όπως το έχω μπροστά μου το ανακοίνωσα.
ΓΕΩΡΓΙΟΣ ΨΥΧΟΓΙΟΣ: Δεν έχω καμία αντίρρηση, κυρία Πρόεδρε.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Η κ. Καραγεωργοπούλου έχει τον λόγο.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Μετά από όσες εισηγήσεις Βουλευτών της Νέας Δημοκρατίας ακούσαμε σήμερα, νομίζω ότι πρέπει να επανέλθω, κατ’ αρχάς, με μια γενική διαπίστωση, ότι αποφασίζετε την Αναθεώρηση του Συντάγματος ενάμιση χρόνο μετά το πέρας της πενταετίας από το 2019. Σε ποια χρονική συγκυρία; Στη χρονική συγκυρία που έχετε διακαώς την ανάγκη, εν είδει αντιπερισπασμού και αποπροσανατολισμού των πολιτών, να μιλάτε για αναθεώρηση συνταγματικών διατάξεων, ενώ στον ίδιο χρόνο προσπαθείτε μάταια να συγκαλύψετε τα σκάνδαλα, που -δυστυχώς, για εσάς- αντί να μπορέσετε να τα εξουδετερώσετε με έναν τρόπο από τη θέαση, ολοένα και καθημερινά προκύπτει ότι αναδεικνύεται, πόσο πολύ βαθιά είστε μέσα σε αυτά και δεν μπορείτε για κανέναν λόγο και με κανέναν τρόπο να ξεπεράσετε την κρίση στην οποία βρίσκεστε. Και είστε σε πανικό. Αυτό είναι ορατό. Η προσπάθεια αποπροσανατολισμού της κοινής γνώμης είναι κάτι που έχει γίνει παντελώς ορατό και είναι πασίδηλο σε όλους μας.
Ξεκινώ από το άρθρο 29. Τι σημαίνει η πρόταση ότι τα κόμματα οφείλουν να οργανώνονται και να λειτουργούν με δημοκρατικό τρόπο; Σε τι διαφέρει, άραγε, από την ήδη σήμερα ισχύουσα διατύπωση του Συντάγματος για τα πολιτικά κόμματα η πρόταση «η οργάνωση και η δράση τους οφείλει να εξυπηρετεί την ελεύθερη λειτουργία του δημοκρατικού πολιτεύματος»; Δεν είναι ορατός ο κίνδυνος της κρατικής παρέμβασης, του κυβερνητικού ελέγχου στο εσωτερικό και τη λειτουργία των κομμάτων, αντί να τηρηθεί αυστηρώς το υπάρχον πλαίσιο του ελέγχου των εκλογικών δαπανών -για παράδειγμα- και της επιβολής κυρώσεων; Μήπως επιχειρείται να μετατεθούν παραλείψεις των φορέων του πολιτικού συστήματος από το πεδίο ευθύνης τους στα δήθεν κανονιστικά κενά του Συντάγματος;
Είναι ερώτηση που σας υπέβαλε ο κ. Παυλόπουλος. Ποια εμπιστοσύνη εμπνέει στην κοινωνία η διαχείριση των οικονομικών του κόμματός σας; Η δημοκρατική λειτουργία δεν είναι επιλεκτική. Είναι συνολική υποχρέωση όλων των πολιτικών δυνάμεων και συνδέεται άρρηκτα με τη διαφάνεια και τη λογοδοσία.
Το προτεινόμενο άρθρο 29 δημιουργεί πεδίο αβεβαιότητας ως προς τους όρους συμμετοχής των πολιτικών κομμάτων στον δημοκρατικό ανταγωνισμό. Τι προσθέτει στα ήδη ισχύοντα η Συνταγματική Αναθεώρηση του άρθρου 60, που προβλέπει τη θεσμική «θωράκιση» του Βουλευτή κατά την άσκηση της νομοθετικής και ελεγκτικής του αρμοδιότητας και κατά την επικοινωνία με την εκλογική του περιφέρεια, ώστε να ενισχυθεί ο νομοθετικός και ελεγκτικός ρόλος αυτού, με ταυτόχρονη νομική δέσμευση της Κυβέρνησης να απαντά ουσιαστικά στον κοινοβουλευτικό έλεγχο;
Με γενική και αφηρημένη έκθεση ιδεών δεν θα καταπολεμήσετε τις αποδεδειγμένες ή έστω ερευνώμενες αρμοδίως πελατειακές σχέσεις που αποδίδονται κυρίως σε πολιτικά στελέχη του κόμματός σας. Θα κοπεί με τις επικοινωνιακές πομφόλυγές σας, που τολμάτε να τις περιβάλλετε με τον μανδύα της αυξημένης τυπικής ισχύος διατάξεων του Συντάγματος, ο ομφάλιος ρόλος που συνδέει τις κρίσεις και τις αποφάσεις των Βουλευτών σας με την επιβαλλόμενη κομματική πειθαρχία; Η δήθεν θωράκιση του Βουλευτή θα αναχαιτίσει το συγκεντρωτικό σύστημα εξουσίας;
Επιχειρείτε να αναγάγετε για λόγους επικοινωνιακούς σε συνταγματικό κανόνα τις αρχές καλής νομοθέτησης που έχετε εισαγάγει στο δίκαιό μας διά του ν. 4622/2019 περί επιτελικού κράτους; Έτσι θα λύσετε το ουσιαστικό πρόβλημα της πλημμελούς εφαρμογής των νόμων και της κακής νομοθέτησης;
Ο σεβασμός στον κοινοβουλευτικό έλεγχο δεν αποδεικνύεται με μία νέα συνταγματική διάταξη. Αποδεικνύεται καθημερινά μέσα στη Βουλή. 
Επιτρέψτε μου μέσα από την προσωπική μου εμπειρία να αναφερθώ σε επίσημα στοιχεία της ίδιας της Βουλής. Σύμφωνα με έγγραφο της Διεύθυνσης Κοινοβουλευτικού Ελέγχου και ειδικότερα του Τμήματος Ερωτήσεων και Αιτήσεων Κατάθεσης Εγγράφων για το διάστημα από 6 Οκτωβρίου 2025 έως 24 Ιουνίου 2026, δεκατέσσερις κοινοβουλευτικές ερωτήσεις μου απαντήθηκαν εκπρόθεσμα, ενώ τριάντα ερωτήσεις μου παρέμειναν αναπάντητες. 
Το πρόβλημα της καθυστέρησης ή ακόμα και της μη απάντησης σε κοινοβουλευτικά μέσα ελέγχου έχει επισημανθεί επανειλημμένα από περισσότερους Βουλευτές της Αντιπολίτευσης διαφορετικών κομμάτων, γιατί όταν η Κυβέρνηση επιλέγει σε ποιες ερωτήσεις θα απαντήσει, πότε θα απαντήσει και με ποια έκταση θα απαντήσει, τότε ο κοινοβουλευτικός έλεγχος παύει να λειτουργεί ως μηχανισμός λογοδοσίας και μετατρέπεται σε μια διαδικασία που εξαρτάται από την καλή θέληση της εκτελεστικής εξουσίας. Αυτό δεν είναι κοινοβουλευτισμός, είναι ευθεία υποβάθμιση του ρόλου της Βουλής.
Καταθέτουμε ερωτήσεις, κάνουμε αιτήσεις κατάθεσης εγγράφων ζητώντας συγκεκριμένα στοιχεία, εκθέσεις ελέγχου για τη διαχείριση δισεκατομμυρίων ευρώ του Ταμείου Ανάκαμψης και αντί να κατατίθενται στη Βουλή, λαμβάνουμε παραπομπές σε ιστοσελίδες, γενικές περιγραφές διαδικασιών και απαντήσεις που αποφεύγουν την ουσία. Μάλιστα, σε τόσο κρίσιμα ζητήματα η απάντηση προς τη Βουλή δεν φέρει καν την υπογραφή του έχοντος την ευθύνη πολιτικού προϊσταμένου, αλλά του υπηρεσιακού διοικητή. 
Αν αυτή είναι η αντίληψη της Κυβέρνησης για την κοινοβουλευτική λογοδοσία, τότε το πρόβλημα δεν είναι συνταγματικό, είναι πρόβλημα πολιτικής κουλτούρας και σεβασμού προς το Κοινοβούλιο. Η υποχρέωση της Κυβέρνησης να ανταποκρίνεται στον κοινοβουλευτικό έλεγχο πρέπει να σημαίνει πλήρη, τεκμηριωμένη, πολιτικά αναλαμβανόμενη απάντηση και όχι τυπική διεκπεραίωση.
Δεν μπορείτε να ζητάτε από τη Βουλή να συνταγματοποιήσει μία υποχρέωση, όταν η ίδια η Κυβέρνησή σας δεν την τηρεί στην καθημερινή κοινοβουλευτική της πρακτική. Η λογοδοσία δεν αρχίζει με την Αναθεώρηση του Συντάγματος, αλλά με τον σεβασμό στο ισχύον Σύνταγμα. 
Πώς διασφαλίζεται η προτεινόμενη κατοχύρωση αρχών καλής νομοθέτησης, η οποία ήδη προβλέπεται στη νομοθεσία, αλλά καταστρατηγείται συστηματικά από την Κυβέρνησή σας; Το άρθρο 73 ορίζει ποιοι έχουν το δικαίωμα κατάθεσης νομοσχεδίων. Ποιον επιχειρείτε να παραπλανήσετε με την πρότασή σας; Οι Βουλευτές που σας ακούμε και συζητάμε έχουμε βιωματική εμπειρία των πρακτικών σας και του ακραιφνώς τρόπου σας ωμής παραβίασης του Συντάγματος. Ποια ανεπαρκή συνταγματική προσθήκη θα αλλάξει την πραγματικότητα που βιώνουμε επί επτά έτη, ότι δηλαδή η συντριπτική πλειοψηφία των νόμων εισάγεται από την Κυβέρνηση και όχι από τους Βουλευτές με διαδικασίες εξπρές, χωρίς επαρκή χρόνο διαβούλευσης, με πλήθος άσχετων τροπολογιών που μπαίνουν σε άσχετα νομοσχέδια, ενώ ακόμη και στο ίδιο νομοσχέδιο μπορεί να συμβεί να περιλαμβάνονται διατάξεις άσχετου αντικείμενου και τροπολογίες που κατατίθενται εκπρόθεσμα σε μία συνολική προσπάθεια να μετατοπίσετε συστηματικά το κέντρο βάρους του κοινοβουλευτικού ελέγχου; 
Όταν τα μέλη του νομοθετικού σώματος, της νομοθετικής εξουσίας, στα οποία ανήκει κατά το Σύνταγμα η αυθεντική ερμηνεία των νόμων, ταυτίζονται με τα μέλη της Κυβέρνησης, δηλαδή της εκτελεστικής εξουσίας, περιπαίζετε την αρχή της διάκρισης των εξουσιών. 
Ήδη από τον χρόνο της τελευταίας Αναθεώρησης, από το 2019, η παράγραφος 6 του άρθρου 73 δίνει τη δυνατότητα στους πολίτες να καταθέτουν προτάσεις νόμων με συγκέντρωση υπογραφών. Γιατί παραμένει ανενεργός; Διότι δεν έχετε φέρει τον εκτελεστικό νόμο, όπως πολύ σωστά είπε πιο πριν ο Νάσος Ηλιόπουλος. Γιατί δεν λαμβάνονται επαρκή μέτρα για την ενεργοποίηση και διεύρυνση της λαϊκής συμμετοχής στη νομοθετική διαδικασία; Γιατί έχει εξοβελιστεί η δυνατότητα για ουσιαστική δεσμευτική συμμετοχή των πολιτών σε αυτήν; Θεωρείτε πως με ευχές και γητειές θα υποχρεούται η κάθε κυβέρνηση να ανταποκρίνεται στον κοινοβουλευτικό έλεγχο και ότι θα πάψουν οι πρακτικές καθυστέρησης ή παράκαμψης του ελέγχου, ενώ δεν προτείνετε δεσμευτικές ποινές σε περίπτωση μη συμμόρφωσης της όποιας κυβέρνησης; Γιατί δεν κατοχυρώνεται ρητά η δυνατότητα δικαστικού ελέγχου της εφαρμογής κανόνων καλής νομοθέτησης; 
Με το άρθρο 77 παράγραφος 3 εισάγεται η δυνατότητα να παραπέμπονται ζητήματα αντισυνταγματικότητας νόμων μετά την ψήφισή τους και πριν από τη δημοσίευσή τους στο Ανώτατο Ειδικό Δικαστήριο. Η παραπομπή αυτή μπορεί να γίνει από τον Πρόεδρο της Δημοκρατίας, τον Πρωθυπουργό ή τη Βουλή. Η κρίση του Ανώτατου Ειδικού Δικαστηρίου περί συνταγματικότητας θα δεσμεύει στο εξής όλα τα δικαστήρια. 
Είναι γνωστή η επικρατούσα αντίδραση των δικαστικών ενώσεων σε κάθε πρόταση περί προληπτικού ελέγχου με κύριο λόγο αντίδρασης την πάγια ανάγκη για προστασία της δικαστικής ανεξαρτησίας και των συνταγματικών εγγυήσεων κατά την εφαρμογή των νόμων. Ο άλλος λόγος εναντίωσης που προβάλλεται είναι πως η προληπτική ακύρωση νόμων από πολιτικά πρόσωπα, όπως είναι ο Πρωθυπουργός ή  η Βουλή, ενέχει τον κίνδυνο πολιτικοποίησης της συνταγματικής δικαιοσύνης, αφού ο έλεγχος θα πραγματοποιείται προτού καν εφαρμοστεί ο νόμος στην πράξη και θέτοντας ζητήματα διάκρισης των εξουσιών. 
Είναι προτιμότερο, λοιπόν, να εφαρμόζεται ένας νόμος, τα αποτελέσματα του οποίου πιθανότατα μετά από χρονοβόρες και πολυέξοδες δικαστικές εμπλοκές θα ανατρέπονται μετά την πάροδο, για παράδειγμα, δέκα ετών και αυτό θεωρείται αποδεκτό και θεμιτό από ένα ευνομούμενο κράτος δικαίου; 
Το σύστημα του δικαστικού ελέγχου της αντισυνταγματικότητας των νόμων στη χώρα μας ανήκει στην οικογένεια των συστημάτων του λεγόμενου «διάχυτου» και «παρεμπιπτόντως» ελέγχου, ενώ παράλληλα ή επάλληλα ισχύει και το σύστημα του συγκεντρωτικού ελέγχου που απαρτίζεται από το υποσύστημα της συγκέντρωσης του ελέγχου στο Ανώτατο Ειδικό Δικαστήριο του άρθρου 100 του Συντάγματος και από το σύστημα του συγκεντρωτικού ελέγχου των κανονιστικών πράξεων στο Συμβούλιο της Επικρατείας κατά το άρθρο 95 παράγραφος 1. 
Ο διάχυτος έλεγχος που καταλήγει στη μη εφαρμογή της αντισυνταγματικής διάταξης δεν χρειάζεται ειδικό συνταγματικό έρεισμα, επειδή απορρέει από τη συνταγματική αποστολή των δικαστηρίων να εφαρμόζουν τον νόμο, επομένως και να επιλέγουν την εφαρμοστέα διάταξη. 
Ο έλεγχος συνταγματικότητας του νόμου από τον κοινό δικαστή είναι έλεγχος του περιεχομένου μιας διάταξης, του κανόνα που απορρέει από αυτήν κατά την εφαρμογή της σε ορισμένη υπόθεση, είναι έλεγχος μη αντίθεσης στο Σύνταγμα και όχι συμφωνίας με αυτό. Πρόκειται κατ’ ουσίαν για έλεγχο αντισυνταγματικότητας. Το δικαστήριο δεν ελέγχει αν η διάταξη είναι ή δεν είναι σύμφωνη με το Σύνταγμα, αλλά εάν είναι αντίθετη σε αυτό. Τα δικαστήρια υποχρεούνται να μην εφαρμόζουν αντισυνταγματικό νόμο. Ο έλεγχος στον οποίο προβαίνουν είναι έλεγχος μη εφαρμογής και όχι έλεγχος ισχύος. Τα δικαστήρια ελέγχουν το αν η διάταξη θα εφαρμοστεί και όχι αν ισχύει. Το ότι τα δικαστήρια υποχρεούνται να μην εφαρμόζουν νόμο που το περιεχόμενό του είναι αντίθετο προς το Σύνταγμα σημαίνει ότι αυτά δεν ελέγχουν το γυμνό κείμενο του νόμου, τη διάταξη, αλλά το περιεχόμενό του, δηλαδή τον κανόνα δικαίου που απορρέει από την εφαρμογή της διάταξης σε ορισμένη υπόθεση. 
Τα δικαστήρια δεν ελέγχουν τον νόμο καθαυτό, δηλαδή αφηρημένα, αλλά ελέγχουν μόνο την εφαρμογή του νόμου σε συγκεκριμένη υπόθεση και επομένως κατ’ ανάγκη ενόψει των πραγματικών ή και νομικών περιστάσεων της υπόθεσης αυτής. Ο έλεγχος που ασκούν είναι ως εκ τούτου συγκεκριμένος και αυτός ο συγκεκριμένος χαρακτήρας του ελέγχου είναι συνδεδεμένος με τον παρεμπίπτοντα χαρακτήρα του. 
Το ισχύον άρθρο 93 παράγραφος 4 προβλέπει ότι τα δικαστήρια υποχρεούνται να ασκούν αυτό τον έλεγχο και η υποχρέωσή τους είναι αυτοτελής. Η θεσμοθέτηση συνταγματικού δικαστηρίου θεωρούμε πως δεν περιορίζει την αυτοτελή υποχρέωση -υποχρέωση και όχι δυνατότητα- να ελέγχουν το περιεχόμενο μιας διάταξης νόμου. Το Σύνταγμα, το θεωρούμενο ως κοινωνικό συμβόλαιο μεταξύ των πολιτών και της εξουσίας, είναι πολύ σοβαρή υπόθεση για να ανατίθεται στη βούληση, στα χέρια ορισμένων ανίκανων ή ικανών για όλα ή ακόμα και αδίστακτων. 
Το Σύνταγμα δεν υπάρχει για να επιβεβαιώνει γρήγορα τις επιλογές της εκάστοτε κυβερνητικής Πλειοψηφίας, αλλά υπάρχει για να τις ελέγχει. Και όσο ισχυρότερες είναι οι δικλείδες αυτού του ελέγχου, τόσο ισχυρότερο θα είναι το κράτος δικαίου. Κοινός παρονομαστής σε όλες τις προτάσεις σας είναι ότι επιχειρείτε τη συνταγματοποίηση αρχών που εσείς οι ίδιοι δεν εφαρμόζετε έχοντας την ευθύνη διακυβέρνησης της χώρας.
Ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε την κυρία συνάδελφο. 
Τον λόγο έχει τώρα ο Βουλευτής του ΣΥΡΙΖΑ-Προοδευτική Συμμαχία κ. Ψυχογιός. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Συγγνώμη, αλλά πόσοι συνάδελφοι είναι μετά τον κ. Ψυχογιό;
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Μάλλον δεν το έχει σήμερα η μοίρα του κ. Ψυχογιού να μιλήσει εύκολα. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Δεν θέλω να προηγηθώ, αλλά να δω πόσοι είναι οι επόμενοι Βουλευτές.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εσείς είστε αμέσως μετά τον κ. Ψυχογιό, αλλά δεν έχουμε αντίρρηση αν θέλετε να προηγηθείτε. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Όχι, δεν θέλω καθόλου να προηγηθώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εντάξει, λοιπόν. 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Μετά είναι ο κ. Μάντζος και τελειώνουμε, έτσι δεν είναι;
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Μάλιστα. 
Τον λόγο, λοιπόν, έχει ο κ. Ψυχογιός. 
ΓΕΩΡΓΙΟΣ ΨΥΧΟΓΙΟΣ: Να είστε καλά, ευχαριστώ, κυρία Πρόεδρε.
Κυρίες και κύριοι συνάδελφοι, θα ξεκινήσω την τοποθέτησή μου με μία αναφορά στο άρθρο 29 και στην πρόταση της κοινοβουλευτικής Πλειοψηφίας για την αναθεώρησή του. Όμως, πριν από αυτό, χρειάζεται να βάλουμε το γενικότερο πλαίσιο. Χρειάζονται τα κόμματα στη σύγχρονη δημοκρατία; Προφανώς και χρειάζονται. Είναι απαραίτητα, είναι αναγκαία, είναι ο συλλογικός διανοούμενος, όπως έλεγε και ο Αντόνιο Γκράμσι, είναι φορείς ιδεολογιών, φορείς προτάσεων και θέσεων και πρέπει διαρκώς να ανατροφοδοτούνται, να αναζωογονούνται από την κοινωνία των πολιτών, από τους συλλόγους, από τους εκπροσώπους και η φωνή τους να φτάνει μέσα στη Βουλή. Αυτή είναι η λειτουργία, αυτή είναι η σημασία τους και αυτό πρέπει να το διαφυλάξουμε με κάθε τρόπο. 
Στην περίοδο και στην συγκυρία που βιώνουμε, υπηρετείται αυτό από την κοινοβουλευτική Πλειοψηφία και κατ’ επέκταση την Κυβέρνηση Μητσοτάκη; Η απάντηση είναι πως όχι, διότι δυστυχώς απαξιώνονται και οι θεσμοί και το πολιτικό σύστημα στα μάτια των πολιτών. Και αυτό, κυρίες και κύριοι συνάδελφοι, κυρία Πρόεδρε, το βλέπουμε και μας το λένε οι πολίτες συνεχώς σε επαφές που έχουμε τις καθημερινές, το λένε και στις δημοσκοπήσεις ευθέως και σε όλες, αλλά το αποδεικνύουν και πολύ σημαντικές και σοβαρές έρευνες, όπως τα στοιχεία που κυκλοφόρησε πριν από λίγες μέρες ο ΟΟΣΑ για την περίοδο 2023-2025, όπου η Ελλάδα έχει μία από τις χειρότερες επιδόσεις μεταξύ των κρατών που συμμετείχαν στην έρευνα στα θέματα του κράτους δικαίου και της εμπιστοσύνης στους θεσμούς. Μόλις 15% είναι η εμπιστοσύνη στα πολιτικά κόμματα, 39% στη Δικαιοσύνη, 24% στη Δημόσια Διοίκηση, 29% στην Αυτοδιοίκηση, 25% στο Κοινοβούλιο και 18% στα μέσα ενημέρωσης. Νομίζω ότι αυτή είναι μία τραγική εικόνα. Είναι μία κατάσταση για την οποία προφανώς έχει μεγαλύτερη ευθύνη η Κυβέρνηση, για ό,τι συμβαίνει, αλλά και εμείς από τον ρόλο μας θα πρέπει να απαντήσουμε σε αυτό με περισσότερη λειτουργία της δημοκρατίας μας, με περισσότερους θεσμούς οι οποίοι να υπηρετούν τον πολίτη, με περισσότερη ουσία σε αυτά που λέμε και κάνουμε, προκειμένου να προστατέψουμε τη δημοκρατία μας, που σε αυτόν τον τόπο κατακτήθηκε με αγώνες και αίμα. Δεν έγινε τυχαία ούτε παραχωρήθηκε. 
Έρχεται, λοιπόν, στο άρθρο 29 η κοινοβουλευτική Πλειοψηφία και λέει ότι τα κόμματα οφείλουν να οργανώνονται και να λειτουργούν με δημοκρατικό τρόπο, τη στιγμή που ήδη το Σύνταγμα προβλέπει ότι η οργάνωση και η δράση τους οφείλει να εξυπηρετεί την ελεύθερη λειτουργία του δημοκρατικού πολιτεύματος. Πρόκειται προφανώς για έναν συνταγματικό εντυπωσιασμό, για συνταγματικό λαϊκισμό θα έλεγα εγώ, ο οποίος έχει σημασία και από ποιον εκφωνείται, από ποια πλευρά -από ποια παράταξη εννοώ- εκφωνείται. Από μία παράταξη όπου Πρόεδρος και Πρωθυπουργός της χώρας είναι ο Κυριάκος Μητσοτάκης, που έχει λειτουργήσει εντελώς συγκεντρωτικά και λειτουργεί εντελώς συγκεντρωτικά και στο κόμμα αλλά και στο κράτος, με το επιτελικό κράτος στην Κυβέρνηση. Άρα, λοιπόν, κάνουμε το κόμμα κράτος και μετά το κράτος λάφυρο. Άρα, παίζει ρόλο το ποιος το λέει αυτό και το ποιος το προτείνει και τι κάνει στην πράξη. 
Το δεύτερο, έχουμε την παρουσία και την επέλαση πραγματικά ισχυρών πελατειακών δικτύων, τα οποία φάνηκαν και στη δικογραφία της Ευρωπαϊκής Εισαγγελίας για τον ΟΠΕΚΕΠΕ -με «γαλάζια» στελέχη να εμπλέκονται- και σε πολλά άλλα σκάνδαλα βέβαια. Άρα, και αυτό τορπιλίζει την ίδια τη λειτουργία των κομμάτων και την αξία τους στα μάτια του κόσμου. 
Και το τελευταίο είναι ότι πρόκειται για ένα κόμμα το οποίο χρωστάει στις τράπεζες κοντά στα 600 εκατομμύρια ευρώ. Άρα λέει ο πολίτης: Εγώ χρωστάω 10, 20, 30 χιλιάδες και κινδυνεύω να χάσω το σπίτι μου, ένα κόμμα το οποίο είναι στην Κυβέρνηση χρωστάει κοντά στα 600 και δεν έχει καμία συνέπεια. Επομένως και αυτό βάλλει κατά της αξιοπιστίας και των κομμάτων, αλλά και των ίδιων δύο μέτρων και δύο σταθμών που βλέπει ο κόσμος απέναντί του και απέναντι σε αυτούς οι οποίοι βρίσκονται σε θέση εξουσίας. Άρα, λοιπόν, αυτό για το άρθρο 29, το οποίο νομίζω ότι είναι σαφές και ξεκάθαρο από την πλευρά μας. 
Έρχομαι τώρα στο άρθρο 73, όπου αναρωτιέται κανείς πώς διασφαλίζεται η προτεινόμενη κατοχύρωση των αρχών καλής νομοθέτησης, η οποία προβλέπεται και στη νομοθεσία και στον Κανονισμό της Βουλής, αλλά παραβιάζεται συστηματικά από την ίδια την Κυβέρνηση. Και τι εννοώ; Ξεκινάω κατ’ αρχάς από αυτό που ακούστηκε και νωρίτερα, υπήρξε η διάταξη του 2019 από την Προτείνουσα Βουλή του τότε κυβερνώντος κόμματος -του ΣΥΡΙΖΑ- και που ήταν η Αναθεωρητική Βουλή που δέχτηκε την προσθήκη στο άρθρο 73 για τη λαϊκή νομοθετική πρωτοβουλία και που ακόμα μέχρι σήμερα δεν έχει υπάρξει ο εφαρμοστικός νόμος για να δοθεί η δυνατότητα της λαϊκής νομοθετικής πρωτοβουλίας, παρ’ ότι υπήρξαν ζητήματα και συλλογή υπογραφών γι’ αυτό. Κρατάμε, λοιπόν, αυτό ως ένα δεδομένο. 
Δεύτερον, όποιοι βιώνουμε την καθημερινή κοινοβουλευτική πρακτική και πραγματικά με τους ανθρώπους που είμαστε εδώ τακτικότατα και παρακολουθούμε και τα νομοσχέδια και τις τροπολογίες και τις ερωτήσεις, έχει κανείς να παρατηρήσει τα εξής και πρέπει να ακουστούν αυτά, διότι και δεν είμαστε όλοι ίδιοι, αλλά θα πρέπει όταν μιλάμε για αλλαγές να μιλάμε στην πράξη για τις αλλαγές, να μιλάμε πραγματικά για τις αλλαγές, να καταδικάζουμε τα κακώς κείμενα, μήπως και μπορέσουμε να τα διορθώσουμε και να τα βελτιώσουμε για λογαριασμό των πολιτών που βρισκόμαστε εδώ μέσα. 
Πρώτον, έχουμε άσχετες τροπολογίες οι οποίες έρχονται κατά συρροή σε άσχετα νομοσχέδια. Κατά συρροή. Άσχετες τροπολογίες σε νομοσχέδια τα οποία έχουν εντελώς άλλο αντικείμενο, ακόμα -όπως ακούστηκε με ειλικρίνεια και από ένα στέλεχος και έναν Βουλευτή συνάδελφο της Πλειοψηφίας- και σε διεθνείς συμβάσεις, οι οποίες κυρώνονται από το ελληνικό Κοινοβούλιο. Έρχονται την τελευταία στιγμή, ενώ αυτό πλέον έχοντας βγει και από τη δαμόκλειο σπάθη των μνημονίων και του δικαίου εξαίρεσης, που ίσχυσε όντως κάποια χρόνια στη χώρα, μπορεί αυτό να αποφευχθεί -έπρεπε να έχει αποφευχθεί- δυστυχώς όμως συνεχίζεται.
Και κάτι τελευταίο πάνω στις τροπολογίες, έχετε εισαγάγει και το εξής πρωτόγνωρο. Φέρνετε τροπολογίες που ενδεχομένως έχουν και ένα θετικό αντίκτυπο, ένα θετικό περιεχόμενο, ένα θετικό πρόσημο και τις βάζετε μαζί με διατάξεις οι οποίες ξέρετε ότι η Αντιπολίτευση δεν θα ψηφίσει. Δηλαδή εργαλειοποιείτε ακόμα και αυτό, προκειμένου να βγείτε μετά και να πείτε κοιτάξτε, η Αντιπολίτευση δεν τα ψήφισε, δεν θέλει τα κοινωνικά μέτρα της Κυβέρνησης. Ε, τόσο πολύ πια; Δηλαδή μέχρι εκεί φτάνουμε; Να μπορεί, να θέλει η Αντιπολίτευση να ψηφίσει κάτι και βάζοντάς τα -εν είδει «σωλήνα»- μέσα σε μια τροπολογία να την εγκλωβίζετε και να μην τα ψηφίσει, γιατί διαφωνεί με άλλες διατάξεις που είναι εκεί μέσα και συζητάμε για καλή νομοθέτηση; 
Κοιτάξτε, υπάρχουν επίσης στη διαδικασία της ακρόασης φορέων, περικοπές πολλών συλλόγων, φορέων, κινήσεων, πρωτοβουλιών, κινημάτων, οι οποίοι θέλουν να έρθουν στη Βουλή για να μας βοηθήσουν και να συνδράμουν στην επεξεργασία των νομοσχεδίων. Άρα, λοιπόν, και αυτό είναι ένα πρόβλημα, διότι είναι που είναι περιορισμένη η διαβούλευση, έρχονται κατευθείαν τα νομοσχέδια μετά, θέλουν οι φορείς να έρθουν, να πάρουν θέση και να μας διαφωτίσουν και πάλι υπάρχουν περικοπές σε φορείς, κρίσιμους πολλές φορές, για το ζήτημα που διαπραγματεύεται το νομοσχέδιο.
Και τέλος, για να μη μακρηγορήσω, υπάρχει ένας βομβαρδισμός νομοσχεδίων με εκατοντάδες άρθρα, τα οποία -και άνθρωποι που είμαστε έμπειροι σε αυτό το Κοινοβούλιο- είναι δύσκολο να μπορέσουμε να τα παρακολουθήσουμε σε βάθος. Φανταστείτε οι πολίτες. Ένα χαρακτηριστικό παράδειγμα είναι το Υπουργείο Δικαιοσύνης, το οποίο έχει φέρει πιθανότατα τα περισσότερα νομοσχέδια που κάνουν και κομβικές, ριζικές αλλαγές και στον δικαστικό χάρτη και στη δικονομία και στις διατάξεις ουσίας των κωδίκων -πάρα πολλά νομοσχέδια- τα οποία -ακριβώς λόγω αυτού του βομβαρδισμού- ούτε οι δικηγόροι ούτε οι δικαστές ούτε οι δικαστικοί υπάλληλοι ούτε η ίδια η διοίκηση και πολύ περισσότεροι οι πολίτες δεν μπορούν εύκολα να ενσωματώσουν, να εφαρμόσουν, να υλοποιήσουν και να κάνουν αυτό το οποίο λέει το λειτούργημά τους. 
Άρα, αυτό είναι κάτι το οποίο είναι πάρα πολύ αρνητικό και το σημειώνω, διότι δεν είναι καλή η νομοθέτηση και μάλιστα σε πολλά από αυτά τα νομοσχέδια υπήρξαν αλλαγές στις αλλαγές της ίδιας Κυβέρνησης. Άρα, αυτό απαξιώνει, διαλύει και την ίδια την εφαρμογή των νόμων, που μπορεί εμείς να διαφωνούσαμε στους περισσότερους από αυτούς, αλλά όταν είναι νόμος του κράτους η διοίκηση καλείται να το εφαρμόσει. Δεν μπορεί να κάνει ούτε αυτό. 
Κλείνω, λοιπόν, κυρία Πρόεδρε, λέγοντας ότι αυτές είναι οι θέσεις μας και αυτό σημαίνει στην πράξη σεβασμός του πολίτη και καλή νομοθέτηση, όταν οι διαδικασίες είναι σωστές. Όμως, πολύ περισσότερο, η αίσθηση του κόσμου ότι εδώ μέσα φέρνουμε τα δημοκρατικά αιτήματα, τα ακούμε, δίνουμε μάχες γι’ αυτά και στο τέλος λαμβάνονται υπ' όψιν, είναι αυτό που θα ενισχύσει και την παρουσία του κόσμου όχι μόνο κάθε τέσσερα χρόνια, αλλά και κάθε μέρα σε κάθε γειτονιά και σε κάθε χώρο εργασίας που τέτοια ζητήματα τίθενται καθημερινά. 
Ευχαριστώ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε πολύ, κύριε συνάδελφε.
Τον λόγο τώρα έχει η κ. Σία Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κυρία Πρόεδρε.
Συζητάμε μερικά από τα πιο σημαντικά άρθρα του Συντάγματος και είναι πραγματικά λυπηρό το ότι δεν απασχολεί γενικώς και τη Βουλή, αλλά και τη δημόσια σφαίρα, το ζήτημα της Συνταγματικής Αναθεώρησης, γιατί ναι μεν γίνεται από τη Νέα Δημοκρατία για να πετάξει -αν μου επιτρέπετε την έκφραση- την μπάλα στην εξέδρα, παρ’ όλα αυτά συζητάμε για τον καταστατικό χάρτη της χώρας. Για όποιον λόγο και να γίνεται η συζήτηση από τη Νέα Δημοκρατία, από την Κυβέρνηση, το κρίσιμο είναι ότι η συζήτηση γίνεται και ανοίγουν θέματα τα οποία θα βρούμε μπροστά μας ως νομοθετικό Σώμα, ως κοινωνία, ως λαός. 
Άρθρο 29. Προσέξτε, δεν έχουμε απλώς μία πρόταση για τροποποίηση του άρθρου 29. Έχουμε αλλαγή παραδείγματος από το 1975 και μετά για πρώτη φορά. Άκουσα πάρα πολύ προσεκτικά τον Πρόεδρο της Επιτροπής Συνταγματικής Αναθεώρησης και μου έκανε εντύπωση -και δεν είναι τυχαίο- ότι απαντούσε ειδικά στον κ. Γκιόκα, τον Βουλευτή του Κομμουνιστικού Κόμματος Ελλάδας. Δεν είναι τυχαίο. Ο κ. Βορίδης είναι ο Πρόεδρος. Είναι ένας από τους ανθρώπους που επεξεργάστηκαν τις τροποποιήσεις στο Σύνταγμα που καταθέτει η Νέα Δημοκρατία. Φαίνεται ότι ο κ. Γκιόκας χτύπησε ακριβώς εκεί που κατευθύνονται αυτές οι τροποποιήσεις της Νέας Δημοκρατίας. Πολλές φορές έχω πει σε αυτή τη Βουλή ότι πρέπει να γίνεται διαβούλευση την ώρα που συζητούνται διάφορα θέματα, ειδικά όταν πρόκειται για προτάσεις για τροποποίηση του Συντάγματος, για Αναθεώρηση του Συντάγματος. Είχε ενδιαφέρον, λοιπόν, να σκεφτούμε τι είπε ο κ. Βορίδης και γιατί απάντησε, όπως απάντησε, κατ’ εξοχήν στον κ. Γκιόκα. 
Είπα, λοιπόν, ότι έχουμε αλλαγή παραδείγματος. Το 1975, μετά την πτώση της δικτατορίας και την επανίδρυση της Δημοκρατίας, είχαμε τη Συνταγματική Αναθεώρηση και την Ε΄ Αναθεωρητική Βουλή. Τότε, η Νέα Δημοκρατία είχε καταθέσει πρόταση ούτως ώστε τα κόμματα να αντιμετωπίζονται στο ίδιο πνεύμα της Δημοκρατίας της Γερμανίας, αυτό της μαχητικής δημοκρατίας, δηλαδή να απαγορευτούν, όπως έκανε η Γερμανία, οι εχθροί της δημοκρατίας. Εκείνη η Ε΄ Αναθεωρητική Βουλή, υπό την πίεση του ΠΑΣΟΚ και των κομμάτων της Αριστεράς, τελικά αποφάσισε ότι η δημοκρατία μας θα είναι ανεκτική, θα παίρνει το ρίσκο να είναι ανεκτική. Βέβαια, πήρε αυτήν την απόφαση και πίεσε το ΠΑΣΟΚ και τα κόμματα της Αριστεράς, γιατί είχαμε την πολύ πρόσφατη τραυματική εμπειρία της απαγόρευσης του Κομμουνιστικού Κόμματος Ελλάδας από τις εκλογές και από τη δημοκρατική διαδικασία. 
Πήρε, λοιπόν, την απόφαση η δημοκρατία η δική μας και με την εμπειρία που είχε συσσωρεύσει ο λαός ότι η πολιτική ελευθερία θέλει τόλμη και εμπιστοσύνη. Άλλωστε, όπως απέδειξε και η λειτουργία των ποινικών μας δικαστηρίων για τις εγκληματικές οργανώσεις οι οποίες ενδύονται τον μανδύα κόμματος και εμφανίζονται, τα ποινικά δικαστήριά μας είναι σε θέση να τις αντιμετωπίσουν. Η Χρυσή Αυγή καταδικάστηκε, όπως και οι άνθρωποί της, ως εγκληματική οργάνωση, όπως άλλωστε και της άξιζε. 
Άρα, λοιπόν, με το να μπαίνει μία τέτοια πρόταση τροποποίησης του Συντάγματος, μήπως υπάρχει ένας ισχυρός κίνδυνος να προχωράμε σε έναν ολισθηρό δρόμο; Ας το σκεφτούμε και ας μιλήσουμε ακριβώς σε αυτό το έδαφος, ειδικά όταν έχουμε τον κίνδυνο τον μεγάλο των δύο άκρων που επαναλαμβάνονται. Άλλωστε και στη Γερμανία αυτό έγινε, δηλαδή απαγορεύτηκε το ναζιστικό κόμμα και απαγορεύτηκε συγχρόνως και το Κομμουνιστικό Κόμμα τότε και λόγω Ψυχρού Πολέμου, κλπ. Έχουμε τον κίνδυνο να προχωράμε σε έναν ολισθηρό δρόμο. Και Αναθεώρηση του Συντάγματος δεν γίνεται κάθε μέρα. Δεν είναι ένας νόμος που τον ξεπερνάμε όλοι. Οι περισσότεροι συνταγματολόγοι έχουν αποφανθεί επί αυτού του θέματος. 
Ας έρθουμε, όμως, στο εξής: Υπάρχει πρόβλημα του κομματικού συστήματος; Υπάρχει έλλειψη εμπιστοσύνης στο κομματικό σύστημα; Αυτό είναι το ερώτημα της εποχής μας. Και γιατί υπάρχει αυτή η έλλειψη εμπιστοσύνης από τη μεριά των πολιτών; 
Αντί, λοιπόν, να διαβουλευτούμε πάνω σε αυτό το μείζον θέμα, ενώ τα πολιτικά κόμματα είναι το θεμέλιο της δημοκρατίας -εκεί βασίστηκε η δημοκρατία, στα πολιτικά κόμματα- βλέπουμε ένα τεράστιο έλλειμμα εμπιστοσύνης. Δεν μιλάμε γι’ αυτό. Μιλάμε για άλλα πράγματα που μπορεί να μας φέρουν προ εκπλήξεων. Για το αν ένα κόμμα είναι αρχηγικό και για το τι κάνει -όπως βλέπουμε, όλο και περισσότερο τα κόμματα είναι αρχηγικά- εκεί χρειάζεται εκπαίδευση των πολιτών, των μελών των κομμάτων, των στελεχών των κομμάτων, για να εγγυηθούν αυτά τη δημοκρατική λειτουργία των κομμάτων τους. Διαφορετικά, θα πάμε σε άλλα πράγματα που δεν είναι τα καλύτερα δυνατά. 
Για παράδειγμα, μήπως θα έπρεπε να συζητήσουμε για την έλλειψη εμπιστοσύνης στα πολιτικά κόμματα και για το ότι τα πολιτικά κόμματα πια ελάχιστα διαφοροποιούνται λόγω άλλων πλαισίων, δηλαδή Ευρωπαϊκής Ένωσης, παγκοσμιοποίησης, κ.λπ.; Δεν διαφοροποιούνται στο κύριο, στο κρίσιμο, που είναι η εις βάθος αντιπαράθεση για οικονομική και κοινωνική πολιτική. Αυτά είναι θέματα που στη δημοκρατία μας πρέπει να τα συζητήσουμε τη σήμερον ημέρα τουλάχιστον.
Το άρθρο 60 αφορά τον βουλευτικό θεσμό. Εδώ, πραγματικά, το να ζητάει αναθεώρηση η Νέα Δημοκρατία η οποία έχει κάνει τα αδύνατα δυνατά για να υπονομεύσει τον θεσμικό ρόλο του Βουλευτή, προκαλεί τουλάχιστον ειρωνικό χαμόγελο. Θα συμφωνήσω με τον κ. Δουδωνή σε αυτό που είπε, δηλαδή μήπως προτίθεται η Νέα Δημοκρατία να συνταγματοποιήσει το ρουσφέτι με αυτόν τον τρόπο. 
Άκουσα  τον κ. Βορίδη. Καλό θα είναι μερικές φορές να τον ακούμε προσεκτικά σε αυτά που λέει. Είπε, λοιπόν, ο κ. Βορίδης ότι ο Βουλευτής δεν είναι μόνο αντιπρόσωπος του έθνους, αλλά είναι αντιπρόσωπος και της εκλογικής του περιφέρειας. 
Συγγνώμη, ξέραμε κάτι διαφορετικό μέχρι σήμερα; Πώς λειτουργεί η κοινοβουλευτική δημοκρατία και πώς μπαίνει τώρα αντιπαραθετικά -προσέξτε- ο αντιπρόσωπος του έθνους και ο αντιπρόσωπος της περιφέρειας; Όλο μας το εκλογικό σύστημα, όλη η κοινοβουλευτική διαδικασία δεν βασίζεται ακριβώς στο ότι ο Βουλευτής ως αντιπρόσωπος του έθνους αντιπροσωπεύει συγχρόνως και την εκλογική του περιφέρεια; Είπε ο κ. Βορίδης να μην έχει προβλήματα στην επαφή του με την εκλογική περιφέρεια και διάφορα τέτοια. 
Αυτό, εάν το αναλύσουμε σε βάθος -δυστυχώς, δεν έχω χρόνο- θα μας πουν διάφορα πράγματα που εκεί θα πούμε «αλλαγή του παραδείγματος», όπως λέω εγώ. Και  εδώ -και θα τελειώσω πολύ σύντομα- είπαν και άλλοι συνάδελφοι -κι είπε «συγγνώμη» ο κ. Βορίδης- ότι ο Βουλευτής πρέπει να επικοινωνεί με τη δημόσια διοίκηση. Είναι υποχρέωσή του. Και με τη δημόσια διοίκηση και κοινοβουλευτικό έλεγχο να κάνει και όλα να τα κάνουμε. Μας το λέει αυτό αθώα. Οι Βουλευτές που ελέγχονται της Νέας Δημοκρατίας δεν ελέγχονται για την επαφή τους με τη δημόσια διοίκηση, ελέγχονται στο πλαίσιο ενός σκανδάλου. Δεν ελέγχονται γενικά και αόριστα, σήκωσα εγώ το τηλέφωνο και πήρα τον πρόεδρο του τάδε οργανισμού, αλλά στο πλαίσιο ενός σκανδάλου. Δεν λέω τώρα για τις κοινοβουλευτικές ερωτήσεις, δε λέω για όλο αυτό το πράγμα το οποίο έχει γίνει τα τελευταία χρόνια. 
Θα κλείσω με το άρθρο 73 και θα πω δύο λόγια μόνο. Βεβαίως, φαίνεται αληθοφανές ότι θα είχε πολύ ενδιαφέρον να γίνουν αλλαγές στο άρθρο 73, γιατί έχουμε πρόβλημα με το πώς η ελληνική νομοθέτηση φτάνει στον πολίτη και η καλή νομοθέτηση δεν είναι θέμα νομικό, είναι θέμα δημοκρατίας ουσιαστικό. Εδώ, όμως, οι άπειρες τροπολογίες, οι πιεστικοί χρόνοι κατάθεσης νομοσχεδίων, διαβούλευσης -σχεδόν στο πόδι- και τα ασφυκτικά περιθώρια για να έλθουν φορείς -οι περισσότεροι των οποίων δεν καλούνται τις περισσότερες φορές- μας έχουν οδηγήσει σε αυτό που μας έχουν οδηγήσει. Δηλαδή, στο να μην ξέρουν οι πολίτες κάθε φορά τι ψηφίζεται,  πώς ψηφίζεται -πολλές φορές και εμείς οι ίδιοι οι Βουλευτές που βλέπουμε δώδεκα η ώρα τη νύχτα ή μία ώρα τη νύχτα- και όχι μόνο για τροπολογίες, αλλά και για νομοσχέδια. 
Κλείνω μόνο με μία φράση. Το είπε ένας συνάδελφος, θα το επαναλάβω και εγώ. Έχουμε πολλές φορές μια νομοθέτηση η οποία ξεπερνάει κάθε όριο κοινοβουλευτικής δημοκρατικής διαδικασίας. Αυτό, πρέπει να το έχουμε συνέχεια κατά νου για να αλλάξει, όπως επίσης, το ότι δεν φρόντισε η Κυβέρνηση να φέρει εφαρμοστικό νόμο για τη λαϊκή νομοθέτηση, κάτι που θα άνοιγε το μείζον διακύβευμα του καιρού μας, τη λαϊκή συμμετοχή, ώστε να αισθάνεται ο λαός πάλι ότι έχει λόγο στην κοινοβουλευτική διαδικασία. Δεν έφερε καν εφαρμοστικό νόμο και έρχεται τώρα να φέρει τροποποίηση για την καλή νομοθέτηση κλπ.; 
Ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κυρία συνάδελφε.
Και τώρα τον λόγο έχει ο Βουλευτής του ΠΑΣΟΚ-Κινήματος Αλλαγής, ο κ. Μάντζος.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κυρία Πρόεδρε.
Δεν νομίζω ότι από τις τόσες ώρες συζήτησης έχει αναφανεί και ιδίως από τις εισηγήσεις των συναδέλφων της Πλειοψηφίας, ότι οι προτάσεις της Πλειοψηφίας για την αναθεώρηση κρίσιμων διατάξεων που αφορούν στη λειτουργία του Κοινοβουλίου, μόνο ως διάθεση αυτοκριτικής θα μπορούσαν να εκληφθούν, η οποία  αυτοκριτική, όμως, έχει βαθύ έλλειμμα ειλικρίνειας.  Διότι όλες οι προτάσεις της Νέας Δημοκρατίας είναι σαν να αντικατοπτρίζουν πράξεις, παραλείψεις ή και θεσμικές εκτροπές οι οποίες έλαβαν χώρα το προηγούμενο διάστημα κατά τη διάρκεια της τρέχουσας κοινοβουλευτικής περιόδου. 
Διατρέχω τα άρθρα, όπως έχουν εισαχθεί από την Πλειοψηφία. Το άρθρο 29 μιλάει για τις αρχές της δημοκρατικής λειτουργίας των κομμάτων, σύμφωνα με την πρόταση Αναθεώρησης της Νέας Δημοκρατίας και πράγματι μόνο ως ειρωνεία μπορεί να εκληφθεί αυτή η πρόταση από τη Νέα Δημοκρατία, διότι είναι η Νέα Δημοκρατία και ο Πρόεδρός της, ο σημερινός Πρωθυπουργός εκείνος και η ηγεσία του κόμματος εκείνη, η οποία προσέβαλε τον ίδιο τον ρόλο των Βουλευτών της Πλειοψηφίας τον Ιούλιο του 2025 -σε λίγες μέρες συμπληρώνεται ένα έτος- όταν παρά τα επίμονα ερωτήματα από την πλευρά της Αντιπολίτευσης πώς θα τοποθετηθεί η Πλειοψηφία σε μια κρίσιμη υπόθεση, όπου η Ευρωπαϊκή Εισαγγελία είχε αποστείλει ολοκληρωμένο φάκελο με αρχή, μέση και τέλος και νομική υπαγωγή και συμπέρασμα για την ποινική διερεύνηση ενδεχόμενων ευθυνών των κυρίων Βορίδη και Αυγενάκη, παρά τα ερωτήματά μας και παρά τη σοβαρότητα του σκανδάλου του ΟΠΕΚΕΠΕ, οι συνάδελφοι της Πλειοψηφίας κρύβονταν όλη την ημέρα και στο τέλος της ημέρας με απόφαση της ηγεσίας της Κοινοβουλευτικής τους Ομάδας έφυγαν από τη Βουλή, με αποτέλεσμα οι 67 επιστολικές ψήφοι να κρίνουν μια πολύ σημαντική, πολύ σοβαρή, για την ίδια τη λειτουργία της δημοκρατίας μας, αλλά και την οικονομία -ιδίως στον πρωτογενή τομέα- υπόθεση, όπως αυτή του ΟΠΕΚΕΠΕ. Άρα, για ποια ακριβώς εσωκομματική δημοκρατία μιλάει η Νέα Δημοκρατία;
 Επίσης, αν υπάρχει κάτι για το  οποίο μπορούμε να μιλήσουμε και πρέπει να συζητήσουμε, σε σχέση με τη λειτουργία των κομμάτων, είναι η άλλη πρότασή μας για το πώς πρέπει να ελέγχονται οι εκλογικές δαπάνες των κομμάτων και των υποψηφίων Βουλευτών. Και αυτό είναι κάτι το οποίο δεν θέτει η Πλειοψηφία και είναι σε συνάρτηση με την πρότασή μας για το νέο άρθρο 29Α για την Εθνική Αρχή Διαφάνειας, ως μία νέα Ανεξάρτητη Αρχή. Για το πώς, κατά την άποψή μας, μια εθνική αρχή διαφάνειας που δημιουργήθηκε ως αποκεντρωμένη υπηρεσία -του κράτους λέμε εμείς και της Κυβέρνησης, δυστυχώς, και το έχει αναδείξει η Αντιπρόεδρος της Επιτροπής και Προεδρεύουσα αυτή τη στιγμή,  η καλή συνάδελφος κ. Λιακούλη, πολλές φορές στον  δημόσιο λόγο ως αρμόδια τομεάρχης- θα έπρεπε να έχει συνταγματικής περιωπής θέση και να μπορεί και να ελέγχει τα οικονομικά των πολιτικών κομμάτων -τις δηλώσεις περιουσιακής κατάστασης των Βουλευτών-με σκοπό την ενίσχυση της διαφάνειας και την αποδέσμευση των σχετικών ελέγχων από αυτόν τον κοινοβουλευτικό αυτοέλεγχο. Ναι, να το συζητήσουμε σε σχέση με τη λειτουργία των κοινοβουλευτικών κομμάτων. Εμείς επιμένουμε σε προτάσεις οι οποίες δεν έχουν απλώς επικοινωνιακή χροιά, αλλά συμβάλλουν στην εμπέδωση του κράτους δικαίου και στη διαφάνεια. 
Έχω την αίσθηση, λοιπόν, ότι το άρθρο 29, έτσι όπως εισάγεται από την Πλειοψηφία, δεν έχει λόγο, διότι πολύ απλά ήδη και από την ισχύουσα σήμερα συνταγματική διάταξη, αλλά και από τις διατάξεις της κοινής νομοθεσίας όλα αυτά έπρεπε να θεωρούνται δεδομένα. Το ότι  η εσωκομματική δημοκρατία, δηλαδή, δεν χρειάζεται κατ’ ανάγκη συνταγματική κατοχύρωση, μου θυμίζει την περίπτωση του άρθρου 86. Το άρθρο 86 υπάρχει, αρκεί να το σεβόμαστε και να το εφαρμόζουμε.  Το ότι γεννάται η ανάγκη της αναθεώρησής του, γεννάται, κυρίως, από την καταστρατήγηση που έχει προηγηθεί από την Πλειοψηφία.  Εξάλλου δε, όσον αφορά στα αναγκαία εργαλεία για τον αποκλεισμό κομμάτων που στρέφονται κατά της δημοκρατικής έννομης τάξης, εμείς θεωρούμε ότι ήδη το νομοθετικό πλαίσιο τα παρέχει αυτά τα εργαλεία στη δικαιοσύνη και μάλιστα, για να είμαι ειλικρινής και ως νομικός, θεωρώ ότι το Α1΄ Τμήμα του Αρείου Πάγου ήδη έχει ανταποκριθεί σε σημαντικό βαθμό στην αρμοδιότητά του. Δεν κατανοώ γιατί πρέπει να υπάρχουν περαιτέρω περιοριστικές διατάξεις ή να μεταφερθεί αυτή η αρμοδιότητα στο Ανώτατο Ειδικό Δικαστήριο.  
Στο άρθρο 60 στο ίδιο πλαίσιο είναι και η προβληματική για τη θωράκιση του ρόλου του Βουλευτή.  Προφανώς πρέπει να θωρακιστεί ο ρόλος του Βουλευτή, αλλά κυρίως, να θωρακιστεί η ελευθερία και η αξιοπρέπειά του απέναντι σε αντιθεσμικές και αντικοινοβουλευτικές πρακτικές, όπως αυτή που περιέγραψα πέρυσι τον Ιούλιο του 2025, της οποίας συμπεριφοράς έτυχαν οι ίδιοι συνάδελφοι της Πλειοψηφίας από το κόμμα της Κοινοβουλευτικής τους Ομάδας. 
Θέλω να σταθώ και εγώ, σε συνέχεια των όσων είπε η κ. Αναγνωστοπούλου, σε σχέση με τον ρόλο του Βουλευτή ως αντιπροσώπου του έθνους, σύμφωνα με το συγκεκριμένο άρθρο που σήμερα διέπει τον Βουλευτή, το άρθρο 60. Δεν θεωρώ ούτε εγώ ότι η πρόταση της Πλειοψηφίας για την αποσαφήνιση και τη διευκόλυνση πιο σωστά της επικοινωνίας του Βουλευτή με την εκλογική περιφέρεια είναι σε σωστή κατεύθυνση. Όπως ο Γενικός Εισηγητής ο Παναγιώτης Δουδωνής ήδη εδώ και ώρες έχει τοποθετηθεί με σαφήνεια, θεωρώ και εγώ ότι αυτό είναι ωμά η συνταγματική νομιμοποίηση του ρουσφετιού.  Είναι ακριβώς επειδή οι συνάδελφοι της Πλειοψηφίας βρέθηκαν αντιμέτωποι με ενδεχόμενη δικαστική διερεύνηση και σίγουρα με πολιτικά ζητήματα εξ αφορμής του σκανδάλου του ΟΠΕΚΕΠΕ και έρχονται τώρα αυτήν την περιπέτεια τη δικαστική, τη νομική, την πολιτική να τη μετουσιώσουν σε συνταγματικό κείμενο, προκειμένου να μας πουν τι; Ότι αυτοί καλά το έκαναν, το Σύνταγμα δεν τους έδινε τα εργαλεία, το Σύνταγμα τους άφηνε εκτεθειμένους και πρέπει να αναθεωρήσουμε το Σύνταγμα, ώστε να συνεχίσουν να κάνουν τα ρουσφέτια ο κάθε ένας Βουλευτής ανενόχλητος. 
 Αυτό είναι άλλο πολιτικό παράδειγμα, είναι άλλη πολιτική πρακτική, την οποία δεν μπορούμε να εγκρίνουμε, πόσο μάλλον να την κατοχυρώσουμε συνταγματικά. διότι το θέμα είναι πώς προσλαμβάνει κάθε παράταξη τη συμμετοχή.
Εμείς θεωρούμε ότι η συμμετοχή του δημοκρατικού πολίτη δεν είναι απλώς να παίρνω τηλέφωνο τον διαμεσολαβητή μου, που είναι ο Βουλευτής μου, για να μου λύσει το πρόβλημα και μετά να πηγαίνω στην κάλπη να τον ψηφίσω. Δεν το βλέπουμε έτσι. Είναι διαφορά φιλοσοφίας. Δεν μπορεί αυτό να αποτελεί συνταγματικό κείμενο.
 Επίσης είναι περιττή η υποχρέωση των μελών της Κυβέρνησης να ανταποκρίνονται στο κοινοβουλευτικό έργο. Αλίμονο! Το λέει το Σύνταγμα, το λέει ο Κανονισμός της Βουλής. Αυτά έπρεπε να προβλέπονται και να εφαρμόζονται ήδη εδώ και καιρό. Είναι θέμα εφαρμογής του Κανονισμού της Βουλής. Δεν θα αναγάγουμε στο Σύνταγμα όλα τα προβλήματα και τις παθογένειες της σημερινής κυβέρνησης και προηγούμενων ενδεχομένως κυβερνήσεων μαξιμαλίζοντας σε συνταγματικό επίπεδο, αντί να μιλήσουμε για την ταμπακέρα, που είναι ακριβώς η εφαρμογή των κανόνων. Δεν μας φταίνε οι κανόνες για να τους αναθεωρούμε συνεχώς, μας φταίει το γεγονός ότι δεν γίνονται σεβαστοί οι σήμερα ισχύοντες κανόνες.
 Έρχομαι στο άρθρο 73. Εδώ προκαλεί πράγματι μειδίαμα ειρωνικό, από την πρώτη κιόλας ανάγνωση, η πρόθεση της Νέας Δημοκρατίας για την υιοθέτηση και την κατοχύρωση σε συνταγματικό επίπεδο των αρχών της καλής νομοθέτησης. Εδώ τι μπορεί να πει κανένας; Είμαι μόλις τρία χρόνια Βουλευτής και σε αυτά τα τρία χρόνια τα έχω δει όλα και ως νομικός και ως πολίτης και ως πολιτικός στο τέλος, δηλαδή το πόσες διατάξεις έρχονται χωρίς οποιαδήποτε διαβούλευση, χωρίς οποιαδήποτε λογική αξιολόγησης της προηγούμενης ρύθμισης.
 Ειπώθηκε σωστά από τον κ. Ψυχογιό το παράδειγμα του Υπουργείου Δικαιοσύνης -και εγώ ήθελα να το πω αυτό-, να νομοθετεί δηλαδή το Υπουργείο Δικαιοσύνης με βάση το αστυνομικό δελτίο της προηγουμένης, χωρίς καμία αξιολόγηση του τι έγινε με τις ρυθμίσεις που ίσχυαν πριν.
 Θα συζητήσουμε ποτέ το πώς αξιολογεί ή δεν αξιολογεί η Κυβέρνηση τις ρυθμίσεις, το πώς έρχονται και διατάξεις χωρίς οποιαδήποτε διαβούλευση και έρχονται ως τροπολογίες μετά την ακρόαση των φορέων, μετά την επιτροπή, τυπικά εμπρόθεσμες με το σφραγιδάκι του εμπροθέσμου, ώστε να συζητηθούν την επομένη το πρωί; Πόσες φορές με τους Κοινοβουλευτικούς Εκπροσώπους έχουμε σηκωθεί και έχουμε θέσει επί της διαδικασίας το ζήτημα; 
Πόσες φορές στη Διάσκεψη των Προέδρων διαχρονικά το έχουμε θέσει το θέμα αυτό των εμπρόθεσμων, αλλά εκπρόθεσμων κατ’ ουσίαν τροπολογιών, που έρχονται ως μικρά σχέδια νόμου με ετερόκλητες μεταξύ τους ρυθμίσεις, όλα μαζί να τίθενται σε μία ψήφο καταχρηστικά για να παγιδεύσουν την Αντιπολίτευση, χωρίς οποιαδήποτε λογική δημοκρατική; 
Και τώρα μιλάμε για προτάσεις νόμων, όταν πράγματι εκκρεμεί, για παράδειγμα, ακόμη και η τυπική νομοθέτηση, με τυπικό νόμο, της λαϊκής νομοθετικής πρωτοβουλίας που υπάρχει ήδη από το Σύνταγμα του 2019; Τι συζητάμε, λοιπόν; Μόνο ειρωνικά μπορεί να εκληφθεί όλο αυτό. 
Ειπώθηκε πριν ότι πρέπει, λέει, να μιλούμε για τις βουλευτικές τροπολογίες, να τις σεβόμαστε. Ποιος σεβασμός υπάρχει, κυρία Πρόεδρε; Είκοσι τέσσερις φορές καταθέσαμε την πρότασή μας για τα βαρέα και ανθυγιεινά στους νοσηλευτές, δύο φορές για την αναστολή χρηματοδότησης του κόμματος των Σπαρτιατών, για τις συλλογικές συμβάσεις εργασίας και για τη μονομερή προσφυγή στη διαιτησία. Ακόμα και την αυτοτελή φορολόγηση των υπερωριών των γιατρών, που πέρασε με καθυστέρηση από το Υπουργείο Υγείας, η Αντιπολίτευση και το ΠΑΣΟΚ και άλλα κόμματα της Βουλής το έχουμε θέσει. Πότε σεβάστηκε η Πλειοψηφία τις προτάσεις της Αντιπολίτευσης και τις βουλευτικές τροπολογίες για να το κάνει τώρα; 
Επαναλαμβάνω: Όλα αυτά δεν τα έκαναν μέχρι τώρα επειδή δεν υπήρχε συνταγματική ρύθμιση; Ποιον προσπαθούν να πείσουν; Τον καθρέφτη τους; Αυτό δεν νοείται. Άρα όλα αυτά είναι ζητήματα πρακτικής. Αυτό το λένε όλοι, δεν το λέει το ΠΑΣΟΚ μόνο. Το λένε φορείς, η Εθνική Επιτροπή για τα Δικαιώματα του Ανθρώπου, ο Συνήγορος του Πολίτη, πολλοί φορείς που έρχονται εδώ και φεύγουν ολοένα και πιο απογοητευμένοι από ένα Κοινοβούλιο το οποίο τύποις τούς καλεί, αλλά ποτέ δεν λαμβάνει υπόψη η Πλειοψηφία του Κοινοβουλίου όσα έχουν να εισφέρουν. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κύριου Βουλευτή)
Και κλείνω, κυρία Πρόεδρε, για να μην καταχραστώ τον χρόνο της Επιτροπής, με το άρθρο 77 παράγραφος 3. Αναφέρομαι σε όλα όσα είπα ως Αναπληρωτής Γενικός Εισηγητής στις διατάξεις για το άρθρο 100, γιατί συνέχονται αυτά με μία ερώτηση, η οποία δεν έχει απαντηθεί: αν όλα αυτά τα οποία η Νέα Δημοκρατία προτείνει σε σχέση με τον προληπτικό έλεγχο της συνταγματικότητας των νόμων τα έχει αξιολογήσει ή αν τα έχει εντάξει σε μια πρόθεση, σε μια λογική αναίρεσης του μέχρι σήμερα ισχύοντος επί πολλές δεκαετίες, υπεραιωνίου συστήματος του διάχυτου παρεμπίπτοντος ελέγχου της συνταγματικότητας των νόμων. Αν προτίθεται η Πλειοψηφία να το κάνει αυτό, θα πρέπει να τοποθετηθεί με θάρρος, να μιλήσουμε για τις ασφαλιστικές δικλίδες και τις εγγυήσεις και όχι διά της πλαγίας οδού να δημιουργείται στο Ανώτατο Ειδικό Δικαστήριο μία συγκεντρωτική μονάδα ελέγχου της συνταγματικότητας των νόμων, η οποία πράγματι δημιουργεί ρήξη στον νομικό μας πολιτισμό και την παράδοση πολλών δεκαετιών. Αυτό θα περιμέναμε να μας το απαντήσει η Πλειοψηφία, εξηγώντας μας και ποια είναι η στόχευσή της για το πώς θα ωφελήσει το κράτος δικαίου με αυτές τις ρυθμίσεις σε σχέση με το άρθρο 77 και το άρθρο 100.
Ευχαριστώ, κυρία Πρόεδρε.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ τον κύριο συνάδελφο.
Και θα ολοκληρώσουμε τη συνεδρίαση με την ομιλία μου. Δεν υπάρχει κάποιος άλλος συνάδελφος απ’ ό,τι βλέπω. 
Κυρίες και κύριοι συνάδελφοι, η Συνταγματική Αναθεώρηση είναι μια διαδικασία που εκ προοιμίου πρέπει να κάνει το Σύνταγμά μας καλύτερο. Γι’ αυτό κάνει τη διαδικασία η Βουλή, για να επιλύσει προβλήματα, να κατοχυρώσει δικαιώματα και διαδικασίες. Με τις προτάσεις όμως δυστυχώς που φέρνει σήμερα η Κυβέρνηση είναι σαν να μιλάμε για μία εικονική πραγματικότητα που ξεπερνάει ακόμη και τη φαντασία. Δεν ακυρώνει μόνο στην πράξη όσα σήμερα υποτίθεται ότι προτείνει, αλλά και τελικά χρησιμοποιεί την ίδια τη συνταγματική διαδικασία για μικροκομματικά οφέλη και διαχείριση πολιτικού κόστους. Προτείνει αλλαγές που αποκτούν όμως ένα ειδικό νόημα, όταν συνδυάζονται με αυτά που βιώνουμε στο πολιτικό μας σκηνικό. 
Θέλω να κάνω κάποια σχόλια γι’ αυτά που όλοι βιώσαμε και για το πόσο πραγματικά ειρωνεία είναι να συζητάμε σήμερα και ειδικά για τα άρθρα 29, 60, 73 και 77.
 Στο άρθρο 29 η Νέα Δημοκρατία προτείνει τη συνταγματική κατοχύρωση της εσωκομματικής δημοκρατίας. Είναι ακριβώς αυτή η εσωκομματική δημοκρατία την οποία είδαμε όταν οι Γραμματείς της Βουλής αναγκάστηκαν να φέρουν μια κούτα με επιστολικές ψήφους μπροστά στα μάτια μας οι οποίες μάλιστα δεν είχαν φάκελο -αυτό θα το θυμάμαι για πολλά χρόνια-, ψήφους οι οποίες αντιστοιχούσαν σε Βουλευτές της Νέας Δημοκρατίας, οι οποίοι δεν προσήλθαν στη Βουλή, δεν ήρθαν στη διαδικασία για τη σύσταση της Προανακριτικής Επιτροπής για την εξέταση των προβλημάτων και των θεμάτων που είχαν να κάνουν με υπαιτιότητα ή μη, πάντως εξέταση σε κάθε περίπτωση, πολιτικών στελεχών της Κυβέρνησης. Εκείνη η στιγμή η οποία χαρακτηρίστηκε από σύσσωμη την Αντιπολίτευση σαν ένα κοινοβουλευτικό πραξικόπημα και μάλιστα πρωτοφανές, γιατί ήταν πρωτοφανές, απέδειξε πόση πραγματικά εσωκομματική δημοκρατία υπήρχε στη Νέα Δημοκρατία, που ψήφισαν Βουλευτές με τον τρόπο που τους υπέδειξαν, υπάκουσαν χωρίς να ερωτηθούν και βεβαίως σήμερα αναγκάζονται να έρθουν να μας μιλήσουν για κομματική αυτονομία και δημοκρατικά δικαιώματα των μελών. 
Είμαι η τελευταία που θα υποστηρίξω ότι έχουμε κατακτήσει τον στόχο της εσωκομματικής δημοκρατίας στα κόμματα. Αυτό ασκείται όμως στην πράξη. Το ΠΑΣΟΚ αντιτίθεται στην υποκρισία της συνταγματικής κατοχύρωσης αρχών που ο ίδιος ο προτείνων συστηματικά τις καταπατά. Συνεπώς είναι όλη η συζήτηση ειρωνική, είναι εξαρχής και επί της αρχής. 
Δεν χρειάζεται, κυρίες και κύριοι συνάδελφοι, να αναθεωρήσουμε το Σύνταγμα για να νομοθετήσουμε εσωκομματική δημοκρατία. Για όποιον είναι δημοκράτης και προοδευτικός πραγματικά, όποιον πιστεύει στη συλλογικότητα, στην άσκηση της δημοκρατίας στην πράξη, δεν υπάρχει κανένα πρόβλημα στον τρόπο με τον οποίο διοικεί. Το πρόβλημα, λοιπόν, δεν είναι η απουσία της διάταξης, είναι η απουσία της βούλησης. Όπως μας έχετε αποδείξει πάμπολλες φορές αυτή τη βούληση δεν την έχετε. 
Υπάρχει όμως και κάτι σημαντικό ακόμα στην πρόταση του άρθρου 29. Μιλάει για νομοθετική εξουσιοδότηση για τις προϋποθέσεις ίδρυσης και λειτουργίας των πολιτικών κομμάτων με μεταφορά αρμοδιότητας ελέγχου στο Ανώτατο Ειδικό Δικαστήριο. Είναι αυτό, σας θυμίζω, που απέρριψε συνειδητά ο συντακτικός νομοθέτης του 1975, γνωρίζοντας τους κινδύνους που εγκυμονεί η δικαστική απαγόρευση ή η διάλυση των κομμάτων. Το δε υφιστάμενο νομοθετικό πλαίσιο ήδη παρέχει τα αναγκαία εργαλεία αποκλεισμού κομμάτων που στρέφονται κατά της δημοκρατικής έννομης τάξης. Σας θυμίζω ότι το είχε κάνει αυτό. Και τελικά η γενική συνταγματική εξουσιοδότηση που προτείνει η Νέα Δημοκρατία τι κάνει, αντί να κάνει αυτό που λέει ότι κάνει; Κάνει το αντίθετο από αυτό που λέει, δηλαδή διευρύνει επικίνδυνα το πεδίο κρατικής παρέμβασης στο κομματικό σύστημα. Δεν το στενεύετε, το διευρύνετε.
Μπαίνουμε λοιπόν σε νέες ατραπούς, χωρίς καμία μάλιστα αιτιολόγηση. Τι έχετε στο πίσω μέρος του μυαλού σας; Ο Θεός και η ψυχή σας! 
Στον αντίποδα, η δική μας πρόταση για το άρθρο 29 και το νέο άρθρο 29A κινείται σε εντελώς διαφορετική κατεύθυνση, κινείται στην επέκταση της διαφάνειας παντού. Προτείνουμε την πλήρη θεσμική κατοχύρωση της Εθνικής Αρχής Διαφάνειας. 
Δεν θέλω να ξαναθυμηθώ τον αγώνα που έκανε το ΠΑΣΟΚ για το τι πραγματικά έχετε κάνει με αυτήν την αρχή, τη συνταγματικά κατοχυρωμένη Εθνική Αρχή Διαφάνειας που περιμένατε επί τρία χρόνια να αποκτήσει τα προσόντα η διοικήτρια για να την κάνετε διοικήτρια, που ήταν ψυχολόγος και όχι οικονομολόγος, που μετατρέψατε τον νόμο τελικά με τροπολογία για να παίρνετε και ψυχολόγους, δηλαδή ένα πτυχίο των ΑΕΙ, και υπηρετεί αυτήν τη στιγμή στην Εθνική Αρχή Διαφάνειας, την οποία πριν από λίγο καιρό, λίγες μέρες δηλαδή, δυο βδομάδες αν θυμάμαι περίπου, την επιλέξατε την Εθνική Αρχή Διαφάνειας, αντί για την αρχή του Συνηγόρου του Πολίτη, όπως σε όλη την Ευρώπη, για να ελέγχει την είσοδο και τη μη ύπαρξη βασανιστηρίων ή οποιασδήποτε αθέτησης της νομοθεσίας σε ό,τι αφορά τους πρόσφυγες. 
Αντί να διαλέξετε τον Συνήγορο, διαλέξατε την Εθνική Αρχή Διαφάνειας. Δηλαδή όλα τα έχετε στο μυαλό σας προγραμματισμένα, είναι σε κουτάκια και τα οποία κουτάκια γεμίζουν το παζλ. 
Εμείς λοιπόν ζητάμε η ΕΑΔ, η Εθνική Αρχή Διαφάνειας, να έχει τη συνταγματική θωράκιση για να ελέγχει τη διαφάνεια και τη δημόσια διοίκηση χωρίς εξαιρέσεις, την οικονομική διαχείριση των κομμάτων και την εκλογική χρηματοδότηση με τρόπο απόλυτα διάφανο. 
Και όταν λέμε για τη χρηματοδότηση των κομμάτων, για να σταματήσει και αυτή η καραμέλα, και αυτοί που έχουν ρυθμίσει τα δάνειά τους, αυτοί που τα πληρώνουν τα δάνειά τους, αυτοί που δεν τα έχουν ρυθμίσει ποτέ, που τα χρωστάνε και ούτω καθεξής και βεβαίως, τις δηλώσεις πόθεν έσχες των Βουλευτών, αποδεσμεύοντας αυτούς τους ελέγχους από τον κοινοβουλευτικό αυτοέλεγχο. 
Να μη μιλήσω τώρα για τον κοινοβουλευτικό αυτοέλεγχο, η εύκολη οδός για να μην ελέγχεται ποτέ κανένας. Τι να τα λέμε αυτά; Ελεγχόμενη διαφάνεια δεν υπάρχει. Τελεία και παύλα. Τα υπόλοιπα είναι μορφώματα δήθεν κοινοβουλευτικά για να εξυπηρετήσουν τελείως διαφορετικές καταστάσεις με όρους επικοινωνιακής διαχείρισης. 
Η Κυβέρνηση λοιπόν που προτείνει τη θωράκιση του θεσμικού ρόλου του Βουλευτή στη συνέχεια κατά την επικοινωνία με την εκλογική του περιφέρεια κάνει μόνο επικοινωνία και σε αυτό. Τι θέλει να πει ο ποιητής; Ότι ο Βουλευτής τι άλλο κάνει δηλαδή, εκτός από το να εκπροσωπεί την εκλογική του περιφέρεια και τα προβλήματά της, τους ανθρώπους, τον τόπο; Τι άλλο κάνει ο Βουλευτής; 
Η Νέα Δημοκρατία θα ήθελε τους Υπουργούς της και τους Βουλευτές της να είναι κάτι άλλο εκτός από αυτό που είναι, να εναλλάσσονται σε άλλους ρόλους αντί να εκπροσωπούν τον τόπο, όπως κάνουν και σήμερα; 
Εκεί είναι το ζήτημα ή το συνταγματικό έρεισμα στο ρουσφέτι ξεκάθαρα, προκειμένου να έχουν να λένε, όπως είπαν με τις ευθύνες των Υπουργών στην ιστορία του ΟΠΕΚΕΠΕ, ότι σε καμία περίπτωση δεν έκαναν κάτι παράνομο, παρά μόνο αυτό που έκαναν ήταν να εξυπηρετούν τον τόπο και τον λαό; Όχι, δεν εξυπηρετούσαν ούτε τον τόπο ούτε τον λαό. 
Οι «Γκρούεζοι» ήταν, οι τοπάρχες, οι οποίοι συνδέονταν με τους Υπουργούς από πάνω μέχρι κάτω και αυτό που έκαναν ήταν να κόβουν κομματάκια τα κονδύλια και να τα δίνουν στους άλλους «Γκρούεζους», αυτούς δηλαδή που είχαν τοπάρχες και σε κάθε ΝΟΔΕ ξεφύτρωνε λοιπόν και ένα ΚΥΔ παραδίπλα και κομματάκια κομματάκια έδιναν τους συγκεκριμένους πόρους. Αυτή είναι η αλήθεια. 
Αυτό λοιπόν δεν έχει καμία σχέση με τον συνταγματικό ρόλο του Βουλευτή. Δεν έχει καμία σχέση με την έννοια του κοινοβουλευτισμού και καμία σχέση με την εκπροσώπηση του τόπου, του κάθε τόπου και του πολίτη, του κάθε πολίτη. Έτσι λοιπόν εδώ θα μας επιτρέψει η Νέα Δημοκρατία να πούμε ότι τον φερετζέ πρέπει να τον βγάλει. Ναι, ξέρουμε, είναι νωπές οι πληγές, είναι πρόσφατα αυτά, αλλά καταλαβαίνουμε όλοι τι ακριβώς έχει συμβεί. 
Θα κλείσω με το άρθρο 77 και την επιχειρούμενη εισαγωγή προληπτικού ελέγχου συνταγματικότητας των νόμων που κατ’ ουσία θα οδηγήσει σε εγκλωβισμό της Δικαιοσύνης. Τα έχουμε πει χίλιες φορές. Κατασταλτικός έλεγχος: το είπε και το Ελεγκτικό Συνέδριο, το είπε και το Συμβούλιο της Επικρατείας. Νόμος δεν είναι καλός, νόμος δεν εφαρμόζεται. Απλά πράγματα.
Ο προληπτικός έλεγχος έχει τεράστια προβλήματα και μας οδηγεί σε άλλου είδους σκέψεις. Ο προληπτικός δεσμεύει όλα τα δικαστήρια της χώρας. Μπορεί να χρησιμοποιηθεί, μπορεί να εργαλειοποιηθεί. 
Και ένα άλλο. Πώς ακριβώς την προληπτική διαδικασία θα την εφαρμόσουν ξεπερνώντας το ευρωπαϊκό δεδομένο, ότι δηλαδή πάρα πολλές συμφωνίες και πάρα πολλά ζητήματα προδικαστικά υποβάλλονται στο δικαστήριο της Ευρωπαϊκής Ένωσης σύμφωνα με τις ενωσιακές διατάξεις και την ευρωπαϊκή νομολογία, όταν το ΑΕΔ, το Ανώτατο Ειδικό Δικαστήριο, θα είχε εκφράσει ήδη άποψη, πώς λοιπόν θα ξεπεράσουν την άποψη που έχει εκφραστεί και δεσμεύει τα άλλα δικαστήρια, της χώρας δηλαδή, με το ευρωπαϊκό; Δεν γίνονται αυτά τα πράγματα. 
Είναι ασφυξία για τη Δικαιοσύνη. Χρειαζόμαστε οξυγόνο, δεν χρειαζόμαστε ασφυξία. Έχουμε υποστεί ασφυξία από μια Κυβέρνηση που δυστυχώς λειτούργησε με το έτσι θέλω, χωρίς να δίνει κανέναν λογαριασμό, χωρίς διαβούλευση, χωρίς σεβασμό στους φορείς, χωρίς σεβασμό στους θεσμούς. 
Ευχαριστώ πολύ.
Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίαση. Να αναφέρω ότι για τις επόμενες δύο συνεδριάσεις σάς έχει αποσταλεί η σχετική πρόσκληση. Ωστόσο, να υπενθυμίσω ότι ξεκινάμε αύριο στις 12.00΄ στην Αίθουσα Γερουσίας, στην οποία επιστρέφουμε, με τη συζήτηση των άρθρων 78 και 79 του Συντάγματος και ακολουθεί η συνεδρίαση της Πέμπτης στις 10.00΄ με τη συζήτηση των άρθρων 81 και 82 του Συντάγματος. 
Ευχαριστώ. 
Λύεται η συνεδρίαση.
Ώρα λήξης: 15.35΄.

